
“ Gulbi ya zo” Laila ta faɗa ta na mai ajiye hullar gashin dokin da na bata ta sharce mini.

“Za mu je mu yi wanka da zarar mun gama” Farida ta ɗora.

“Ni dai ba zan je ba,ina da aiki sosai” na faɗa ina mai ci gaba da saƙa sabuwar hullar gashin doki.

Duk suka matso kusa da ni kowacce da nata kalaman har suka ci galaba kaina na yarda ba tare da na san abin da ke jirana can gulbin ba.

Na ce “ amma za ku taya ni sayar da abinci ”

“Mun yarda”  suka haɗa baki wurin faɗa .

Sunana Sarah ,Laila da Farida ƙawayena dukkanmu ba za mu wuce shekara sha uku-uku ba.Muna da ra'ayi kusan duk ɗaya,ciki kuwa har son wasar ruwa ko ruwan sama ake yi sai mun san yadda muka yi muka fito muka yi wanka.

Ƴar talakawa ce ni,boyi-boyi shi ne aikina ina taya wata mai gidan gyaran gashi aiki da kuma mai sayar da abinci aiki duk don na samu abin da za mu rufawa kanmu asiri ni da Kakata.

Fitowa muka yi mu duka ukun na rufe salon ɗin kafin mu kama hanyar da za ta kai mu wajen magudanar ruwa.Tun a hanya muke ta zancen har muka iso,duk tsaye muka yi muna kallon yadda ruwan ke ta zubowa daga wani dogon tsauni su na cika makeken wurin da muke kira Gulbi .

Tuni sun shige sun fara wanka,ƙafa ta ɗaya na saka da niyyar isa wurin su sai na ji kamar an riƙe ni. 

“Sarah ki shigo mana” shine abin da suke faɗa ,na amsa da “ tooo” ina mai ɗora ɗayar ƙafar tawa ta dama a can gaba.

Dodon kunnena na ji ya tsira kamar wacce aka cakawa allura,kafin kuma na fara jin wani irin zafi daidai saitin zuciyata yayin da wani abu ke min yawo a maƙogoro kamar wacce ta ci yaji.

Na ɗaga idona na kalli sararin samaniya sai na ga hadari baƙi ƙirin ya na haɗuwa ,ya na yo ƙasa kamar zai rubto cikin ruwan gulbin.Wani tsoro ne ya ziyarce ni nan take, kwacaaaa na faɗi rub da ciki cikin ruwan “Saraaaaah!” na ji muryar ƙawayena wacce ita ce ta ƙarshe daga nan ban sake sanin inda kaina yake ba sai tashi na yi na gan ni kwance kan yamutsatsar katifar mu.

A hankali na tashi zaune ina mai dafe gaban goshina da ke yi min mugun ciwo.

“Kin tashi?” Kaka ta tambaye ni ta na tsure ni da ido.

Na ce “ eh! Amma....” sai kuma na yi shiru.

“Ki kwanta ki sake hutawa na san kin galabaita ” ta faɗa tare da miƙo min wata ƴar madaidaiciyar ƙwarya,na karɓa da niyyar shan ruwan da nake kyautata zaton magani ne sai kuma na tsaya cak ina kallon can ƙasan ƙwaryar da nake hango wasu halittu masu motsin rai.

“Kaka mine ne nan kika bani?” na yi tambayar ina mai maido dubana gare ta.

“Ruwan floris ne” ta bani amsa, floris wata itaciya ce mai warkar da dukkan wata cuta musamman wacce ta shafi mugaye,na sha jin masana na faɗar ta don ba zan manta har a cikin wani littafin Mrs Sadauki na RUHIN ALJAN na ta taɓa jin an yi amfani da ita.Sai dai sam wannan launin ruwan ba su yi kama da waɗanda aka yi siffanta na floris ɗin ba,duk da hakan dai bai hana ni na sha su ba.

Ƙwaryar na ajiye ko minti biyar ba a yi ba na soma jin goshina na yin wata ƙara kamar irin ana son ɓara shi gida biyu.Dunƙulallar kwanyata ce ta fara motsi a cikin ƙoƙon kaina,yayin da hasken abin da ya faru da ni a cikin ruwan ya dawo min.

Kifaye ne irin masu rabi mutum suka tarbe ni a ƙarƙashin ruwan ,tamkar wata sarauniya haka aka dinga yi mini wanka da wasu ruwa sannan aka shafa min wani abu cikin tafin ƙafa ,mundun wuyana wani matashin saurayi mai hatsabin kyawu ya cire ya saka a wuyansa kafin ya cillo ni gaɓar ruwa.Na ja wani dogon numfashi bayan na gama samun flashback ɗin da aka gama yi min,wuyana na shafa tabbas babu sarƙar munduwar (irin sarƙar nan da ake yi da kuɗi mai tambarin kan mutum....) 

Kaka ta matso kusa da ni ta na cewa “Sarah faɗa mini mi kika gani?” shiru na yi na ƙo bata amsa sai ma kwanciyata da na koma na juya mata baya.

Ta yi wani “hum!” kafin ta fice,ganin haka yasa ni kuma na tashi da sauri na jawo wani tsohon akwatin ƙarfe da Kaka ke ajiyar shi shekara da shekaru don ko da na buɗe ido na ganta da abin ta sannan in ciwon mutum yayi ƙamari wasu na zuwa ta basu magani.

Sosai na yi mamaki ganin tsofin hotuna waɗanda za su kai ɗaruruwan shekaru a cikin akwatin.A hankali nake dubawa har na zo kan wata sarauniyar kifaye,yanayin fuskarta kawai zai tabbatar ma ita ɗin muguwa ce.Abubuwan ban tsoro na ta ci karo da su waɗanda na cika kallo kuwa sai na ji idona sun yi wani zuuuuu! Kamar su na zuƙo wani abu.Jin kamar motsinta kawai sai na yi saurin na mayar da komai na tura akwatin.

“Ku shigo” cewar Kaka alamun baƙi ta yi ,don dama jefi-jefi ta kan same su.

“Sarah ki fita waje ina har mu gama” Kaka ta umarce ni.

Fitar na yi kamar sauran lokutan da in ta samu ziyara haka za ta ce na fita ni kuma sai na yi amfani da wannan na je wurin wasa sai dai yau wani abu ya shiga kwanyata na son sanin shin mine ne Kaka ke yi da kullum take fiddo ni waje?

Sai da na bari an ɗauki kamar minti biyar sannan na yi ƙoƙarin tashi daga inda nake saboda yadda zuciyata ke azalzala ta sai dai abun mamaki ji na yi ƙafafuna sun riƙe ba zan iya tashi ba kamar wacce ta samu shanyewar jiki.Ina nan cikin wannan hali har baƙin suka fito waɗanda suka kasance mata biyu ne uwa da kuma wata budurwa.Abun mamaki sai a lokacin ƙafafuwana suka saki,Kaka ta bini da wani kallo ta na mai jingina da lanlaga-langan ƙyauren ɗakinmu.

“Tun yaushe kika fara jin wannan canjin?” ta jefo mini tambaya.

Na miƙe tsaye ina cewa “wane irin canji?”

“Na son ganin abin da nake yi” ta bani amsa kai tsaye.Na turo baki gaba na ce “to mine ne kike yi?”

“Ki na son sani?” ta tambaye ni,na gyaɗa kai alamar eh tace “sai kin faɗa min mi ya faru da ke cikin ruwa” ban san ko mine ne dalili ba haka kawai na ji ina son ɓoye mata,na ce “babu komai ni da na faɗa ruwa ta ya za a yi na san abin da ya faru? Ki tambayi su Laila kawai”

“To shikenan” Kaka ta faɗa amma tabbas a cikin ƙwayar idonta ina ganin ƙin yarda da zancena wanda kuma ban san dalili ba.

Da dare bayan mun ci abincin Kaka ta soma yi mini gatana irin ta ababen tsoro,don ina son irin wannan labaran a haka na soma jin bacci kamar kullum sai dai na yau ya sha banban da sauran baccin da nake yi don kuwa idona a rufe suke amma ras nake ganin Kaka wacce take yi mini wasu abubuwa da na kasa gane su.

Gashin kaji ne na ga ta maƙala bayan kunnuwan ta,ban gama mamakin dalilin yin haka ba har sai da na ga ta rikiɗe ta zama kaza sannan ta tashi sama.Maimakon ni da ke kwance cikin ɗaki na zamana a nan a'a duk inda Kaka ta nufa ina kallo,gidajen mutane ta dinga bi ta kasaye rufin ɗakinsu ban san dalilinta na yin haka ba sai da ta gaji da yawo kafin ta dawo ta gida.Siffarta ta ɗauka ta mutum daidai nan kuma baccin gaske ya ɗauke ni ban farka ba sai washegari,babu sallah babu salati haka na fita na yi fitsari na wanke ido.Wata irin yunwa nake ji,sai yanzu na nufi Kaka wacce ke zaune kan tabarmar kaba ta na zuba taba cikin leda.Tsaye na yi cak ina kallon ƙafafunta da suke sak irin na kaza,da sauri na ɗauke idona da na ga za ta ɗago kai.

“ lafiya kika yi tsaye nan?” ta tambaye ni.

“Yunwa nake ji,kuma kin san jiya ban je na taya Lantana sayar da abinci ba ballantana ta bani” na bata amsa,ko kafin ta ce wani abu Sailuba ta shigo gidanmu da sallama.

Da sauri na gaishe ta,ita kuma ta shiga gaida Kaka kafin ta maido dubanta gare ni ta ce “jiya ba ki gama mini aiki ba kika rufe shago ina makullin yake?”

Na waro ido kafin na fara lalubar riga ta ai kuwa na ci sa'a ya na ciki,na fiddo na bata ta karɓa kafin ta ce “mu je to ki ƙarasa” haka na bi bayanta muka tafi salon ɗin inda take yi wa mutane gyaran gashi da farce ,ta na yin kitso kuma da lalle.

Tun da na ga mota a parker na san hajiyar birni ce ta zo,don haka duk muke kiranta.Duk bayan watan-wata take zuwa ta na sayen gashin mutane da ya zubo wurin gyara,ban san iya lokacin da suke tare da Sailuba ba amma dai na san wannan shine business ɗin su.

Bayan Sailuba ta buɗe ɗan madaidaicin shagon ta ɗauko wata ƙatuwar leda ta zazzage duk gashin mutanen da aka tara, sai a lokacin Hajiya ta shigo ta karɓa ita kuma ta bata maƙudan kuɗi ta karɓe ta na godiya tare da cewa “hajiya sai kuma in kin sake dawowa”har mota ta yi mata rakiya kafin ta dawo sai fara'a take ta na ƙirga kuɗin.Karon farko da na ji ina son sanin dalilin business ɗin sayar da gashin mutane,na ce “anty wai don Allah mi hajiyar birni ke yi da gashi nan”

“Ina na sani Sarah ? Ni dai ba ta bani kuɗina ba? Can ita ta sani in ma dai dafa shi za ta yi ta ci.Ɗauki tsintsiya ki share wurin kafin mutane su fara zuwa sannan ki ɗauki allon sanarwa ki fidda shi waje” ta na gama faɗa ta fice ta bar ni da tambayoyin da bani da amsar su sai dai na sha alwashin sai na binciko su.....

“ Gulbi ya zo” Laila ta faɗa ta na mai ajiye hullar gashin dokin da na bata ta sharce mini.

“Za mu je mu yi wanka da zarar mun gama” Farida ta ɗora.

“Ni dai ba zan je ba,ina da aiki sosai” na faɗa ina mai ci gaba da saƙa sabuwar hullar gashin doki.

Duk suka matso kusa da ni kowacce da nata kalaman har suka ci galaba kaina na yarda ba tare da na san abin da ke jirana can gulbin ba.

Na ce “ amma za ku taya ni sayar da abinci ”

“Mun yarda”  suka haɗa baki wurin faɗa .

Sunana Sarah ,Laila da Farida ƙawayena dukkanmu ba za mu wuce shekara sha uku-uku ba.Muna da ra'ayi kusan duk ɗaya,ciki kuwa har son wasar ruwa ko ruwan sama ake yi sai mun san yadda muka yi muka fito muka yi wanka.

Ƴar talakawa ce ni,boyi-boyi shi ne aikina ina taya wata mai gidan gyaran gashi aiki da kuma mai sayar da abinci aiki duk don na samu abin da za mu rufawa kanmu asiri ni da Kakata.

Fitowa muka yi mu duka ukun na rufe salon ɗin kafin mu kama hanyar da za ta kai mu wajen magudanar ruwa.Tun a hanya muke ta zancen har muka iso,duk tsaye muka yi muna kallon yadda ruwan ke ta zubowa daga wani dogon tsauni su na cika makeken wurin da muke kira Gulbi .

Tuni sun shige sun fara wanka,ƙafa ta ɗaya na saka da niyyar isa wurin su sai na ji kamar an riƙe ni. 

“Sarah ki shigo mana” shine abin da suke faɗa ,na amsa da “ tooo” ina mai ɗora ɗayar ƙafar tawa ta dama a can gaba.

Dodon kunnena na ji ya tsira kamar wacce aka cakawa allura,kafin kuma na fara jin wani irin zafi daidai saitin zuciyata yayin da wani abu ke min yawo a maƙogoro kamar wacce ta ci yaji.

Na ɗaga idona na kalli sararin samaniya sai na ga hadari baƙi ƙirin ya na haɗuwa ,ya na yo ƙasa kamar zai rubto cikin ruwan gulbin.Wani tsoro ne ya ziyarce ni nan take, kwacaaaa na faɗi rub da ciki cikin ruwan “Saraaaaah!” na ji muryar ƙawayena wacce ita ce ta ƙarshe daga nan ban sake sanin inda kaina yake ba sai tashi na yi na gan ni kwance kan yamutsatsar katifar mu.

A hankali na tashi zaune ina mai dafe gaban goshina da ke yi min mugun ciwo.

“Kin tashi?” Kaka ta tambaye ni ta na tsure ni da ido.

Na ce “ eh! Amma....” sai kuma na yi shiru.

“Ki kwanta ki sake hutawa na san kin galabaita ” ta faɗa tare da miƙo min wata ƴar madaidaiciyar ƙwarya,na karɓa da niyyar shan ruwan da nake kyautata zaton magani ne sai kuma na tsaya cak ina kallon can ƙasan ƙwaryar da nake hango wasu halittu masu motsin rai.

“Kaka mine ne nan kika bani?” na yi tambayar ina mai maido dubana gare ta.

“Ruwan floris ne” ta bani amsa, floris wata itaciya ce mai warkar da dukkan wata cuta musamman wacce ta shafi mugaye,na sha jin masana na faɗar ta don ba zan manta har a cikin wani littafin Mrs Sadauki na RUHIN ALJAN na ta taɓa jin an yi amfani da ita.Sai dai sam wannan launin ruwan ba su yi kama da waɗanda aka yi siffanta na floris ɗin ba,duk da hakan dai bai hana ni na sha su ba.

Ƙwaryar na ajiye ko minti biyar ba a yi ba na soma jin goshina na yin wata ƙara kamar irin ana son ɓara shi gida biyu.Dunƙulallar kwanyata ce ta fara motsi a cikin ƙoƙon kaina,yayin da hasken abin da ya faru da ni a cikin ruwan ya dawo min.

Kifaye ne irin masu rabi mutum suka tarbe ni a ƙarƙashin ruwan ,tamkar wata sarauniya haka aka dinga yi mini wanka da wasu ruwa sannan aka shafa min wani abu cikin tafin ƙafa ,mundun wuyana wani matashin saurayi mai hatsabin kyawu ya cire ya saka a wuyansa kafin ya cillo ni gaɓar ruwa.Na ja wani dogon numfashi bayan na gama samun flashback ɗin da aka gama yi min,wuyana na shafa tabbas babu sarƙar munduwar (irin sarƙar nan da ake yi da kuɗi mai tambarin kan mutum....) 

Kaka ta matso kusa da ni ta na cewa “Sarah faɗa mini mi kika gani?” shiru na yi na ƙo bata amsa sai ma kwanciyata da na koma na juya mata baya.

Ta yi wani “hum!” kafin ta fice,ganin haka yasa ni kuma na tashi da sauri na jawo wani tsohon akwatin ƙarfe da Kaka ke ajiyar shi shekara da shekaru don ko da na buɗe ido na ganta da abin ta sannan in ciwon mutum yayi ƙamari wasu na zuwa ta basu magani.

Sosai na yi mamaki ganin tsofin hotuna waɗanda za su kai ɗaruruwan shekaru a cikin akwatin.A hankali nake dubawa har na zo kan wata sarauniyar kifaye,yanayin fuskarta kawai zai tabbatar ma ita ɗin muguwa ce.Abubuwan ban tsoro na ta ci karo da su waɗanda na cika kallo kuwa sai na ji idona sun yi wani zuuuuu! Kamar su na zuƙo wani abu.Jin kamar motsinta kawai sai na yi saurin na mayar da komai na tura akwatin.

“Ku shigo” cewar Kaka alamun baƙi ta yi ,don dama jefi-jefi ta kan same su.

“Sarah ki fita waje ina har mu gama” Kaka ta umarce ni.

Fitar na yi kamar sauran lokutan da in ta samu ziyara haka za ta ce na fita ni kuma sai na yi amfani da wannan na je wurin wasa sai dai yau wani abu ya shiga kwanyata na son sanin shin mine ne Kaka ke yi da kullum take fiddo ni waje?

Sai da na bari an ɗauki kamar minti biyar sannan na yi ƙoƙarin tashi daga inda nake saboda yadda zuciyata ke azalzala ta sai dai abun mamaki ji na yi ƙafafuna sun riƙe ba zan iya tashi ba kamar wacce ta samu shanyewar jiki.Ina nan cikin wannan hali har baƙin suka fito waɗanda suka kasance mata biyu ne uwa da kuma wata budurwa.Abun mamaki sai a lokacin ƙafafuwana suka saki,Kaka ta bini da wani kallo ta na mai jingina da lanlaga-langan ƙyauren ɗakinmu.

“Tun yaushe kika fara jin wannan canjin?” ta jefo mini tambaya.

Na miƙe tsaye ina cewa “wane irin canji?”

“Na son ganin abin da nake yi” ta bani amsa kai tsaye.Na turo baki gaba na ce “to mine ne kike yi?”

“Ki na son sani?” ta tambaye ni,na gyaɗa kai alamar eh tace “sai kin faɗa min mi ya faru da ke cikin ruwa” ban san ko mine ne dalili ba haka kawai na ji ina son ɓoye mata,na ce “babu komai ni da na faɗa ruwa ta ya za a yi na san abin da ya faru? Ki tambayi su Laila kawai”

“To shikenan” Kaka ta faɗa amma tabbas a cikin ƙwayar idonta ina ganin ƙin yarda da zancena wanda kuma ban san dalili ba.

Da dare bayan mun ci abincin Kaka ta soma yi mini gatana irin ta ababen tsoro,don ina son irin wannan labaran a haka na soma jin bacci kamar kullum sai dai na yau ya sha banban da sauran baccin da nake yi don kuwa idona a rufe suke amma ras nake ganin Kaka wacce take yi mini wasu abubuwa da na kasa gane su.

Gashin kaji ne na ga ta maƙala bayan kunnuwan ta,ban gama mamakin dalilin yin haka ba har sai da na ga ta rikiɗe ta zama kaza sannan ta tashi sama.Maimakon ni da ke kwance cikin ɗaki na zamana a nan a'a duk inda Kaka ta nufa ina kallo,gidajen mutane ta dinga bi ta kasaye rufin ɗakinsu ban san dalilinta na yin haka ba sai da ta gaji da yawo kafin ta dawo ta gida.Siffarta ta ɗauka ta mutum daidai nan kuma baccin gaske ya ɗauke ni ban farka ba sai washegari,babu sallah babu salati haka na fita na yi fitsari na wanke ido.Wata irin yunwa nake ji,sai yanzu na nufi Kaka wacce ke zaune kan tabarmar kaba ta na zuba taba cikin leda.Tsaye na yi cak ina kallon ƙafafunta da suke sak irin na kaza,da sauri na ɗauke idona da na ga za ta ɗago kai.

“ lafiya kika yi tsaye nan?” ta tambaye ni.

“Yunwa nake ji,kuma kin san jiya ban je na taya Lantana sayar da abinci ba ballantana ta bani” na bata amsa,ko kafin ta ce wani abu Sailuba ta shigo gidanmu da sallama.

Da sauri na gaishe ta,ita kuma ta shiga gaida Kaka kafin ta maido dubanta gare ni ta ce “jiya ba ki gama mini aiki ba kika rufe shago ina makullin yake?”

Na waro ido kafin na fara lalubar riga ta ai kuwa na ci sa'a ya na ciki,na fiddo na bata ta karɓa kafin ta ce “mu je to ki ƙarasa” haka na bi bayanta muka tafi salon ɗin inda take yi wa mutane gyaran gashi da farce ,ta na yin kitso kuma da lalle.

Tun da na ga mota a parker na san hajiyar birni ce ta zo,don haka duk muke kiranta.Duk bayan watan-wata take zuwa ta na sayen gashin mutane da ya zubo wurin gyara,ban san iya lokacin da suke tare da Sailuba ba amma dai na san wannan shine business ɗin su.

Bayan Sailuba ta buɗe ɗan madaidaicin shagon ta ɗauko wata ƙatuwar leda ta zazzage duk gashin mutanen da aka tara, sai a lokacin Hajiya ta shigo ta karɓa ita kuma ta bata maƙudan kuɗi ta karɓe ta na godiya tare da cewa “hajiya sai kuma in kin sake dawowa”har mota ta yi mata rakiya kafin ta dawo sai fara'a take ta na ƙirga kuɗin.Karon farko da na ji ina son sanin dalilin business ɗin sayar da gashin mutane,na ce “anty wai don Allah mi hajiyar birni ke yi da gashi nan”

“Ina na sani Sarah ? Ni dai ba ta bani kuɗina ba? Can ita ta sani in ma dai dafa shi za ta yi ta ci.Ɗauki tsintsiya ki share wurin kafin mutane su fara zuwa sannan ki ɗauki allon sanarwa ki fidda shi waje” ta na gama faɗa ta fice ta bar ni da tambayoyin da bani da amsar su sai dai na sha alwashin sai na binciko su.....

Cikin sauri na share shagon na goge tile da kuma ƙaton bancin da aka jera mayuyuka na wanke gashi da kuma wanda ake shafa wa bayan an fiddo mutum daga tukunya.

Zaune na yi na ɗauki hullar jiya da ban ida saƙawa ba,ina tsaka da yi sai ga anty Sailuba.Leda ta miƙo min ta dambu na karɓe na huda bakin ledar na soma ci ina shan ruwa har na gama.

Ɗan ƙaramin rediyo anty Sailuba ta kunna muka fara shan kiɗa,wasu ƴan mata uku ne suka shigo ɗaya na santa ta na zuwa gyaran gashi, biyun kuma baƙin fuska ne.

“Sannun ku da zuwa ku zauna,Sarah kawo musu ruwan sanyi Watsima sai yau aka dawo ina ta zuba ido shiru” anty Sailuba ta faɗa fuskar nan tata cike da fara'a don a haka take saye customer ɗinta.

Kan kujera duk suka zauna yayin da Watsima ta biɗe kai ta na cewa “wallahi anty Sailuba gashina duk ya lalace dubi yadda ya koma,shi yasa na zo ki gyara min shi da kyau biki ake na ƙawarmu”

Ruwan sanyin na miƙa wa kowacce leda ɗaya,kafin na zuba idona kan gashin Watsima da ya cicire a gaba sannan tsayinsa ya rage ba kamar wancan zuwan da ta yi ba.

Anty Sailuba ta shiga tatataɓa gashin ta na cewa “ doli gashin ki ya lalace mana Watsima,ba ki zuwa saloon sai fa in za ku yi sabga da ace ki na zuwa akai-akai wallahi tsaf za ki ga ya miƙe yayi tsayi.Bari na nuna miki wani sabon man tado gashi,zan saka miki shi yanzu in na wanke miki kai in ki yayi miki kuma sai ki saya” ta faɗa tare da zuwa gaban table ɗin ta ɗauko wata ƴar kwalba ta miƙa wa Watsima kafin ta ce “ wannan ƙawayen ki ne?”

“Eh su ne nake baki labari waɗanda na ce miki ƴan uku ake kiranmu ” ta bata amsa.

Anty Sailuba ta ce “ Allah sarki ga shi kuwa har kun so ku yi kama da juna,su ba za a yi musu gyaran gashin ba?”

Watsima ta kalle su kafin ta ce “ kun yi shiru sai kace wasu kurame ita wannan kitso za a yi mata ita kuma wai a ɗinka mata gashin doki ya haɗe da na ta”

Anty Sailuba ta yi dariya kafin ta ce “ Sarah zo ki yi mata kitso ki aje hankali sosai kin ga yau ta fara zuwa ina son ayi mata wanda za ta jawo mana customers” ta ida zancen cikin raha.

Wacce aka ce zan yi wa kitson ta ce “ wannan ƴar yarinya ? Na zata ke za ki yi min” sai ta ɓata rai.

Anty Sailuba ta ce “ wai don a yi sauri ne na ce haka,amma in ni kike son duk ɗaya ne .Watsima ke zauna ta wanke miki gashin in ta gama miki sai ta ɗinka wa wannan gashin dokin”

Ita Watsima ta san ni sarai,shi yasa ba ta yi gardama ba ta zauna na shiga wanke mata gashin nata.Bayan na tsane shi da towel sai na soma saka mata kwarkwaro daga nan ta shiga tukunyar busar da gashi.

Na maido dubana ga wacce zan saka wa gashin dokin na ce “ kin zo da mèche ɗinki ko saya za ki yi?”

“A'a saya zan yi ai ku na sayar wa ko?” ta tambaye ni,na bata amsa da “ eh bari na ɗauko ki zaɓa” kalolin na kawo mata bayan ta zaɓa ta koma ƙasa ni kuma na hau kujera na soma saƙa mata ita tsawon lokaci muna abu ɗaya don akwai wuya kafin na je na duba gashin Watsima tuni ya bushe kuwa.Na kashe casque ɗin ita kuma ta fito ta zauna kan kujera,mai na ɗauko da niyyar shafa mata sai kuma na ƙure gashin da ido.

Wani haske na ga ya dalle gashin wanda kuma ina da tabbacin daga cikin idona yake,haka kawai na ji ina son gwada wani abu da ban san taƙamaimai mine ne ba.Can ƙasan zuciyata na raya ‘ gashi tsiro ka yi tsayi’ ai kuwa haka na ga ya ƙara tsayin na saki murmushi ni ɗaya zan sake ƙara gwadawa Watsima ta ce “ wai ba za ki gyara mini gashin ba ne na tashi?” da sauri na shiga shafa mata mai sannan na shace.

Daga can anty Sailuba ta ce “ kin ga kuwa wallahi gashin ki har ya ƙara tsayi yanzu da kika shiga tukunya,mutane sun kasa ganewa ka wanke gashi gida ba ɗaya yake da ka zo saloon ba” 

Cike da murna ita ma Watsimar ke duba ƴar jelar gashinta da na ɗaure,ta ƙara tsayin ba ƙarya wanda kuma ni kaɗai na san wannan sirrin.

“ A gaishe ki ƴar yarinyata aikin ki na kyau” anty Sailuba ta faɗa bayan na kammalawa ɗayar ita ma.

Wacce ta ke yi wa kitson ta yamutsa fuska ta na kallona kafin ta ce “ ɗiyar taki dai ƙazama ce dubi jikinta kamar almajira da wani baƙi nata kamar zunubi” 

Anty Sailuba ce ta shigar min “ a'a yau dai ne ta tsaya da dauɗa shi ma don ba ta shirya ba na je na kirawo ta amma ta na da tsabta”

Ta tuntsire da dariya ta na kallon kaina wanda yake ɗauke da kitso ƙire-ƙire saboda yadda banda gashi kafin ta ce “ da wani gashi nata kamar gammo! Ko da yake yawancin ƴaƴan masu salon suke babu gashi duk aci gwaigwai ne”

Zuwa wannan matakin tuni raina ya ɓace amma ban ce komai ba sai gashinta da na ƙurawa ido, dogo ne mai santsi duk yadda aka yi ta gama iri da Fulani .A take kuma baƙin ciki ya kama ni ‘ Allah sa gashin naki duk ya zube’ na faɗa a zuci ina mai ci gaba da kallon gashin yayin da idona kuma sai vibration suke suna min wani zuuuu!

“ Je ki yi wanka ki dawo kar ki biye mata,ni kam mine sunan ki?” anty Sailuba ta buge da tambayarta bayan ta umarce ni na je na yi wanka.

“ Leemat” ta bata amsa nan ne na san sunan nata da haushinta kuma na fita na wuce gida.

Ina shiga na tarar Kaka ba ta nan sai ɗaki da ta rufe shi ma ba kwaɗo,na buɗe na shiga.Jakar kayana na jawo don fiddo kayan da zan saka abun mamaki kuma sai na tarar da munduwa ɗina a sama .Cike da murna na ɗauke ta na mayar a wuyana,tsakar gida na fito na cika buta da ruwa na je na yi wanka da wani guntun sabulu .Ina fitowa na saka kayan da na fitar kafin na nufi gidan anty Hinda mai sayar da abinci.Ta na gani na ta haɗe rai na san fushi take da ni saboda jiya ban zo ba,na sosa ƙeya na ce “ ina kwana anty?”

“Lafiya!” ta amsa mini da shi kafin ta ɗauko wani bokiti mai ɗauke da wasu ruwa kamar sauran wanka don har da sabulu-sabulu amma haka ta buɗe tukunyar mita ta juye su.

Sai kuma na ga ta kalle ni a ɗan daburce kafin ta ce“am...yau ba ki je wurin Sailuba ba ne?” ni kuwa ganin ta saki ranta yasa na watsar da zancen ruwan dauɗar ta zuba a miya na ce “na je yanzu ma can zan koma,dama biyo wa na yi na baki haƙuri abin da yasa jiya ban zo ba ruwan Gulbi na faɗa sai bayan magarib na farfaɗo ” ta shiga tashin hankali sosai kafin ta ce “Allah tsare gaba,to in kin tafi don Allah ƙarfe biyu na ɗaya na buga wa ki wuce can inda muke sayar da abinci kin ga dai yau mai yawa na yi fiye da na kullum” da to na amsa mata kafin na koma saloon har an kusa ida mata kitson ,yanzu ma da na dawo sai da ta tsokane ni “aci gwaigwai an jiƙa dauɗa da sunan wanka”

Anty Sailuba ta ce “Leemat ban son haka fa” dariya ta yi tare da ci gaba da yi min sharri,tsabar iskanci ma da za su tafi haka ta sa yatsa a fuskata ta na dirzawa ta na cewa “wallahi duk baƙin ta ne na zata ko dauɗa ce” na ture hannunta ina hararenta ta dungure min kai ta na sa tissu ta goge yatsanta ta ce “na shafo dauɗa” sai ta kai yatsan ga hanci ta na sunsuna wai wari nan fa suka shiga yi mini dariya,ni kuma kawai sai na fashe da kuka bayan tafiyar su ne anty Sailuba ke ce mini “ke wasa fa take yi miki kawai don a yi dariya” sai dai duk yadda ta so shawo kaina ƙin yarda na yi kawai dai na haɗe abin a zuci na kammala mata aikin da zan yi kafin na wuce wurin sayar da abincin.

Yadda na ga dandazon mutane duk sun yaɓe anty Hinda sai abin ya bani mamaki don mun sha yin kwantai sai mun dawo da abinci gida yau kuma abun mamaki tururuwa saya ake.Ashe farkon mamakina ne ban ma ga komai ba,sai da na ƙarasa na soma taya ta sayarwa hatta yadda ake zuba abincin an rage awo amma haka muka sayar da shi tasss sai wanda ta zuba mini .Sai da na wanke robobin da aka ci abinci sannan na zauna na soma cin abincin hannu baka hannu akushi,daga nan gida na wuce amma har yanzu Kaka ba ta nan ganin haka na koma saloon ba ni na koma gida ba sai wajen taran dare.

A zaune na tarar da Kaka ta na sauraren rediyo ,bayan na gaishe ta tare da tambayar inda ta je na samu wuri na zauna.Amma sai na ga Kaka ta ƙure cikina da ido,ban kai ga tambayar ta lafiya ba kuma na ji ya fara mirɗa mini.Maimakon in yi zawo a'a kumfa ne ya soma fito mini ta baki kamar akuyar da ta haɗi leda.Kaka ta yi ƙyaci kafin ta bani magani na sha nan na soma amai kamar zan amayar da hanjin cikina,“haba Hinda da ni kike zancen!” ta sake yin wani ƙyacin.....

*Gajeren labari ne*🌚

Na sha baƙar azaba sosai kafin na samu aman ya tsaya,Kaka ta ce “je ki kwanta ” ban musa ba na haye katifa a gajiye,sai dai tuna abin da Leemat ta yi mini yasa na ji baƙin ciki ya rufe ni.Na yi ƙwafa kafin na ce “wai Kaka don Allah baƙin nan na wane ne na kwaso? Tsakanin Inna da Abba waye baƙi?”

Abun mamaki tambayar tawa ce na ga ta razana Kaka,sai ta kasa bani amsa sai motsi take da baki ni kuma na ƙara jin haushi na ce “a gaskiya ko ma dai wane ne na biyo ya cuce ni,yau an wulaƙanta Ni an tozarta ni saboda kawai ni BAƘA CE(Sajida Nijar)”

Kaka ta ce “mi ta yi miki? Sannan wane mataki kike son a ɗauka kanta?”

Jin abin nema ya samu har da tashi na yi zaune ba tare da na san wannan ne farkon jefa rayuwata a cakwalkwalin ruɗani,na ce “so nake ta zama baƙa kamar dai ni,sannan gashin kanta wanda ta yi mini gori a ɓata shi ya zamana nawa ma ya fi nata kyau da tsayi”

Kaka ta saki murmushi wanda a cikinsa na hango tsantsar farin ciki kafin tace “Sarah kin tabbata ki na son haka?”

Ba tare da wani tunani ba na ce “eh sosai ma Kaka”

Ta ce “kin shirya?”

“A shirye nake ai” na faɗa ba tare da na san shirin mi Kaka ke nufi ba,ta ce “to babu damuwa yau za mu je ki ɓata rayuwarta da kan ki,don haka kwanta ki yi bacci tun kafin dare ya tsala ”

Cike da murna na kwanta ina tunani ƙila acid za mu je mu watsa mata sannan mu datse gashinta,da haka bacci ya ɗauke ni.Na ɗauki lokaci mai tsayi a cikinsa kafin na ga Kaka na yi min irin wannan abun na jiya,wasu ruwa ne take yayafa min ta na yin wasu surkullen da ita kaɗai ta san ma'anar su.Abu guda na sani shine bacci nake,amma kuma abun mamaki sai na irina ta miƙe tsaye ta na tambayar Kaka “har lokacin tafiyar tamu yayi?”

“Eh fito mu tafi jirgi na jiranmu” sai ta ja hannuna muka fito,ni kuwa sai ware ido nake na ga inda zan ga jirgi sai dai ina abin ya wuce tunanina.Turmi Kaka ta kada kwance hannuna na cikin nata muka shiga turmin nan kawai sai gani na yi ya tashi da mu sama.Da mamaki na tambaye ta “amma Kaka dama turmi ya na iya tashi sama?”

Ba ta bani amsar tambayar da na yi mata sai bayani ta soma yi mini,“leƙa ƙasa ki ga yadda duniyar da muka baro take” na je na kama bakin turmin na leƙa sai na duk ga gidajen mutane nan da kuma ababen hawa,na waro ido ina mamaki na ce “ya na ga garin duk yayi duhu alhalin nan sama kuma hasken rana?”

“Duniya biyu ce mabanbanta,daren can shine safiyar wannan duniyar.A sannu za ki saba za ki ji wannan ɓoyayyar duniyar ta fi waccan daɗi,tun tuni nake son kawo ki amma kika ƙi bani haɗin kai sai yau da zafin ɗaukar fansa ya ci galaba a kan ki” ina shirin yi mata wata tambayar ta ce “shuuut! Mun kawo Dutsen Muradi ki nutsu ki aiwatar da komai yadda ya kamata”

Kan wani ƙaton dutse jirginmu na turmi ya sauka,yanzu ma Kaka ce ta kama hannuna muka fito “ ki faɗi abin da ya kawo ki mana kin yi wani tsaye” Kaka ta faɗa ta na kallona,“ to ai ni ban san ya zan yi ba” na faɗa ina ƙyafƙyaf da ido.

“Sunan ta za ki kira ”

“Leemat!” na faɗa cikin rawar murya,wani haske ne ya soma sauko wa daga sama mai gamar gajimare kafin ya tsaya a gabanmu,ta cikinsa nake hango Leemat a kwance jikin wani matashin saurayi sai shafar mata gashin da aka kitse yake.

Maimakon muradin gashin ya zube kamar yadda na zo da niyyar,a'a sai na canza ƙudiri na kafe tsorayen da ido ina mai cewa “ ku zama macizai ta yadda saurayin kawai zai iya ganinsu” ko baki ban rufe ba kuwa tsorayen suka fara motsi kafin su zama macizai su na fiddo halshe.Saurayin ya fasa ihu tare da koma gefe ya na rawar sanyi tuni fitsari ya soma yi masa zuba,sai haƙuri yake bai wa Leemat kar ta cutar da shi ita kuma ta na tambayar mine ne gashin kanta yake yi mata nuni wanda yasa ta nufi madubi don dubawa sai dai kafin ta isa ne Kaka ke ce min “ da zarar ta isa ga madubin mutuwa za ta yi don shi mirror bai ƙarya ki yi saurin dakatar da ita”

Take na ruɗe jin zan yi kashin kai na ce “ ta yaya Kaka? Ya zan tsayar da ita ?” kafin kuma ta bani amsa na ƙure ƙafar Leemat da ido nan take ta ɓangwale ta faɗi ƙasa timmm daidai nan kuma Kaka ta yi wani furuci komai ya tsaya cak ciki kuwa har da tsintar kaina kan katifa kuma numfashina ya dawo gangar jikina.

A firgice na tashi ina dafe zuciya,sai kuma na yi saurin sauka na ɗauko ruwa na sha ina mai cewa “ na yi mummunan mafarki ” don ni duk a tunani mafarkin ne na yi ba gaske ba.Kan shimfiɗa na je kwanta,sai kuma na shiga tambayar to ina Kaka ta tafi cikin daren nan ƙila ko banɗaki.Ban kai ga samo amsa ba na ji wata uwar ƙara rudududuuu kamar ta sama za ta faɗo,tsoro ya kama ni na ƙanƙame jikina.Ina cikin wannan yanayi Kaka ta buɗo ɗaki ta shigo cakwal-cakwal da ƙafafunta na kaza,ido na murza na dai ga har yanzu ba su canza izuwa na mutane ba sai kuma na tuna tun jiya fa haka suke har lokacin da anty Sailuba ta zo ta ja ni muka tafi saloon.

Na buɗe baki da niyyar tambayar ta “ Kaka wai...” amma sai ta katse ni ta hanyar cewa “ rufe mini baki tun da ke ba ƴar goyo ba ce,na taimaka miki don ɗaukar fansa shi ne kika baro ni can don ki nuna mini wuyan ki ya isa yanka ƙarfin ikonki(ƙarfin tsafi shine sai miyagu ke ɓoye shi su ce ƙarfin iko)  ya ma fi nawa.Ina ce dai ni ce nan na raine ki tun ki na tsuman goyo,kuma ki sani daga yau na raba hanya da ke sai ki yi abin da kika ga dama tun da kin ishi kan ki.Sai dai ki sani tsohon kai ya fi sabon kai dafi ” ta na gama faɗa ta yi gaba ta nufi wani ɗan lungu da muke aje kaya.Wani ƙaton bindi na ga ya na yi mata reto kamar jela,duk ɓaɓatun da gama yi sam ban fahimci abin da take nufi ba don har zuwa yanzu duk na ɗauka mafarki ne na yi.

Kayan jikinta ta canza sannan ta raɓa gefe na ta kwanta,hakan ya bani damar ganin salewar da gefen fuskarta yayi kamar wacce aka ƙona ga wuta.

“Mi ya same ki kuma haka?” na yi tambayar ina shirin ɗora hannuna kan ciwon amma sai ta yi amfani da nata wurin buge ni tare da ɗora min yatsunta sak irin na mage don firgici har sai da na yi baya “ in kika kuskura kika taɓa ni zan yayage miki fuska” a tsorace na kai kaina na jingine ga bango.

Ƙiri-ƙiri yau Kaka ta fito mini da ɓoyayyar siffarta,“ don Allah ki yi haƙuri ni ban mi na yi miki ba” na faɗa a tsorace ,“hum” ta yi wani ƙyaci kafin ta juya min baya ƙaton bindinta kuwa sai wani motsi yake kamar yadda mage ke yi.

Muƙut! Na haɗiye wasu yawu kafin na ce “ wai Kaka wannan duk mine ne? Ƙafafuwan kaza ga kuma bindin mage a bayan ki?”

Ba ta juyo ba ,amsa ta bani kai tsaye “ iya nawa kawai kika gani? Ke naki fa?”

“Ni ai banda ƙafar kaza”

“To ki duba wane kala gare ki” ta bani amsa .

Furucinta yasa na tashi zaune don duba ƙafafuna sai dai mi zan gani? A madadin ƙafafu wani shabcecen bindi kifi ne tun daga wajen ƙuguna zuwa ƙasa na kifi ne.Ban san lokacin da na fasa wani uban ihu ba ina motsa bindin mai ɗauke da wasu ababe kamar mafarfeci.

Ihun da na yi yayi daidai soma zubar ruwan sama masu mugun ƙarfi kafin ƙyaftawar ido ɗakinmu ya cika da ruwa.Hankalin Kaka a tashe ta soma tsalle-tsalle don kamar yadda mage ba ta son ruwa to ita ma haka take,ni kuwa maimakon ace na ji tsoron ruwan a'a sai na ji kamar ma na zo gidana ne .Ko kaɗan ban ji irin wannan yanayin ba na son fiddo kai waje,hasali ma wutsilniya na soma yi cikin ruwan ina yawo kamar wata ƴar ruwa.Munduwar wuyana ce ta soma fitar da wani haske mai ƙuna ,tsabar yadda hasken ke da ƙarfi har sai yasa na wani abu ya caki kwanyata da kuma daidai saitin zuciya ban ƙara sanin abin da ya faru ba sai a washegari na tashi tuni kuma rana ta fito wantsar.Na yi miƙa na tashi zaune ina hamma,Kaka ta shigo ɗakin ta na mai cewa “sai yanzu kika ga damar dawowa?”

Ban fahimci tambayarta ba hakan yasa na ce “Kaka ni da ke bacci ina kuma na je? Bari na yo fitsari na baki labarin mafarkin da na yi cabbb wai Allah na gode ma da mafarki ne” sai na sauka daga katifar na fita waje abun mamaki duk ruwa ne a kwance.Buta na ɗauka na raɓa ta inda babu ruwan na je na shiga banɗaki,ina fitowa na wanke fuska da ƙafafuwana sannan na koma ɗaki ina tambayar Kaka “wai ruwa aka yi jiya? Kuma ba lokacin damina ne ba”

“Sarah kar ki raina mini hankali ki dinga yin abu kamar ba ki san mi kike yi ba,wuce dai ki tafi tun ɗazu Sailuba ke ta aikowa kiran ki”  ficewa na yi na nufi saloon.Ina shiga na tarar da Leemat zaune a ƙasa yayin da kuma ƙawarta Watsima ke kwance kitson da aka yi mata jiya sai faman faɗin “washhh! Washhh” take yi yayin da ita kuma anty Sailuba ke ta masifa ta na cewa “ in ba abun ki ba Leemat daga saurayi ya ce kitson bai yi ba shikenan sai ki kwance?Allah duk da kin biya ni na ji zafi fa”

“Anty Sailuba wallahi a rayuwata dama ban son kitso ,saboda na ci kuɗinsa ne na zo kika yi mini amma don wulaƙanci ba ki yadda ya fita daga ɗakin a guje ba kamar ya ga wata aljana”

Watsima ta ƙyalƙyace da dariya ta ce “In dai ya baki kuɗin iPhone ɗin ai shikenan ”

“Ai ban yarda ma na raɓe shi ba sai da ya damƙa mini ita ga hannu,ta na can na baro ta a caji yanzu in gama wanke mini zan je na kunna ta na yi ta selfie ”

Daga wannan ban sake sanin abin da suke tattauna wa ba sakamakon duniyar tunani da na lula ‘ kenan dama ba mafarki ne na yi ba a daren jiya?’ na tambayi kaina kafin kuma na yi wani makirin murmushi na ƙara cewa a zuci ‘ in dai haka ne kuwa Leemat ba zan bari ki yi selfie ɗin nan ba,wato za a yi mana burga da dogon gashi ’

Ina nan zaune ina ɗinka hulla aka gama kwance mata gashin,anty Sailuba ta wanke mata shi ta saka mata kwarkwaro sannan ta je ta zauna kan kujera aka ɗora mata tukunyar busar da gashi.

Sai da na kwatanci gashin ya kusa bushewa kafin na ƙurawa tukunyar ido ina bata umarnin ta ja gashin Leemat ya shige can ciki ko minti biyu ba a yi ba kuwa tukunyar ta soma yin wata irin ƙara ta na fitar da haƙi haɗi da ƙauri.

Hankali tashe anty Sailuba ta je za ta cire wayar lantarkin da ganga na kalli ƙawarta na ce ‘ɓangwale ki faɗi’ ji kake timmmm anty Sailuba ta faɗi tuni Leemat ta soma kuka haɗi da ƙoƙarin tashi amma ta kasa saboda yadda tukunyar ta riƙe gashin gam.Hayaƙin da ya soma fita na baiwa umarnin ya ƙara farashi ai kuwa shagon ya turniƙe da hayaƙi,Watsima sai tari take ta na cewa ta shiga uku ba ta ganin komai yayin da kuma anty Sailuba ke kukan ƙafarta.Sai a lokacin na miƙe na nufi Leemat,daidai gabanta na tsaya kafin na ƙuwara casque ido sai komai ya tsaya cak na jawo ta ina cewa “yi sauri ki tashi tun da an samu kin fito” 

Anty Sailuba da Watsima sai salati suke yi su na taɓa hannu ganin yadda gashin Leemat duk yayi wani iri kamar an kaɗa taliya ƴar murje.Kan kujera anty Sailuba ta zauna da Leemat wacce ke ta matsar ƙwallla,ɓarin mai aka yi mata iri-iri kafin a soma shatar gashin nan take ya soma zubewa ya na faɗuwa ƙasa sai ga Leemat da ƙwaiƙwayayen gashi....

Wani irin daɗi yake ratsa ni ganin Leemat na kuka ta dalilina, wannan kuma bai rasa nasaba da MAITAR IDOna don duk wani mugu ya na jin daɗin mugunta musamman ga waɗanda suka taƙile shi.

Leemat za ta kwashe gashinta don tafiya da shi amma anty Sailuba ta yi saurin hanata “ haba ke kuwa in kika tafi da shi a zai dinga tuna miki baƙin ciki,bari na baki mai ki dinga shafa wa gashin in sha Allah zai dawo normal” cike da siyasa anty Sailuba ta yi mata wayo ta karɓe gashin ta haɗa ta da mai ita kuma doluwar ta karɓa ba tare da ta san sayar da shi za a yi ba.

Ko kuɗin gyaran gashin ba ta karɓa ba suka yi tafiyar su,ita kuwa anty Sailuba tamkar ma ta yi murna da hakan .Ƙaton gwangwanin da take ajiyar gashi ta buɗe ta zuba kafin ta juyo ta kalle ni ta tuntsire da dariya ta ce “ ikon Allah! Ki na ga fa jiya Leemat ta yi ta miki sharri yau ita ma gashinta ya koma irin naki ”

Na saki murmushin ni ma kafin na ce “anty yunwa nake ji”

“To acici ga abincin ki can tun ɗazu na ajiye miki shi” ta nuna mini da yatsanta na je na ɗauko.

Zazafen tuwon shinkafa ne da miyar kuɓewa sai ƙamshi yake da alamu kuma girkin gida ne,ido kawai na ƙura ina kallon abincin wanda zuciyata ta shaida mini ‘an saka maganin mallaka’ da mamaki na ɗago na dubi anty Sailuba na ce “wai anty tuwon nan tun na yaushe ne?”

Cike da masifa ta ce “babu ruwana da iskanci kamar ya na yaushe ne? Na sunan haihuwata.”

“Daga tambaya?”

“Ni na girka shi da kaina,kin samu ma na zuba miki sauran abincin mijina duk da uban kishin da nake da ”

Anty Sailuba ta na da aure sai dai kusan shekara biyar ko ɓatan wata ba ta taɓa yi ba,ta na da mugun kishi sannan ta na son mijinta sosai kamar ta mutu.Duk in ta ji labarin yayi sabuwar budurwa haka za ta samo lambarta ko kuma ta je har gidansu yarinyar ta ci mata mutumci.

A zuci na ce ‘shikenan Bilal ka shiga uku , Allah kaɗai ya san bayan maganin mallaka wane iri ake baka kuma’ a zahiri kuma cewa na yi “a'a gaskiya ba zan ci tuwon nan ba,yo ai in na yi hakan kamar na nuna raini ne a gare shi ” na kuwa rufe abincin.

Anty Sailuba ta ƙure ni da ido kafin ta ce “ki ɗauka ki ci babu ruwana da shashanci”

“Allah anty na ƙoshi ba zan ci wannan ba” na bata amsa don kuwa na san abu da magani ba zan cuci kaina ba.

“Ke kika sani yi ta zama da yunwar don kan ki” ta faɗa tare da ficewa.Ina zaune ina tunanin ina zan samu abinci sai ga ƙawayena,da murna muka rungume juna kafin na ce “ ku shikenan tun ranar nan ba ku neme ni ba”

Laila ta ce “ ke ɗin ce kin bamu tsoro sosai nitsewa kika yi cikin ruwa fa,hankali tashe muka je nemo masu ceto har sarkin ruwa fa sai da ya shiga neman wai a bai gan ki ba ” sai ta yi shiru hakan yasa Farida ci gaba da cewa “ amma Kaka na zuwa ta yi wasu bubuwa sai ganin ki muka yi gaɓar ruwa kamar wacce aka jefo,to shine fa duk muka ji tsoro saboda mutane na ta cece-kuce akan lamarin”

“Don mi?” na yi tambayar,sai da suka kalli juna sannan Laila ta ce “ wai Kaka bokanya ce” na waro ido Farisa ta harare ni ta ce “ kamar ki ce ba ki yarda ba don dama tun tuni ana zarginta da hakan”

Na haɗe rai na ce “ kun ga ban son wannan...” Laila ta katse ni “ to in ba boka ba wake bada magani? Kar ki manta in ciwo ya ta'azzara har gidanku ake zuwa karɓar magani”

“Ni dai duk a bar wannan zancen yunwa nake ji” na faɗa don haka kawai na ji ban so a ci gaba.

“ Ina da kuɗi mu je tashar kwaɗayi ” Farida ta faɗa ta na buɗe tafin hannunta kuɗi ne kuwa masu ɗan yawa,na ce “ ku je ku biyu ku sayo ni zan zauna nan kar anty Sailuba ta yi faɗa ” ba su musa ba suka fita ai kuwa ina nan zaune sai ga wata mata ta kawo ƴarta ƴar shekara goma a wanke mata gashi.

Zaunar da ita na yi na soma wanke mata da sauri don haka kawai ban so ace ita ma ƴar mitsitsiyar nan an sayar da gashinta ga hajiyar birni.Sai dai duk saurin da nake a banza,ina daf da idawa anty Sailuba ta dawo idonta duk sun yi ja sosai.Sama-sama suka gaisa da Uwar yarinyar kafin ta samu wuri ta zauna ta na kallon yadda nake yin komai.Bayan na gama mata ta biya kuɗi suka tafi,gashin yarinyar nake son ceta sai dai na rasa ta ya zan yi haka.

Anty Sailuba ta ɗauki masharcin da na shace mata kai ta shiga cire gashin da ya laƙe,ina ji ina gani ta jefa shi cikin gwangwani.

Su Farida suka dawo,taliya ce suka sayo mini sai hanjin ligidi na karɓe na shiga ci yayin da anty kuma ta aike su .

Haka muka yi ta samun customer har lokacin tafiya ta yayi gidan anty Hinda,ina zuwa sai na ga ta haɗe rai amma ban damu ba na shiga taya ta sayar da abincin yau ma dandanan muka sayar sai dai ko loma ɗaya ba ta bani ba.

Na yi rau-rau da ido na ce “ anty ina nawa”

“ Ni ai ba zan sake baki abinci ba,yau tun safe Kakar ki ita ta tashe ni daga bacci ta yi ta min masifa ta na zagina wai kar na sake baki abinci to wannan ma yasa na yanke shawarar sallamar ki” ta faɗa tare da ɗauko kuɗi ta miƙa mini.

Na ƙi karɓa ina bata haƙuri amma ta ƙi haƙura har gidanta na bita,muna shiga ƴarta budurwa mai sunan Sharifa ta taso cike da wulaƙanci ta na cewa “ uwar mi kika zo yi gidanmu? Dama shi talaka bai iya samun wuri ba,ɗazu don rashin mutumci kika turo mana wannan tsohuwar Kakar taki ta zo ta yi wa mutane hauka.Duk alherin da muke yi muku ba ku gani ba har da wani cewa an zuba miki guba a abinci”

Anty Hinda ta ce “ kin ga Sharifa zo ki ƙirga kuɗin nan mu ga ribar da muka samu” ta na hararena ta karɓi kuɗin da ke cikin wata roba ta koma gefe ta na ƙirgawa ta na masifa “ daga yau ni zan dinga taya uwata sayar da abinci sai ki tafi ba mu buƙata” da ta ga na ƙi gusawa ta juye kuɗin ƙasa tare da cika robar da ƙasari ta watsa min a fuska har sai na ji tsoro.Duk wannan bai ishe ta ba sai da ta wani ja ni ƙiiii ta cillo ni waje ,zuciyata ce ta soma tafasa yayin da duk illahin jikina nake jin ya ɗau zafi kamar garwashin wuta.Ni kaina ban san lokacin da na ɗauki hanyar Gulbi ba,kawai haka na ji a can ne kawai zan samu salama.Tun daga nesa da na fara hango ruwan sai nake jin kunnuwana na amsa kira, ina isa daidai gaɓarsu na yi tsaye ina kallon yadda suka soma yin zillo tuni munduwar wuyana ta fara motsi ta na ɗaukar wani haske.Ido biyu ba cikin bacci ba na soma jin tafin ƙafata na yi mini ƙaiƙayi,ko kafin ƙyaftawar ido na rikiɗe na zama Siren (sirène ) ina daga kwance gaɓar ruwa nake ƙarewa bindin nawa na kifi kallo sai motsi yake ya na fitar da haske.Kamar wata kifanya na yi tsalle na faɗa ruwan,ƙasa sosai nake nitsawa ina jin wani sanyi da daɗi na ratsa ni.

Idona buɗe suke taram haka kuma sheɗa ta daidai take babu alamun gargada irin in mutum ya shiga ruwa.Ina tsaka da yawo cikin ruwan na soma jin dariya,na juya na soma bin inda sautin ke fitowa har na iso kusan wani dutse.Wata budurwa da saurayi na gani su na wasa haɗi da hirar masoya,su ma iri na ne rabi mutum rabi kifi.Budurwar na gani na ta nufo ni ta na cewa “ waooo! Princess” ƙyafƙyaf kawai na yi da ido ina kallonta har ta iso gare ni ta na shafa goshina wanda sai a yanzu na farga akwai wani tambari a jikinsa na haske.

“ Ya aka yi kika zo wannan ƙasar? Ko wani aiki kika zo yi?” abun mamaki kasa magana na yi duk da kuwa na so buɗe baki,saurayin ne ya zo da sauri ya ja ta gefe ya na cewa “ Sarlah ya kike tsayuwa kusa da ita ko ba ki tambarin Masarautar Goma ne da ita ba?” haka suka tafi suka bar ni cike da mamaki.

Sama-sama na soma yi har na fito gaɓar ruwan ,so nake na koma gida.Sai bayan na fito ne bindin ya ɓace na dawo da ƙafafun mutane,na saki murmushi ina jin wani daɗi yayin da kuma zuciyata ta yarda ta lamunce mini tabbas ina da wata baiwa ba daidai nake da sauran mutane ba. Ina zuwa gida na ga takalmin mutane a ƙofar ɗakinmu,ban nemi izini ba na shiga.

Sai na tarar da wata mata a zaune yayin da Kaka kuma ke ta wasa da ɗiyan wuri ta na zayyano mata abubuwan da za su faru gobenta.Wato dibo Kaka take,macen ta yi godiya ta biya kuɗi irin sosai ɗin nan kafin ta fice.Na dubi Kaka wacce ke ta faman ƙirga kuɗi kamar ba ta gan ni ba,na yi gyaran murya na ce “Kaka...” ta yi saurin katse ni da “kin ga Sarah wuce ki bani wuri ban ƙaunar ganin ki,rainon ki bai yi mini rana ba sam.Ban ga amfanin zama da ke ba don haka ki kwashi inaki-inaki ki bar min gidana”

Wata irin dariya na soma wacce sama ban lura da ruwan da suka fara ɓulɓulowa daga ƙasa ba har sai da suka kawo daidai wuyana.Tsit na yi ina kallon Kaka wacce ke ta ƙoƙarin fita daga ɗakin  amma ta kasa,“za ki mayar da ruwan nan ƙarƙashin ƙasa ko sai sun kashe ni ” ta faɗa a tsorace ta na riƙe bango hakan kuma sai ya ƙara bani wata dariyar amma na gimtse munduwar wuyana na lalubo na riƙe ina yi wa ruwa magana da idona,a sannu a hankali suka yi ƙasa har suka ƙwafe.

Da wani irin saurin Kaka ta cillo ni waje ta na mai cewa “ashe duk yadda nake tunani kin wuce nan,ke annoba ce ba zan iya zama da ke ba”

Zuwa wannan lokacin na fahimci Kaka ba da wasa take ba,hakan yasa hankalina ya tashi na soma roƙonta “Kaka in kin kore ni ina zan je? Ke ce komai nawa ke kika raine ni ban san kowa ba sai ke”

“Ban haɗa komai ba da ke wallahi tsintar ki na yi da tunanin za ki yi mini amfani a gaba ki gaje ni ashe musamman da na ga ki na ɗauke da *MAITAR IDO* ashe ban san bala'in naki ya wuce nan ba sai yau na ida ganewa Mamy Water ce ke ”

Idona na zubar da ƙwalla nake kallon Kaka,tuni kuma ƙwaƙwalwata ta soma hargitse wa.Ana kiran sallar magrib haka Kaka ta jefo ni waje ni da jakar kayana ta kama gidanta ta rufe,kan dakali na zauna ina ta wasiƙar jaki har aka yi sallar isha'i.Ganin dare na ta ƙara yi na miƙe tsaye na soma tafiya,direct gidan anty Sailuba na nufa don ita ɗaya ce yanzu ta rage min wacce nake tunanin za ta zame mini bango.Da sallama na shiga gidan,tun kafin na ƙarasa nake jiyo sautin muryar mijinta Bilal ya na cewa “wallahi Sailuba ko mi za ki yi sai na ƙara aure,kuma goben nan zan je na yi wa Hajiya bayani ta samo min mata cikin danginta tun da ni ko na nema ba za ki bari ba” kai na kutsa na shiga ɗakin,anty Sailuba ta juyo ta na kallona a zuciye “uban mi kika zo yi kuma yanzu cikin dare?” ban bata amsa ba sai mijinta da na ƙure cikin ido ina mai taɓa munduwa ta ni kaina ban san dalilin yin haka ba.

“My Lub Baby wane ni na yi miki kishiya don Allah ki kwantar da hankalin ki ina mugun son ki” Bilal ya faɗa ,ni kuma na saki murmushi ashe duk anty  Sailuba ta ga komai.Hannuna ta ja muka fito waje kafin ta ce “ke mine ne kika yi wa mijina? Ko ke ma bokancin kike yi kamar Kaka” na girgiza kai na ce mata “a'a ina da MAITAR IDO ne mai sarrafa abin da duk nake so,kin ga gashin Leemat ma ni ce nan na mayar da shi yanzu kuma na juye tunanin mijin ki babu ke babu kishiya” anty Sailuba ta rungume ni ba tare da tunanin wannan ɗin fa abun gudu ne,ta ce “ina na za ki je?” bayani na yi mata kan cewa Kaka ta kore ni daga gidanta sai a lokacin kuma na ji hawaye ,ta goge mini su ta na cewa “sai ki zauna gidana” sai ta ja hannuna muka koma ciki.....

Ko da muka koma ciki mijinta bai falo alamun ya na can ƙurya ,anty Sailuba ta kai ni wani ɗaki ɗan madaidaici babu komai cikinsa sai dangin abinci.Ta je ta ɗauko tabarma da kuma wani ƙaton bargo ta shimfiɗa min,“ ki kwanta a nan zuwa gobe da safe in Allah ya kai mu za mu sake yin magana” kai na jinjina mata ta fice ta bar ni nan.

Na haye shimfiɗar na kwanta ina tunanin furicin Kaka wai ba ta haɗa komai da ni ba tsintata ta yi.Na juya kwanci wani sashen zuciyata kuma na hasko min wulaƙanci da Sharifa ta yi min ƴar anty Hinda.Na lumshe ido ina mai kai hannu na riƙe munduwar wuyana,‘ ko ya ake yi mutum ya je wannan duniyar da Kaka ta kai ni ? ’ na tambayi kaina a zuci abun mamaki kuwa zuciyata ce ta soma yin nauyi kamar an ɗora dutse kafin in samo amsar tambayata .Cike da jin daɗi na yi bacci wannan daren,tun da asubah anty Sailuba ta shigo ɗakina “ tashi ki yi sallah” shine abin da ta faɗa ,duk da ban taɓa yin ta ba hakan bai hana ni miƙewa ba na fito.Ƙofar falo na ga a buɗe hakan yasa na fita,banɗaki na shiga har zan hau masai sai na tuna mafarkin da na yi a jiya an nuna mini yadda zan ɗauki fansa ta wajen su anty Hinda .Na fita na samo baƙar leda sannan na koma banɗaki,a cikinta na kasaye duk abin da ke cikina sannan na miƙe ina dariya ni ɗaya.Da ido na yi wa ledar umarni ta ƙulle kanta kafin kuma na aikata can gidan anty Hinda.

Na fito na wanke jikina na koma ɗakina,gari na wayewa anty Sailuba ta sake shigowa tare da samun wuri ta zauna.

Ta ɗan ja ajiyar zuciya kafin ta ce “ da farko dai ina yi miki godiya game da abin da kika yi min jiya,na biyu kuma abin da zan ce miki babu kyau cutar da mutane ki bari”

“ Shikenan ya bar zancen auren?” ita ce tambayar da na yi mata.

Ta ce “ eh ya bari sai kuma ya ɓullo da wata matsalar wai za mu tashi daga nan mu koma can gidan da ɗan uwansa ya gina kin san nan haya muke”

Na ce “ to ai hakan ba matsala ba ce kin ga kuɗin da yake biya na haya sai ku yi wani abu da su”

Ta girgiza kai ta ce “ uwar mijina ƴar masifa ce ta bugawa a jarida,kuma kin ga ita ma a can take.Yanzu dai mu bar maganar nan zo ki yi mini wanki ki share gida da kuma wanke-wanke kin san halin Bilal shi ma wani sa'in bai da mutumci shi yasa kawai na ce masa ƴar aiki na ɗauke ki”

Tashi na yi tsaye na ce “ babu matsala anty in dai zan zauna a nan ko ƴar aikin sai na zama” tulin kayanta da na mijinta na wanke ,na yi shara na yi wanke-wanke a ƙarshe na je na yi wanka sannan ta zuba mini waina da miya sosai na ci na ƙoshi.“ Ki shirya za mu je kasuwa abokan Bilal yau a nan za su ci abincin dare”

Na ce “ kenan yau ba za mu buɗe shago ba?”

“ Eh gaskiya tun da kaji za mu sayo sai kuma mun yi gyaran su” 

Da muka fito za mu tafiya kasuwa ta ƙofar gidan anty Hinda muka wuce,tun daga nesa na hango ledar kashin da na yi tanadi ta na nan tsaye kamar haure jira kawai take lokacin da na ƙa'ide ta faɗi ƙasa.Na yi murmushin mugunta har na matsu ƙarfe sha biyu ta yi,da muka shiga kasuwa kuwa na yi ta gamuwa da abubuwan mamaki waɗanda normal mutane ba su iya gani.Yawancin ƴan kasuwa duk su na da layar da za ta jawo musu customer su sayi kayansu ba tare da sanin ita fa wannan layar ta na ɗauke ne da aljanu su ne kesa mutane sayen kaya ko ba su shirya ba,wani abun ma bai da amfani sai ka je gida ka yi ta tunanin mi yasa ma ka saye shi da ka bar kuɗin ka.

Kaji muka saye manya guda uku anty Sailuba ta miƙa min su na riƙe,daga nan muka wuce wurin ƴan yaji.Mun yi tsaye ta na cinikin nawa tiyar yaji,yayin da ni kuma idona ya sauka kan yaji wanda ake kira tsidagu irin ƴan mitsimitsi ɗin nan.

“ In ɗauki guda?” na tambayi mai sayar da yajin yayi murmushi ya ce “ ɗauka mana”

Cike da masifa anty Sailuba ta ce “ mi za ki yi da tsidagu kuma?” na ce “ kawai ya burge ni ne sai na ɗauki ƙwaya gudan.Haka dai muka yi ta zaga kasuwa har muka zo wajen ƴan  sayar da nama,yadda na ga mata sun yi dandazo wajen wani alhalin duk ga ma su nama nan yasa na ji ina son ganin shi ɗin kuma wace irin laya yake amfani da ita.Kamar dole  haka na duƙa ina kutsawa har na shigo gaba,sai dai kafin na miƙe tsaye sai idona ya sauka kan wasu ƙafafuwan jaki a tsaye daram,a hankali na miƙe sai na ga ashe mai sayar da naman ne .Ido huɗu muka haɗa da shi da farko ya ji tsoro kafin ya soma yi min magana da ido ba wai a bakinsa ba ballantana ace  mutane za su ji.

“ Mi kuma ya kawo macen Siren cikin mutane? Ko da yake ba abun mamaki ba in ka shigo kasuwa babu kalar jinsin da babu”

Ni ma ta idon na mayar masa “ wane ne kai? Ya aka yi ƙafafunka suke na jaki?”

“ Ki tambayi Anaba ita ai ta san ni ”

Anaba sunan Kaka ne,jin furicinsa yasa na kai dubana ga naman da yake sayarwa duk babu ɗaya na ƙwarai mushe ne yake sayarwa in rago ya mutu ko saniya haka zai je ya ɗauko su inda aka jefar ya gyara shi ya zo ya na sayarwa ko da kuwa ya fara lalacewa shi zai san yadda yayi ya maida shi mai kyau a idon mutane irin shine kuma sai ka ga ka ci ka faɗi rashin lafiya.

Ban ankara ba ashe har mutanen da ke zagaye da shi duk ya sallame su sai da na ji muryar anty Sailuba na cewa “ Sarah ke? Tun ɗazu fa nake yawon neman ki” sai kuma ta harari mai sayar da naman kafin ta ja hannuna mu wuce.Sai da muka yi nisa na tambaye ta “ amma anty mi yasa ba ki sayi namansa ba ? Na ga ya fi kowa arha”

Ta ja baki ta ce “ arhar ce ke kai mutane ga hallaka,ni ma na taɓa saya lokacin da abokan Bilal za su zo amma abun mamaki suka ƙi ci wai naman nan da na saka ya lalace ko ban jin warinsa.A ƙarshe dai barina suka yi da shi sai ni da Bilal muka ci daren ranar kuwa muka dinga ƴar rige-rigen shiga banɗaki” na ƙyalƙyace da dariya kafin kuma na ce “ to anty mi yasa kuka ci alhalin an faɗa muku ya lalace?”

Shiru ta yi ba ta bani amsa ba, wannan kuma yasa na lalubo amsar da kaina ‘ saboda ita da mijinta normal mutum ne!’ sai kuma zuciyata ta bada darammm ‘ to in haka ne su abokan Bilal waye ya sanar da su? Sai in kuwa su ma matsafan ne!’ duk a zuci na yi maganar har muka kai gida babu wanda ya ce komai.

Mijin anty Sailuba ya karɓi kajin ya fita waje wani ya kama masa ya yanke,ni kuwa ƙatuwar tukunya na ɗora ta ruwan zafi .Sai da suka tafasa sannan na soma fige su yayin da anty Sailuba kuma ta ɗora girkin rana ,muna aiki muna hira har muka gama.

Sai bayan mun ci abinci ne na kama mata ta tsaga cikin ta fiddo hanji ,su ma duk muka gyara su sannan ta wanke ta ɗora kan tukunya.Tafarnuwa ta miƙo min ita ma na gyara ,aikin da nake ganin mai sauƙi ne sannu-sannu sai ga shi ya ɗauki lokaci don bayan ta dafa kajin sai da ta soya su sannan ta ɗora miya bayan ta gama kuma ta tsumbula su ciki.

#GIDAN ANTY HINDA 

Cike da iya yi Sharifa ta cika bokiti ta je ta yi wanka,ragowar ruwan kuma waɗanda duk sun yi farin sabulu ta kawo wa anty Hinda su ta juye cikin miya sai murna suke.

Sharifa ta ce “Mama in muka ɗora da yin haka ai hajjin bana da mu za a yi”

Ita ma Hindar ta ƙyalƙyace da dariya ta ce “ai kuwa dai musamman yanzu da na rabu da jikar bokanya ”

“Dama haushi take bani,yadda kullum cikin datti ko wanka ba ta yi”

Hinda ta ce “miƙo min ƙatuwar muciya na motso miyar nan ” muciyar ta miƙo bayan ta motsa miyar ta sa murfi ta rufe kenan ai kuwa sai ganin leda suka kuwa daga sama ta faɗo kan tukunyar miyar kwacaaaa.

Duk suka yi baya a tsorace su na zaro ido ganin kashi duk ya ɓata murfin tukunyar .

Cike da ƙyanƙyami Hinda ta ɗauke murfin ta je ta wanke shi,Sharifa kuwa cewa ta yi “Allah ma dai yayi sa'a ba a ciki ya faɗa ba”

“Ɗauko muzubi ku juye min miyata Allah kaɗai ya san abin da za a jefo min kuma nan gaba” cewar Hinda , Sharifa ta ɗauko ta dinga kwashe miyar dama ta dafu.

Ita ma Hinda wankan ta yi kafin su ɗora abincin kan baro,almajiri ya tura masu shi inda suke sayarwa .Sharifa an ci wuyar kwalliya,mutane ne suka fara zuwa su na saye kamar kullum sai da Hinda ta buɗe baki ta na zage-zage “ ƴan hassada ƴan baƙin ciki,to sai ku je ku sake biyan wasu kuɗin wannan aikin bai yi ba.Ni za a yi wa turen aljanu daga ganin kasuwata ta bunƙasa”

Customer ɗinta kuwa har da masu shigar mata,kafin kuma wurin yayi tsit babu wanda ya ƙara saya ga abinci jibge har bayan sallar Asar sai ƴar kallon-kallon suke ita da Sharifa.

“ Na fa ji tsoro kar aje dai ɗin sun ƙara tafiya sun kai wasu kuɗin wurin Malam,dubi shiru babu masu saya”

Sharifa ta turo baki ta ce “ ai ke ce da masifar tsiya tun da kin ga abun bai yi aiki ba ai sai ki yi shiru da bakin ki”

“ Ƙirga kuɗin mu ga nawa aka samu” cewar Hinda . Sharifa ta ɗauki robar kuɗi,yaji ta gani tsidagu babu wani tunani ta ɗauke shi ta jefar kuɗin ta ƙirga ta na turo baki gaba saboda ko icce ba za su saya ba.Ta miƙa wa Hinda “ tsidagun mine ne kuma za ki aje min cikin kuɗi?” Hinda ta tambaya ta na mai ɗauka ita ma ta jefar a ƙasa.

Sharifa ta ce “ na fa jefar da shi”

“Ƙafafuwa gare shi ballantana ya sake tsalle ya shiga?”

“Allah Mama na cire”

“Kin ga tashi mu je gida kin ga duk wasu masu sayar da abinci sun sayar sai mu”

“To wannan ɗin ya za mu yi da shi?”

“Ko almajirai sai na rabawa ”

Abincin suka mayar a baro suna gaba almajiri na bin su a baya har suka isa gida, Sharifa ta cika bokiti ta je ta yi wanka tun a cikin banɗaki ta ƙurma uban ihu ta na kiran Hinda .

“ Ke lafiyar ki? Ko ƙadangaren ne yau ma ya sake faɗo miki?” Hinda ta tambaya, Sharifa ba ta amsa ba sai fitowa ta yi da ɗaurin ƙirji ta na soshe-soshe.

“ Mama sosa mini ƙaiƙayi duk jikina ƙaiƙayi yake na shiga uku na lalace” haka take faman faɗa ,da farko Hinda ta ɗauka wasa ce sai da ta ga Sharifa na kuka har da majina sannan ta soma tayata, Sharifa ba ta samu sauƙin abun ba sai da jikinta ya bushe babu damshin ruwa.Tsabar wahala har sai ta rame,ta koma gefe ta na jan numfashi.

Hinda kuwa alwala ta yi don yin sallah nan ita ma ƙaiƙayi yayi mata wuf duk inda ke da damshin ruwa.Soshe-soshen ta yi ita ma har sai alwalar ta bushe,suka kalli juna ita da Sharifa “ ina jin tsoro Sharifa kar ace tsidagun da muka ɗauka ne”

“Shi ne mana Mama,kuma abin da na fahimta sai da ruwa suka taɓa mu ne muka ji ƙaiƙayin” Sharifa ta faɗa ,Hinda kuwa don gaskata maganar sai ta watsa ruwa a ƙafarta ai kuwa ƙaiƙayin ya sake dawowa sabo wannan karon Sharifa har sai da ta dara.

# GIDAN BILAL

Bayan sallar magrib anty Sailuba ta gama komai,an gyara ɗaki sai ƙamshi yake yayin da kuma aka jera kwanonin abinci kan table ɗinta mai kujeru huɗu.Sai da ta yi kwalliya sosai ta saka kaya masu kyau,abincina ta zuba mini kafin ta ce “ ki zauna ɗakin ki kar ki fito har sai baƙin nan sun tafi ”

Na gyaɗa kai na ce “ to anty ” fita ta yi ni kuma na zauna na soma cin abincina,sai murmushi nake yadda na ji idona na wannan zuuuu ɗin na tabbata su anty Hinda ana can cikin uƙuba.Sosai nake jin daɗin mugunta a fili na ce “ ku da yin wanka kuma sai ta Allah,kuma sai kun dawo irina kun zama ƙazamai kun yi baƙi ƙirin” sai kuma na yi shiru jin muryoyi na tashi alamun baƙin ne suka zo.

Ina jin su na zolayar anty Sailuba “ irin wannan kwalliyar matarmu ai sai ki sa mu kasa fita”

“Ina ji fa saboda matarmu ba ta son tsufa shi yasa ta ƙi barin ta haihu”

“ Ai kuwa dai in haka ne za mu kawo wata matar”

“ Allah ina son haihuwa sosai zuwa dai ne ba ta yi ba” sai yanzu kawai anty Sailuba ta yi magana.

“ Ba ki dai je neman ta ba” ɗaya daga cikinsu ya faɗa.

Bilal mijin anty Sailuba ya ce “ yanzu dai mu fara cin abinci tukuna”

Tsit falon ya ɗauka na wani lokaci kafin kuma wani irin gurnani ya ɗauki hankalina har na ji ina son leƙawa na ga su waye waɗannan baƙi.Labule na ɗan buɗe a hankali,su uku ne gami da mijin anty Sailuba su huɗu.Zaune suke su na cin abinci babu mai yin magana,amma ni kuma tambayata ita ce ‘to wannan sautin daga ina yake fitowa?’ ina shirin sauke labule daidai kuma lokacin ɗaya daga cikinsu ya ɗan tada kai tsabar tsoro har sai da na dafe zuciyata.Ido uku ne da shi,biyu irin na mutane ɗayan kuma can tsakiyar goshi ban ida shiga firgici ba sai da na ga wani abu na fitowa ta idon ya na cin abinci nan na fahimci shine ke fitar da gurnanin.

Da sauri na saki labulen ina mai tambayar kaina ,“ina kuma Bilal ya kwaso matsafan nan?” shiru na yi sai yanzu na gane wato shi yasa anty tace suka ƙi cin abincin sai ita da mijinta suka ci saboda su idonsu uku ne biyu na nan duniyar ɗayan kuma na ɓoyayyar duniya.

Tunani na soma yi mine ne dalinlinsu na abota da Bilal tabbas akwai wata a ƙasa,tunanin nawa ne ya tsaya cak jin ɗaya daga ciki ya na tambayar anty Sailuba “ni kam ku nawa ne cikin gidan nan? Ko kun samu ɗan hutu ne ?”

Ba ta kai ga basa amsa ba shi ma wani ya ce “ƙamshin Gombowa ”

“Tun shigowar mu na ji ƙazinin ɗan ƙabilar Gombo” 

A karo na biyu kenan da na ji kalmar sunan  Gombo ɗin nan,a hankali na ƙara buɗe labule ina leƙo cikin rashin sa'a hasken idona ya sauka a rigar ɗaya daga cikinsu,raɗam ya fito kamar fitilar nan da aka yi yayi mai hasko hoton Obama.Ɗayan ne mai face da wanda hasken idonsa ya sauka kan rigarsa ya juyo baya,muka haɗa ido da shi .........

Nan na kawo ƙarshen free page duk mai son ci gaba zai biya 500 via 2670215530

ZULFAU YAHAYA Ecobank sai ki turo shaidar biya ta WhatsApp +22795045822 ko kuma katin MTN ,ƴan Nijar kuma carte moov ko airtel ta 500f.

NB:Daga lokacin da book ɗin nan ya zama complete 800 ne.

Ko da muka koma ciki mijinta bai falo alamun ya na can ƙurya ,anty Sailuba ta kai ni wani ɗaki ɗan madaidaici babu komai cikinsa sai dangin abinci.Ta je ta ɗauko tabarma da kuma wani ƙaton bargo ta shimfiɗa min,“ ki kwanta a nan zuwa gobe da safe in Allah ya kai mu za mu sake yin magana” kai na jinjina mata ta fice ta bar ni nan.

Na haye shimfiɗar na kwanta ina tunanin furicin Kaka wai ba ta haɗa komai da ni ba tsintata ta yi.Na juya kwanci wani sashen zuciyata kuma na hasko min wulaƙanci da Sharifa ta yi min ƴar anty Hinda.Na lumshe ido ina mai kai hannu na riƙe munduwar wuyana,‘ ko ya ake yi mutum ya je wannan duniyar da Kaka ta kai ni ? ’ na tambayi kaina a zuci abun mamaki kuwa zuciyata ce ta soma yin nauyi kamar an ɗora dutse kafin in samo amsar tambayata .Cike da jin daɗi na yi bacci wannan daren,tun da asubah anty Sailuba ta shigo ɗakina “ tashi ki yi sallah” shine abin da ta faɗa ,duk da ban taɓa yin ta ba hakan bai hana ni miƙewa ba na fito.Ƙofar falo na ga a buɗe hakan yasa na fita,banɗaki na shiga har zan hau masai sai na tuna mafarkin da na yi a jiya an nuna mini yadda zan ɗauki fansa ta wajen su anty Hinda .Na fita na samo baƙar leda sannan na koma banɗaki,a cikinta na kasaye duk abin da ke cikina sannan na miƙe ina dariya ni ɗaya.Da ido na yi wa ledar umarni ta ƙulle kanta kafin kuma na aikata can gidan anty Hinda.

Na fito na wanke jikina na koma ɗakina,gari na wayewa anty Sailuba ta sake shigowa tare da samun wuri ta zauna.

Ta ɗan ja ajiyar zuciya kafin ta ce “ da farko dai ina yi miki godiya game da abin da kika yi min jiya,na biyu kuma abin da zan ce miki babu kyau cutar da mutane ki bari”

“ Shikenan ya bar zancen auren?” ita ce tambayar da na yi mata.

Ta ce “ eh ya bari sai kuma ya ɓullo da wata matsalar wai za mu tashi daga nan mu koma can gidan da ɗan uwansa ya gina kin san nan haya muke”

Na ce “ to ai hakan ba matsala ba ce kin ga kuɗin da yake biya na haya sai ku yi wani abu da su”

Ta girgiza kai ta ce “ uwar mijina ƴar masifa ce ta bugawa a jarida,kuma kin ga ita ma a can take.Yanzu dai mu bar maganar nan zo ki yi mini wanki ki share gida da kuma wanke-wanke kin san halin Bilal shi ma wani sa'in bai da mutumci shi yasa kawai na ce masa ƴar aiki na ɗauke ki”

Tashi na yi tsaye na ce “ babu matsala anty in dai zan zauna a nan ko ƴar aikin sai na zama” tulin kayanta da na mijinta na wanke ,na yi shara na yi wanke-wanke a ƙarshe na je na yi wanka sannan ta zuba mini waina da miya sosai na ci na ƙoshi.“ Ki shirya za mu je kasuwa abokan Bilal yau a nan za su ci abincin dare”

Na ce “ kenan yau ba za mu buɗe shago ba?”

“ Eh gaskiya tun da kaji za mu sayo sai kuma mun yi gyaran su” 

Da muka fito za mu tafiya kasuwa ta ƙofar gidan anty Hinda muka wuce,tun daga nesa na hango ledar kashin da na yi tanadi ta na nan tsaye kamar haure jira kawai take lokacin da na ƙa'ide ta faɗi ƙasa.Na yi murmushin mugunta har na matsu ƙarfe sha biyu ta yi,da muka shiga kasuwa kuwa na yi ta gamuwa da abubuwan mamaki waɗanda normal mutane ba su iya gani.Yawancin ƴan kasuwa duk su na da layar da za ta jawo musu customer su sayi kayansu ba tare da sanin ita fa wannan layar ta na ɗauke ne da aljanu su ne kesa mutane sayen kaya ko ba su shirya ba,wani abun ma bai da amfani sai ka je gida ka yi ta tunanin mi yasa ma ka saye shi da ka bar kuɗin ka.

Kaji muka saye manya guda uku anty Sailuba ta miƙa min su na riƙe,daga nan muka wuce wurin ƴan yaji.Mun yi tsaye ta na cinikin nawa tiyar yaji,yayin da ni kuma idona ya sauka kan yaji wanda ake kira tsidagu irin ƴan mitsimitsi ɗin nan.

“ In ɗauki guda?” na tambayi mai sayar da yajin yayi murmushi ya ce “ ɗauka mana”

Cike da masifa anty Sailuba ta ce “ mi za ki yi da tsidagu kuma?” na ce “ kawai ya burge ni ne sai na ɗauki ƙwaya gudan.Haka dai muka yi ta zaga kasuwa har muka zo wajen ƴan  sayar da nama,yadda na ga mata sun yi dandazo wajen wani alhalin duk ga ma su nama nan yasa na ji ina son ganin shi ɗin kuma wace irin laya yake amfani da ita.Kamar dole  haka na duƙa ina kutsawa har na shigo gaba,sai dai kafin na miƙe tsaye sai idona ya sauka kan wasu ƙafafuwan jaki a tsaye daram,a hankali na miƙe sai na ga ashe mai sayar da naman ne .Ido huɗu muka haɗa da shi da farko ya ji tsoro kafin ya soma yi min magana da ido ba wai a bakinsa ba ballantana ace  mutane za su ji.

“ Mi kuma ya kawo macen Siren cikin mutane? Ko da yake ba abun mamaki ba in ka shigo kasuwa babu kalar jinsin da babu”

Ni ma ta idon na mayar masa “ wane ne kai? Ya aka yi ƙafafunka suke na jaki?”

“ Ki tambayi Anaba ita ai ta san ni ”

Anaba sunan Kaka ne,jin furicinsa yasa na kai dubana ga naman da yake sayarwa duk babu ɗaya na ƙwarai mushe ne yake sayarwa in rago ya mutu ko saniya haka zai je ya ɗauko su inda aka jefar ya gyara shi ya zo ya na sayarwa ko da kuwa ya fara lalacewa shi zai san yadda yayi ya maida shi mai kyau a idon mutane irin shine kuma sai ka ga ka ci ka faɗi rashin lafiya.

Ban ankara ba ashe har mutanen da ke zagaye da shi duk ya sallame su sai da na ji muryar anty Sailuba na cewa “ Sarah ke? Tun ɗazu fa nake yawon neman ki” sai kuma ta harari mai sayar da naman kafin ta ja hannuna mu wuce.Sai da muka yi nisa na tambaye ta “ amma anty mi yasa ba ki sayi namansa ba ? Na ga ya fi kowa arha”

Ta ja baki ta ce “ arhar ce ke kai mutane ga hallaka,ni ma na taɓa saya lokacin da abokan Bilal za su zo amma abun mamaki suka ƙi ci wai naman nan da na saka ya lalace ko ban jin warinsa.A ƙarshe dai barina suka yi da shi sai ni da Bilal muka ci daren ranar kuwa muka dinga ƴar rige-rigen shiga banɗaki” na ƙyalƙyace da dariya kafin kuma na ce “ to anty mi yasa kuka ci alhalin an faɗa muku ya lalace?”

Shiru ta yi ba ta bani amsa ba, wannan kuma yasa na lalubo amsar da kaina ‘ saboda ita da mijinta normal mutum ne!’ sai kuma zuciyata ta bada darammm ‘ to in haka ne su abokan Bilal waye ya sanar da su? Sai in kuwa su ma matsafan ne!’ duk a zuci na yi maganar har muka kai gida babu wanda ya ce komai.

Mijin anty Sailuba ya karɓi kajin ya fita waje wani ya kama masa ya yanke,ni kuwa ƙatuwar tukunya na ɗora ta ruwan zafi .Sai da suka tafasa sannan na soma fige su yayin da anty Sailuba kuma ta ɗora girkin rana ,muna aiki muna hira har muka gama.

Sai bayan mun ci abinci ne na kama mata ta tsaga cikin ta fiddo hanji ,su ma duk muka gyara su sannan ta wanke ta ɗora kan tukunya.Tafarnuwa ta miƙo min ita ma na gyara ,aikin da nake ganin mai sauƙi ne sannu-sannu sai ga shi ya ɗauki lokaci don bayan ta dafa kajin sai da ta soya su sannan ta ɗora miya bayan ta gama kuma ta tsumbula su ciki.

#GIDAN ANTY HINDA 

Cike da iya yi Sharifa ta cika bokiti ta je ta yi wanka,ragowar ruwan kuma waɗanda duk sun yi farin sabulu ta kawo wa anty Hinda su ta juye cikin miya sai murna suke.

Sharifa ta ce “Mama in muka ɗora da yin haka ai hajjin bana da mu za a yi”

Ita ma Hindar ta ƙyalƙyace da dariya ta ce “ai kuwa dai musamman yanzu da na rabu da jikar bokanya ”

“Dama haushi take bani,yadda kullum cikin datti ko wanka ba ta yi”

Hinda ta ce “miƙo min ƙatuwar muciya na motso miyar nan ” muciyar ta miƙo bayan ta motsa miyar ta sa murfi ta rufe kenan ai kuwa sai ganin leda suka kuwa daga sama ta faɗo kan tukunyar miyar kwacaaaa.

Duk suka yi baya a tsorace su na zaro ido ganin kashi duk ya ɓata murfin tukunyar .

Cike da ƙyanƙyami Hinda ta ɗauke murfin ta je ta wanke shi,Sharifa kuwa cewa ta yi “Allah ma dai yayi sa'a ba a ciki ya faɗa ba”

“Ɗauko muzubi ku juye min miyata Allah kaɗai ya san abin da za a jefo min kuma nan gaba” cewar Hinda , Sharifa ta ɗauko ta dinga kwashe miyar dama ta dafu.

Ita ma Hinda wankan ta yi kafin su ɗora abincin kan baro,almajiri ya tura masu shi inda suke sayarwa .Sharifa an ci wuyar kwalliya,mutane ne suka fara zuwa su na saye kamar kullum sai da Hinda ta buɗe baki ta na zage-zage “ ƴan hassada ƴan baƙin ciki,to sai ku je ku sake biyan wasu kuɗin wannan aikin bai yi ba.Ni za a yi wa turen aljanu daga ganin kasuwata ta bunƙasa”

Customer ɗinta kuwa har da masu shigar mata,kafin kuma wurin yayi tsit babu wanda ya ƙara saya ga abinci jibge har bayan sallar Asar sai ƴar kallon-kallon suke ita da Sharifa.

“ Na fa ji tsoro kar aje dai ɗin sun ƙara tafiya sun kai wasu kuɗin wurin Malam,dubi shiru babu masu saya”

Sharifa ta turo baki ta ce “ ai ke ce da masifar tsiya tun da kin ga abun bai yi aiki ba ai sai ki yi shiru da bakin ki”

“ Ƙirga kuɗin mu ga nawa aka samu” cewar Hinda . Sharifa ta ɗauki robar kuɗi,yaji ta gani tsidagu babu wani tunani ta ɗauke shi ta jefar kuɗin ta ƙirga ta na turo baki gaba saboda ko icce ba za su saya ba.Ta miƙa wa Hinda “ tsidagun mine ne kuma za ki aje min cikin kuɗi?” Hinda ta tambaya ta na mai ɗauka ita ma ta jefar a ƙasa.

Sharifa ta ce “ na fa jefar da shi”

“Ƙafafuwa gare shi ballantana ya sake tsalle ya shiga?”

“Allah Mama na cire”

“Kin ga tashi mu je gida kin ga duk wasu masu sayar da abinci sun sayar sai mu”

“To wannan ɗin ya za mu yi da shi?”

“Ko almajirai sai na rabawa ”

Abincin suka mayar a baro suna gaba almajiri na bin su a baya har suka isa gida, Sharifa ta cika bokiti ta je ta yi wanka tun a cikin banɗaki ta ƙurma uban ihu ta na kiran Hinda .

“ Ke lafiyar ki? Ko ƙadangaren ne yau ma ya sake faɗo miki?” Hinda ta tambaya, Sharifa ba ta amsa ba sai fitowa ta yi da ɗaurin ƙirji ta na soshe-soshe.

“ Mama sosa mini ƙaiƙayi duk jikina ƙaiƙayi yake na shiga uku na lalace” haka take faman faɗa ,da farko Hinda ta ɗauka wasa ce sai da ta ga Sharifa na kuka har da majina sannan ta soma tayata, Sharifa ba ta samu sauƙin abun ba sai da jikinta ya bushe babu damshin ruwa.Tsabar wahala har sai ta rame,ta koma gefe ta na jan numfashi.

Hinda kuwa alwala ta yi don yin sallah nan ita ma ƙaiƙayi yayi mata wuf duk inda ke da damshin ruwa.Soshe-soshen ta yi ita ma har sai alwalar ta bushe,suka kalli juna ita da Sharifa “ ina jin tsoro Sharifa kar ace tsidagun da muka ɗauka ne”

“Shi ne mana Mama,kuma abin da na fahimta sai da ruwa suka taɓa mu ne muka ji ƙaiƙayin” Sharifa ta faɗa ,Hinda kuwa don gaskata maganar sai ta watsa ruwa a ƙafarta ai kuwa ƙaiƙayin ya sake dawowa sabo wannan karon Sharifa har sai da ta dara.

# GIDAN BILAL

Bayan sallar magrib anty Sailuba ta gama komai,an gyara ɗaki sai ƙamshi yake yayin da kuma aka jera kwanonin abinci kan table ɗinta mai kujeru huɗu.Sai da ta yi kwalliya sosai ta saka kaya masu kyau,abincina ta zuba mini kafin ta ce “ ki zauna ɗakin ki kar ki fito har sai baƙin nan sun tafi ”

Na gyaɗa kai na ce “ to anty ” fita ta yi ni kuma na zauna na soma cin abincina,sai murmushi nake yadda na ji idona na wannan zuuuu ɗin na tabbata su anty Hinda ana can cikin uƙuba.Sosai nake jin daɗin mugunta a fili na ce “ ku da yin wanka kuma sai ta Allah,kuma sai kun dawo irina kun zama ƙazamai kun yi baƙi ƙirin” sai kuma na yi shiru jin muryoyi na tashi alamun baƙin ne suka zo.

Ina jin su na zolayar anty Sailuba “ irin wannan kwalliyar matarmu ai sai ki sa mu kasa fita”

“Ina ji fa saboda matarmu ba ta son tsufa shi yasa ta ƙi barin ta haihu”

“ Ai kuwa dai in haka ne za mu kawo wata matar”

“ Allah ina son haihuwa sosai zuwa dai ne ba ta yi ba” sai yanzu kawai anty Sailuba ta yi magana.

“ Ba ki dai je neman ta ba” ɗaya daga cikinsu ya faɗa.

Bilal mijin anty Sailuba ya ce “ yanzu dai mu fara cin abinci tukuna”

Tsit falon ya ɗauka na wani lokaci kafin kuma wani irin gurnani ya ɗauki hankalina har na ji ina son leƙawa na ga su waye waɗannan baƙi.Labule na ɗan buɗe a hankali,su uku ne gami da mijin anty Sailuba su huɗu.Zaune suke su na cin abinci babu mai yin magana,amma ni kuma tambayata ita ce ‘to wannan sautin daga ina yake fitowa?’ ina shirin sauke labule daidai kuma lokacin ɗaya daga cikinsu ya ɗan tada kai tsabar tsoro har sai da na dafe zuciyata.Ido uku ne da shi,biyu irin na mutane ɗayan kuma can tsakiyar goshi ban ida shiga firgici ba sai da na ga wani abu na fitowa ta idon ya na cin abinci nan na fahimci shine ke fitar da gurnanin.

Da sauri na saki labulen ina mai tambayar kaina ,“ina kuma Bilal ya kwaso matsafan nan?” shiru na yi sai yanzu na gane wato shi yasa anty tace suka ƙi cin abincin sai ita da mijinta suka ci saboda su idonsu uku ne biyu na nan duniyar ɗayan kuma na ɓoyayyar duniya.

Tunani na soma yi mine ne dalinlinsu na abota da Bilal tabbas akwai wata a ƙasa,tunanin nawa ne ya tsaya cak jin ɗaya daga ciki ya na tambayar anty Sailuba “ni kam ku nawa ne cikin gidan nan? Ko kun samu ɗan hutu ne ?”

Ba ta kai ga basa amsa ba shi ma wani ya ce “ƙamshin Gombowa ”

“Tun shigowar mu na ji ƙazinin ɗan ƙabilar Gombo” 

A karo na biyu kenan da na ji kalmar sunan  Gombo ɗin nan,a hankali na ƙara buɗe labule ina leƙo cikin rashin sa'a hasken idona ya sauka a rigar ɗaya daga cikinsu,raɗam ya fito kamar fitilar nan da aka yi yayi mai hasko hoton Obama.Ɗayan ne mai face da wanda hasken idona ya sauka kan rigarsa ya juyo baya,muka haɗa ido da shi .........

 😍😍😍DAMARKUCE LOKACINKUNE MUN RAGE FARASHI SOSAI DAN KUMA KUSAMU KOMAI DA KUKA SANI ZAKU SAMESU KWASHA KWASHA ARHA GARABASA 🤝🤝🤝KUMA DUK INDA KIKE KAYANMU ZASU SAMEKU CIKIN AMINCI DA YARDAR ALLAH

Da sauri na saki labulen ina jin zuciyata na dukan uku-uku,ina nan daga tsaye dafe da saitin zuciya na ƙara jiyo amon muryar su “ zarginmu ya zama gaskiya fa mine ne abun yi?” 

“ Ta fito kawai mu gane wa junanmu tun da duk bisa hanya ɗaya muke”

“Hhhh ai kuwa dai ƙila ita ma da nata plan ɗin a kansu”

Shine abin da na ji su na faɗa ,amma na yi mamakin haka a gaban sun anty Sailubar suke faɗar haka ko dai sun tashi ne? Don gusar da zargina sai na ƙara kama labule don na sake leƙawa,ina buɗe wa na yi tozali da ƙaton ido manne a jin ƙofar ɗakin nawa ban san lokacin da na fasa wani matsanancin ihu ba da ya karaɗe duk illahin gidan.Ruwa ne suka soma ɓulɓulowa su na cika gidan ga baki ɗaya hatta cikin ɗakuna.

Tuni siffata ta canza zuwa kala biyu bindin kifi ya fito min,ruwan su suka ja ni izuwa falo.

“Waooo!” suka haɗa baki su na kallona sai nitso nake ina kaɗa bindi cikin ruwan,sai wannan lokacin kuma na ankare anty Sailuba da mijinta Bilal sai bacci suke yi kamar waɗanda ba su da rai.

“ Azo ka na gani abin da nake gani?”

“Yes Musty ina gani”

“Naser kai fa?”

“Ina gani ni ma ” duk suka tsoma bakinsu a nan ne na san sunan kowa daga cikinsu.

Musty ɗin alamun ya fi su ƙarfi da surutu ya dube ni da kyau ya ce “ muna so mu san plan ɗin ki akan wannan ahalin?”

Idona na buɗe ina kallonsa waɗanda har yanzu ba su bar mugun hasken nan ba,“ku fara sanar da ni naku plan ɗin tukuna” na faɗa tare da dukan ruwa da bindina suka bada wani bacaaal.

Suka ƙara kallon juna kafin shi Musty ɗin ya ce “ ki yi mana alƙawari za ki taimake mu”

Na juya baya ina mai cewa “ tun da ba za ku faɗa ba kun ga tafiyata”

“Tsaya mana ,Musty kawai mu sanar da ita zai fi.Muna zuwa nan ne don jawo hankalin Bilal ya shigo a tsagenmu amma mun gagara yin galaba kansa,ruhinsa na da mugun ƙarfi shi da matarsa”

Na juyo ina duban Naser ya faɗa wanda na fahimci kuma duk cikinsu ya fi sauƙi don ya na da tsoro.“ Ta ya aka yi duk ƙarfin ikon ku amma suka fi ƙarfin ku?” na jefo tambayar ina kallon Naser ,sai da ya ɗan yi shiru kafin ya ce “ kin san su na da yawan addini su na salloli kan lokaci ”

Na lumshe idona ko da ya zo nan da zancensa,ina jinjina wa anty Sailuba wacce ta yi riƙo da Addini duk matsatsin aikin shago bai hana ta yin sallah muddin lokacinta yayi na fahimci hakan tun lokacin baya da nake wuni wurinta kafin na soma yi wa anty Hinda aiki.

“Na san ke ma shine dalilin da ya hana ki cin galaba kansu duk da ba mu san ke mi yasa kike bibiyar rayuwarsu ba” Azo ya faɗa ya na matso wa kusa da ni.

Wani irin zafi ne na ji gangar jikinsa na fesar wa duk da kuwa ina cikin ruwa,na ce “ ta ya aka yi ka san ina bibiyarsu?”

Yayi murmushin gefen baki ya ce “ in ba haka ba mine ne zai fito da ke daga can cikin asalinki ki zo nan? Tun daga Gombo kike sannan a yadda kike Siren kika juri zama a wajen ruwa kawai don ƙudirin ki.Faɗa mana mine ne shi?”

Ban da lokacin tunani ,na kuma fahimci ko masu ganin abin da normal mutane ba su gane ba komai ne suke da sanaya a kai ba.Ba don haka ba tabbas da za su fahimci ban zo nan da niyyar cutar da su anty Sailuba ba,amma don kar su raina mini fiƙirata sai kawai na ce musu “ yanzu dai kawai mu zama ƙawaye daga baya duk za mu tattauna akan abin da ya shafi duniyarmu,tun ɗazu kun saka bayin Allahn nan bacci ya kamata ku tashe su haka”

Azo yayi wata dariya ya na mai cewa “ da alamu fa Siren tausayin su kike”

Na girgiza kai na ce “ ko ɗaya,kawai ban so su zargi wani abu ne”

“Kuma kin yi gaskiya komawar ki ɗakin ki”

“Kafin nan ta janye ruwan nan da ta cika mana ɗaki da su”

Murmushi na yi ina mai kai hannu ina taɓa Munduwar wuyana haɗi da kallon ruwan da ido ina basu umarnin su koma,a haka na shige ɗakina ni ma tuni ruwan kuma sun ƙwafe tsab .Na kwanta kan shimfiɗata ina kallon rufin ɗakin ina cewa “ karo na biyu kenan da na ji sunan Gombo,shin ina ne ? Wace ƙabila ce?” ban ida rufe bakina ba kafin wani girgije ya danno kai tamkar shine rufin ɗakin.Munduwar wuna ta soma zuƙo girgijen nan a hankali ya soma tarwatsewa na zamar haske mai kamar mai sai kuma ya shiga radadowa ina fasa ƙirjina ya na shiga “ Mamaaa!” na furta da ƙarfi saboda amon muryarta da ya cika mini kunnuwa ,yayin da kuma hoton siffarta wacce take flou ta bayyana gare ni ga wani Baby a hannunta kafin ta aje shi tsakiyar daji ta ce “ sunan ki Sarah !”

Hawaye suka zubo mini kan kumatuna,na samu abu na farko daga cikin tarihina wato jefar da ni mahaifiyata ta yi sai dai ban san dalilinta na yin haka ba.

Daga can falo ina jin su Musty na yi wa su anty Sailuba sallama,babu jimawa kuwa ta shigo ɗakin ta na mai kiran sunana “ Sarah taso ki yi kallo baƙin sun tafi” na girgiza mata kai saboda ba na cikin yanayi,“ fushi kika yi don na hana ki fitowa?”

Kai na girgiza tare da tashi na zo na rungume ta da ƙarfin tsiya ina mai cewa “ anty Sailuba ina son ganin Mahaifiyata,ina jin kewarta.Ina son jin soyayyar nan da ke tsakanin uwa da ƴa amma ni wurin Kaka Anaba na taso wacce babu alaƙar jini ko ɗaya a tsakanin mu”

Anty Sailuba ta riƙe ni ta na cewa “ haba Sarah kar ki sa na yi kuka mana,kin ga dama yanzu haka ina cikin wani yanayi.Sannan wa ya faɗa miki Kaka ba jininki ba ce,ƙila ta faɗi haka ne don ta hora ki ”

Na sake ta na ɗan ja baya ina mai girgiza kai na ce “ a'a gaskiya ta faɗa don yau ɗin nan aka nuna min lokacin da Mamana ta jefar da ni a cikin jeji”

Anty Sailuba ta jefo min wani kallo “ don Allah kar ki sa na fara jin tsoron ki,wa ya sanar da ke to?”

Shiru na yi don ni kaina ban san ya ko wane ne ba.

“ Kin ga sai da safe bari na je na yi karatu ” har ta kai bakin ƙofa na tsayar da ita ta hanyar kiran sunanta,ta juyo na ce mata “ ki ƙara dagewa da addu'a haka ma mijinki” ba ta ce komai ba ta fice.

Sailuba

Ita tun farkon zuwan su Naser gidanta sam ba ta so haka ba,sai dai babu yadda ta iya saboda su ne manyan abokan mijinta duk da ba ta san su ba kafin aurensu da Bilal amma a yanzu bai da wasu bayan su.

A duk lokacin da za su kawo musu ziyara haka za ta kwana cikin kasala da mugayen mafarkai,sai dai ba ta taɓa alaƙanta hakan da su ba abu guda kawai ta riƙe shi ne addu'a sannan ta na yin sallolinta kan lokaci wannan kuma na ɗaya daga cikin turbar da Bilal ya ɗora ta don shi Ustaz ne ya na da karatu sosai saɓanin Sailuba da ko izo ɗaya ba ta da.

Yanzu bayan fitar su Musty haka kawai ta ji ta na son yin tilawar karatun da ta iya,Bilal ya sanar da ita zai wuce makarantar da yake bada karatu wannan yasa ta shiga ɗakin Sarah don ta zo ta yi kallo.Sai da ta yi alwala sannan ta soma karatun fatiha,falaqi da nasi zuwa suratul Masad.Sam ba ta raina karatun da take da haka bayan ta gama ta shiga yin addu'o'i na neman tsari da kuma neman buɗi.

A can gidan Hinda kuwa hatta salloli ba su sa sun zubar ruwa a jikinsu ba, ƙememe suka bari ta wuce su.Sai faman saƙa da warwara suke,Sharifa da ta gaji da abun ta ce “ Mama ina ga kawai mu je gidan Kaka ta bamu magani tun da dama aikinta ne bayar da magani”

Hinda ta ce “ wa ya sani ma ko ita ce ta yi mana ture? Kin ga babu inda zan je in zuwa za ki yi ban hana ki ba sai kin dawo”

Sharifa ta saka kuka ta na yi “ shikenan in na mutu sai ki huta”

“ Tashi mu tafi tun da kin fara jawo mana mutuwa” cewar Hinda ta na mai zarar mayafi, Sharifa ma haka .

Gidan Kaka suka nufa sai suka tarar da shi a rufe suka shiga bubuga shi , Sharifa ta ce “ dubi langa-langar ƙyauren nan wai shi ne ya rufu ruf ko rawa bai yi”

Hinda ta ce “ banza wa ya faɗa miki normal ƙyaure ne? To aljanu ke rufe shi ” sai kuma suka ci gaba da bugawa.

Kaka wacce ke can ɗaki ta na shagali ita da ƙawayenta bokaye da suka kawo mata ziyara ta ce “ ku na ga zan je na ga ko waye ke bugun ƙyaurena”

Ɗaya daga cikin tsoffin ta ce “ kika sani ƴar tsintuwar ki ce ta dawo” sai duk suka kwashe da dariya,Kaka ta ce “ ai na bar zama da ita,ina dalili ta min kisan gilla tsakar dare” sai kuma ta je ta buɗe gidan.

Hinda ta ce “ gafara dai Kaka,ki daɗe ki yi ƙarko akwai wata bayan ke ne mai bayar da magani ? Kai babu guda ɗaya ce rak Hajiya Kaka mai abun ban mamaki,mun zo ne a bamu magani sakamakon wata cuta da ta shafe mu”

Kaka ta basu wuri suka wuce sannan ta ƙara jan ƙyauren ta rufe,ta yi musu iso suka zauna kan tabarma.Kayan aikinta ta fidddo ta ɗora fitila aci balbal sannan ta soma wasa da ƴaƴan wuri,tsawon lokaci ta na yi kafin ta ɗago ta dube su ta ce “ duk wanda ya ce muku zai iya karye asirin nan da aka yi muku kawai yaudarar ku ce zai yi ya ci kuɗin ku,sihiri ne wanda ba a cika samunsa ba a wannan duniyar amma ku jira na kira ƙawayena mu ji mi za su ce” Kaka ta kira su kuwa,tsofi ne biyu har sun fita tsufa abin da Kakar tace su ma shi suka faɗa kafin ɗaya ta ce “ Anaba wannan ai sihirin ruwa ne ,doli ya na da alaƙa da wanda yake aiki da Mamy Water ko kuma sam wanda ba nan duniyar yake ba ” ɗayar ta cabke zancen da “ ko kuma duk duniyoyin biyu mabanbanta ya na rayuwa cikinsu ba”

Furicin nan ya haskawa Kaka fitila har ta fahimci tabbas aikin Sarah ne,ta gyara zama ta ce “ Hinda mu ga kuɗin da ke gare ki zan yi miki aikin nan don yanzu na fahimci tushensa ”

Ba tare da wani tunani ba Hinda ta kwance kuɗin da ke ɗaure da ga haɓar zanenta ta bai wa Kaka,ƙawayenta suka shiga tambayarta “ wai mi za ki yi? Anaba kar ki jefa kan ki cikin masifa aljanun ruwa ƙarfi ne da su sun fi waɗanda muke aiki ƙarfin iko”

Kaka ta ce “ babu wani nan ku dai ku jira ni yanzu na dawo” ta faɗa tare da ɗaukar wata ƙwarya ta fice,ba ta zarce ko ina ba sai gaɓar ruwa.Ƙwarya ta aje gabanta sannan ta soma wasu suratai daga ƙarshe ta jefa kuɗi cikin ruwan,canɓallll sautin faɗawar kuɗin ta fito kamar ƙyaftawar ido kuwa ruwan suka fara tashi sama su na hargowa kafin wata murya ta soma yi wa Kaka magana “ faɗa mana mi kike da buƙata?”

“ Magani domin warkar da wasu”

“Ai kin san da cewa komai ya na da farashi ko?”

“Na sani a bani maganin” Kaka ta faɗa ba tare da ta tsaya tambayar mine ne farashin ba,ƴar ƙwaryar da ta ajiye ce ta soma cika da ruwa tsulululu har sai da ta cika tab kafin Kogin ya bar motsi.Cike da murna Anaba ta ɗauki ƙwaryar ta koma gida,da kanta ta yi wa su Hinda wanka abun mamaki kuwa sam ba su ji ƙaiƙayi ba.

“Mun gode sosai Kaka Anaba haƙiƙa ke shararriya ce kuma gwana wurin warkar da cuta” Hinda ta faɗa kafin ta ja hannun Sharifa su koma gida.Sai a lokacin suka samu suka yi sallah,da suka zo kwanciya bacci suka kasa saboda uban zafin da suka ji sai zufa suke .Wanka suka yi,Sharifa ta kunna masu fanka a haka suka samu suka yi bacci,sai dai abu kamar wasa sai gumi ya jiƙa shimfiɗar tasu.Da farko Hinda ce ta soma tashi ta sake yin wani wankan kafin sharifa ita ma ta yi,sam ba su kawo komai a kansu ba kawai sun ɗauka yanayin garin ne ya ɗau zafi.

SARAH

Da tunanin Mamana na samu bacci ya ɗauke ni,ko minti biyu ban yi ba tsinci kaina can ƙarƙashin ruwa ina wasa da su cike da nishaɗi.A inda nake ƴan mata ne kewaye da ni su na min taɓi kowacce da bindinta na kifi ga dogon gashi sannan fuskokinsu masu kyau ne farare tas saɓanin ni da ke baƙa ƙirin.Na tsaya da wasa da ruwan na ce “ ya aka yi dukkan ku farare ne amma ni kuma baƙa ?”

Wata murya ta namiji ce ta bani amsa “ saboda ke Mamarki kika ɗauko” da gudu na ga ƴan matan na tserewa su na cewa “ ga sarki nan ! Ga sarki nan!”

Na juyo muna kallon juna da wani kyakkyawan namiji zai kai a ƙalla shekara arba'in da biyar,kansa ɗauke da kambun sarauta na zinari haka ma daidai damatsansa an yi masu ado da wani ƙaton awarwaron zinari.Wuyansa kuwa sarƙar Munduwa ce irin tawa sai dai tasa ta fi tawa girma ,ya zo kusa da ni ya jawo ni ya na shafar gashina idonsa ne suka ɗau wani haske ya dinga juya su ya na umarta gashina ya ƙara tsayi sai gashi kuwa gashin nawa ya zama dogo har bisa gadon baya .Sosai na ji daɗi,cikin murna na ce “ wane ne kai?”

“Ni ne Babanki Sarah ” ya bani amsa tare da ɗora min wata gyanɗama a baki ya ce “ sha! Ruwan ƙarfin iko!” ban musa ba na soma sha,shi kuma ya na shafar gashina ya na mai ci gaba da cewa “ barkar da ranar zagayowar haihuwar ki” sai ya cire kambun sarautar kansa ya ɗora min .

“Sarah? Sarah keeee!” muryar anty Sailuba ta tashe ni daga bacci,a hankali na ware idona sai na ga ɗakin da duhu.

“Ƙwan lantarkin ɗakin ki ya ƙone sai an saka sabo ,tashi dai ki yi sallah lokaci yayi” sai kuma ta fice.

Zaune na yi kan shimfiɗa mafarkin da na yi ya na dawo min,ina nan zaune sai na ga ɗakin ya cika da wani mugun haske kuma .Ban yi wani dogon tunani ba na fahimci daga inda hasken ke fitowa,na kai hannu na laluba kaina .Wani irin taushi da santsi ne suka ziyarce ni,wato gashina ya zama dogo irin na turawa hatta Kambu sarautar da na gani a mafarki ga shi a hannuna.Juyasa na soma yi kafin na soma shafarsa,ƙaton jan dutsen da ke tsakiya ya fitar da wani farin haske hakan ya bayyana mini kyakkyawar baƙar fuskata.A karon farko da na fara ƙarewa kaina kallo,ina da doguwar fuska mai siririn hanci idona sun so su yi shige da na mage,gashin girata da na idona su na da yawa sosai yanzu kuma ga wani ƙarin adon wato gashin kaina ya koma mai yawa.Shafar shi na soma yi ina jin tsantsar farin ciki tare da tambayar kaina ‘ shin gaske mafarki ne na yi ko kuwa rayuwar zahiri ce na je can ɗin a gaske?’ banda amsa,kawai sai na je na ɓoye Kambu sarautar cikin kayana tuni kuma haskensa ya ɗauke yayin da kuma na lantarki ya dawo.

Gashina na harɗe wuri guda da abun ɗaurewar da ni kaina ban san inda na same shi ba,sai kuma na laulaye gashin yayi tudu kamar na sa a cuci maza sannan na ɗaura kallabi.

Fita na yi na je na yi fitsari tare da wanke jiki na dawo na kwanta,sai dai sam na kasa komawa bacci har rana ta fito wantsar na fita na yi shara na wanke kwanuka a ƙarshe kuma na yi wanka na zo na canza kaya .

Sai na tsurawa Kambun ido ina kallo ina murmushi tuna wai mahaifina ya bani shi,

“ Ke lafiyar ki?” na ji muryar anty Sailuba.Da sauri na rufe kayan na ce “ babu komai ina kwana anty?”

“Lafiya lau,ungo ga makullin shago ki je ki share shi ki goge komai sannan a cika manyan bokitan ruwa yadda ba mu yi aiki ba jiya ai na san yau aiki sai mun ture wa buzu naɗi wasu ma har sun fara kirana ”

Makullin na karɓa,har zan fita ta ce “zo ki karɓi kuɗin da za ki ci abincin kari,don mayun jiya duka suka cinye komai mtswww” ta ja tsuki.

Na dube ta da kyau na ce “kenan kin san Mayu ne su?”

Yadda ta tsure ni da ido yasa na yi saurin canza tambayar “ina nufin kenan Mayu ne?” 

“Hum! Ungo dai ban iya surutun ki da kika iya ba” kuɗin na karɓa na fice,maimakon na je shagon a'a sai na wuce gidan anty Hinda don ina son ganin yadda suka kwana tun a hanya nake tuntsira dariya har na isa....

Ina isa gidan anty Hinda ko sallama ban yi ba na shiga,a tsakar gida na tarar da su ita da Sharifa sai faman zubawa jiki ruwa suke sun yi sharkaf.Ido na ƙanƙance ina kallon fatar jikinsu wacce ke rikiɗa daga ta mutane zuwa ta kifi amma su sam nasu idon ba su iya ganin haka.

Da farko na yi tunanin ko aikin nawa ne bai yi tafi yadda na tsara ba,amma sai na ji Sharifa na cewa “ Mama ya kamata mu koma gidan Kaka Anaba ta sake duba lamarin nan,can muna gujewa ruwa yanzu kuma sai mu ƙaunace su har haka kamar wasu kifaye? Ni na fara jin tsoro ina ba ta iya aiki ba”

Hinda ta ce “ ai kuwa dai ina ga ta saɓa lamba,kin san wani sa'in in ba a fahimci juna tsakanin aljani da shi bokan ba sai su yi abin da ya zo musu akai.Zama kam bai ganmu ba doli mu koma amma a haka za mu fita kaya a jiƙe?”

“To mi yake Mama ? Da mu zauna muna faman zuba ruwa ai gwara mu je nemo magani”

Ban tsaya ida sauraren hirar tasu ba na juyo na yi tafiyata,sai tuntsire dariya nake har na isa shago .Yadda anty Sailuba ta yi zato kuwa aka yi,wasu har sun zo su na jira sai da suka jira na share na goge sannan suka shiga.Ni na soma yin aikin ,har sai da na yi wa wajen mutum huɗu sannan Anty Sailuba ta zo.

Sai a lokacin na fita neman abinci da zan ci,bayan na sayo maimakon na koma shago sai na wuce can Gulbi ina tafe ina ci har na kawo gaɓar ruwan.

Wasu na tarar su na wankin kayan su,na yi tsaye ina kallonsu.

“Wace ce ita kuma waccan ?” ɗayar ta tambaye,sai da ta ɗago ta dube ni ta ja baki kafin ta ce “ jikar bokanyar nan ce mai bayar da magani”

Ta yi dariya ta ce “ duk ƙarya ce fa kawai su na yaudarar mutane,ina mutum ina hira da aljanu?”

“Wallah Asabe an ce maganin nata ya na yi fa,ƙila wannan ɗin za ta gaje ta tun da ta tsufa ”

Wacce aka kira da Asabe ga tsaya da wankin da take ta na dubana,sai kuma ta ce “ bari tsure ni da ido yarinya don ba tsoron ki zan ji ba na fi ƙarfin bokancin kakar ki ni kaina aljanar kaina ce Ladidi kin tuna lokacin da muna ƴan mata yadda nake dasa ƙatti ga ƙasa ana ce min mai ƙafin doki?”

“I na tuna....” 

Ban tsaya ida saurarensu ba na soke ruwa na yi nitso can ƙasa,zuciyata ce ke min zafi ina son jin yin mugunta.Sai da na bari Asabe ta shagala ta ci gaba da yin wanki kafin na jawo hannunta na yo ƙasan ruwa da ita.

Ƙasan ruwan na da mugun duhu ta yadda ba ta iya shaida ni, wutsilniya kawai take ta na son ceton kanta amma na riƙe ta gam .Idonta sun fito tulu-tulu da su haka sheɗarta ta soma ɗauke wa ,ruwa sai faman shiga mata suke ta baki da hanci .Ina jin kururuwar Ladidi da kuma hargowar mutanen da ta je ta samo don ceton ƙawarta,ni kuwa ban bar Asabe ba sai da na bari cikinta ya cika da ruwa tanƙam yayi ƙwiƙwi kamar mai ciki sannan na ware idona da kyau na bada umarnin a fitar da ita.

Cikin kuka Asabe ke nuna saman ruwa ta na cewa kamar ita ce ta yo sama,nan fa waɗanda suka ƙware da IYA RUWA(Saadiya Abdulrazak) aka ida jawo ta cikinta aka shiga dannawa amma ruwan sun ƙi fita ,duk abin da suke yi ina ganinsu wannan tsarina ne so nake na nuna mata kuskuren ta.

Ina jin lokacin da wani ke cewa “ ya kamata a kira Kaka Anaba don ita kaɗai ce za ta iya yin wannan aiki”

Ina nan lamo cikin ruwa har sai da aka je aka kirawo Kaka ,na faki idon mutane na fito.Kajan jikina a bushe suke sai ma kyau da suka ƙara sam babu alamar ɗigon ruwa ballantana ace daga cikin ruwan nake.

Inda aka zagaye Asaben ni ma na je na yi tsaye,Kaka kuwa tuni an zo da ruwan Floris ta matse bakin Asabe don zuba mata cike da iya mugunta na mayar da bakin Asabe irin na kifi.Kaka ta yi saurin ja baya ta na ware ido,ni kuwa sai na ji abin da ya bani citta.

“Ya dai Kaka Anaba ko ke ma abun yayi ƙarfin ki mu je mu nemo wani?” ɗaya daga cikin mutanen ya faɗa ,in akwai kuma abin da mai bayar da magani ko kuma matsafi ya tsana shine ace abu ya gagare shi bari a kira waninsa.

Kaka ta masa wani kallon banza ta ce “ yau ne na fara bada magani? Hatta aljanun ruwan su na shayi na” sai ta matsa a karo na biyu bari na yi sai da ta taɓe bakin sannan na sa haƙoran Asabe wanda na mayar irin na ƙattan kifin nan suka dantse hannun Kaka ta takura ta fasa wani uban ihu ga hannunta kuma laƙe a bakin Asabe tuni jini ya fara zuba,yayin da mutane suka shiga guduwa su na cewa Asabe ta zama aljanar ruwa.

Sai a lokacin na ƙyalƙyace da dariya wacce ta jawo hankalin Kaka,duk kowa ya watse sai mu uku.

“Don ubanki zo ki cece ni” Kaka ta faɗa cike da azaba sam ba ta yi tunanin aikina ne ba,da ido na yi wa gangar jikin Asabe wata jawowa ta zabura ta tashi zaune ta na mai dawowa hayyacinta.Cikin ido suke kallon juna ita da Kaka ni kuma tuni na mayar da bakinta normal hakan yasa ta sakin hannun Kaka wanda tuni jinin ya ɓace ɓat ko wurin da ya fasa ɗin babu.

Cikin sauri na ce “ Yanzu kin yarda da maganin Kaka ya na yi ko kuwa?”

A tsorace Asabe ta ce “ don Allah ku yi haƙuri na tuba ba zan sake ba dama kawai cika baki ne nake don cewa ake wanda ke tsoron boka shi ya fi rainawa”

Kaka ta ce “ mike faruwa a nan?”

Ban bata amsa ba sai duƙawa da na yi na kama cibiyar Asabe na ja ai kuwa sai ga ruwa sun soma ɓulɓulowa sun fi cikon bokiti ba Asabe ba hatta Kaka sai da ta tsorata,kamar wani pompo haka kuma na ja cibiyar ruwan suka tsaya cak yayin da cikinta ya dawo normal.

Na yi tafiya ta na bar su nan,na wuce shago cike da nishaɗi sai dai halin da na tarar da anty Sailuba yasa na ji duk hankalina ya tashi.

“Anty lafiya kike kuka?” na jefo mata tambayar,ai kuwa kamar ƙara zuga ta na yi sai ta ƙara volum can kuma ta soma magana “ Sarah ashe dama aikin banza muka yi tun tuni an ɗaura auren Bilal yanzun nan wata ta zo wankin kai take jajanta min kin ga har da hoton nan na amare suka je suka yi ” ta yi furicin ta na mai nuna min wayarta,na karɓa ina mai kafe amaryar da ido kyakkyawa ce ajin farko don ta fi Anty Sailuba a komai,ban ga laifinta ba doli ta yi kuka.

“Mine ne mafita yanzu?” na faɗa ina mai ci gaba da kallon hoton takaici na yo min sama.

“Zan rabu da shi ban iyawa Sarah,ina ni ina zama da kishiya ina juya ban haihuwa?”

Na saki wani murmushin mugunta na ce “ ita ma sai mu hana ta haihuwar”

Anty Sailuba ta kafe ni da ido,sai na ga ta ɗan nutsu ta na mai tambayata “ gaske ki na iya hakan?”

Na ce “ eh muddin dai ta na gabana ”

Anty Sailuba ta ce “ Bilal ya fi bani haushi tun da har ya munafurce ni a kansa nake son ɗaukar fansa”

“Ta yaya kenan?” 

Sai da Anty Sailuba ta riƙe dukkan kafaɗuna kafin ta ce “ki na ji na Sarah so nake ki fitar da shi daga jerin maza masu lafiya ki nakasa shi ta yadda ko amaryar ta zo ba zai iya yi mata komai ba” 

Sam ban gane mi take nufi ba saboda shekaruna sun yi ƙaranci da na san wannan zancen sai da ta yi mini gwari-gwari,na waro ido cike da tsoro na ce “ abun fitsarinsa? Gaskiya ba zan iya ba tsoro nake ji” ta haɗe rai ta ce “ ban son iskanci ina ruwan ki ? Kawai ki yi abin da na ce”

Na sunne kai na ce “ anty in haka ne fa doli sai na ga abun sannan zan iya nakasa shi tun da idona ne ke juya komai”

Ta yi shiru na wani lokaci kafin ta ce “ babu damuwa kawai ki yi hakan ɗin”

“Ta yaya?”

“In ya shiga wanka mana zan kirawo ki sai ki yi”

Shiru na yi ina tunanin abin da su Azo suka ce sun kasa yin galaba akan Bilal saboda ya na da yawan addini,sai kuma ɗaya ɓangaren ya ce mini ‘ amma kar ki manta duk da haka ke kin yi galaba kansa ’ sai na saki murmushi ina mai ba kaina amsar kan cewa MAITAR IDO ta fi saurin yin tasiri kan asiri ko tsafi wanda kuma shine gaskiyar lamarin,za a iya yi wa mutum asiri sai an ɗauki lokaci sannan abun ya fara aiki saɓanin MAITAR IDO da farat ɗaya ma ta na iya kashe mutum.

“To anty Allah sa zan iya” na faɗa ,da wannan anty Sailuba ta ɗan sakin ranta har muka ci gaba da yin aiki.

Wuraren bayan sallar la'asar sai ga Bilal ya zo shago,gaishe shi na yi a mutumce yayin da anty Sailuba ta juya masa baya ta na ta aikinta.

Ya ɗan sosa ƙeya ya ce “ dama...dama masu gyaran ɗaki ne za su zo,to inda Sarah take ciki ne za su gyara shine na ce ina za a kai kayan?” Bilal ya faɗa ya na i'ina.

Ci kanka Anty Sailuba ba ta ce masa ba sai gajiya yayi ya tafi,bayan tafiyarsa ne na ce “ anty in kika nuna masa kin ji zafi to zai iya zargin da sa hannun ki cikin abin da muka shirya masa”

Ta ce “ kuma haka ne fa,bari na kira shi ” sai ta ɗauki waya ta kira shi,bawan Allahn ya ɗauka anty Sailuba ta fashe masa da kuka ta na cewa “ yanzu Bilal saboda ban haihuwa ne ka je ka yi aure shine kuma ka ɓoye min?”

Hand free wayar take wannan yasa na ji abin da ya ce “ don Allah ki yi haƙuri wallahi tun ranar nan da na zo ina miki masifa zan sa Hajiya ta nemo min mata tun tuni hajiyar ta ɗaura min auren ,yadda zan sanar da ke na rasa amma ai kin san ina son ki ko?”

“Yanzu dai na ji amma mine ne abun haɗe mu gida guda?”

“Hajiya ta ce a yi haka ki yi haƙuri”

“Amma ai gidan yayi mana kaɗan mu biyu”

Ta ce “ in ba ki yarda ba sai dai mu je can gidanta mu zauna tun da akwai ɗakuna”

“A'a ban so,yanzu dai kayan Sarah ka kai su ɗakina”

“To to na gode”

Nan suka yi sallama,kamar wata ƙawarta haka anty Sailuba ta bani hannu muka taɓa kafin ta ce “ ba ka san tsiyar da na shirya ma ba.

Sai muka gama duk wani aiki kafin mu rufe shago mu tafi gida,a gurguje anty ta yi girki ni kuma na gyara mata ɗakinta don tuni na amarya an shirya komai gobe za ta tare.Da dare a tare muka ci abinci sai shirya mana yadda plan ɗinmu zai tafi take,da Bilal ya dawo yau ya ga salon soyayya sai wani salo anty ke yi masa na jan hankali ta yadda zai saki jiki mu aiwatar da ainmu.Ɗaki na koma ina jiran shewar anry Sailuba don haka muka aje da ita da na ji ta shewa to ta yi nasarar raba shi da kaya.Ai kuwa ina daga can ɗakinta laɓe nake jin muryar Bilal na cewa “ ki bari kar Sarah ta fito ta ganmu haka”

“Ba za ta fito ba” ta faɗa tare da yin wata shewa,a hankali na ɗan buɗe labulen da farko na ji tsoro,amma sai na daure na kafe al'aurar Bilal da ido ina juya Kambun maitata ban gusa ba har sai da na tabbatar komai ya tafi daidai.

Ina jin anty Sailuba na cewa “ shikenan tun da ba ka so, amma ban ga laifin ka ba wanda za a kawo wa sabuwar amarya gobe”

Bilal yayi ƴar dariya ya ce “ bazawara ce fa ba budurwa ba” ba ta kula shi ba ta nufi ɗakinta.

Ina zaune ta shigo ta na dariya kafin ta yi ƙasa da murya ta ce “ fatan dai kin yi nasara”

Na gyaɗa ina murmushi,anty Sailuba ta ɗan ɓata fuska ta ce “ in ba doli ba ai ba zan yarda ki ga sirrin mijina ba” Ni dai ban ce komai ba,sai ta ja ni zuwa falo ta ce “ a nan za ki dinga kwana kan capet kar ki saki ki hau min kujera don ban shirya yin sabuwa ba” Bilal ya tashi ya koma can ƙurya ɗaki sai muka yi kallo kafin anty Sailuba ta take masa baya.

Washegari duk da za a kawo amarya bai hana mu buɗe shago ba,ai kuwa mun sha cece-kuce akan amarya wasu na yi ta zuga anty yayin da kuma wata da ta zo take cewa ai ta san Luba amaryar Bilal ɗin babbar ɓarauniya ce ta buga wa a jarida wajen aurenta uku saboda mugun halinta mazajen suka rabu da ita.

Da muka koma gida tuni dangin Bilal sun zo don iya yi har da mahaifiyarsa haka ta tsare anty Sailuba ta zazzaga mata masifa ita kuwa ta na ta kuka.Bayan sallar isha'i aka rako amarya,ban bari an bani labari ba na shige ɗakin don ganin fuskarta a fili sai kuma na firgita ainun da na yi tozali da dogayen kunnuwanta irin na zomaye don alhaki har da saka masu ƴan kunnai.

Jiki babu ƙwari na baro ɗakin ina ta tunanin to ita kuma wannan daga ina? Wace ce ita? Sai dai banda amsa don har yanzu banda wani ilimi da ya shafi ɓoyayyar duniya.

Kan capet na kwanta,yau da wuri na yi bacci kafin tsakar dare jijigar tile ɗin ɗakin ya tashe ni,a hankali nake ware idona har suka yi tozali da wani ƙaton ɓera ya fi mage girma ɗakin anty Sailuba na ga ya shige....

 😍😍😍DAMARKUCE LOKACINKUNE MUN RAGE FARASHI SOSAI DAN KUMA KUSAMU KOMAI DA KUKA SANI ZAKU SAMESU KWASHA KWASHA ARHA GARABASA 🤝🤝🤝KUMA DUK INDA KIKE KAYANMU ZASU SAMEKU CIKIN AMINCI DA YARDAR ALLAH

Cike da tunanin ta ya za ace duk jibgegen abin nan ace ɓera ne na tashi zaune ina jira in ga ko Allah zai sa ya sake fitowa.Ina nan kusan minti goma har na fidda rai na koma na kwanta ina mai facing ɗakin anty Sailuba ai kuwa sai ga shi ya fito,abun mamaki yanzu har ya fi ɗazu girma shuuu ya wuce ya girgiza bindi ƙasa ta tsage daidai ɗakin amaryar Bilal sai kawai ya shige.Abin da ya fi bani mamaki a ciki yadda kuma tile ɗin ya ɗinke kansa kai ka ce ba shi ne ya tsage ba.Da wannan zullumin bacci ya ɗauke ni.

BILAL

Kamar kowane ango shi ma cike da zumuɗi ya shiga ɗakin amarya,har zai cire riga sai dumbujen kuɗin da ke aljihunsa suka faɗo.Rigar ya mayar ya cewa amarya Luba “ina zuwa” sai ya fita zuwa ɗakin Sailuba don dama akwai wuri na musamman da yake je kuɗinsa,wani ƙaramin akwatin katako ne.Ko da ya koma ɗakin marya sai ya tarar duk ta haɗe rai,da ƴan dubarunsu na maza ya samu ya shawo kanta har ta haƙura ya gayyace ta kan shimfiɗa don raya sunnah amma fa shiru yake ji tamkar ba namiji ba.Da farko yayi tunanin ko don bai saba mu'amala da wata mace ba ce sai Sailuba shi yasa jikinsa ya ƙi karɓar saƙonnin da amarya ke yi masa.

Murya na ɗan rawa ya ce “ ki kwanta ki huta na san kin gaji wannan ma ya isa”

Dama ita Luba dama sam ba ta da wata nutsuwa,tun bayan da idonta suka yi tozali da maƙudan kuɗin da Bilal ya shigo da su duk hankalinta ya watse.Juyawa ta yi ta basa baya,sai ta soma baccin ƙarya shi ma Bilal da ya ga tunanin nasa ba mai ƙarewa ba ne sai kawai ya lumshe ido ya soma bacci.Sai da Luba ta tabbatar baccinsa yayi nisa sannan ta sauka daga gado ta je ta buɗe wata ƙatuwar jakarta,nan fa wani narkeken ɓera ya fito sai wani buɗe kunnuwa yake umarnin Luba ta basa kan ya je ya sato kuɗin nan da Bilal ya kai ɗakin kishiyarta .Sai da yayi wata irin girgiza sannan ya fice,ko da ya shiga ɗakin Sailuba bai sha wahala ba ya gano inda kuɗin suke haka ya je ya raba su biyu ya haɗiye su kamar ya sha magani sannan ya dawo.Cike da murna Luba ta je ta kwanta.

WASHEGARI 

Kamar kullum anty Sailuba ta tashe ni na yi sallah,na so sanar da ita ƙaton ɓeran da na gani amma sai na share na je na yi wutsari na wanke jiki na dawo na sake kwanciyata ba tare da na yi sallar ba.

Masifar Bilal ce ta tashe ni daga bacci,dakyar na buɗe ido haɗi da kunnuwana ina sauren su shi da anty Sailuba.

“Ki bani kuɗina na ce” 

“Wai wane kuɗi? Wallahi ban ɗauki kuɗin ka ba”

“Kin ga Sailuba ki bani kuɗin mutane da kika ɗauka,sanin kan ki ne har yanzu banda jarin kaina da kuɗin mutane ne nake juyawa”

“Eh wata sabuwa wato giyar amarci ce ke kwasar ka shine ka zo ka yi min sharrin sata” 

Daga nan sai abin ya canza zane,daga cacar baki sai Bilal ya soma dukan anty Sailuba tun ta na kuka ta na faɗin ba ita ta ɗauke su ba har ta koma basa haƙuri.

Raina ne na ji ya ƙiya min kawai na miƙe na nufi ɗakin nata,ina zuwa ya ɗaga belt zai buga mata da sauri na juya idona belt ɗin ya koma hannun anty Sailuba ita kanta ba ta san ya aka yi ba kawai ta samu kanta da soma jibgar Bilal har da cira shi ta yi sama ta buga da ƙasa bawan Allah sai gashi ya koma kuka ya na roƙonta ta yi haƙuri.

Na sa ta tsaya da dukan nasa ta koma gefe ,cikin sanyin murya ta ce “ ka yi haƙuri” 

Bilal da ke kwance ga ƙasa ya ɗago ya dubi Sailuba ya ce “ dama ki na da iskokai ban sani ba? ”

Shiru ta yi ba ta basa amsa ba,da sauri ni kuma na bar wurin ina jin wani daɗi a raina na yi alƙawarin muddin ina numfashi ba zan taɓa bari a wulaƙanta Anty Sailuba ba.Haka kawai kamar an mitsike ni na je na buɗe ɗakin amarya Luba,kan bed na tarar da ita ta na sharar bacci gefenta kuma wata mage ce ɓulɓul da ita sai juya bindi take.Gabana ne ya bada wani irin dammm jin magen na magana ta na cewa “ ki tashi ga wata nan ta zo ganin ki”

Amarya Luba ta ware idonta a kaina ,da sauri na lumshe nawa ina cewa “ ina kwana anty?”

“ Lafiya! Wa ya baki izinin shigowa ɗakina ki na ƴar aiki?” 

“ Ki yi haƙuri dama na zo kawai na gaishe ki ne” na faɗa tare da fitowa,shara da wanke-wanke na yi sannan na yi wanka.Anty Sailuba ta fito ta bani dankalin turawa na gyara mata sannan ta soya,sai da ta daidaita komai sannan ta zuba min nawa na je falo na zauna ina ci.

Bilal da amaryarsa suka fito cin abinci karin kumallo,sai wani haɗe rai take yayin da kuma ƙatuwar magenta ke take mata baya har ta yi zaune.

Anty Sailuba ta dubi Bilal ta ce “ yaushe ka fara ƙaunar mage?”

“ Ba tawa ba ce” shine kawai abin da ya bata amsa fuskar nan a haɗe sobada ya sha na jaki.

Su na cin abinci ita kuma ta na tilla wa mage soyayen dankalin,ran anty Sailuba ya ɓace ta sa ƙafa ta ture magen ta na mai cewa “ ni ba mage na yi wa girki ba,in ki na son ciyar da ita sai ki tashi ki girka mata”

“ Ina ruwan ki da ni ? Kin ji na tanka miki?” Luba ta faɗa ta na hararen anty Sailuba.

“ Ni da ruwana tun da ba ke kika yi girkin nan ba sai ki....” ba ta ƙarashe maganar ba magen ta sa akaifunta ta yagi ƙafar anty har sai da ta fasa ihu tare da tashi tsaye.Tuni wurin ya fasa,shegiyar magen kuwa sai wani kuka take ta na kaɗa bindi ta na kallon anty Sailuba kamar wata mutum.

“Don Allah kar ki tsiro min da fitina dankalin nan dai ai ni na saye shi ko?” Bilal ya faɗa.

Anty Sailuba ta wuce ƙuuuu ta tafi ɗakinta can ta fito ta rufe shi,ta miƙo min hijabina ta ce “ tashi mu tafi” ban musa ba na miƙe na bi bayanta har muka isa shago babu wanda yayi magana cikinmu.

Ayyukan da na saba na soma yi yayin da anty Sailuba ta rabka uban tagumi , lokaci zuwa lokaci kuma sai ta yi ƙyaci.

“ Anty don Allah ki yi haƙuri kar ki sa wannan a rai” na faɗa cike da kulawa.

Kamar mai jira kawai sai ta fashe da kuka ta ce “ ki na ga abin da yayi min,tun da nake da Bilal bai taɓa zagina ba amma yau har da duka da zargin wai na sace masa kuɗi”

Shiru na yi ina nazari kafin na ce “ anty ni fa ina amarya Luba ce ta ɗauke su,kin ga magen nan ? Sam ba irin magen da kika sani ba ce” sai kuma na kwashe abin da na gani jiya na faɗa mata tun daga yadda kunnuwan amarya suke har ƙaton ɓera.

“ Innalillahi wa'inna ileyhi raji'un ! Tabbas kuwa ya tabbata ɓarauniya ce mai lasisi,wato in na fahimta ita ce ke rikiɗa ta zama ɓera?” anty Sailuba ta tambaye ni.

Na ce “ ban sani ba dai amma sai na yi nazari”

“ Ai kuwa bari na koma na ɗauko kuɗin da nake ajiya kar su ma ta sace su” na yi dariya kawai,yayin da anty Sailuba ta fita.

Yau sam babu customer doli na yi zaune ina yin saƙar hullar gashin doki,a yadda anty Sailuba ta dawo kawai ya sake tabbatar min ba lafiya ba .

Ban kai ga tambayar ta ba ta zube cirarun kuɗi a gabana,duk ɓera ya cinye rabi wasu kuma ya mayar da su guntu-guntu.

“ Jaaar uba! Amma matar nan akwai ƴar iska” na faɗa ina duba kuɗin.

Anty Sailuba ta ce “ gagariyar iska ma kuwa,amma zan nuna mata na fi ta zama ƴar iska ke dai kawai ki samo mana mafita yadda za mu hora ta”

Na yi ƴar dariya na ce “ ni kam anty aikin mi abokan Bilal ke yi?”

Cike da jin haushi ta ce “ ina ruwana da su ? Ina cikin wannan masifar za ki kawo min zancensu”

“ Allah baki haƙuri na zata su ma canji suke kamar Bilal kin ga da na san abin yi game da kuɗin ki”

“Canji suke mana! Amma su yanzu sun yi kuɗi ba a tasha suke tsayawa ba akwai babban ofishin su da ke can wajen asibitin makafi nan suke yi wa masu kuɗi canji”

Ba tare da na sanar da ita dalilin gasken da na tambaye ta ba na yi wasa da hankalinta.

Ana haka customer suka fara zuwa,na faki Idonta na fice,ban tsaya a ko ina ba sai inda ta yi min kwatance.Na biya mai taxi kuɗin kafin na shiga ƙaton ginin da aka rubuta sunansu a jiki ,a kallo irin na normal mutum zai ɗauka a gasken canji na suke amma ga matsafi wanda ya san ɓoyayyar duniya zai fahimci cewa gidan saffarar jinin al'umma ne.

Waige-waige na soma yi don ko ta ina mutane ne,daga bayana na ji wata murya na cewa “ ke yarinya mi kike buƙata?” ina juyowa muka haɗa ido sai ya saki murmushi kafin ya ce “ kin ci sa'a kuwa yau duk su na nan bari na je na sanar da su zuwan ki” sai yayi gaba ya shiga ta wata ƙofa kafin ya fito ya ce “ shiga” ba tare da tsoro ko ɗar ba na je na shiga.Wani irin sihirtacen ƙamshi ne ke tashi ga sanyi AC ko ta ina,duka ukun su na zaune kan kujeru su na cin abinci, murmushi kan fuskokinsu suka tarbe ni tare da bani wurin zama.

Kan kujerar na zauna ina tunanin ya ina zan soma,Musty ne ya soma magana “ ya mike labari ta samu ne?”

Na ɗan yi murmushi na ce “taimakona na zo ku yi”

Duk suka kalli juna kafin su sheƙe da dariya,“taimakon mi za mu yi miki ke da kike da ƙarfin iko ya ninka namu sau ɗari?”

Shiru na yi ina nazari,to in gaskiya suka faɗa ya aka yi kuma suka fi ni sanin wasu abubuwan.

“Saboda mu muna aikata abubuwan ne ke kuma kin ƙunshe baiwar ki ba ki sarrafa ta,yanzu faɗa mana mine ne kike so?” Azo ya faɗa .

Na gyara zama na ce “in ina son kama ruhin mutum ya zan yi?”

Musty ya bani amsa da “ya fi komai sauƙi,abin da za ki buƙata shi ne kawai madubi mai 2face,irin wanda duk inda kika juya za ki iya ganin hoton fuskar ki .In kika same shi za ki tsaya a gabansa ki sanar da shi abin da kike,daga nan zai nuno miki hoton wanda kike son damƙe ruhinsa bayan ya fito sai ki yi amfani da idonki wurin jawo shi izuwa cikin madubin”

“Na gode sosai amma ina zan samu irin madubin?”

Wani irin kallo suka ƙara bina da shi kafin tambaya ta biyo baya “ba ki taɓa zuwa kasuwar ɓoyayyar duniya ba?”

“Har kasuwa suke da ?” na yi tambayar cike da mamaki.

Musty ya miƙe ya je gaban wata drower ya ɗauko min wani ɗan madaidaicin madubi ya miƙo min,na karɓa na shiga dubawa.Wannan ya sha banban da sauran madubi don ta ko ina walƙiya gare shi,na shafe shi ina mai ambaton sunan Luba amaryar Bilal abun mamaki sai ga ta cikin madubin ta bayyana ta na zaune ita da ƙawayenta su na hira sai dariya suke.

Cike da mugunta na ce “in kuma ina son mitsikar mutum ya zan yi?”

“Yatsan ki za ki ɗora daidai wurin da kike son yi masa muguntar sai ki faɗi kalar wacce kike so” Naser ya bani amsa ya na murmushi,duk cikinsu ya fi burge ni ya fi su sauƙin kai.Sai da na ɗago na kalle shi kafin kuma na mayar da hankalina ga madubin.Ƙirjin Luba na nuna na ce a mitsike shi,ai kuwa ina kallo ta zabura ta na susar gun na saki murmushi bisanin na dinga bin duk wata gaɓa ta jikinta ina yi mata mugunta ita kuwa sai faman zabura take ni kuma hakan na yi min citta.Sai da na gaji don kaina sannan na shafi madubin komai ya dawo normal,na fuskance su na ce “ ina son koyon abubuwa da yawa”

“Ok yau kar ki yi bacci za mu zo ɗaukar ki tsakar dare” Musty ya faɗa .

Na girgiza kai na ce “ a'a sai dai ko zuwa gobe yau akwai aikin da zan yi cikin dare” ko ban sanar da su ba sun san da cewa mugunta ce zan yi,sosai kuma suka shiga  ƙarfafa min gwiwa.

Ina nan aka kawo musu jus ,aka miƙo min kofi guda kallo guda kawai na yi masa na fahimci jinin mutum ne aka sirka ya zama lemun.Na girgiza kai na ce “ ban sha”

“Dama ina Siren ina shan irin wannan”

“ Ya aka yi kika zo wannan duniyar kika baro asalin ki na cikin ruwa?”

Sai da na miƙe tsaye sannan na basa amsa da “ zan sanar da ku sannu a hankali yanzu dai zan koma gida”

“ Haka za ki tafi da madubin? So kike a yi hatsari dayawa kenan hhhh ”

“Ya zan yi da shi kenan?”

“Ki faɗa masa inda zai je da kansa zai zauna inda kike so” 

Cike da jin daɗi na juya idona ina faɗa wa madubin tsafin ya cikin jakar kayana,kamar ƙyaftawar ido ya ɓace daga hannuna.Na yi musu godiya tare da komawa can shago,ina shirin shiga na haɗu da wata za ta fita haka kawai jikina ya bani ban yarda da ita ba amma babu yadda zan yi na barta ta tafi.

Ina shiga anty Sailuba ta ce “ ina kika je? Yau dai kam na samu kuɗi sosai duk ƴan bariki ne suka zo sun bani kuɗi masu tsoka har da wacce ta bani 10k fa”

Cike da murna na ce “ ashe yau za mu ci daɗi”

Dariya anty Sailuba ta yi ta na cewa “ ai kuwa ba zan ci girkin makirar amaryar nan ba,za mu sayi dukunu mu ci”

Haka muka ida aikin wannan ranar kafin mu rufe shagon,wurin mai dukunu muka je anty Sailuba ta zaɓi manyan kifi biyu da kuma dukunu.

Ta zuge zip ɗin jaka don biyan mai dukunu sai dai babu kuɗin sun ɓata,“ na shiga uku kar ace kuɗin sun zube,Sarah ko kin fidda min su daga nan?”

Na girgiza kai na ce “ a'a,amma ai kullum a nan kika zuba su kuma jaka a rufe ta ya kuɗi za su zube?” 

Muna ji muna gani muka fasa sayen dukunu muka koma shago muka bincike ko ina amma babu kuɗi,tuni anty Sailuba ta soma hawaye don da kuɗin da ta je gida ta ɗauko.

Na ce “ ni kuwa tunanina na bani wani abu anty?”

“Mi?”

“Macen da ta fita daga ƙarshe sam ban yarda da ita ba,ina ga ta baki 10k ne don ta janye miki dukkan kuɗin ki”

“Ana iya yin haka nan?”

“Sosai ma kuwa,kuɗin rufa ido kenan! Da zarar kin saka su cikin kuɗi sai duk su ɓace su je wurin wanda ya baki”

“Cabbb! Allah ya nuna min matar nan za ta ga kuwa rashin mutumci,wallahi haka nan ma ne”

Na yi murmushi na ce “ anty kar ki damu ke da kike da Sarah har akwai wanda zai cuce ki na ƙyale?”

“Ya za ki yi ki damƙo min shegiya?”

“Ke dai kawai ki kwantar da hankalin ki mu je gida” da wannan na rarrashi anty muka wuce gida.

Tuni Bilal ya dawo gida ya na zaune ya na jinyar amarya wai jikinta ke mata zafi,duk ko ina a fatarta yayi jawur wanda ni kaɗai na san dalili.

Indomie muka dafa muka ci,amarya an koma can ɗaki ita da ango kafin ni kuma da anty mu zauna muna kallon TV sosai muka cika dare.

Can na soma jin jijigar ƙasa da sauri na kai dubana ga ƙofar ɗakin Luba,ɓeran jiya ne ya fito da sauri na taƙili anty na nuna mata.

“Mi?” ta tambaye ni,na ce “  ɓeran jiya ne dubi ya na fitowa”

Ta ce “ ban ganin komai ni ”

“Gaske anty ?”

“To ina ɓeran?” ban kai ga bata amsa ba na ga ya nufi ɗakin anty Sailuba da sauri na miƙe na bi bayansa.

Bincike na tarar ya na yi kamar wani mutum da dukkan alamu kuɗi yake nema,idona na juya ina mai jefa masa wani dafin tsafina na ce ya tsaya nan inda yake.Cak ya tsaya ko motsi bai ƙara yi ba,kallabina na keta na ƙulle masa ƙafafu daidai nan anty Sailuba ta shigo.

Ƴar ƙara ta saki ta ce “ mine ne wannan?”

“Ɓeran da ya sace kuɗin Bilal jiya sannan ya cicira naki ” na bata amsa ina mai ƙulle shi da ƙafar gado.

Na juyo na dube ta sai na ga duk a tsorace take,na yi murmushi na ce “ za mu hukunta shi ne ki na da reza da allura?”

Ta gyaɗa kafin ta je ta ɗauko min,na zauna kafin na sa reza na yanke yatsan ƙafarsa guda,daga can ɗakin Luba muka ji ta runtuma uban ihu “ wayyo ƙafa ta”

Anty Sailuba ta ce “iyeee wato ita ke jin zafin ba shi ba? In kuwa haka ne za ki ci uban ki” 

Sai ta karɓe rezar daga hannuna ta kama maman ɓerar nan ta tsaga shi,“wayyo Allah za  ta kashe ni” Luba amarya t sake runtuma wani ihun.Mi za mu yi in ba dariya ba,haka anty Sailuba ta dinga tsitsirawa ɓeran allura a jiki yayin da kuma amarya Luba ke runtuma ihu....

 😍😍😍DAMARKUCE LOKACINKUNE MUN RAGE FARASHI SOSAI DAN KUMA KUSAMU KOMAI DA KUKA SANI ZAKU SAMESU KWASHA KWASHA ARHA GARABASA 🤝🤝🤝KUMA DUK INDA KIKE KAYANMU ZASU SAMEKU CIKIN AMINCI DA YARDAR ALLAH

Kwana dare muka yi muna ganawa ɓeran nan azaba muna dariya,daga can ɓangaren kuma iya kalar muguntar da muka yi iya ihun Luba amarya.Sai da muka gaji don kanmu sannan muka kwanta,karon farko a rayuwata da na hau gado mai kyau.

Cike da jin daɗi anty Sailuba ke ce min “ Sarah ban taɓa jin ƙaunar ki irin na yau ba,hum! Wato irin salon tata satar kenan ta dinga aika ɓera ya na kwaso mata kuɗi”

Na ce “ anty ina gani fa wannan matsafiya ce,don ki na jin yadda take ihu kenan ɓeran nan kamar ruhinsu jone yake da na juna”

“Ai za ta ci ubanta ne kin ji,kullum sai na gana masa azaba haba sai ta gwammaci kiɗa da karatu gobe ko an ce ta satar min kuɗi ba za ta yi ba.Saura waccan banzar ɗayar ,wai ya za a yi ki nemo min ita”

Na saki murmushi na ce “ anty idona tamkar na maciji ne suna ɗaukar hoton mutanen da suka taɓa gani,ke dai kawai ki kwantar hankalin ki na yi miki alƙawari cikin satin nan ita da kanta za ta maido miki kuɗin ki”

Anty Sailuba ta shafi gefen fuskata ta ce “ na gode sosai” daga nan ba ta sake cewa komai ba,ina jin bacci ya ɗauke ta na tashi na sauka daga gadon.

Kayana na buɗe na ɗauko madubina,na shafe shi da hannu ya kawo haske kamar lantarki na yi murmushi na ce “ ina son ganin Musty, Naser da kuma Azo ” kamar ƙyaftawar ido suka bayyana a ciki duk murmushi ɗauke da fuskokinsu sai dai ba a normal ba idonsu na ukun duk ya fito saɓanin ɗazu da na je ofishin su babu ita.

“ Mi kike buƙata Siren?” Musty ya tambaya,na yi murmushi na ce “ ina ne nan kuke?”

“ Mun zo wurin party ne ai sai da muka ce za mu zo mu ɗauke ki amma kika ƙiya” Naser ya faɗa ya na harare na,haka kawai nake jin wani abu na daban a tattare da shi.

“Ni kake harare? To yanzu ku zo ku tafi da ni” na faɗa cike da zaƙuwa.

Azo ya ce “ shi wannan madubin na hannun ki mine ne amfaninsa? Ki shaida masa inda kike son zuwa za kawo ki har nan”

Na waro ido kawai sai siffarsu ta canza haske ya fito,ta idon na sanar da shi ina son zuwa wurin su.Wani abu na soma ji kamar an zuba min ruwan sanyi zuuuu na ji na rabu biyu ,gangar  jikina ta yi wani tashi sama tare da zuwa kan bed ta kwanta kusa da anty Sailuba.Yayin da kuma wata iri na ke tsaye,dariyar su ce ta maido ni daga duniyar mamaki,Musty ya ce “ au kin zata har da gangar jikin ki za ki zo nan ɗin? Ai iya esprit ɗin ki kawai zai zo”

Naser ya miƙo min hannu ya ce “zo” abun mamaki ina saka hannuna cikin madubin na ji ya wuce tamkar na saka shi a ruwa.Hasken madubin ne ya ƙara yawaita da na ɗora ƙafata ciki,kamar yadda ake bi ta ƙofa haka na shiga ta madubin na wuce sai gani a duniyar su Musty.

Duniyar ce mai kamar wannan,zan iya cewa ma ta fi yi min daɗi fiye da normal duniya don ita ce ta fi dacewa da ni tun da ba normal mutum ba ce ni.

Madubina bai gushe ba ya na tare da ni,don ta cikinsa zan koma gida.Ziyara muka fara yi ta ƙasashen duniya,cikin abun da bai wuce minti talatin ba mune har Turai ga fararen mutane nan sai hadada suke.

Ba a ƙafa muke tafiya ba,hasalima tafin ƙafarmu bai taɓa ƙasa cikin iska ne muke yawo.Bayan sun gama nuna min duniya,sai muka dawo inda ake shagalin duk matsafa ne da Mayu daga mai kan kaza sai mai jikin doki,wasu kuma siffar mage amma irinsu Mayu ne suka fi ɗaukar siffar.Sosai na dinga yi musu tambayoyi har na zo kan tambayar “ ya ake yi mutum ya haɗa ruhinsa da na wata daba? Kamar za ka gani in dabbar ta ji ciwo to shi ma zai ji zafin a jikinsa?”

“Protector ne! Ke ma da ace yarjejeniya kika yi da wani pacte ko loge za a baki shi.Shi ɗin ya na wakiltar mutum ne,in wani abu zai same shi to protector ɗin zai sanar da shi.Sannan zai dinga yin aiki ne kamar mutum duk abin da aka sa shi zai yi muddin kai ma ka na basa abin da yake so,yawancin su a na basu jini shine abincinsu.Kin ga Mayu ana basu ƙadangare ko mage matsayin protector ,ɓarayi kuma za a basu ɓera ko gafiya,matsafa masu son kuɗi maciji ko kuma zobe mai hoton maciji”

“ To ku mi yasa kuke da ido tsakiyar goshi?” na tambaye su,suka kalli juna kafin Musty ya ci gaba da cewa “ an ce mai yawan tambaya shugaban gobe ne! Muna da ido ɗaya ne saboda mu dinga ganin duk wanda ya zo da niyyar cutar mu ,sannan dodaninmu na ciki masu bamu kuɗi”

Na waro ido na ce “ kuma kuka yarda aka saka muku shi ? To amma shi mi kuke basa matsayin abinci?”

Ƙin bani amsa suka yi duk yadda na so su sanar da ni,da na matsa musu sai cewa suka yi sai in na yi musu hanya sun ci galaba kan Bilal.

Na ja ajiyar zuciya na ce “ ban so ku cutar da anty Sailuba ba don haka ba da na miƙa muku Bilal ”

Suka turɓune fuska Azo ya ce “ to ai mu ita muke kwaɗayi,kin ga har yanzu dodo bai samu sabon sperme na matar aure ba”

“Mi yasa sai matar aure?”

“Saboda tsafi ya fi ƙarfi inda aka fi fatali da dokokin Allah ”

Zan sake yin magana Naser ya ce “ ya kamata ki koma gida an kusa yin sallar asubah kar ki tsorata Antyn ki”

“Ina son ku taya ni nemo wata mata ma da ta cuci anty Sailuba ta kwashe mata kuɗi ta hanyar bata kuɗin tsafi masu janye kuɗi”

Sai da suka ci dariya son ransu,sannan azo ya ce “ ai kuwa muna son ganin matar nan,please tun da ba ki san sunanta ba cewa idonki su hasko mana matar ta madubinki ”

” Shawara mai kyau ” cewar Musty .Cike da ƙwarin gwiwa na haska madubin daidai fuskata,a sannu a hankali hasken idona ya soma zana hotonta har fito raɗau kan madubin .

“Aiki mai kyau Sarah,kar ki ƙyaftar ido yanzu kuma sai ki sa a binciko miki ita inda take ko bango duniya ne za mu ganta” Naser ya faɗa ya na mai kama hannuna wanda na riƙe madubin, murmushi kan fuskata na aiwatar da abin da ya ce ɗin kwatsam sai ga matar kwance ta na sharar bacci abun ta,gefenta kwalbar fanta ce da ragowar naman da ta ci.

Azo ya ce “ alamu sun nuna kuɗin antynki an soma cin daɗi da su”

Na ce “ za ta amayo su yanzu nan” sai na karkata ƙwayar idona zuwa ga ledar naman ƙasusuwan kazar na ce “ ku miƙe tsaye ,har ragowar naman kai ma tashi,kwalbar fatan je ki daidai kanta ki buge ta”

Shewa da ihu su Musty suka soma yi lokacin da suka ga abin da ke faruwa don ba da baki nake magana ba,kumbutseee kwalbar ta buga kanta ta zabura ta tashi zaune ta na mai fasa ihu sai kuma ta yi tozali da squelette ɗin kaza na nufar ta sai ta ƙara ruɗewa ta nufi ƙofar fita duk da babu ƙyaure a jiki haka na yi saurin dalla ido wurin ya ɗinke ya zama irin jikin katanga.

Musty uban mugunta ya ce “ya kamata ki kai mata ziyara kawai ki je can,ki lakaɗa mata shegen duka ki ƙwace duk abubuwan mutane da ta sato ”

Ban ce komai ba sai murmushi da na yi na nitse cikin madubin,ban bayyana ko ina ba sai cikin ɗakinta.Ita ba ta ganina amma ni ina ganin ta,kafaɗarta na dafa na yi magana ta yadda za ta ji “ ke ɓarauniya” ta yi ihu ta juya bayanta na ƙyalƙyace da dariya na ce “ wato kika bada kyautar 10k ta haɗiye kuɗinmu ko? To yau za ki ji a jikin ki.Ko kin zata ke ce kawai kika san ɓoyayyar duniya?” sai na kwashe ta da mari har biyu.

“ Ki yi haƙuri na bari daga yau ki yafe min” ta faɗa cikin kuka.

Wajen da take aje takalmi na je na ɗauko ɗaya irin mai tsinin nan na soma yi mata ranƙwashi da shi ban barta ba har sai ta kusan mutuwa,a ƙarshe na ce “ ina mai gargaɗar ki da gobe ki je ki mayar da kuɗin mai saloon in ba haka ba gobe gayyar Fatalwa zan yi miki mu cika gidan nan” ina gama faɗa na bi ta madubi na koma gida.

Anty Sailuba na samu kai gare ni sai kiran sunana take ta na jijiga gangar jikina,ta miƙar da gangar jikin zaune amma abun mamaki sai ta yi luuuu ta faɗi ta bugi kan gado tare da mirginawa ƙasa.

“ Na shiga uku na lalace,kar dai ace Luba ta kashe Sarah keeee? Bari na saki ɓeran nan na huta ƙila....” ban bari ba ma ta kai ƙarshen zancen na yi saurin mayar da esprit na a cikin gangar jikina.

Tari na soma yi wanda ya jawo hankalin ta,haka ta tsure ni da ido ta na kallo.

“ Haba Sarah saura ƙiris ki saka zuciyata bugawa na yi tunanin Luba ce ma ta rama muguntar da muka yi mata”

Na sakar mata murmushi na ce “ Luba dai? Haba anty ai na fi ƙarfinta don ba ki san wace ce ni ba shi yasa,in ba don na tsorata ki ba da na baki wani labari”

“Ina jin ki wane labari ne? Ai ni yanzu babu abin da zai ban tsoro to mine ne a ban gani ba? Kuɗi masu cinye wasu kuɗi,mutum ya zama ɓera ya na sata. Dabba ta yi magana a gabana ne kawai yayi saura”

“Gobe matar da ta saci kuɗin ki za ta kawo miki kuɗin ki” na faɗa cike da yarda da kaina.

Anty Sailuba ta saki baki ta ce “ wace gobe? Ai tuni an yi sallar asubah,ki ce kawai na yi wanka na wuce shago kar ta zo ba ta ba na nan”

Na ce “Za ta jira ki” sai kuma na sauka na fita daga ɗakin,fitsari na yi na fito ina tunanin ‘wai mi yasa Musulmi ke yin Sallah?  Ni ban ma san taƙamaimai wane addini nake yi ba ’

Jikina na wanke kamar kullum sannan na yi shara na wanke kwanuka,ko da na shiga falo na tarar da Bilal a zaune kan kujera a tisa anty Sailuba gaba .

“Na ce ki buɗe min ɗakin na duba,don ta tabbatar min ke ce kike azabtar da ita” Bilal ya faɗa ,sai na fahimci inda zancen yake.

“ Ba zan buɗe ɗakina ba Bilal ,jiya ka ce na sace ma kuɗi ka yi min uban duka yanzu kuma ka ce na azabtar da matarka.To ta yaya ni da ba aljana ba sannan ba ɗaki guda muka kwana ba?”

Bai ce komai ba ya tashi ya koma ɗakin Luba ,anty Sailuba ta kalle ni kafin ta ce “ ya za mu yi kenan?”

Na ce “ bani makullin ɗakin ki gani” ta miƙo min na je na buɗe ina shiga ɓeran ya ɗago shegun idonsa ya kalle ni duk ya galabaita .Kwance shi na yi na ɗauke shi na ɓoye cikin madubin tsafina,sannan na fito na zauna kusa da ita.

Bilal ya fito jaye da amarya Luba dakyar take taka ƙafarta saboda yadda yatsan ya kumbura yayi suntum,jikinta kuwa yayi tsirit-tsirit kama mai ƙuraje saboda tsabar yadda muka cacake ɓeran da allura.

“Ga ta nan ki neme ta gafara” Bilal ya faɗa don shi duk a tunaninsa aljanun anty Sailuba ne ke azabtar da ita.

Amarya Luba ta ce “ ki yi haƙuri ki bar ni haka nan ki sake ni ”

Anty Sailuba ta haɗe rai ta nuna kamar ba ta fahimci mi take nufi ba ta ce “ riƙe ki na yi ballantana na sake ki? Ni ai ba ki yi min laifin komai to neman gafara na mi?”

Amarya Luba ta zube ta na kuka ta ce “ don Allah ki yi mini rai in ya mutu ni ma mutuwa zan yi”

“Wane ne?” anty Sailuba ta tambaya.

“Bilal ka gani ko ? Ta ƙi haƙura wallahi kawai gidanmu zan kira su zo” cewar Luba tare da soma latsa waya a gabanmu ta yi wayar.

Bilal kuwa shi dai yayi shiru don bai marmarin duka wanda ta yi masa ma na jiya bai warke ba.

Muna nan zaune sai ga tawagar gidansu ta yo ayari,masifa suka soma sirfawa su na zagin anty Sailuba ita ma ta na ramawa ni kuwa gefe na koma ina kallonsu da ɗaiɗaya kafin na kwanta na kamar mai bacci, espritna na fitar na nufi ɗakin anty Sailuba.Ɓeran na fiddo cike da takaici na kama hannunsa na banƙare ban sake shi ba sai da yayi ƙara ƙasss,ina jin lokacin da Luba ta runtuma ihu kafin ta yi tsit wanda ya tabbatar min suma ta yi,ban damu ba haka na kama ƙafa ɗaya ita ma na karya ta azabar kuma wannan muguntar ta dawo da ita hayyacinta.Ina jin danginta na kuka su na faman kiran sunanta,da sauri na fita na koma cikin gangar jikina sai na tashi zaune.

Amarya Luba na gani ta na ta haɗa uban gumi fuska shaɓe-shaɓe da hawaye,har zuwa wannan lokacin ta ƙi faɗan laifinta.

Na saki murmushi na ce “ ku bar jin tausayinta fa muguwa ce lamba ɗaya,duk kuɗaɗen da suke ɓata a family ɗin ku ita ce ke sace su hatta kuɗin da aka haɗa mata gundumawa ta yi gajen haƙuri ta sace abin ta”

Duk hankalin kowa ya dawo kaina ,alamu mahaifiyarta ta san ta na sace-sacen,na lumshe ido na ce “ amarya Luba ki tonawa kan ki asiri ko kuma na sa shi protector ɗin naki ya sanar da mutane”

“Don Allah ki rufa mini asiri kar ki yi,ki tausaya ki kwance shi” Luba ta faɗa ta na kallon tsakiyar idona da tuni sun fara juyawa.Wani abu na soma ji ya na yi min yawo a maƙogoro na baƙin ciki,abin da na fahimta ba ta son jin kunya “ ki faɗa da bakin ki Luba kar ki hassala ni,na san yanzu kin fahimci ni wace ce sannan zan iya yin komai”

Baki ta buɗe ta soma yin bayani tiryan-tiryan tun daga sace kuɗin Bilal har na anty Sailuba,“ ki sanar da su ta yadda kike satar ba tare da kowa ya gan ki ba,ki kira shi zai zo da kansa sannan ta salon yadda kowa zai iya ganinsa ba wai iya mu biyu ba” na faɗa tare da bai wa madubina  umarnin ya bar ɓeran ya fita.

“Kobis!” ta faɗa sai ɗakin ya hau jijiga kafin tile ya tsage sai ga ƙaton ɓera ya bayyana,jikinsa cike da rauni.Duk ɗakin babu wanda bai razana ba in ka cire ni da kuma anty Sailuba.

“ Ai na yi tunanin aljanu ne gare ki masu saka ki sata ashe sayen abar ki kika yi,na shiga uku ni Saude ku tashi mu tafi” mahaifiyarta ta faɗa tare da miƙewa ta na umarta yayunta da su miƙe.

Na ce “ Mama a ba ki ga komai ba ma sai kin ga yadda kunnuwan ƴar ki suke irin na...” ban kai ƙarshen zance ba ɓeran ya nuna min shi mai bata kariya ne ya yo tsalle zai dira kaina,ni kuma na saffara idona ya ƙame ƙam ya zama ƙasusuwa nan ma suka sa salati,ba su ida ruɗewa ba sai da na busa fuskar Luba shabta-shabtan kunnuwanta na zomaye suka bayyana saura ƙiris mahaifiyarta ta mutu don har sai da aka yayafa mata ruwa,Bilal ya danƙara mata saki ya ce doli ta bar gidansa.

Kai da naka haka ƴan uwanta suka ja ta suka tafi da ita,bayan tafiyarsu ne Bilal ya ce “ na gode Allah da babu abin da ya shiga tsakanina da ita,ina na iya wannan masifa ”

Muka kalli juna ni da anty Sailuba,Bilal ya ce “ ita kuma wannan yarinyar sai ki san yadda za ki yi da ita don ita ma ba za ta zauna min a gida ba,ki na dai ganin yadda ta mayar da ɓera murus ”

“Babu inda zan je!” na faɗa cikin ƙaraji,ba Bilal ba hatta anty Sailuba sai da ta yi mamakin furucina.

Bilal ya ce “ tun da gidan ubanki ne ai ...” kasa idawa yayi saboda yadda na canza masa tunani “ eh za ki zauna tare da mu yaro ai na kowa ne” sai a lokacin anty Sailuba ta ja ajiyar zuciyar ta ce “ aikin ki na kyau”

Sam yau ba mu fita shago ba,bayan fitar Bilal ne anty Sailuba ke ce mini “ yanzu ya za yi mu karye abin da kika yi wa Bilal ?”

Na ce “ ya fi komai sauƙi! Zan wanke fuskata da ruwa sai ki basa ya wanke abarsa ” sai na rufe ido,anty Sailuba ta yi min dukan wasa ta ce “ Allah nuna min ranar da zan wanke ki na kai ki ɗakin mijinki”

Shiru kawai na yi don na san ba abu ne mai yiyuwa ba,ko ma na yi auren sai dai na auri irina mai rabi mutum rabi kifi.Ita kuwa anty Sailuba kamar wacce aka yi wa allura surutu haka ta yi ta fayyace min duk wasu abubuwa da ban sani ba na rayuwar aure da kuma na mace da yadda ake ji in ka na son mutum.Cikin nishaɗi muka kwashe wannan wunin,tun ina sa ido na ga ɓarauniya ta maido wa anty kuɗi shiru har aka kira sallar magrib.

Muna zaune muna cin abinci kuwa aka yi sallama,anty Sailuba ta amsa tare da bada izinin shigowa.Wa zan gani? Matar jiya wacce na baiwa azaba kuka ta fashe da shi tare da fiddo kuɗi ta ba anty sannan ta roƙe ta yafiya.Na yi murmushi bayan ta tafi na ce “ ai na faɗa miki za ta zo”

“Na yi mamakin yadda aka yi ta san gidana” cewar anty ta na ƙirga kuɗin.

Na ce “wacce ta san gidan matsafin da ya bata laƙani neman gida a ba zai bata wahala ba,ko tambaya ta yi ai za a kawo ta tun da babu nisa”

“Haka ne kuma”

Cikin nishaɗi muke ƙirga kuɗin kafin muryar Hajiya ta cika gidan,jikin anty Sailuba ya hau rawa ashe tare suke da Bilal .

“ Sannu isassa! Na ce sannu kin nuna min kin gama shanye Bilalu kin wanke zane kin basa ya sha.To amma ki sani ni ba ki isa ki juya ni ba,malamanki sun yi kaɗan.Wato na yi masa aure kwana biyu kacal kin yi shige da fice sai da kika sa ya saki matar,to zan sake auro masa wata kuma gobe zan aiko da mota a kwashe kayan ku za ku koma can gidana da zama iyeee!” ta na gama faɗa ta fice.

Duk yadda muke nishaɗi sai ta da ta kawar da shi,babu irin kukan da Anty ba ta yi ba akan Bilal ya rarrashi Hajiya amma ya ce bakin alƙalami ya bushe.

Washegari kuwa tun safe muka fara gangamar kaya,tuni ƙatuwar mota ta tsaya da ƙattin maza waɗanda za su kwashe kaya.

Sai da aka kwashe komai kaf sannan muka shiga taxi zuwa gidan,tun da anty Sailuba ta ce min ga kwanar gidan nan mun shigo gabana ya tsananta bugawa.Har muka isa ciki,gida ne babba irin family house kowacce da kewayenta na zana ko kaɗan ba ma za a haɗa ba tsohon gidan ya fi kyau.

Muna nan tsaye wata mai ciki ta fito ta yi mana kallon masheƙan aya ta ce “ an gama yawon hayar an kwaso mana gayyar tsiya ”

Hajiya wacce ke tawowa ta ce “ to ai gwara ta dawo nan ɗin ya rage baƙar wahala,ga kuɗin haya da yake biya sama da shekara biyar sai dai ta ci ta yi kashi”

Anty Sailuba ta sunne kai idonta na cikowa da ƙwalla,mai cikin ta ce “ ai kuwa dai tun ina budurwa Saley ke kai ni gidanta ga shi har zan haihuwa ta biyu” nan ne na fahimci wato matar ƙanen Bilal ce.

Idon Hajiya kamar za su faɗo wurin hararen anty Sailuba kafin ta ce “ munafuka ba kuka za ki yi ba,zuciya za ki yi ki ɗau ciki ki haihu”

Raina ne na soma jin ya na ɓace wa na ga da alamar na ɗauki mataki,cikin matar na kalla ina tunanin mine ne ya kamata na yi? Sai kuma na saki murmushi ina kallon Hajiya aka kuwa ci sa'a mun haɗa ido da ita.....

 😍😍😍DAMARKUCE LOKACINKUNE MUN RAGE FARASHI SOSAI DAN KUMA KUSAMU KOMAI DA KUKA SANI ZAKU SAMESU KWASHA KWASHA ARHA GARABASA 🤝🤝🤝KUMA DUK INDA KIKE KAYANMU ZASU SAMEKU CIKIN AMINCI DA YARDAR ALLAH

“Ita kuma wannan daga ina? ” ta tambayi anty Sailuba,“ ƴar Yayata ce” ta bata amsa kai tsaye.

“ Saboda ba za ki haihu ba shine kika ɗauko gandareriyar budurwa riƙo don in ta tashi aure Bilalu ya yi mata kayan ɗaki? Shi da ya iya baƙar wahala,to ban yarda ki mayar da ita wurin uwarta”

Da “to” kawai anty Sailuba ta amsa jikinta na rawa,yayin da ni kuwa na ƙi sauke idona kan na Hajiya ashe ita ma babbar taƙadiriya ce wurin biyar malamai da bokaye.

Sai ƙoƙarin mayar da cikin matar nan nake ya koma jikin Hajiya amma abu ya faskara doli na haƙura,muka wuce ni da anty Sailuba can sashen ta . Gyaran ɗakin muka soma , faɗar gajiya ba a magana can sai ga abinci an kawo mana wai in ji Laure .Anty Sailuba ta karɓa ta ce “ to ki ce an gode ”

Sai kuma ta juyo ta dube ni ta ce “ zo mu ci abincin nan tun da zafinsa sai mu ida daga baya”

“To” na faɗa tare da fita na wanko hannu,“ wannan dai ne kawai rabon ki” cewar Hajiya na ji haushi na ce “ tun da ke ce Allah ba” 

“Laaaha'ilah!” ta faɗa tare da tasowa ta nufo ni,ruwan da ke kwance gindin pampo na juya da ido suka ruga da gudu suka kwashi Hajiya sai da ta yi sama kafin ta faɗi timmm.

Na yi mata gwalo,na barta nan ta na ƙoƙarin tashi.

Ina shiga ɗaki na tarar anty Sailuba tuni ta fara ci,na yi tsaye ina kallon yadda baƙin hayaƙi ya rufe kwanon abinci gaba ɗaya amma ita anty sam idonta ba su gani.Ta na shirin kai wata loma na riƙe hannunta na ce “ anty wallahi sun saka magani a cikin abincin nan kar ki ci” tsuru-tsuru ta yi da ido kafin ta ce “ai na riga na ci” 

“Za ki amayo shi jira ni ” na faɗa ina mai shiga can uwar ɗaka,madubina na fiddo na shafa ya bado haske sai kuma na soma tunanin mi zan ce.Na juya ido na ce ina son a kai ni wurin mahaifina,daga inda nake nan a tsaye ruwa suka cika ɗakin ban san ta yaya ba sai tsintar kaina na yi can ƙarƙashin ruwa.

Kifaye ne birjit sai wani zikiri suke wanda ina jin anty Sailuba ma na yin irinsa,shiru na yi ina tambayar kaina ‘ dama shi Muslunci ya na da faɗi har haka hatta waɗanda ke rayuwa a ruwa sun san shi? To amma ya aka yi ni da Kaka sam ba mu san shi ba?’

“Princess Sarah!” na ji muryar wata matashiya na juya sai na yi tozali da Siren irina,hannu ta miƙo min sai na ɗora nawa muka soma kaɗa bindi har izuwa wata daula mai tsantsar ado.Daddyna na hango kan karagar mulki,abun mamaki wai karatu yake koyar da su.Cike da ban sha'awa na yi tsaye ina sauraren yadda yake rera karatun Alkur'ani mai girma,wacce ta kawo ni izuwa nan ta ce “ King ne ya kawo mana Musulunci a Daular mu ,tun  lokacin da ya tafi doron duniya ya samo shi.Can farko da maƙwabtanmu ke yinsa ba  mu gaskata shi ba sai da King ya zo da shi ”

“Ku ma musulmi ne?” na tambaye ta,“ eh muna sallah muna azumi muna tsare dokokin Ubangiji ”

Wasu hawaye ne suka zubo min ina jin takaicin wai har halittun ruwa sun san hasken musulunci sai ni da ke duniyar mutane ce na yi fatali da shi.

Duk Siren ɗin da ke zaune a fadar suka maido dubansu kaina,King ya ce “ ina mai gabatar muku da Princess Sarah” maimakon su yi taɓi ko shewa a'a duk sai na ji su na “ Ma sha Allah! Allahumma bareek!” ya buɗe min hannuwansa,na yi murmushi tare da nufarsa ya rungume ni ya na shafar baƙin dogon gashina.

“Ya kike?”

“Lafiya lau taimako na zo ka bani”  ban ma sanar da shi na mi ba ya kama hannuna muka shiga wani ɓangare mai shuke-shuke.

Sunayen itatuwan ya sanar da ni da kuma maganin da suke wanda na fi buƙata be na cira.“ Ka dasa shi cikin gida sai ki dinga basa ruwa kullum zai fito yayi girma sosai”.“ To Daddy na gode zan koma,sai na sake kawo maka ziyara”

“ A'a Sarah kar ki sake zuwa,rayuwar ki na cikin hatsari ki yi zamanki doron duniya har zuwa wani lokaci.Sannan ki je ki nemi mahaifiyar ki ta na buƙatar taimakon ki,Kambun sarautar da na baki shi zai sanar da ke ita ce da zarar kun haɗu.Wannan kuma shi ne maganin warakar Antyn ki duka”ya faɗa tare da miƙo min wata aba mai kamar ƴaƴan bedi

“Wane gari take?”

“Gomo!” ya bani amsa ya na mai hura min iskan bakinsa kawai sai na tsinci kaina a tsakar ɗakin anty Sailuba abun mamaki wannan karon gaskin kaina ya jiƙe sharkaf da ruwa saɓanin kayana da suke bushe ƙamas.

Hullar na cire na soma girgiza kai.

“ Innalillahi wa'inna ileyhi raji'un ! Wa'innnahu min sulaimana aljana!” na ji muryar anty Sailuba daga can bayana,na juyo da sauri muka haɗa ido sai na ga ta rumtse nata ta na fasa ihu.

“ Yi haƙuri anty Sarah ɗin ki ba za ta taɓa cutar da ke ba” na faɗa tare da mayar da idona yadda suke don na san ƙila su ne suka tsorata ta.

“Anty na fa dawo normal ” sai a lokacin ta buɗe idon ta ce “ shi kuma wannan uban gashin fa?”

“Nawa ne”

“ Yaushe ya koma haka ban sani ba? Tsaya ma da na shigo ɗaki da farko ban gan ki ba ina kika laɓe?”

” Ƙin bata amsa na yi,sai kayana da na buɗe don ko da na fito ban ga madubina ba.Ai kuwa ya na ciki hatta itaciyar da zan shuka da kuma wacce zan bai wa anty,na ɗauko tare da cewa “ ga shi ki saka a ruwa kafin abincin da kika ci ya game miki jiki”

Ta karɓa ta ce “ ya zan yi da shi?”

“ Kofin ruwa za ki ɗebo sai ki matsa ciki” na bata amsa,falo muka koma na je na ciko mata kofin da ruwa aka matsa maganin sannan ta sha.

Ba a ɗauki lokaci ba ta fita ta soma amai kamar ranta zai fita,tsaye kawai na yi ina kallonta har ta gama sannan ta je ta wanke bakinta ta dawo.

Wani murmushi na yi ina kallon anty Sailuba na ce “ wato anty sai yanzu na fahimci dalilin da yasa Daddy ya bani maganin ne,hatta haihuwa da ba ki yi ba to wallahi an ƙulle mahaifar ki ne shi yasa”

Anty Sailuba ta waro ido ta ce “ da gaske Sarah ?”

“ Sosai anty,yanzu da kika yi amai na gani har da wani abu marar kyawun gani wanda ke idonki ba za su iya gane miki shi ba”

Wuri ta samu ta zauna ta ce “ duk na gaji wallahi ki ƙarasa aikin bari na kwanta,amma ki ɗauki kuɗi ki je ki sayo abinci”

“ Ban jin yunwa” na bata amsa sannan na soma aikin da ba mu ƙarasa ba,kafin wani lokaci komai ya dawo fes anty na tashi daga bacci ta yi min sannu sannan ta je ta yi wanka.

Ta zauna kenan na kafe ta da ido na ce “ anty mi kika gani cikin mafarkin ki?”

Shiru ta yi kafin kuma ta razana,ta na kallona cike da tsoro.Na yi murmushi na ce “ faɗa min”

“Hajiya..Hajiya ce wai ta yi min asiri tun ina amarya,kuma...kuma yanzu ta shirya min mugunta a doli Bilal sai ya sake ni,da ya ƙi ne ta aiko min wani ƙaton ƙadangare don ya kashe ni.... Shikenan abin da na yi mafarki” na ce “ a'a ba shi kenan ba sai dai in ba ki son ki sanar da ni ɗayan kuskuren naki ”

Idonta ne ya ciko da ƙwalla kafin ta ce “ ban san ya aka yi ba Sarah,ni sam banda laifi ita ce ta kashe shi fa ba ni ba”

Cike da takaici na ce “ amma ke ma ai ba ki sonsa”

“ Sarah ya za a yi ki in so ɗan shege?”

“ Kenan ni ma ba ki sona?” shiru ta yi ba ta ce komai ba,na yi murmushin da ya fi kuka ciwo na ce “ anty Sailuba ke fa akan soyayya ne kika biye wa Bilal har kuka aikata masha'a kuka samu ciki,wanda ta dalilinsa ne kawai Hajiya ta yarda ya aure ki saboda tun ranar da ya kawo ki a matsayin wacce zai aura ta nuna ba ta sonki shine ...” sai kuma na yi shiru,ita ta ci gaba da cewa “ sau ɗaya tak Bilal yayi amfani da ni na samu cikin nan,bayan duk ahalinmu an tabbatar da haka ne yasa Hajiya ta yarda aka kawo ni gidanta,haka ta dinga kula da ni har cikin ya shiga wata uku.A ranar wata Laraba ne tun da asuba ta bani madara na sha ,ban san ko mi ta saka a ciki ba ni dai kawai na ji cikina ya murɗa kawai sai ga abu ya fito ta ƙasana.Ita ce ta kwashe shi ta saka a wani kwano,sai kuma aka fara shirin auren mu da Bilal don dama ita ta hana ta ce ba za a yi aure da ciki ba ”

“ Da shi cikin wanda kika nuna ƙiyayyarsa ta ɗauka ta yi miki baƙin tsafi ta yadda ba za ki sake haihuwa ba,don maganar da nake yi miki har yanzu yaronki na can cikin kwano ta ajiye shi a ƙarƙashin gadonta.Shirin da take na gaba a kan ki ta kashe ki ta huta don gani take farar ƙafa gare ki shi yasa har yanzu Bilal bai yi arziki kamar su Musty ba abokansa tun da sana'ar nan tare suka soma ta ”

“ Ya aka yi duk kika san wannan Sarah ?” anty Sailuba ta jefo min tambaya.

“ Ba wannan tambayar ba ce ya dace ki yi min,ta ya za a yi mu hana Hajiya cutar da ni Sarah ? Shi ya kamata ki tambaya” na faɗa tare da wucewa can ƙurya ɗaki na barta a falo,ni kaina mamaki nake ta ya aka yi na samu bayananta? 

“Sarah?” na ji muryar ta a bayana,“ anty ki fita kar idon ki su yi miki mugun gani” na faɗa jin tafin ƙafata na min ƙaiƙayi,cikin tsawa na ce “ ki fita na ceeee!” ruwa ne suka soma ɓulɓulowa ta ƙasan tile har suka cika ɗakin,na san anty ba ta ganinsu amma za ta iya hango siffata muddin ba a cikin ruwa nake ba.

“ To! To!” ta faɗa tare da tafiya ta bar ni,a hankali na soma matse idona ina ƙanƙance su saboda hasken wata halitta da ke doso ni ƙafafuwanta sun fi ɗari,sannan ta na da faɗi sosai ga wani ƙaton baki.

“ Sarah! Sarah! Protector ɗin ki ya iso gare ki,kin zo Daularmu babu sanarwa duk wasu sauran halayya da kuma ƙarfin ikon ki na Siren sun bayyana gare ki ! Ki yi sauri ki gama ayyukan da kika soma a doron duniya ki dawo tushenki ke Siren ne ce ba bil'adama ba!” muryar Daddy ce,a yadda nake jin ya na magana kamar ya na cikin matsatsi.

“ Daddy?” na furta ina waige-waige cikin ruwan sai dai ban gansa ba sai tarin kifaye da tsuntsayen ruwa,ina ware idona duka daidai protector ɗina na zuwa dab da ni.Na yi ihu ban shirya ba don ya ban tsoro yayin da su kuwa kifayen suka shiga yin dariya suna kiran sunana “ oh Princess kar ki ji tsoro mana mu za mu dinga ɗebe miki kewa,muna nan tare da ke har lokacin da za ki bar nan” kifayen suka haɗa baki wurin faɗa yayin da protector ɗina kuma ya jawo ni da manyan hannuwansa biyu na gaba da suka fi ko wane girma,sannan ya ɗora duk sauran ya matse ni a jikinsa.Vibration na soma yi ,yayin da kwanyata ke daɗa washewa ina samun ilimi dangane da ɓoyayyar duniya.Tsawon lokaci kafin ya ya sake ni,daidai kumcina na hagu ya manna min kiss “ welcome my princess ki yi yadda kike so da ni,mu je na mayar da ke duniyar sama ki nema mana wurin zama” ya faɗa kamar ƙyaftawar ido kuma sai na tsinci kaina a ɗakin anty Sailuba duk ruwan sun yi ƙasa amma kifayen da komai su na nan,ni kawai suke jira na basu wurin zama a gidan nan.

Na yi murmushi na fita kafin na je na ɗauko wani ƙaramin bokiti na cika shi da ruwa na dawo na girka shi tsakar ɗakin,da ido kawai na mayar da su cikin bokitin duk yawansu sun shige ciki saboda a iya ido bokitin ke ƙarami amma a can duniyarmu ya fi girman Kogi.Daidai jakar kayana na ajiye shi,sannan na fiddo itaciyar da Daddy ya bani na dasa ta a cikin bokin wannan ya samar musu da innuwa.

“ Sarah har yanzu ba ki gama ba?” anty Sailuba ta tambaye ni kamar za ta yi kuka,na ce “ na gama mana”

Ta ja ajiyar zuciya ta ce “ ina son sanin tarihin ki don Allah kar ki ɓoye min komai,ko aljana ce ke na san ba za ki cutar da ni ba ina sonki a haka kuma zan zauna da ke”

Ba tare da na juyo ba na bata amsa da “ ni Sarah ƴar KARUWAR GIDA (Mrs Sadauki) ce,macen da ta mayar da mayar da zina da maza tubalin ɗorewar karatunta,mahaifiyata ba kowa ba ce sai muguwa wacce ta jefar da ni gudun kar duniya ta zage ta da ta yi abun kunya.Ta gwada zubar da cikina ya fi shuren masaki amma na ƙi fita sai da ta haife ni,shine ta yar da ni a daji ita kuma Kaka Anaba ta tsince ni ta ɗora ni kan turbar bokancinta.Tun ina ƴar shekara uku Kaka Anaba ta ƙaddamar da ni matsayin matsafiya sai dai abin bai tafi yadda take so ba saboda ni ɗin Siren ce ba mutum ba....” shiru na yi saboda jin anty Sailuba ta tako zuwa gare ni ta na shafar gadon bayana,“ Sarah ƙayar kifi ce fa ta tsiro a bayan ki” ta faɗa ta na mai ci gaba da shafa wurin .

Na lumshe ido na ce “ anty don Allah ki taimaka min ki cika min ƙatuwar roba na shiga na soma jin sheɗa ta na ɗaukewa” ba tare ta ce komai ba ta je ta ɗauko wata ƙatuwar tasar sulba ta ajiye sannan ta dinga ciko bokiti ta na zuba ruwa.Da sauri na shige ina jin wani daɗi a raina,idona a lumshe na ce “ Daddy yayi gaskiya ina buƙatar komawa ƙasan ruwan cikin ƴan uwana ” 

Anty Sailuba ta durƙusa ta soma shafar fuskata,sai na fahimci hawaye nake wanda ni kaina ban san na mine ne ba.

Cikin muryar kuka ta ce “ don Allah Sarah kar ki tafi ki bar ni na saba da ke” na buɗe idona na yi dariya na ce “ anty Sailuba ya zan yi na zauna nan alhalin tun yanzu ƙayar kifi ta fito min a ƙashin baya? Wannan na ɗaya daga cikin alamun ina buƙatar rayuwa cikin ruwa” daga can protector ɗina ya ce “ da sauran lokaci fa don sai kin gama aikin da kika soma yi,zancen ƙayar kifi kuwa za ta ɓace nan da wasu ƴan mintinan saboda kin je duniyarki ta fito” 

“ Mi kike kallo kuma?” anty Sailuba ta tambaye ni ta na mayar da idonta inda jakata take sai dai ita ba ta iya ganin komai.

Na ce “ anty yau ba za a yi girki ba?”

“Eh Bilal zai kawo mana daga waje” 

Fitowa na yi daga cikin jin an soma kiran sallah,bayan anty Sailuba ta gama ne na ce mata “ ina son ki koya mini karatu” ba ta musa ba ta soma koyar da ni kuwa muna nan har aka Isha'i ta tashi ta yi.

Da Bilal ya shigo kuwa,hannunsa riƙe da ƙayuwar leda.Na je na ɗauko ƙayon plate yau a tare muka ci abinci anty Sailuba sai kallona take,bayan mun gama cin abincin ne ta ce min “ je ki cika bokiti da ruwa zan kai wa Bilal banɗaki yayi wanka,ki wanke fuskar ki dai duk ta ɓace”

Na yi murmushi kawai wato tuna min take akan na wanke fuskata cikin ruwan da zai yi wanka,haka kuwa na yi kafin na kai masa ruwan banɗaki ya je yayi wanka.

Da dadare a yadda Bilal kawai yake kallon Sailuba ta fahimci ya samu lafiya,da sauri na je na ɗauko ƙaramin bokitin da na zuba iyalan duniyar mu na je na haƙa shi bakin pampo.

Dare na yi kowa ya shiga bacci ni ma na kwanta na ɗan rumtsa,ƙarfe biyu na yi na tashi na buɗe ɗaki ba tsaya ko ina ba sai kusan pampo umarni na basu da su yi waƙe-waƙe ta yadda duk mutanen gidan za su ji amma banda anty Sailuba da mijinta.

Gidan ne ya soma girgiza saboda yadda suke kaɗa ganga,duk wani abu na gidan rawa yake yi.Hajiya da su Laure da sauran jama'ar gidan duk suka tashi duk da uban baccin da suke ji haka suka zauna na riƙe musu idon kunnuwansu kamar za su fashe.Tsoro kuwa babu wanda bai yi zawo a cikinsu ba ,cike da mugunta na fiddo protector ɗina daga ruwa sai ya zama gudan ƙatoto ya fi girman Giwa haka na ɗale samansa haskensa ya kawo kamar lantarki muka dashi ɗakin hajiya .

Ta na zaune sai raba ido take,haka muka dinga zagaye kanta kafin daga bisani kwanon da ke ƙarƙashin gadonta na umarce shi ya buɗe.Jinjirin Sailuba da ta zubar sama da shekara biyar na sa ya miƙe da ƙafafunsa.

Hajiya ta maƙale jikin gini ganin kwano ya fito daga ƙarƙashin gado da kansa,jaririn na fitowa ta soma zunduma ihu ta na kiran duk sunan da ya zo bakinta.

“ Tun da kin hana Mamana ta haife ni yanzu ke ce za ki haifo ni ” na sa jinjirin yayi magana kafin ya je ya buɗe cibin Hajiya ya shige daidai nan ta suma.

Ba mu muka bar mutanen gidan shaƙat ba sai da aka yi kiran sallar asuba,na mayar da protector gidansa bayan mun farfaɗo hajiya daga dogon suma ni ma na koma na kwanta.

Washegari 

Duk hirar abin da ya faru suka soma yi,yayin da Hajiya ke ta kelaya amai duk a tunaninta abin da ya faru jiya mafarki ne ta yi.Girkin da anty Laure ke yi Hajiya ta ce sam ba ta son warin shi,ita warin ɗanyen kashi take so.Duk ƴaƴanta suka zagaye ta su na kallon ikon Allah,Anty Laure ta ce “ Hajiya ba don kin tsufa ba kuma ba ki da miji ai sai mu ce ciki ne da ke,duk abin da aka baki ba ki so kin ce ba ki son ƙamshin turare.Yanzu kuma kin ce a yi miki kwaɗon yakuwa da daidawa”

Kafin kowa yayi magana Hajiya ta tashi da sauri ta soma amai,daga inda nake a tsaye nake murmushin mugunta ashe anty Sailuba ta gani sarai kuma ta fahimci aikina ne.Ana cikin wannan jimami ne sai ga anty Hinda da ƴarta Sharifa sun shigo,jikinsu sharkaf da ruwa har ɗigo ruwan ke yi musu.Na saki wani murmushin jin daɗin na ce “ anty Hinda mai tuwan ƴan gayu,halan ruwan sama aka yi unguwar ku?”

Da sauri anty Sailuba ta ce “ ku wuce can ɗakina” dama duk a tsakar gida ne suke zaune ƙarƙashin innuwar bedi.

Hannuna ta kama muka shiga ciki,anty Hinda ta soma kuka wiwi ta ce “ don Allah SARAH ki yi mana rai ki yafe mana,duk wani mai bada magani sai da muka je wurinsa amma mun ƙi samun sauƙi .Na ƙarshen ne kawai ya faɗa mana gaskiya ya ce  mu neme ki ke kaɗai za ki bamu magani,tun jiya muka je gidan Sailuba aka ce sun tashi sun dawo nan”

Anty Sailuba ta dube ni ta ce “ Sarah cire musu wannan abun” na turo baki na ce “ sai in Sharifa ta taɓa ƙafata ta bani haƙuri” ko rufe bakina ban yi ba Sharifar ta zube gabana,na ƙyalƙyace da dariya na ce “ za ki wanke min kayan jikina kuma”

“Wallahi ko sabbi kika ce na sayo miki zan kawo” 

Babban yatsana na hagu na ɗora kan goshinta na soma zuƙe gubar dafin da ke yawo a jikinta,sai ga Sharifa ta dawo garas hatta kayan jikinta sun bushe sai da na ja wa anty Hinda rai sosai kafin ita ma na cire mata.

Sun jima sosai kafin su tafi,muka fito ni da Anty Sailuba nurse muka tarar ta na duba Hajiya sai gumi take haɗawa.

Anfy Sailuba ta ce “ ya jikin nata? Mike damun ta?” nurse ɗin kamar jira take a tambaye ta da sauri ta bata amsa “ abun ne da matuƙar rikici don kuwa ciki ne da Hajiya ”........

“ Ciki?” duk mutanen da ke wurin suka furta suna waro ido.

Bilal wanda maganar ta fi kowa dukansa ya ce “ ke in ba ki san aikin ba tashi ki fita,hajiyar ce da ciki?”

“ Allah abin da bincike na ya bani kenan,in kuma ba ku yarda ba ku kaita asibiti ” nurse ta faɗa .

Saleh ya ce “ ta ya za mu yarda dama,shekarun Hajiya sun fi sittin ki zo ki ce mana ta na da juna biyu? To gidan uban ta samo shi?”

“Ita za ka tambaya mana ! Mine laifin nurse a nan daga faɗar gaskiya?” na samu kaina da furtawa,duk suka kalle ni kafin shi Saleh ɗin ya ce “ ita kuma wannan mai idon akuya wace ce ita?”

“Don Allah da wannan shirmen je ka taro mai taxi ka zo mu wuce asibiti” cewar Bilal ya ba mai kama hannun Hajiya wacce ikon Allah kawai ya hana zuciyarta daina bugu,gumi ya jiƙata sharkaf ta na zarar ido kamar wacce ta yi wa sarki ƙarya.

“ Bilalu ku sallami likitar nan sannan ku kai ni ɗaki ina son yin bacci” Hajiya ta faɗa zuciyarta na ci gaba da dukan uku-uku,so take kawai ta je ta duba ƙarƙashin gadonta shin wai mafarki ne ta yi a jiya ko kuwa gaske ne?

A nan wurin ni kaɗai na san manufarta,don na tabbatar mata da ba fa mafarkin ta yi ba yasa na juya idona tare da kafe cikinta na sa yaron da ke kwance cikin mararta soma motsi kamar yadda ciki ke yi.

Wata irin ruɗewa na ga Hajiya ta yi ,wanda ya saka Bilal saurin fita da sauri ya samo taxi duk yadda Hajiya ta so ƙin zuwa asibitin nan sai da Bilal ya tursasa ta.

Su na isa suka samu babban likita suka sanar da shi mahaifiyar su ce babu lafiya,tambayoyi ya yi wa Hajiya kafin ya ɗibi jininta.

Tsawon lokaci su na jiran result can sai ga likita ya dawo,zama yayi ya fuskanci Hajiya ya ce “ Mama yaushe rabon da ki ga al'adar ki?”

“An fi shekaru goma yarona” ta basa amsa dakyar,yayin da Bilal da Saleh suka kalli juna.

Dr ya ja wata ajiyar zuciya ya ce “ sam idona kasa yarda yayi da na ga abin da result ya bada,sai dai na sake gwaji ya fi sau biyar amma amsa guda ce Mama ki na ɗauke da juna biyu na tsawon wata uku.Abu guda ya rage yanzu shi ne mu yi scanning mu gani shin cikin ne ko kuwa ƙarin mahaifa ne don shi ma wani sa'in ya na nuna alamar ciki”

Bilal da Saleh suka ja ajiyar zuciya,zuwa yanzu tuni suka yanke ƙarin mahaifar ne ke da Hajiya saɓanin ita kuma da farashin tashin hankalinta ne ya ƙaru.

Kan gado Hajiya ta kwanta,a gaban ƴaƴanta likita ya soma yi mata scanning sai yi yake yi ya na rubutu ya na kuma kallon su Bilal kallo ne irin gaske fa akwai abin nan.

Bayan an gama Hajiya ta miƙe ta ce“ akwai cikin likita?”

“ Eh Mama sai dai fatan Allah sauke ki lafiya ” ya bata amsa.

Hajiya ta fashe da kuka wiwi,yayin da kuma ƴaƴanta ke rarrashinta.Saleh ya ce “ amma Hajiya cikin waye?” a hassale Bilal ya ce “ haba Saleh wacce irin tambaya ce wannan ? Kar fa ka manta Hajiya uwarmu ce,sam wannan bai kamace ka ba kawai ka yi shiru mu yi tunanin mafita ”

“ Mafita guda ce kawai a zubar da cikin nan” cewar Saleh .

Bilal ya dubi likita ya ce “ za a iya yin haka?”

Yayi ɗan shiru kafin ya ce “ gaskiya da kamar wuya don Mama ta yi tsufan da ba za ta iya jure murɗawar ciki ba,kawai ku rungumi ƙaddara don in aka yi haka barazana ce ga rayuwarta”

Sai da likita yayi musu shawarwari kafin su fito.

#GIDA

Anty Sailuba ta ja ni zuwa ɗaki cike da tsoro take dubana ,“ ya kamata ki sassauta wa Hajiya Sarah,ita ɗin fa tsohuwa ce kuma mijinta ya rasu tun kafin aurena.Kar asirin ki ya tonu Sarah ”

Na saki murmushi na ce “ anty Sailuba gaskiya ki haƙuri ba zan iya ba,doli na hukunta Hajiya ai ba haihuwa za ta yi ba kawai wahalar da ita zan yi”

“ Ni da wannan shirmen da cikin Laure kika cire kika maido jikina ” 

“ Allah sawwaƙa anty,ki yi mi da ɗan wata? Ke ma ai za ki haihu dama muguwar tsohuwar can ce ta yi blocking mahaifar ki”

“ To Allah nuna mana”

“Amen! Yau ɗin ma ba za mu buɗa shago ba? Kar hajiyar birni ta zo gashin bai taru ba” na faɗa tare da yin dariya.

Anty Sailuba ta ce “ sai na guntsire naki na saka mata” ita ma cikin raha ta yi,yayin da ni kuma na ga hakan idea ce mai kyau don tabbas ina son sanin mi hajiyar birni ke yi da gashin mutane? Ta hanyar amfani da nawa ne kawai zan fi fahimta da kyau.

“ Anty kuma muna iya yin haka, za ki samu kuɗi sosai babu komai kawai ki ƙire shi ai wani zai fito” shiru ta yi na ɗan wani lokaci kafin ta girgiza kai ta ce “ a'a in kuma ta cutar da ke?”

Ban kai ga bata amsa ba su Hajiya suka dawo daga asibiti,hayaniyar shigowar tasu ce ta sanar da mu sai duk muka fito.

Sannu da jiki aka dinga yi wa Hajiya,har cikin ɗakin nata na shiga ni ma ta na kwance har idonta sun zurma.

“ Hajiya mi kike so a dafa miki?” anty Sailuba ta tambaye ta .Kai kawai ta girgiza alamun ba ta son komai ,na murmusa na ce “ ko yi miki kwaɗon yakuwa da daddawa?”

Sai da ta haɗiye yawun kwaɗayi,ta kasa cewa ta na so ɗin don kuwa kawai kallona take.

“ Anty Sailuba kawai ta na so kawo kuɗi na sayo sai ki yi mata” na faɗa cike da tausaya wa ,Bilal ne ya bani kuɗin na fito zuwa gasuwa.A kan hanya na ga wata mota mai kyau mai baƙaƙen gilashi,kamar wacce aka ingiza na je na taɓa ta cike da sha'awa sai shafarta nake daga bayana na ji an ce “ keee!” da sauri na juyo muka haɗa ido da wani matashi mai shegen kyau fari ne tass kamar Bature fatarsa luyi-luyi da ita .Fararen idonsa ya zuba min ya na min wani irin kallon ƙasƙanci ,ni kuwa baki da hanci na saki ina kallon haɗuwarsa ina jin wani abu na shiga zuciyata.

“ Soorab ka jira ni mana,ina so ka kai ni na karɓo wani saƙo” muryar wata mata ta faɗa daga can bayansa,ban ganinta saboda ya kare ta.Amma tabbas na san muryar,leƙawa na yi sai na hangi hajiyar birni ce a tsaye ta na waya .

“Mamar ka ce?” na tambaye shi,bai bani amsa ba sai motarsa da ya buɗe ya shiga.Maimakon na je sayen yakuwa sai na koma da gudu gida,hannun anty Sailuba na kama na fiddo ta daga cikin mutane na ce “ wallahi hajiyar birni na gani yanzu ta fito daga ƙaton Mall ɗina,ina ga fa za ta je salon anty gwara mu je”

“ Ki na ga Hajiya ba ta da lafiya”

“ Don Allah anty! Don Allah ki taimaka” na faɗa kamar zan yi kuka,duk zumuɗin nan da nake yi kawai don na ga gayen nan ne mai kyau wanda na ji ta kira da sunan Soorab.

Anty Sailuba ta ɗauko makullin shago muka fito,sai da muka shiga taxi sannan muka isa.Kamar kullum ni ce na gyara shi,mutane suka fara zuwa kamar dama jira ake.Ni da Anty muke aikin bibbiyu ,abin da na lura yau dai duk Kiristoci ne ke zuwa.

Kasa haƙuri na yi na tambayi wata na ce “halan biki kuke?”

Ta yi dariya ta ce “a'a sallah muke ta Noël ”

Anty Sailuba ta ce “au shi yasa na ga duk Kiristocin da na sani su na ta shirye-shirye ”

“Akwai casu da waƙoƙin Yesu wuuu ! ” na faɗa cikin nishaɗi ina dariya,sai kuma na nutsu ganin mota ta parker amma ba a buɗe ba ,da ido na sanar da anty Sailuba ita ma ta gani.Sai da ta sallami kowa sannan na zauna kan kujerar na zubawa gashina ruwa tare da sabulu sannan na sa almakashi na datse shi,anty dai na kallona.Inda take zuba gashin mutane na jefa nawa bayan na guguntsire shi,sama da minti talatin kafin a buɗe mota Hajiya birni ce.

Anty Sailuba aka washe baki “ Hajiya ku ne yau a gari? Amma lokacin zuwan ki bai yi ba”

Ta saki murmushi ta ce “eh wallahi! Yarona a bai da lafiya shi yasa na zo nan nema masa magani kuma alhamdullah mun dace ya dawo normal”

“ Allah ƙara masa lafiya”

“Amen! Bani saƙona na wuce” ta faɗa ta na mai miƙowa anty Sailuba leda a nan ne idona yayi tozali da yatsun hannun hajiyar birni sak irin na kaza ne ɗa uku ne kacal a maimakon biyar.

Na ɗaga kai na kalli fuskarta sai na ga ashe ita ma ni take kallo,sai da zuciyata ta buga ganin ƙwayar idonta irin na maciji ne ko kaɗan ban yi gigin bayyanar da  ɓoyayyar siffata ba a normal Sarah nake don zuwa yanzu na koyi yadda duk tsiyar mutum ko shi ne Sarkin matsafa ba zai gane ina da wata baiwa ba saɓanin can farko da ƙaramin matsafi ma zai iya.

“ Sailuba wannan yarinyar fa?” hajiyar ta tambaya.

“Ƴata ce!” ta bata amsa ta na mai miƙa mata gashin da ta juyi.

“ Shine ba ki ladabtar da ita ba kika bar ta a haka a tandare ta raina mutane har kallonsu take yi cikin ido?” Hajiya ta faɗa a hassale alamun ta ji haushin na kalle ta.

Da sauri na sunne kaina,yayin da kuma anty Sailuba ta shiga bata haƙuri.

“ Ki dai ja kunnenta don wallahi da ace a Gomo ne ko giyar wake ta sha ba za ta tsure ni da ido ba saboda matsayina da girmana,hatta dabbobi girmama ni suke amma na yi mata uzuri saboda ba ta san ni ba ne” sai ta miƙawa anty Sailuba kuɗi yau ma sai da ta yi mata rakiya har bakin mota .

Da anty Sailuba ta dawo ta ce “ yau na ga Sarkin ƴan jiji da kai na duniya,Hajiya fa ta ce ya gaishe ni amma kallona kawai ya yi ya kawar da kai sai kace ya ga kashi”

Murmushi na saki na ce “anty halin uwarsa yayi”

“A'a wannan ai ya ma fi hajiyar”

Shago muka rufe bayan anty ta yi sallar Asar ,wurin mai fruits muka je ta saya mana ta yi wa Hajiya ledarta daban sannan muka koma gida.

Tun a bakin ƙofa hancina ya soma jiyo min ƙamshin su Musty,hakan yasa muna shiga na wuce ɗakin Hajiya anty Sailuba ma daga baya ta biyo ni.

Ƴar kallon-kallon muka soma yi kafin na gaishe su suka amsa kafin Musty ya ce “ sannun ki da ƙoƙari”

Bilal ya ce “ ƙoƙarin mi kuma? Ka san ta ne?”

Da sauri na juya idona na ɗauki siffata da ido na yi wa Musty magana “ kar fa ka kwabsa mana, faɗa min mi kuka zo yi nan?”

“ Ganin Hajiya mun kira Bilal ɗazu sai ya ce mana ba ta lafiya,muna zuwa kuma muka tarar kin yi mata ruɓaɓiyar ajiya a mahaifa hhhh” ya sheƙe da dariya cike da jin daɗi,na dubi Naser na ɗan haɗe rai na ce “ kai kuma miye kake kallona?”

“ Ba ki kyauta ba gaskiya, maimakon cikin nan inda bulalaye ta kika yi abun zai fi sauƙi” 

“ A'a gwara haka don Hajiya muguwa ce,inda ma har da bataliyar fatale ta gayyato mata” cewar Azo .

“Sarah mu je!” cewar anty Sailuba,na yi wa su Musty sai an jima kafin mu koma can ɗakin anty.

#GOMO

Shararren birnin da ya haɗa mutane iri-iri,cibiyar hada-hadar ƙasar Congo.Gomo jaha ce mai matuƙar haɗarin gaske,babu irin mutanen da babu ciki sannan ita ce jaha da baƙi suka fi kawo wa ziyara.

Gomo ta zamo ta ɗaya zakaran gwaji wurin tsara mugunta,jaha ce wacce uwa za ta iya cinye ɗan cikinta tsabar maita haka uba zai bayar da ɗansa don samun dama shiga level na gaba a ƙungiyar matsafa.

A cikin wannan jaha ce Hajiya Tambara ke zaune da family ɗinta masu matuƙar biyayya da ladabi a gare ta.Ƴaƴanta huɗu,Nawaf,Nawas, Soorabiyya sai autanta Soorab wanda kuma kaf cikin ƴaƴan tafi sonsa.

Hajiya Tambara a suna ita musulma ce,amma a aikace sheɗan ma na shakkarta tun ta na primary school ta hardace launukan mugunta.Son kuɗi shi ne babban jigon rayuwarta,yayin da mugunta da baƙin hali suka zame mata bango.

Ƙarfe shidda na maraice cicif jirginsu ya sauka Gomo,ruwan sama ne ke ta sauka ta cikin su ne aka zo tarbensu da manyan motoci.Dukkansu fuskokinsu shimfeɗe da murmushi,sayen suke cike rigunan sanyin masu tare ruwa.Hannun Soorab cikin na Hajiya Tambara suka nufi ahalinsu.

“ Barka da dawowa cikin ahali Uncle Soorab!” wata cutie Baby ta faɗa ta na mai miƙa masa flowers ɗin hannunta,Soorab ya karɓa tare da ɗaukarta ya ce “ na gode Afnane ” sai kuma ya sumbace ta ga kumatu tare da aje ta.Kamar wasu turawa haka ya dinga rungumar kowa cikin jin daɗi har ya zo kan Soorabiyya wacce ta kasance yayarsa wacce yake bi ma.Yayi murmushi ya ce “ sorry sister saboda na rungume ki da kyau yasa na bari ke sai daga ƙarshe kin san ke ta musamman ce” ta yi masa dukan wasa kafin su rungume juna su na dariya.

A duniya wannan walwala da farin ciki ya fi yi wa Hajiya Tambara daɗi a duniya,motocin suka shiga bayan direba ya saka kayansu a boot.

Wani makeken gida mai manyan get biyu na mota aka wangale,tun daga ƙofar gidan har tsakiyar gidan shuke-shuke ne da manyan itatuwa iri-iri.

Hajiya Tambara da ke kusan window ta ware idonta daidai ta wurin wani lambu ta na karɓa gaisuwar lakaɗeɗen macijinta da ya kasance protector ɗinta.Hasken idonta da na macijin suka haɗu suka bada wani fatseee,har sai da madubin motar ya tsage tare da yin ƙara tsarrr.

Babu wanda ya ga haka sai Soorab,lumshe idonsa kawai yayi ya na jin zuciyarsa na bugawa har suka isa bakin ƙofar da za ta sada su da babban falon.

Duk suka fito tare da shiga ciki,Soorab ya tsaya ya na kallon yadda aka ƙawata falon da busara an rubuta sunansa,ga wasu faranni da aka yi ado da su.

“Waooo! Soorabiyya na gode” ya faɗa tare da ƙara rungume ta,hannunsa ta kama ta ja shi zuwa dining “ zo ka ga abin da na yi ma abubuwan da ka fi so” haka ta shiga buɗe kwanukan da plate,duk ya ruɗe ya rasa wanne ma zai ci.Haka ta sa cokali ta na ɗebowa ta na basa kowanne irin kala ya na ci,sai bayan ta gama ne kowa ya zauna a table aka ci .

“Saura kwana nawa bikin Nawas?” Soorab ya tambaya.

“Shi ma ka manta?” Nawas ɗin ya tambaye shi,duk falon tsit aka yi don Soorab na fama da cutar mantau ne da zarar an yi abu zai mance shi ne da an ɗauki lokaci wannan yasa Hajiya Tambara ta kai shi wurin neman magani kamar yadda ta saba da zarar ta ji wani mai bada maganin.

“Wata biyu yayi saura Yarona! Fatan za ka gayyaci abokan karatun ka?” Hajiya wacce suke kira da Ammy ta faɗa cike da kulawa .

Soorab ya jinjina mata kai alamun eh,bai ida cin abincin ba ya tashi saboda yadda ya ji duk ya takura.

Ɗakinsa ya shiga ya rage kayan jikinsa sannan ya shiga toilet,ruwa ya sakarwa kansa nan Flashback ɗin abin da ya faru ya soma dawo masa har ya fara tunanin ‘ hasken mine ne ya fito daga cikin lambu? Mi yasa idon Ammy ke canza kala kamar mage?’ sai dai sam bai da amsa doli ya gama wankan ya fito.

Soorabiyya ya tarar kwance kan bed ɗinsa,ya tsure ta da ido ya na tambayar kansa ‘ mi ta shigo yi kuma?’

Ta tashi zaune ta na ƙare masa kallo sai ya ji duk ya takura,da sauri ya je ya ɗauko doguwar riga ya saka ta yi murmushi tare da jan numfashi ta ce “ Soorab! Duk gidan nan ni kaɗai ce na san waye kai,na ga hatta Ammy ta ke teacher ɓoyayyar duniya ta kasa fahimta,amma abu guda nake son ka sani ba za ka taɓa yin rayuwa ba doli sai da ni ! Kar ka wani duba alaƙarmu ta jini kawai ka yarda ni ce za ka iya yin rayuwa da ita,in kuma ka ƙi to haka za ka ƙare rayuwar ka babu mace”

Furucinta ya sa kwanyar Soorab soma hasko masa tsofaffin kilishen abubuwan da Soorabiyya kullum take ƙoƙarin yi masa wato fyaɗe! Sai dai MAITAR IDOnta sam ta kasa yin tasiri kansa duk yadda take juya masa tunani ta kasa.

“Soorabiyya ni ba mahauci ba ne da zan biye miki mu aikata haramtacciyar alaƙa,ko dabbobi dai iya wanda Allah ya halitta musu kawai suke bi.Kin taɓa ganin inda ɗan akuya ya tara da tinkiya? To don Allah ki cire sakarcin nan daga ran ki”

Hawaye suka zubo mata ta ce “ Soorab...” sai kuma ta yi shiru jin an buɗo ƙofa, Ammy ce ta shigo hannunta riƙe da wani kofi Soorabiyya na ganin haka ta kawar da kai gefe ta na jin zuciyarta na azalza.Ammy ta saki murmushin nan nata na nasara kafin ta ce “ ɗana Soorab ga maganin ka” cike da girmamawa ya karɓa ya kuwa shanye,“ Soorabiyya ki same ni a ɗakina ki bar Soorab ya huta ya sha maganinsa” Ammy ta faɗa tare da fita, Soorabiyya ta bi bayanta yayin da shi kuma ya kwanta kan bed ya na jin idonsa na lumshewa sai dai ya kasa yin baccin sai abubuwan da suka faruwa da shi wunin ranar suka dinga dawo masa ciki kuwa har da hoton fuskar Sarah,ya motsa bakinsa dakyar ya ce “ ƴar baƙa mai idon kifi” haka aka ci gaba da kawo masa komai har hirar da suka yi da kuma zuwan Ammy na yanzu sai a lokacin kawai bacci ya ɗauke shi.Bai farka ba sai tsakiyar dare,shi ma nishi da hargowar wata halitta mai kama da dabbar daji ne ta tashe shi.A hankali ya miƙe daga kan gadon ya je ya tsaya bakin window tare da jaye labulen, dishi-dishi yake ganin halittar amma ras yake ganin yadda ta ke haɗiye masu gadin get ɗin da aka zuba su kafin tafiyarsu Province Orientale,kusan duk wata sai an canza masu tsaron get ba tare da an san inda tsoffin ke tafiya ba sai yanzu da idonsa suka gane masa.

Sakin labulen yayi ya je ya buɗe ƙofar fita,babban falo ya soma shiga kafin ya buɗe ƙofar sai dai wayam bai ga komai ba hasali ma get ɗin babu kowa.

“ Soorab” ya ji an kira sunansa daga can nesa,yayin da kuma ƙofofin get ɗin suka fara yin motsi suna gafgafgaf kamar ana son buɗe su muryar kuma sai sake kiransa take ya ɗora ƙafarsa ɗaya kenan da zumar fita Ammy ta finciko shi ta baya.

“ Ina za ka je cikin tsohon daren nan Allah na ruwa?” ta tambaye shi tare da jawo ƙofar ta rufe.

Bai ce komai ba ta kama hannunsa kamar wani ƙaramin yaro, Soorabiyya ta buɗe ƙofar ɗakinta Ammy ta yi mata wani mugun kallo kafin ta kai Soorab ɗakinsa.

Toilet ya shiga yayi alwala ya zo yayi sallolin da bai yi ba,bayan ya gama ya soma yin addu'a “da sunan Allah. Ina rokonsa da ya kare ni daga duk wani abu da ke haifar min da sharri. Allah Ya tsare ni daga sharri daga kowane rai ko mummunan ido na mai hassada(MAITAR IDO). Da sunan Allah ina rokon sa ya kare ni”(MUSULIM ¹¹⁶)

Sai ya shafa addu'a sannan ya je ya kwanta,bai jima ba bacci mai cike da nutsuwa ya ɗauke shi inda ya soma mafarkin Sarah ta tsure shi idonta ta na sakar masa murmushi haɗi da furta masa “ ni ce fitilar tunaninka da ganinka!” sai kuma ta matsa gare shi ta faɗa jikinsa tare da soma yi masa saƙonnin da ke nuna tsantsar soyayya da sha'awa har ta ci nasara kansa suka kusanci juna daidai nan ya tashi wanda yayi daidai da kiran sallar asuba.Tun da yake a rayuwarsa bayan mafarkin farkon da ke nuna alƙalami ya hau kansa zai iya cewa shine mafarki na biyu da ya gansa ya na tarawa da mace.Ya lumshe ido ya na jin zuciyarsa na dokawa kafin ya miƙe ya je ya tsarkake kansa, ya zo ya shimfiɗa tapis yayi sallah.

#PROVINCE ORIENTALE

Sam hankalina da ruhina sun kasa zama wuri ɗaya tunanin Soorab kawai nake wanda sonsa yayi min shigar sarɗe.Abinci ma ban ci ba sai ayaba guda biyu na ci na kwanta,da tunaninsa fal zuciyata ganin ba zan iya haƙura ba yasa na kira madubin tsafina ya zo har inda nake falo.Shafarsa na yi tare da ambaton sunansa amma shiru kamar ruɓaɓen network haka madubin ke ta ƙoƙarin ganin ya buɗe amma abu ya cuttura.Sai da na matsa sosai sannan aka wano min get ɗin gidansu shi ma sosai yake da matakan tsaro,ina ta ƙoƙarin buɗe shi ya ƙiya sai na soma kiran sunan Soorab amma tsit kake ji.Da na gaji na bari na kwanta da tunanin ya zama doli na je Gomo.....

Ganin tunanin Soorab ba zai bar ni ba yasa na gwammaci na yi mugunta ko zan ji ruhina yayi sanyi,a wannan matsayin da na kai babu abin da zai gagare ni da ya danganci ɓoyayyar duniya . Esprit ɗina nake son fitar wa daga gangar jikina,domin yin haka abu guda kawai nake da buƙata na rufe idona na nutsu sosai tare da ɗaukar niyyar abin da zan yi.Ban ɗauki ko da second biyu ba wurin aiwatar da hakan,sai ga esprit ɗina ya na yawo cikin iska.Ɗakin Hajiya na nufa ,har kusan kanta na tsaya sai sharar bacci take wanda ka na gani ka san na ƙwayoyin magani ne amma don mugunta na kai hannuna na matsa cikinta ta yadda ko suma ne ta yi sai ta tashi.A zabure ta farka ta na dafe mara,gabanta na dawo na soma juya ido tare da zaƙulo yaron da ke cikinta.Hajiya ta soma nishi kamar wacce za ta haihu tsawon lokaci kafin yaron ya fito jikinsa duk jini ga ƙaton cibi mai gudan tsayi na binsa Hajiya ta waro ido ganin abin da ya fito ta jikinta ba ta gama shan mamaki ba sai da yayi tsalle ya haye cikinta tare da ɗaga rigarta sama ya soma shan mama kuma duk aikina ne abin da na saka shi kawai yake yi.

Numfashin Hajiya kamar zai fita amma haka na hana ta suma,sai da na gaba mata azaba sannan na saukar da yaron ya dire daga kan bed ya sauka ƙasa.Tunanin Hajiya na juya doli ta miƙe ta soma take masa baya,sawun takunsa duk ya fito kan tile ya na zuwa daidai ƙofa ta buɗe da kanta.Bai zarce ko ina ba sai ɗakin anty Laure ,ta na bacci na sa ya je ya soma shan ruwan mamanta don tuni sun fara zuwa tun da cikinta ya kai wata bakwai,a cikin bacci Laure ta ji kamar ta na shayar da yaro a hankali ta ware idonta sai dai ba ta ganin kowa sai zuttt!zuttt take ji ana tsutsarta .Ta buɗe murya ta fasa uban ihu sai dai ta yi ga banza don babu mai jinta,magana ta soma yi amma babu amon muryar don na riƙe ta gam.

Protector ɗina da kifaye abokaina suka soma yin dariya haɗi da waƙe-waƙe, Laure fahimtar muryarta ba ta fita yasa ta kai hannu da niyyar dadaɓa Saleh amma abun mamaki sai ta ga ya rabu ya fi ɗari.Kamar mahaukaciya ta soma hargitsa gashin kanta tare da mitsikar fatarta ko ƙila mafarki take,sai kuma ta ga Hajiya a tsaye bakin ƙofa idonta sun juye sun zama farare tasss babu ɗigon baƙi yayin da kuma cikin da aka ce musu na wata uku ne ya fito gudan ƙatoto kamar mai tsohon ciki.

Yaran cikinta na duba sai juyi suke ƙila don uwar na cikin tashin hankali,wani mugun kallo na yi musu wanda a nan take ya suka soma barazanar zuwa duniya.Naƙuda mai tsanani na tadowa Laure sai da na ga kamar ranta zai fita sannan na barta,Hajiya ma tuni na mayar da ita ɗakinta sai jaririn da na sa ya taka da ƙafafunsa ya tardo Hajiya .

Idonta na zubar da hawaye take kallonsa ganin yayi tsaye a gabanta ya tsura mata ido,“ ka yi haƙuri don Allah ba don halina ba”

“ Mi yasa kika raba ni da ummana?” nasa ya furta.

“ Tsautsayi da ƙaddara ,sai kuma rabon ayi” Hajiya ta amsa.

“ To wannan rabon a yin shi zai sa ki haifo ni ki gyara zan wuce makwancina ” ya faɗa tare da yin tsalle,cibiyar Hajiya na buɗe ta zama ƙayon rame sannan jaririn ya bi ta nan ya koma,a gaban idonta kuma cibin ya koma daidai.

Zuciyata tuni ta yi ɗan sanyi,haka kawai na ji ina ra'ayin kai wa Kaka Anaba ziyara ta bazata .Tun a bakin ƙofa nake jin kiɗe-kiɗe da bushe-bushe,da sauri na banka kai ciki tsit duk suka tsaya da abin da suke saboda yadda hasken esprit na ya haska baƙin duhun gidan .Babu abin da baƙin ruhi ya fi so irin duhu,haske maƙiyinsa ne shi yasa duk wata mugunta ana fara ta ne tun shigowar duhun magrib sai kuma lokacin asubah za a tsayar.

Ƙatuwar tukunya ce kan wuta,na wuta irin wannan ta murhu ba a'a ita kanta da baƙin tsafi aka hasa ta kamar yadda tukunyar ma ta can duniyar ce.

Tun kafin na kai ga tambayar mi suke dafawa a ciki nake jiyo sautin kukan jarirai a ciki,wato farautar ruhika suka yi .Da ido na buɗe tukunyar,kamar yadda in aka buɗe fara take tashi sama haka ruhikan jarirai ɗin nan suka fice daga tukunya suka je neman gangar jikinsu.

Sai a lokacin Kaka Anaba ta yi magana,“ mi kika zo nema kuma? Ina ce mun raba kaya da ke? Saboda gudun haka yasa na kore ki don na fahimci duk muguntar ki ba za ki iya cutar da ƙananun yara ba mu kuma su ne abincin mu”

Karon farko da na soma jin haushin Kaka,ko lokacin da ta kore ni ban ji irin takaicin nan ba.Wuyanta na shaƙe,ƙawayenta bokaye suka yo kaina caaa Ni kuma na yi wata hargowa wacce ta haifar da ɓulɓulowar ruwa daga ƙasa gidan ya cika tanƙam da ruwa ga aljanun ruwa sun kawo caffa tuni ƙawayen Kaka sun fara neman maɓuya sai dai ina tuni sun makaro haka na yi kyauta da su ita kuwa Kaka ruhinta na damƙe na tsaga munduwar wuyana na saka shi ciki kafin na koma gida na kwanta kamar ba ni ba.

Washegari 

Tun da safe anty Sailuba ta tashe hankalinta duk ya watse na ce “ lafiya?”

“ Hajiya ce fa sai suratai take ta na tonawa kanta asiri ,abun babu daɗin ji hatta cikin da ta zubar min ta faɗa ,ga kuma wani shirme da take faɗa wai a jiya sai da ta haifo jaririn cikinta”

“Yanzu ina hajiyar?” na tambaya,“ ta na can ɗaki an bata maganin bacci”

Na saki murmushi na ce “ ai dai ta faɗa ita ce ta hana ki haihuwa ko?”

“Eh sai nema na gafara take”

Na ce “ kar ki yafe ki ce sai ta sayo miki farar akuya za ki yi kiyo”

“ Ke kan ki ɗaya kuwa? Mi zan yi da akuya kuma?” anty Sailuba ta faɗa .

Na turo baki gaba na ce “ duk irin muguntar da ta yi miki kin manta shikenan to,ai na ma kusa tafiya”

“Zuwa ina?” anty Sailuba ta tambaye ni da sauri.

Kamar mai koyon magana na ce “ Go...mo...” ta ɓata rai ta ce “ babu inda za ki je,in ma tafiyar ce ƙafarki ƙafata”

Na yi murmushi na ce “ anty anya za ki iya zama can? Mugaye sun fi yawa a can har da hajiyar birni fa”

Ta waro ido ta ce “ ya aka yi kika sani”

“Zan sanar da ke daga baya” na faɗa tare da sauka daga kujerar na fita.Na ɗauki buta kenan zan tara a pampo anty Laure ta ture ni har sai da na bugu ga katanga ta ce “ja can banza ni fitsari ya matse ni kuma ba zan jira agola ba” ta cika butarta da ruwa ta shiga banɗaki.

Na yi murmushin ƙeta ina bin bayanta da kallo har ta shiga,sama da minti biyar da Laure ta duƙa ta na fitsari ya ƙi tsayawa kamar an kunna pampo da farko ta yi tunanin ko don ta ji shi ne sosai amma ganin fa abu azimun ne yasa ta soma kuka daga can banɗaki wanda ya jawo hankalin Anty Sailuba,da kuma Bilal sai mijinta Saleh duk suka fito daga ɗakin Hajiya .

Daidai bakin ƙofar suka tsaya su na tambayar ta lafiya,cikin kuka ta ce “fitsari ne nake kuma ya ƙi tsayawa tun ɗazu”

Bilal da Saleh suka yi tsuki don sun ɗauka shirmen mai ciki ne amma banda anty Sailuba da ta dubo inda nake tsaye,na kawar da kai gefe ina turo baki.

“Mine ne haka Sarah? Ke kowa sai kin yi faɗa da shi? ” na ji murya anty Sailuba kusa da ni sam ban ji tawowarta ba.

Na ce “mi na yi kuma yanzu?”

“Wayyo na shiga uku ” Laure ta faɗa ta na mai fitowa waje fitsari sai zuba yake shaaaa kamar raƙuma ƙafafuwanta duk sun jiƙe sharkaf sai a lokacin kawai suka yarda ni kuwa tuntsirewa na yi da dariya na ce “amalala mai fitsarin tsaye”

Kifayena da ke gindin pampo su ma suka amsa da “amalala mai fitsarin tsayeee!” iya ita kaɗai ta ji sautin su haɗi da dariyarsu sai ta ida ruɗewa ta soma dube-dube.

Saleh ya ce “wai fitsarin ne da gaske ko kuwa ruwa ne?”

Bilal ya karɓe da “wane irin ruwa kuma bayan ka na jin saukar shi? Je ka taro taxi a kaita asibiti kar a je mafitsarar ta ce ta fice daga wurinta”

Laure ta ƙara rushewa da kuka,yayin da Saleh ya fita hankali tashe ya nemo taxi kamar wata yarinyar goye haka aka yi mata ƙunzugu aka kuma shimfiɗa leda don kar ta ɓata taxi ɗin mutane.

Sai a lokacin na yi wanka na shirya cikin wata doguwar riga,yunwa nake ji amma yadda na ga anty Sailuba ta haɗe rai yasa ko kaɗan ban tambaye ta ba.

Na taɓe baki na kunna tv na soma kallon shiri,shiru na yi ina kallon yadda ake koyar da girki a wata tasha ta ƙasar Kamaru.Tunani na soma yi ‘shin ko tsafi zai iya juya abin da ke cikin tv? ’ tamkar wani dictionary haka na ji wani sashe na kwanyata ya bani amsa da ‘ eh za a iya muddin in abin da ake gudanarwa daidai yake da lokacin da matsafi ke son aiwatar da shirinsa ’

Ido na juya ina motsa bakina a hankali,ni kaina ba zan ce ga kalaman ba ko kuma a ina na koye su ba abin da na sani kawai na san formula ɗin.Dunƙulalar kazar da ke cikin tv na soma jawowa ina haɗiyar yawu,ba ta fito ba har zahiri ba amma ina jin lokacin da ɗanɗanonta ke ratsa bakina ina ci sai da na ƙoshi sannan na je na sha ruwa a pampo sam ban san anty Sailuba na ankare da ni ba sai da na ji ta ce “maiƙon mine ne a bakin ki? Ina kika samu abinci?” kafin na bata amsa cikin tv mai gabatar da shirin ya cewa ɗayar da ke taya shi girkin “kamar naman yaragu ko dai kin min wayo ne ban sani ba?” sai kuma suka sa dariya.

Anty Sailuba ta fita daga ɗakin bayan ta ɗauki hijabinta,sai na ji duk babu daɗi sai na soma tunanin ‘ Sarah anya ke mutum ce kuwa?’ sai kuma na watsar da zancen na je na ɗauko bokitin da kifaye da protector suke ci na maido shi tsakiyar ɗaki.Duk girmana haka na shiga ciki tare da fara nitso,tuni siffata ta Siren ta bayyana iskan bakina na furzar sosai sai gani can ƙasan ruwan Gomo.Na fahimci haka ne saboda yadda na ga Daularmu,Daddyna bai yi jinkirin zuwa gare ni ba ya ce “Sarah mi yasa kika dawo? Na ce kar ki sake zuwa ki je ki nemi mahaifiyar ki,Kambun sarautar da na baki shi zai nuna miki inda take” ina shirin yin magana sai na ga wani dunƙulalen abu daga can sama ya na saukowa ƙasa,Daddy ya waro ido ya ce “Bil'adama cikin duniyarmu ?”

Kafin na kai ga tambayar wane ne sai ga Bilal ya bayyana,tsoro ya kama ni ganin Bilal ko motsi bai yi,da mugun sauri na kama shi tare da kaɗa bindi na yi sama da shi,ko minti guda ba a yi ba muka fito daga cikin bokitin.Na shimfiɗe shi can gefe,sai yanzu na lura ashe ban ɓoye bokitin ba ta yadda mutane normal ba za su iya ganinsa ba.Wani tsoro ya kama ni,idon Bilal na buɗe nan take na ga yadda aka yi ya shiga duniyarmu, wato ya shigo ɗakin ne ya ga bokiti tsakiyar ɗaki cike da ruwa gudun kar su zube ne yasa hannu don ɗaukewa sai aka yi rashin sa'a ɗan yatsan shi ya shiga ciki su kuma ruwan na tsafi ne kawai suka ja shi zuwa ƙasa.

Ina ƙoƙarin ceto Bilal anty Sailuba ta shigo,a tsorace na juya muna kallon juna da ita.Ta dade ƙirji ta na tambayata “Sarah mi kika yi masa? Sarah mijina ne fa? Shi za ki yi wa mugunta?” ta jero min tambayoyin a jere ta na ture ni ta zube ta na jijiga Bilal amma ko motsi.

Idonta cike da tsananin masifa da tashin hankali,ga kuma wata muguwar tsanata da nake hangowa a ciki ta ce “Ki fita ki bar min gidana! Kin cuci Laure har yanzu fitsari ya ƙi daina zuba,kin ɗorawa Hajiya ciki da tsufanta yanzu kuma mijina kika kashe? Wace ce ke ma wai Sarah ? Mi yasa tun can farko na yarda kika zauna tare da ni ? Fita! Fitaaa na ce!” ta yi min tsawa wacce ta saka zuciyata harbawa da sauri na buɗe baki da niyyar yin magana amma na kasa sai kuka.Hawayena na ɗiga akan fuskar Bilal ya soma yin tari ruwa na ɓulɓulo masa ta baki da hanci,tsawon minti biyu kafin ya dawo normal.Ya jingina ga bango ya na ƙare min kallo,anty Sailuba ta ce “mi ta yi maka?”

“Cetona ta yi!” ya bata amsa kai tsaye,kafin kuma ya ce “na gode Sarah! ”

Murmushi na saki mai ciwo kafin na wuce can ƙurya ɗaki na ɗauko jakar kayana,na fito falo anty Sailuba da mijinta Bilal na tarar sun yi cirko-cirko.

“Ke ina za ki?” anty Sailuba ta tambaye ni.Na bata amsa da “neman mahaifiyata! Don na fahimci duniya duk wanda ya rasa uwarsa to bai da matsuguni tabbatacce duk da kuwa a can ɗin ma banda tabbas za ta zauna da ni,na gode sosai anty Sailuba zan tafi ki kula min da kan ki kar ki saki ki yi kuka don bani nan,sannan in kin haihu ki sanar da ni” da gudu ta nufo ni ta rungume ta ce “don Allah Sarah ki yi haƙuri raina ne a ɓace shi yasa na yi miki magana haka nan ,amma ba zan iya rabuwa da ke ba”

Na yi murmushi mai sauti na ce “Anty dama fa ko yau na sanar da ke akwai ranar rabuwar mu”

“Amma ni ma na sanar da ke a tare za mu je ko?” ta faɗa .

“To ai mijin ki bai bari” na faɗa ni ma.

“Sai ya sake ni !” da sauri na janye ta daga jikina jin furucinta na ce “duk ba ku tashi rabuwa ba sai yanzu da Allah ya cika muku burin ku na samun kyauta Baby?”

Anty Sailuba ta waro ido na ce “ Yes ki na da ciki antyna! In kin haihu zan zo” 

“ Ke babu fa inda za ki eheee!” ta karɓe jakar kayana ta mayar ɗaki kafin ta ce “ wuce mu je aiki na jiranmu a shago ”

Na turo baki na ce “ yau ko abinci ba ki ban ba”

“ To ai kin ci na wata ƙasa” ta bani amsa,na yi murmushi kawai na bi bayanta don zuwa shago.Muna isa muka fara yin aiki kamar kullum,muna tsaka da yi kwatsam sai ga Sharifa ta zo fuskarta cike da ƙuraje.Muna haɗa ido ta kawar da kai gefe,anty ta yi mata wankin gashi da aka fito da ita daga tukunya na tsure ta da ido wani abun mamaki ne nake ganin ya na faruwa da ita kai tsaye direct ba wai ya wuce ba.Ta tsiren gashin kanta ne wasu abubuwa masu haske suke ta fita masu siffar tauraro,kasa haƙuri na yi har sai da na miƙe na je yi tsaye da mugun sauri na kai tafin hannuna na dafe kanta.Wani bala'in zafi mai raɗaɗi ya ziyarce ni amma duk da haka na ƙi yarda na bari taurarinta fita,kamar daga sama ko kuma walƙiya haka ƙaton madubin da ke jingine a bango ya soma ɗaukar haske ya na tsagewa hakan kuma ni kaɗai ke ganinsa ko minti biyu cikaku ba a ɗauka ba hoton hajiyar birni ya bayya ras a jikin madubin......

Ido cikin ido muke kallon juna ni da hajiyar birni,fuskarta shaye da mamaki take kallona yayin da ni kuma na soma disashe hasken madubin da idona,ita kuma ƙoƙarin hana hakan ɗin faruwa take.Muna cikin yin haka ne madubin ya gaji da azaba ya tarwatse.Na lumshe ido ina jin anty Sailuba na jan innalillahi wa'inna ileyhi raji'un amma ban buɗe idon ba don za ta gane ni ce fa na tarwatsa shi.

Hannuna na ji ta janye daga kan Sharifa ta je ta zauna da kan kujera,ba tace komai ba hakan yasa na ɗan ware idona kaɗan ina kallon yadda ta soma gyarawa Sharifa gashi cikin sauri.Bayan ta gama mata ne ta jawo kujera sannan ta saka ni a gaba ta ce “ ina jin ki ”

Na dube ta da mamaki na ce “ kamar ya anty?”

“ Ban son iskanci Sarah,ki yi min bayanin garin yaya madubina ya tarwatse?”

Sai na ja numfashi kafin na sanar da ita sannan na ƙara da cewa “ anty wallahi hajiyar birni baƙin tsafi take yi.Duk gashin da kike bata ta na amfani da shi ne wurin janye taurarin ƴan mata,za ki ga duk wani farin jinin budurwa ya tsaya cak in kuma matar aure ce mijin zai dinga ganin baƙinta ya ji ta fice masa a rai .Matsalar ba a nan ta tsaya ba zai iya taɓa karatun mutum,mai ilimi ya koma dolo ko an yi karatun ba zai fahimta saboda an yi blocking nasarar shi.”

Anty Sailuba ta ja wani dogon numfashi ta ce “ in kuwa haka ne na bar sayar mata,sannan naki gashin da muka zuba mata fa?”

“ Ba za ta iya yin komai da ni ba anty,dama na saka nawa ɗin ne don tantance abin da take yi da shi sai ga shi kuma Sharifa ta dawo saloon da alamu kuwa an yi katari ta na kan aikin tsafe gashin Sharifar ne”

“ Tsoro nake ji Sarah ” anty Sailuba ta yi wani iri.

“ Kin manta wace ce Sarah ? Anty kar fa ki manta ni Siren ce babu buƙatar na je na bayar da kuɗi don samun ƙarfin iko,haka banda shugaba ballantana ya ƙalubalance ni akan duk abin da zan yi.Su kuma sai abin da aka tsara musu”

“ Tashi mu tafi asibiti dai,ya kamata ki sakewa Laura mara fitsarin nan ya bar zuba”

Na tuntsire da dariya na ce “ ai wallahi kaɗan ma ta gani”

“Muguntar nan naki na bani mamaki” anty Sailuba ta faɗa ta na rufe shago da kwaɗo.

Asibitin da aka kai Laure muka je,sai exam ake ta yi mata su na kashe kuɗi amma an kasa gane abin da ya haifar da haka sai kuka take.

Na taɓe baki na ce “ gobe ma in an ce ki zage ni to ki zagen ki gani wallahi ba fitsari zan sa yayi miki zuba ba sai dai jini” na faɗa ina zuwa na dafa jikinta cak fitsarin ya tsaya da ido take kallona ta na min tambayar ‘ dama duk wannan ke ce sanadi?’ na sakar mata murmushi.

Laure ta dubi anty Sailuba ta ce “ ina kika samu wannan alja... Ɗiyar?”

Anty Sailuba ta kece da dariya ta ce “ baki dai shi ke yanka wuya , wallahi ki fita harakar Sarah in ki na son kwanciyar hankalin ki yanzu ma dakyar na lalaɓa har ta tsayar da fitsarin nan”

“ Amma Sailuba an yi munafuka yanzu dama kin san maganin abin nan amma ba ki faɗa ba sai da kika saka muka kashe kuɗi har da cin bashi? Ai kuwa wallahi sai na sanar da Saleh ya faɗa wa Bilal muguntar da kuka yi min”

Da sauri na ce “ in na bar bakin naki ya ci gaba da yin magana ko?” sai kuma na juya ido na damƙo maƙoshinta,Laure ta riƙe wuya ta na fiddo ido waje ni kuwa sai juya ido nake ina langaɓar da kai.Ban barta ba sai da na tabbatar na zuba mata gubar azaba a maƙoshi.

Tun kafin ma likita ko kuma mijinta ya dawo anty Sailuba ta ja ni zuwa gida,kafin nan sai da muka yi sayayar abin da za a girka .

Tsakar gida muka tarar da Hajiya ta na zuba wa katanga ruwa sai ta kai hancinta ta na shaƙar ƙamshin ginin.

Na yi murmushi na ce “ duk laulayin ne wannan?” ta juyo muka haɗa ido,na ci gaba da tambayar ta “ ko a sayo miki goriba?”nan ma shiru ta yi na ce “ hanjin ligidi ko ɗorowa wanne kika zaɓa?” anty Sailuba ta min dundu a baya ta ce “ ke ban son shiririta fa”

Sai kuma ta fuskanci Hajiya tare da jefo mata tambaya “ Hajiya yanzu kin fahimci illar zuwa gidan bokaye da yi tsafi? Kin zubar da cikina kin ɓoye shi don hana ni samun wani cikin yanzu kuma ga shi nan ya koma gare ki.Kin saduda ko a baki magani?”

Hajiya na kuka ta ce “ ki yi haƙuri Sailuba sharrin sheɗan ne da son zuciya irin nawa amma yanzu na fahimta”

Anty Sailuba ta kalle ni,na turo baki na ce “ wai ke anty har yanzu zuciyar tausayi ce da ke,duk muguntar da ta yi miki tsawon shekaru har kin manta ni gaskiya ba zan fitar da cikin nan ba”

Kafin na rufe baki Hajiya ta zube gabana,“ na ji! Amma ke za ki haifo shi” na faɗa tare da yin gaba na bar Hajiya da juyawar mara,ina jin ta na nishi amma ko juyowa ban yi ba ballantana ta bani tausayi.

Ɗaki na shiga na kwanta kan kujera idona na kallon sama, munduwar wuyana ce ta soma motsi sai na tuna da ruhin Kaka Anaba da na ɓoye a ciki .Na kai hannu na riƙo ta munduwar wacce ta ɗauki zafi da alamu Kaka na cutuwa a ciki.Na gyara kwanciya kafin na lumshe ido na tambayar ka “ lafiya kike min motsi?”

“ Ki tausaya ki sake ni,kar ki manta ko ba komai ni na raine ki ”

“Kin san akwai ranar da za ki rabu da ni mi yasa kika ɗauko ni ?”

“ Tsarin tafiyarmu ba zai taɓa zama ɗaya ba Sarah ” Kaka ta bani amsa,kamar wacce aka tsikara na miƙe na fita ban tsaya ko ina ba sai gidan Kaka Anaba.

A tsakar ɗaki na tarar da ita kwance jikinta duk ya kumbura alamun ta sha wuya ba laifi ,da idonta da suka zurma take kallona.Na ce “ yanzu kin ji abin da waɗanda kike kamewa kurwa suke ji ko? Tsabar rashin imani har da jarirai da ƙananan yara” na ƙarashe maganar ina buɗe munduwar ruhin Kaka ya fita ya koma cikin gangar jikinta,da sauri ta miƙe ta na yi min godiya kafin ta ce “ lokacin tafiyar ki ma na ga yayi,Sarah ki kula da kan ki a sabon wurin da za ki je duk abin da za ki gani kawai ki zuba ido ki kalla kar ki yi ƙoƙarin saka kan ki a ciki”

“Wa ya faɗa miki wannan?” na tambaye ta.

Ta saki murmushi ta ce “ ke dai kawai ki yi abin da na ce,sannan ina yi miki fatan nasara game da soyayyar ki”

Kaka ba taɓa burge ni ba irin na yanzu ,na rungume ta gam a jikina.Ta bubuga bayana ta ce “ zan yi kewar ki,amma zan dinga kai miki ziyara ”

#GOMO

A lokacin da mutane ke ta hada-hadar zuwa Masallaci a daidai wannan lokacin ne Hajiya Tambara ta shiga ɗakin sirrinta wanda koma na cikinsa baƙi ne wuluk babu komai da ke wani launi hatta tile da kafata da can rufin ɗakin duk an shafe shi da baƙin penti,labulayen ma baƙaƙe ne.

Cikin son fara gabatar da aikinta ta yi ko ta gama ta saka wata baƙar doguwar riga mai hulla kafin ta buɗe wani ƙaton lula mai tsananin haske da walƙiya.Shafa lular ta soma yi da hannu ta na furta wasu ɗalasimai kafin lular ta washe ta koma jikinta kamar madubi.Gashin da ta saya wurin anty Sailuba ta zazzage ta soma duba wa,yadda ta ga na Sharifa da tarin albarka yasa ta soma fara yin aiki da shi.Wasu kwalabe ta buɗe ta dangwalo turarukan ta shafe gashin sannan ta ɗora kan lular.Taurarin Sharifa ne suka fara yin tsalle su na fitowa su na shiga cikin lular kafin kuma su tsaya cak sakamakon tsayar da su da aka yi.Ran Hajiya Tambara yayi mubun ɓacewa saboda tuni ta fahimci wani ne yayi blocking ɗin hanyar,cike da ƙwarewa ta soma lalubo ko wane ne amma idonta sai suka yi mata tozali da Sarah .Duk yadda ta so ta cutar da Sarah kuma abun ya cuttura don dukkan jikinta allon kariya ne babu inda za a a hudu,yadda aka yi yarinya ƙarama ke da wannan ƙarfin ikon yayi matuƙar bata mamaki kuma,madubin da ya basu damar ganin juna na tarwatse Hajiya ta ja ajiyar zuciya.

Haka ta haƙura da gashin Sharifa ta soma yin aiki da na gaba har ta kawo kan na Sarah, wannan karon tsoro abun ya bata yadda ta ga ɗumbin taurari amma sam ba ta isa ta taɓa su ba kuma sosai ta fahimci na Sarah ne.Da sauri ta aje aikin ta na cewa “zama bai gan ni ba doli na je na binciko ainahin asalin ki,babu Siren a  province orientale wannan ƙarya ne sai in zuwa ta yi amma ba ƴar Sailuba ba ce.Rigar ta cire bayan ta kashe hasken lular sannan ta fita,wanka ta yi ta shirya cikin wasu tsadadun kaya sai ƙamshi take yi.Takalma masu tsini ta saka ta fito babban falo,kowa na gidan ya na nan amma banda Soorab,ƙofar ɗakin nasa Hajiya ta kalla ta ce “Soorab?” shi kuma ya na can cikin blanket tunanin Sarah ya adabi ruhinsa ita kawai yake buƙatar gani sai da ta yi masa kira na uku sannan ya sauka ya fita.Sai a lokacin kuma ta amsa gaisuwar da ƴaƴan nata ke yi mata,Soorab na zuwa ya je wurinta kamar wani ƙaramin yaro ya ɗora kansa kan kafaɗarta ya ce “Ammy fita za ki yi?”

“Eh amma ba zan jima ba,ka ci abinci ne?”

Ya girgiza mata kai, Ammy ta ce “Soorabiyya haɗa masa abinci ki tabbatar kuma ya ci na ƙoshi” sai ta shafa gefen wuyansa ta ce “tunanin mine ne kake yi har ya haifar maka da zazzaɓi?”

“Babu komai Ammy ” Soorab ya faɗa tare da janye wa daga jikinta ya je ya zauna cikin ƴan uwansa ya na gaishe da su.

Nawaf ya ce “Ammy ɗanki kullum cikin sangarta yake dubi yadda yayi duk wani iri kamar marar lafiya”

Nawas ya karɓe zancen da cewa “ƙila don za ta fita ne,sai kace wani yaron goye”

Soorab y ce “ina Afnane?”

“Sun fita ita da Mamarta” Nawaf ya basa amsa.

“Shine kuma ka bari aka tafi da ita alhalin ka san na dawo? ”

“Ba za su jima ba” ko rufe baki Nawaf bai yi ba sai ga su kuwa sun shigo,Afnane ta rugo da gudu ta rungume shi ta ce “Uncle Soorab na yi kewar ka”

Ya matse hancinta ya ce “ni ma haka!” sai kuma ya dubi Nafisa ya ce “ antyna yau ba a gaishe da ni ?”

Ta yi murmushi ta ce “ ni na isa na ƙi gaishe da miji,na bari ne har ku gama ƴarka don muddin ta na ga wuri kowa ma hoto ne”

Soorab ya sosa baƙar sumarsa irin ta bugajen usuli ya ce “ Kuma fa haka ne” daidai nan Soorabiyya ta kawo masa abincin wajen kala uku,kan capet ya zauna shi da Afnane suka fara ci sai a lokacin Ammy ta fita .

Ba ta tsaya ko ina ba sai gidan Boss,mutane ta tarar na ƴan loge ɗinsu dayawa su ma duk tasu matsalar ce ta kawo su.Sai da layi ya kawo gare ta sannan ta shiga,farin mutum ne mai farin gashi gemunsa tsabar tsayi har ga ciki.Bayani Ammy ta soma yi masa daki-daki kan Sarah kafin ta fiddo gashin kanta ta miƙa masa kallo guda yayi masa ya soma waro ido kafin ya ce “ muna da buƙatar yarinyar nan don za ta haskaka duniyarmu sosai,ki je ki kawo min ita ko ta halin ƙaƙa ne kar ki saki ki dawo Gomo ba tare da ita ba”

Ammy ta ce “ kar ka damu Boss wannan ai ƙaramin aikina ne ai ka san ba yau na saba kawo sabbin jini ba”

Ya ce “ wannan ta sha banban da sauran,don ita ba za ki iya yi mata wayo ba haka kuma duk ƙarfin tsafin ki ba za ki iya jawo da ƙarfin tsiya ba”

Ammy ta ce “ zuwa gobe zan je can Province Orientale ɗin” ya girgiza ya kai ya ce “ a'a ba sai gobe ba,yanzu za ki je ki ɗauki tapin tsafi ki hau zai kai ki ya maido ku cikin ƙasa da minti goma” yayi maganar tare da ɗauko wani madaidaicin tapis, Ammy ta karɓa tare da hawa kansa ta sanar da shi inda zai kai ta.A zahiri ɓacewa yayi da ita ɓat,ya yi gudu da ita bai sauke ta ko ina ba sai ƙofar gidan Sailuba.

Ta tarar da Hajiya na gumurzun haihu,tun nan ta jinjina kai ga lamarin Sarah.Hajiya ba ta samu kanta ba sai da matacen yaron nan ya faɗo,sosai ta galabaita.Sailuba ce ta haƙa rame ta saka shi ta binne sannan ta gyara wurin ta sa turaren tsintsiya.

Sai a lokacin ta samu kanta ta yi wa hajiyar birni iso ɗakinta,shiru duk suka yi Ammy sai baza ido take ta ga inda za ta ga Sarah amma shiru ruwan da Sailuba ta bata ma kasa sha ta yi.

“ Ina yarinyar nan ta tafi?”

“Wallahi ni ma ban sani ba amma ba ta yi nisa ba yanzu ta dawo”

“ Don Allah ki taimaka ki sa baki ta bi ni mu je can duk abin da kike so zan baki,gida ,mota ke ko ma mine ne”

Sailuba jin an ambaci gida da mota duk sai ta ruɗe ta ce “bari dai har ta zo”

Haka suka zauna jungum zaman jiran Sarah .

Ban baro gidan Kaka Anaba ba sai da ta faɗa min duk wasu sirrika irin nasu na bokaye,ina zuwa bakin ƙofa na ga wani jan tapis sai motsi yake yi duk da ban taɓa ganinsa ba amma na gane ko na mine ne.Irinsa ne matsafa ke amfani da shi wurin yin tafiyar da za a yi kwanaki ana yi,shi ainahin tapin aljanu ne ke tafiya da shi ko malamai da ake cewa su na da karama za su iya zuwa Makka ɗaya rana su dawo duk ƙarya ce aljanu ne ke kai su.

Ciki na shiga,tun kafin na shiga ɗakin ƙamshin turaren ta ya kawo min .Na kandama kai ciki na yi kamar ban ganta ba na nufi anty Sailuba na ce “na gaji” sai na zauna ƙasa tare da ɗora kaina kan cinyarta.

“Um Sarah ba ki ga mun yi baƙuwa ne ba?”

“Na gani mi aka yi? Ai wurin ki ta zo ni da ta cewa banda kunya ina kallonta tsakiyar ido inda a Gomo ne da sai ta hallaka ni shine kuma yanzu take son ta kai ni garin ? To ban zuwa”

“Ƴata Sarah ki yi haƙuri ba wannan ba ne ya kawo ni....” ban bari ta ida ba na ce “na fa san abin da ya kawo ki hajiya kuma ba zan je ba lokacin tafiyar tawa bai yi ba”

Anty Sailuba ta ce “hajiya ɗan koma daga waje ina zuwa” ba ta musa ta miƙe ta fita.

Sai a lokacin anty Sailuba cikin sigar rarrashi ta ce “ Sarah ki taimaka min ki bita ku tafi,ta yi min alƙawarin gida da mota fa ko so kike na zauna a nan?”

Na yi murmushi na ce “anty duk fa na sani,ina son nuna mata ina da aji ne sannan tun jiya Daddyna ya sanar da ni lokacin tafiyata can yayi” rungume ni ta yi ta na kuka ni ma na taya ta,sai da muka gaji don kanmu sannan na ɗauko kayana  muka fito waje Hajiya sosai ta yi murna.Anty Sailuba ta yi mana rakiya har ƙofar gida ta ce “ yo ina motar?”

Na ce “ jirgi ne ta zo da shi sai dai idonki ba zai iya ganinsa ba”

“ To bari na koma gida ni wannan al'amari naku na bani tsoro ” muka sa dariya kafin mu hau tapin ya cira da mu cikin iska ko minti biyar ba mu yi ba muka sauka a Gomo a cikin ɗakin wani farin tsoho.

Kallo guda yayi min ya saki murmushi ya ce “ ki tafi da ita gidan ki,kar ki nuna banbanci tsakanin ta da ƴaƴan ki yin haka babban kuskure ne daga baya zan sanar da ke abin da za mu yi na gaba”

“ to Boss ” ta amsa kafin ta jawo hannuna muka fito,a harabar gidan na ga motar ta gidan baya muka shiga direba ya ja mu.Ido na buɗe ina kallon kyawun garin har muka isa ƙaton get ɗin,yadda munduwar wuyana ke wani irin motsi har sai da na kai hannu na dafe ta.

Muna shiga gidan idona yayi tozali da lakaɗeɗen maciji a kwance ya na yi wa Hajiya Barka da zuwa da ido,na waiga na kalle ta sai na ga idonta na fitar da haske na taɓe baki a zuci na ce ‘ ko mi take da macijin oho’ har bakin ƙofa aka kai mu duk muka fito.Ina riƙe da jakar kayana muka shiga falon,idona bai sauka akan kowa ba sai akan Soorab shi ma an yi katari bakin ƙofar yake kallo.A cikin idon nasa nake karanta abin da ke shimfiɗe a zuciyarsa ‘ wai kizo kika fara yi min ƴar baƙa mai idanun kifi?’

Na murguɗa masa baki sannan na mayar masa da amsa tambayar tasa ta ido na ce “ a zahiri kake gani na ɗan fari mai idanun maciji”

Ya waro ido wannan karon da idonsa yayi min magana “ wai ni ɗin?”

“ Soorabiyya ga ƙanwa na samo miki?” muryar Hajiya ta katse mana hirar mu.

Sai yanzu na mayar da dubana ga wacce aka kira Soorabiyya,haka kawai na ji na tsane ta sam ba ta yi min ba.Ita ma ɗin haka take a wurin ta tun daga irin kallon da take bi na da shi,ta taɓe baki ta ce “ Ammy ai kin san ni ko a makaranta ban abota da baƙar fata” ba ta rufe bakinta ba ni ma na jefo mata martani “ ta ya dama gurɓatacen ruhi zai zauna da tsarkaken ruhi ? Kin yi wa kan ki dubara da ba ki yarda ɗin ba don da shine babban kuskuren da za ki tabka a rayuwar ki”

Ammy ta yi murmushi ta ce “ ya isa haka,kin ga dukkan ku ƴaƴana ne ke ma da Ammy za ki dinga kirana.Wannan sunansa Nawaf shine yarona babba ga matarsa Nafisa wannan kuma ƴarsu ce Afnane,ga na biyu nan sunansa Nawaf an kusa bikin aurensa,sai Soorabiyya ita kaɗai ce mace ce cikinsu kuma ta fi bani ciwon kai,sai autana Soorab” duk wanda ta gabatar min sai mun sakar wa juna murmushi banda su biyun nan don ita Soorabiyya harara ce ta biyo baya,shi kuwa Soorab kafe juna muka yi da ido sai da Ammy ta ce “ Soorab ba ka ga ƙanwar ka ba ne? Oh na manta ita sunanta Sarah”

Tsokana ta suka fara yi kafin Ammy ta ja hannuna zuwa wani ɗaki,komai akwai tun daga bed har mai da turare da abubuwan buƙata.

Drower ta buɗe ta ce “ ki yi wanka ki canza kaya ga su nan sai kin zaɓa”

Kai na jinjina mata sai ta fita ta bar ni nan,toilet ɗin na shiga na tsaya ƙauyanci yadda na ga kamar wani ɗakin bacci sai ƙamshi ke tashi.

“ Ruwa nake so masu ɗumi ,su ba ma su zafi ba haka ba masu sanyi ba ku haɗa kan ku” na faɗa ina baiwa pompunan da na gani,a tare suka dinga zubar ruwa su na cika bahon wanka sai da ya cika sannan suka tsaya.Sabulun wanka su na san su ban wani sha wahala ba na zuba kafin na cire kayana na shige,sumar kaina ma sai da na wanke ta tasss sai ƙamshi take bayan na gama na ɗaura towel na fito.Abun busar da gashi na ɗauka na jona na busar da gashina sannan na shafa masa mai na yi masa adon jan hankali.

Mai da turare na shafa,karon farko da na saka wa idona kwalli na sharce gashin gira ta har da shafa hoda sannan na buɗe drower na zaƙulo wata doguwar riga ja.Pant da bra na saka duka jajeye,na sa ƴan kunnai da sarƙa sannan na tsaya gaban madubi ina kallon kaina yadda na fito a ainahin Princess ɗina.

Ɓangaren takalmi na nufa su ma na ɗauki jajaye na saka,sannan na kama hanyar fita,cikin salon burge wa na soma yin tafiya a hankali don ban saba tafiya da kalme mai tsini ba.

“ Waooo!” duk suka furta banda Soorabiyya da ta zuba min idonta masu ɗauke da cutar hassada,na kawo falon kenan ta furta “ Allah sa takalmin ya kare ki faɗi” ko ida rufe baki ba ta yi ba kuwa ji kake ƙarasss na yi taga-taga zan faɗi Soorab yayi saurin jawo ni na faɗa jikinsa.Na ja wata doguwar ajiyar zuciya ina mai lumshe ido ina shaƙar ƙamshinsa,hannunsa na ji ta gefen cikina tare da tambayata “ ba ki dai ji ciwo ba ko?” kafin na amsa Soorabiyya ta nufo ni ta cike da kishi ta na cewa “ tada masa cinyaaa!” idona kawai na juya kawai iska ya taso ya ɗaga ta sama ta yi baya ta bugu ga bango ta faɗi ƙasa bakinta ya fashe.

“ Mike faruwa a nan?” Ammy wacce ta fito ta tambaya,sai a lokacin na tashi daga ƙafafun Soorab na nufi Soorabiyya wacce kunya ta hana ta tashi. “ Ki san inda za ki dinga sarrafa Maitar bakinki duk ranar da kika ƙara yin kuskuren furta ƙazamin lafazi a kaina sai na nuna miki cewa MAITAR IDO ta fi illa akan ta baka”......

Da sauri na miƙar da Soorabiyya ina mai bai wa Ammy da “ faɗuwa ta yi ”
Ammy ta yi murmushi ta ce “ ƴata Sarah kin yi matuƙar kyau muaaah!” ta zo ta rungume ni tare da sumbatar kumatuna,abin sabo ne a gare ni hakan yasa yayi matuƙar burge ni.Na yi murmushi na ce na “ gode Am..my!” hannuna ta kama izuwa table ɗin da ka jera abinci,ta ja min kujera na zauna.Abinci ta dinga buɗe min tare da tambayar wanne nake so,na haɗiye yawu don iya ƙamshi ma ya isa yasa  mutum ya ruɗe.
Plate ta ɗora min a gabana tare da miƙa min abin da zan ɗiba da shi,wata haɗaɗiyar surundu na zuba wacceta sha waken turawa sannan na ɗora gasasar kaza.Sai da na ɗan juya don ganin ko Soorab na kallona,ai kuwa idonsa a kaina a zuci na ce ‘ kallon da kake yi min ba zai hana ni cin daɗi ba’ hannuna na saka na soma ci ina gyaɗa kai .
“ Ni na girka shi in ki na da zuciya kar ki ci mana” Soorabiyya ta faɗa  ta na mai zuwa kusa da ni ta yi tsaye.
“ Ke wane irin sabon iskanci ne kika tsiro da shi?” Nawaf ya faɗa cikin tsawa,Ammy ta ce “ bar ni da ita in ba ta nuna halin nata ai ba Soorabiyya ba ce”
“ Ammy ya kamata fa ki dinga goyon bayanta ko yaya ne,amma kullum sai kin gwasale ta kin nuna komai ta yi ba ta yi shi daidai ba” wannan karon Nawas ne ya faɗa .
Na kalli Soorab ina jira jin abin da shi zai ce sai na lura sam hankalinsa ma ba ya wurin,yayi saƙe ya na tunani yayin da idonsa suka kafe wuri guda.
Na kai dubana ni ma sai na ga ashe ƙafafuwana ne yake kallo,na ɗan taɓe baki na ci gaba da cin abincina yayin da su kuma suka ci gaba da tattaunawa.Bayan na gama na sha ruwa na je na wanke hannuna,cike da kulawa Ammy ta ce “ za mu fita yanzu ki ga gari sannan mu je makarantar da za ki shiga” cike da murna na amsa da “ toh” 
Mayafi ta je ta ɗauko kafin ta ja hannuna,har mun kai bakin ƙofa Soorab ya ce “ Ammy zan je” ba ta musa masa ba ta ce “ ba damuwa sai ga tuƙa mu”
Gidan gaba na zauna kusa da shi,yayin da Ammy ke baya ta na yi min hira jefi-jefi.Mun zagaya gari sosai kafin mu nufi makarantar da ta ce za a saka ni,wani ƙaton get ne baƙi a jikinsa an yi hoton ƙwarangwal na shan tumatur.Ban san mi hakan ke nufi ba har muka shiga ciki,ido na buɗe ina nazarin komai.Sam makarantar ba ta yi kama da ta masu rai ba,tamkar ruɓaɓiyar tsohuwar maƙabarta haka take.Ban ida shiga mamaki ba sai da muka shiga ofis ɗin shugaban makarantar,wasu tarkace ne kan table ɗinsa a madadin takardu.
Bayan mun zauna kan kujeru na jawo wani tsohon langa da duk ta yi lamba da tsatsa.Na saki murmushi ganin ta na tsatsagewa daga ciki jini na ɓulɓulowa har sai da ya kusa cika ta sannan ya koma ya ɓace,na aje langar ina ɗagowa muka haɗa ido da shugaban makaranta,magana yake yi amma idonsa irin na mage na akaina,tsabar jarabar halshensa har ƙara tsayi yake ya na ɗigar da yawu.Ba komai yake son sha ba sai kumfan jinin da ya taru a cikin langa ya ɓace.
“ Za ta fara zuwa tun gobe in babu matsala”
“ Babu matsalar komai ta zo ɗin ”.
“Mun gode” duk sai suka miƙe,ni ma tashin na yi tsaye ina mai cewa “ Mi ake koyarwa a nan?”
“ Irin abin da kika yi yanzu” ya bani amsa.
“Ka na nufin tsaf...” ban ida ba Soorab ya katse ni “ ke don Allah ki yi wa mutane shiru,mu je ” ya kama hannuna kamar wata ƙaramar yarinya muka fito,cike da ƙwarewa na soma sarrafa ido sai dai fa sun ƙi yin aiki akan Soorab da alamu ya na da wani ɓoyayyen sirri a tattare da shi.Mota muka shiga muka zauna,na kafe agogon hannunsa da ido ina mai tambayar shi “ Soorab wa ya baka agogon nan?”
Kamar ba zai ban amsa ba sai kuma ya ce “ Soorabiyya ce a ranar zagayowar shekarar haihuwata ”
“Ara min ita please ” na faɗa ina mai kai hannu na shafi madubin ta ,“ ke lafiyar ki wai? Ki bar taɓa ni ban so”
“Amma ita Soorabiyya ta na taɓa ka har kiss ta taɓa yi ma” na faɗa ba tare da wani tunani .Tsit yayi kamar ruwa sun ci shi,Ammy ta buɗe ƙofa ta shigo ta zauna ta ce “ Soorab mu je yi sauri kafin a fara ruwa”
Key ya yi wa motar yayin da ni kuma na soma duba sararin samaniya sam babu alamun hadari amma Ammy na zancen kar a yi ruwa.Muna isa gidan ruwa suka soma zuba kamar da bakin ƙwayar,ina jin Ammy na murmushi mai sauti haɗi da cewa “ yau zan yi wanka ashe ”
Na juya ina kallon ta na ce “ Ammy ke ma iri na ce ashe?”
Kai ta gyaɗa min ta ce  “sosai! Fita mu je mu yi wanka” ban kawo komai a kaina ba na fito ruwan suka fara jiƙa ni.Takalmin ƙafata na soma cire wa sannan na fara tsalle ina juyawa ruwan sai ƙara yawa suke su na cika gidan kai ka ce babu makwararar ruwa.
Ammy ta kama hannuna,wani abu na ji ya caki tafin hannuna amma sam ta kasa sakina sai ƙara jimƙe shi take.Na ɗaga kai na dube ta da niyyar yi mata magana,sai idona suka yi tozali da mummunar siffarta wacce ta soma canza kala daga fatar mutum zuwa ta maciji har wani kaushi-kaushi fatar take da.Duk rashin tsorona sai da na razana musamman da ta fara zazzalo harshen ta ya na fitowa waje a hankali ya fara yin tsayi ya na zama dogo sosai,da shi ta yi amfani wurin laulaye ƙuguna ban shirya ba doli na ɗauki siffata ta Siren bindi kifina ya bayyana.Cike da mugunta na ɗaga bindi na bugi fuskar Ammy,da sauri ta yi baya harshen nata na bugun ruwa canɓal.Idonta ta tsura min irin sosai ɗin nan,sai na ga ta fara rabuwa ya fi sau ɗari,daga can bayana kuwa wani irin nishi nake ji tare da tawowar wani abu amma kamar wacce aka dasa na kasa juyawa har sai da aka yi hargowa na juya da sauri nan na yi tozali da wani ƙagon maciji irin wanda ake nuno wa ga tv manya-manyan nan wanda ko mutum goma bai iya ɗaukar shi.Na ware idona zan feso masa wutar guba,na ji muryar Soorab “mu je kin wani tsaya ki na kallon ƙofa”
Firgigit na dawo hayyacina,na kalle shi na kuma kalli Ammy wacce a yanzu ne wai take fitowa daga mota alhalin can farko na ganmu a tare mun fito.
Hannuna na duba wanda Soorab ya riƙe ni kafin na ja ajiyar zuciya,haka na take masa baya abun mamaki hatta takalmin ƙafata da na zare su na nan daram ban fidda ba.Muna shiga ɗakin da aka ware min na nufa na ,bakin bed na kwanta na lumshe ido ina tunanin scene ɗin da ta faru.
“Ilimin Ɓoyayyar duniya ya na da matuƙar faɗi Sarah! Don ki na ƴar na gada hakan ba ya na nufin kin fi waɗanda suke ƴan shige ba.Ya kika ga wannan wasar yayi miki kyau ? Ki na sha'awar ganin wani salon rainin hankalin? Mutum yayi abu a gaske a ƙarshe kuma a raina masa hankali ta hanyar nuna masa kawai iya tunaninsa ne?” muryar Ammy ta katse mini tunani,da sauri na buɗe ido ina kallonta ga ta dai mutum ce a siffa amma ruhinta daidai yake da na sheɗani.
“Ki na nufin abin da na gani gaskiya ne ya faru? Amma ya aka yi kika yi haka? Shi Soorab bai ga komai ba kenan?” na tambaye ta a jere.
Ta yi wani murmushi irin nasu na manyan matsafa mai tattare da ma'anoni dayawa kafin ta ce ,“biyo ni mu je ɗakina na nuna miki wani abu” ban musa ba haka na sauka daga bed ɗin na take mata baya har zuwa wani haɗaɗen ɗaki,daga nan kuma ta buɗe wata ƙofa ta ja ni izuwa ciki.Ɗakin duhu ne babu haske ko kaɗan,da hannu ta yi alama suka fitar da wani ƙwas sai ga hasken wutar kyandir ya bayyana.
Wata baƙar riga ta saka mini ita ma ta saka ɗaya sannan ta nuna min kujera,jiki a sanyayye na zauna ina ƙara ƙare komai na ɗakin kallo komai baƙi ne an yi masa ado da hoton ido tangameme in normal mutum ya gansa zai iya sakin fitsari a wando.
Wani baƙin ƙyalle ta yaye sai ga wata ƙatuwar lula ta bayyana,“wannan ita ce lular duba da English ana ce mata crystal ball,a French kuma boule de cristal.Amfaninta na da yawa,za ki iya yin binciken abin da zai faru nan gaba,sannan ana amfani da ita wurin yin tsafe-tsafe ko wanne iri.Da taimakon wannan za ki iya hango ko ina kike so a duniya” Ammy ta faɗa ta na murmushi haɗi da shafa ta sai ta kawo haske.
Murya na ɗan rawa na ce “kenan ita da madubin tsafi duk ɗaya ne?”
“A'a ko kaɗan! Crystal ball ita ce kan gaba a cikinta ne aka fitar da madubin tsafi wanda da shi ƙananan matsafa ke amfani.Taso ki gani” ta faɗa daga ƙarshe hakan yasa na miƙe na ƙara matsawa, Soorabiyya na gani zaune cikin ɗakinta manyan ɓeraye sun zagaye ta.
“Mi take yi haka?” na tambaya.
“Ɓarnar lokaci! Ɗan uwanta Soorab take so abin da kuma ba zan taɓa lamunta ba ne domin za ta ɓata duk shirina a kansa da zarar na bari ta soma kusantar shi”
“Dama ƴan uwa su na iya kusantar juna?”
“ Eh a ɓoyayyar duniya ba komai ba ne! Ko ni zan iya tarawa da Soorab muddin ina mararin ƙarfin ikona ya ƙara hauhawa ”
Shiru na yi ina nazari kafin na ce “ ita Soorabiyya cikin wane jerin mutane take?”
Ba ta bani amsa ba sai kawai ta ci gaba da shafar ball ɗin tare da soma yin surkulle ɓerayen da ke zagaye da Soorabiyya ne suka fara guduwa su na ɓoye wa yayin da ita kuma ta miƙe tsaye ta na kallon madubi ko minti ɗaya ba a yi ba ta soma magana “ Ammy mine ne haka? Oh ! Na fahimta ki ce sabuwar mataimakiyar ki ce shi yasa tun farko na ji na tsane ta”
Ammy ta dube ni ta ce “ kin taɓa ganin inda ƴa take bijirewa uwarta?”
“ Ba zan taɓa bin hanya guda da ke ba,jinsinmu ba ɗaya ba ki yi harakokin ki na yi nawa” Soorabiyya ta faɗa .
Na ja ajiyar zuciya na ce “ dama ita ɓoyayyar duniyar haka take?” da sauri Ammy ta ɓatar da Soorabiyya daga ball ɗin ta ce “ in kika nuna mata ba ki da gogewa a wannan harakar za ki sha mamaki ne,don ba ƙaramar taƙadiriya ce ba ni kaina don na sa matakan iko ne ta ko ina shi yasa take shakkar kawo min hari”
Na yi murmushi na ce “ in dai ta hanyar farmaki ne kar ki damu ban shakkar komai,amma har yanzu ba ki sanar da ni dalilin kawo ni nan garin da kika yi ba”
“Gobe in kin je makaranta za ki fahimta”
Da wannan muka fito zuwa falo,kowa na gidan ya na nan har ita Soorabiyyar ta fito.Da ido take kallona ta na nazarina,na sakar mata murmushi na ce “ sannu anty ” ta juye kai ba da ta amsa ba.Hira muka ta yi sai da aka cika dare kafin kowa ya tafi ɗakinsa,ina tsaka da bacci na soma jin hargowa haɗi da wani irin nishi wanda har ɗakina sai da ya dinga yin rawa drower na yin motsi.
A hankali na sauka daga gado na je na buɗe ƙofar ,ta falo na ratsa na je na buɗe ƙofar ita ma daga inda nake tsaye nake hango macijin nan na ɗazu ya na haɗe masu gadin gidan,idona na juya suka ɗauki haske ta yadda suka dalle shi sai ya juyo saitin inda nake ya na buɗar baki kafin ya soma saɗaɗowa da sauri ya na nufo ni.
Sai da na bari ya kusa kawo gare ni sannan na furzar da wata wuta daga cikin idona,yayi wani irin kuka ya na ja da baya tuni gefe jikinsa ya soma ci da wuta .
“ Sarah!” na ji muryar Ammy daga can bayana cike da rauni,na waigo ina kallonta sai na ga ta dafe gefen cikinta.
“ Ki bar cutar da shi,ki cire wutar can da kika liƙa masa” Ammy ta sake faɗa ta na mai zubewa ƙasa.Sai da na kai zuciyata nesa sannan na barsa,a lokacin kawai Ammy ta samu sauƙin ciwon cikin ta koma ɗakinta.Ni kuma ɗakin Soorab na je,ƙofar rufe a key da idona na yi amfani ta buɗe sannan na shiga.A kwance na tarar da shi ya na bacci ,ina tsaya kallonsa kamar na samu tv.A hankali na ga ya na ware idonsa har ya buɗe su taram,“ ƴar baƙa mai idon kifi” ya furta cikin muryar bacci,sai na ji haka ta fi min daɗi a hankali na taka zuwa gare shi ya miƙo min hannu ai kuwa na ɗora nawa ya fizgo ni na faɗa jikinsa,a maimakon na ji jikin mutum wannan karon sai na ji shi da shegen sanyi da taushi duk yadda na so kuma na tantance surar shi abu ya cuttura.Kiran sallar da aka yi yayi daidai kuma da jin jikin Soorab da na yi ya koma irin na mutane,“ keee!” ya furta da ƙarfi ya na mai ture ni.Na harare shi ganin ya na wani kare jikinsa sannan na fito na koma ɗakina.
Washegari tun da safe Ammy ta kawo min uniform ɗin makaranta,tsab na shirya kafin ta miƙo min wata jaka mai kyau na karɓa sannan muka nufi falo.
Na yi tunanin zan yi breakfast kafin na tafi amma Ammy ta hana wai a can za su bani,da kanta ta kai ni makarantar har cikin aji ta raka ni.Ajin ya cika tanƙam da mutane iri-iri,ɗaiɗaikun mu ne kawai ke normal babu mai kula kowa har malamin da zai mana darasi ya shigo.
Kansa zuwa ƙirjinsa na mutane ne yayin da kuma daga cikinsa zuwa ƙasa ke irin na baƙin kare.
Gabatar da kansa ya fara kafin ya fiddo wani ɗan ƙaramin kofi shi ba na azurfa ba shi ba zinari ba.
“Wa zai faɗa mana wannan Kofin na mine ne?” ita ce tambayar farko da yayi ,ɗalibai suka fara ɗaga hannu  sai dai babu wanda ya bada amsa daidai wannan yasa ya soma bayani da kansa.
“Wannan ba normal kofi ba ne da kuka saba gani kuma kuke amfani da shi.Masarrafi ne na musamman saboda matsafa.Launinsa irin na azurfa ne amma an sassaƙa shi ne da ƙarfen kuɗi.Ana amfani da kofin nan ne wurin zuba ababen sha kaɗai domin su sada mutum da wasu ruhika ko kuma kiran alloli bari na gwada muku wani abu ungo karɓa ka sha,in ka sha ka bai wa na kusa da kai har kowa sai ya sha” malamin ya faɗa ya na mai matsa ruwan inibi cikin kofin a nan take ya cika tanƙam,haka duk ɗaliban suka soma sha abun mamaki duk wanda aka ba haka zai yi ta sha kamar minti ɗaya ko biyu sannan ya miƙawa na kusa da shi kuma ko kaɗan ruwan inibin ba su ragu ba a haka har aka kawo gare ni.Na karɓa tare da sha yadda ruwan ke da daɗi da garɗi yasa na fahimci dalilin da yasa kowa ya sha sosai.
Bayan kowa ya sha ne kofin ya koma ga hannun malamin,“ya kuke ganin kofin a yanzu?” ya tambaye mu.Ido na waro ina kallon yadda ya koma wani gudan ƙatoto kamar ƙaton bokiti,ban ida dawowa daga duniyar mamaki ba malamin ya ci gaba da yin magana ya na busa wani garin hoda da ya game duka ajin.Gangar jikina ce na soma jin ta na ɗaukar caji,tamkar ana son masanya ni daga Sarah mai MAITAR IDO zuwa wata Sarah ta musamman.Ashe kuwa haka ɗin ne,ƙarfin iko ne aka ƙara mana wanda a yanzu daga inda nake zan iya sauraren duk maganar da wani yayi tawa.
Ana gama cours na fito waje don shan iska,idona yayi tozali da wata yarinya da ba za ta wuce shekara goma ba,tsananin kamata da ita har ya ƙazance hatta baƙin irin nawa ne .A hankali na soma takawa ina nufarta,ina shirin tafa kafaɗarta aka yi caraf aka riƙe ni da wani hannu wanda ba na mutum ba.

Hannun da ya riƙe ni na kai duba a kai sai na gansa sak irin na kunama,mamalakin hannun na kai dubana ga fuskarsa wani mutum ne mai mai kyau zai kai a ƙalla shekara arba'in a duniya.Muna haɗa ido ya sake min hannu kafin ya soma kallona ya kuma kalli ita yarinyar wacce nake kyautata zaton ƴarsa ce.Ko rantsuwa na yi ba zan kaffara ba shi ma mamakin kamanni na ita yake duba da yadda fuskar shi ta ke cike da mamaki.
“ Nadia mu tafi” ya furta tare da yin gaba,ita kuma ta ce “ to Baba ” kafin ta kama hannunsa su soma tafiya ta na waiwaye na.
Haka kawai na ji ina son sanin wace ce ita,bayansu na bi sai na ga sun shiga wata danƙareriyar mota wacce hawanta sai manyan masu kuɗi irin su Ammy.
” Mi kike yi nan tsaye?” muryar wani namiji ta katse mini tunani,na waigo na yi arba da shi na gane shi ɗan ajinmu ne.Yaro ne mai kyau zai kai 23 zuwa 25 years haka.Ban kai ga basa amsar tambayarsa ba ya miƙo min hannu “ sunana  Marwan ɗan ƙaramin matsafi mai burin zama shahararre”
Ban miƙa masa nawa hannun ba na ce “ ni kuma Sarah”
“Sarah! Suna mai kyau,amma da alamu ke baƙuwa ce ”
“Ya aka yi ka san haka?”
“ Yanayin maganar ki,mu je lokacin cin abinci yayi” ya faɗa ya na nuna min wani ɓangare inda na ga ƴan ajinmu duk a zaune gaban wani dogon table.Ban musa ba na bi bayansa duk da ina tunanin zuwa gida ne,kamar ya karanci zuciyata sai cewa yayi “ sai dare ko mun tashi,makaranta ke da alhakin ciyar da mu ba iyayenmu ba”
“Amma don mi?”
“Haka tsarin yake,da sannu za ki fahimta” ya faɗa ya na sakar min murmushi ashe nan ne fa muninsa yake don bakinsa irin haƙoran Zomo ne da shi waɗanda ba su bayyana sai yayin dariya ko murmushin,na fahimci haka ne saboda tun ɗazu da yake magana ban ga sun fito ba.
Kan table ɗin muka zauna kusa da juna,mai zuba abincin wata tsohuwa ce mai hujen hanci ta saka ƙatuwar barima.Abu guda na lura abincin kowa da kalar nasa,ta zuba min a plate ɗin gabana shi ma haka ta na gusawa na ce “ amma ya aka yi abincin ya fi kala ashirin kowa da nasa?”
“Saboda kowannen mu da kalar abincin da protector ɗinsa ke ci” ya bani amsa wacce ta sa na ƙurewa abincin gabansa da ido,salade ne da karas an yi masa haɗi da wasu ganye da ban san na mine ne ba.“ Zomo ne protector ɗinka?” na tambaye shi kamar mai jin tsoro,ya ɗago ya na dariya ya ce “ ya aka yi kika sani?” da idona na yi masa nuni da bakinsa,sai ya gimtse dariyar ya ce “ haƙoran Zomo ! Ke kuma fa wane ne protector ɗinki?”
Naman da ke gabana na soma ci sai na ji ɗanɗanonsa ba irin wanda na saba ji ba ne wannan ya fi daɗi da garɗi,na ce “ ka cinka da kan ka ai ga abincina nan”
Ya ce “ ba zan iya ganewa ba don protector masu cin nama yawa gare su,akwai Zaki,Damusa,Kifi,Maciji da sauran su”
“Dukkansu protector ɗina ne” na basa amsa ya ce “ tun da ba za ki faɗa ba shikenan ”
Abincin muka mayar da hankali wurin ci har sai muka kammala sai kuma aka fara raba mana lemu a irin kofinan nan da malaminmu ya bamu ruwan inibi.Adadin yadda ka sha iya adadin makin ƙarfin ikon da zai ƙaru.Wata irin power nake ji ta na bijiro min kamar na tashi sama,abubuwan da ido bai iya ganinsu tsabar ƙaranta ni manya-manyan nake ganinsu irin su cinaka,ƙuda,sauro da sauran su.
A yanzu kuwa duk ɗaliban da ke gabana zan iya ganin ɓoyayyar siffarsu, dayawa daga cikinsu su na ɗauke da manyan fuka-fuki biyu a bayansu,wasu kan Zakara,wasu kuma fuskar zaki.
“Waooo Siren !” na ji amon muryoyinsu,ni da na shagala da kallonsu sai na ji su na ambaton jinsina.Da sauri na kalli kaina sai na ga ashe tuni siffata ta rabi kifi rabi mutum ta bayyana.
“ Siren ce ke! Amma na yi matuƙar mamaki a tarihin duniya ke ce kaɗai Siren ɗin da ta taɓa shigowa makarantar nan” Marwan ya faɗa ya na mai kai hannu ya shafi bindina da yake ta faman motsi.
Yadda ake kallona ɗin ne duk sai na ji na takura,so nake na bar wurin amma Marwan ya hana ni ya ce “ doli ne a kalle ki saboda duk faɗin nan ke ce kawai a ba ki da ɗan uwa a irin siffa”
Eh yayi gaskiya ni kaɗai ce Siren .
“ Ɗalibai a shiga aji” cewar wani Aku da ya zo ya bubuga fukafukin shi,na ɗaga kai ina kallonsa na ce “ shi kuma wannan wane ne?”
“ Mai kula da ɗalibai shi ke kawo duk wani rahoto a makarantar nan ,sannan shi ne ɗan aike” Marwan ya bani amsa tare da miƙe wa kan ƙafafunsa irin na Zomo .Kowa sai tashi yake amma banda ni saboda ban san ya za a yi na taka da bindin kifi ba .Tuni sauran ɗalibai sun fahimci haka sai wasu suka fara yi min dariya ,“ in ba jaraba ba ina aka taɓa ganin Kifi kan doron ƙasa? Gwara ki koma ruwa yarinya can ne duniyar ku” wata hawainiya ta faɗa yayin da sauran suka saka dariya .
Maganar ce ta yi min zafi zuciyata ta kawo wuya ban san lokacin da na yi wata irin ƙara ba,ji kake gaggga-gaggga cida ta soma yayin da gari ya soma rinewa ya na ɗaukar yanayin hadari baƙi ƙirin tsawa da walƙiya suka ci gaba da wanzuwa .
Hankalin kowa ya tashi musamman masu siffar mage da ba su son ruwa sai dai tuni lokaci ya zo a ƙure ballantana su gudu.Tuni ruwan suka fara sauka makarantar na cika da ruwa tanƙam ita mai siffar hawainiya ta cewa ƴan uwanta “ mu haye bishiya” ba ta rufe baki ba suka yi tsalle suka bishiyar bedi.Ido na soma juyawa ina kaɗa kaf bishiyoyin filin makarantar,ihu suka fara su na riƙe reshe amma tsabar yadda nake girgiza shi yasa suka yi can sama tare da faɗowa cikin ruwan canɓallll.
Shugaban makarantar ne ya fito da sauri cikin ɗaga murya yake cewa “ wane ne ya haddasa hadarin nan ana tsaka da karatu?” babu wanda ya basa amsa idonsa suka yi masa tozali da ni,“ Sarah yi haƙuri ba ko da yaushe ake ɗaukar mataki ba ” ya faɗa ,kamar ba zan ɗauki maganar tasa ba sai kuma na yi wa ruwan magana da ido suka fara shigewa ƙarƙashin ƙasa yayin da kuma gari ya washe yayi haske ko alamar hadari babu.
Ni da nake tunanin ya za a yi na yi tafiya da bindin kifi sai ga shi na rikiɗe na koma mutum,a haka muka je muka shiga aji.Duk sauran abokan karatu sun shiga hankalinsu,kusa da Marwan na zauna ba a ɗauki lokaci ba malama ta shigo wacce ba kowa ba ce illa Ammy.
Da ido na tsure ta yau ko kaɗan ba ta ɓoye siffarta ba,da hannunta na kaza ta rubuta sunanta a allo domin gabatar da kanta.
“Madam Gandu Tambara” na maimaita sunan sai na ga ta ɗago kai ta kalle ni,sai ta sakar min murmushi kafin ta soma cours ɗinta.
“ Na san an yi muku bayani akan kofin tsafi,to  zan kawo muku wani ƙarin bayani game da wannan kofin.Ta hanyar shi ka iya banbance abubuwa da dama ciki kuwa har da ruhi da Fatalwa, kowannen ku ya kamata ya mallaki nas don ya na da kyau ku kasance da shi a duk inda za ku je musamman yanzu da kuka shiga wani level na rayuwa .A duk inda za ku je za a iya gane asalinki muddin kuka haɗu da wani irin ku,kuma haka za ku gane shi.Chapter ɗinmu na farko za mu yi shi ne akan MAITAR IDO wa zai faɗa mana mi take nufi?” ta yi tambayar ta na kallonmu wato dukkan ƴan ajin kafin ta sauke dubanta gare ni ta ce “ Sarah mice ce MAITAR IDO.
Sai da na yi ɗan jim kafin na miƙe tsaye duk idon kowa ya dawo kaina,dakyar na buɗe baki na ce “MAITAR IDO aba ce wacce marar kyau wadda duk aka yi  imani  cewa ta na wanzuwa a kallo ɗaya, kushewa ko yabo daga wani mutum zuwa wani zai iya samar da ikon jefa la'ana ko mummunan sa'a akan ɗan uwansa”
Madam ta jinjina kai ta ce “ ko za ki faɗa mana ta wace hanya ce mutum zai gane in ya na ɗauke da MAITAR IDO?”
Shiru na ɗan yi kafin na ce “ amsar ita ce a'a.Dayan mutane su na ɗauke da MAITAR IDO ko kuma ta baka ba tare da su kansu sun sa su na da ita ba.Sai dai mutanen da ke zagaye da su ne za su iya fahimtar haka,misalin kamar mutum ya faɗi abu marar kyau akan ɗan uwansa Allah sa takalmanki ya ɓangwale ki faɗi ,sai kwatsam kuma aga abun ya tabbata ɗin .Ko kuma mutum ya kalli wani abu da ya basa sha'awa ko akasin haka sai abun ya lalace misali furanni za su iya bushewa,in mutum ne kuma zai iya faɗuwa rashin lafiya” ina gama amsa wa zan zauna wa sai kuma ta ƙara jefo min wata tambayar,“In kuma mutum na son sanin shin an jefe shi da evil eye wato da Ingilishi,ko kuma mauvais œil da faraansanci ta ya zai gane?”
Cikin ƙosawa da tambayoyin na daidaita tsayuwata ina sauraren zuciyata da ta can ne nake samun amsar bayarwa“ don gano in an jefa ma MAITAR IDO ko kuma ka taƙile ta da kanka,da farko mutum zai binciki kansa,shin ya na fama matsananciyar gajiya ? Duk jiki yayi ma ciwo alhalin ba ka yi aikin komai ba,ko kuwa ciwon kai mai shegen naci? Shin ka na fama da ciwon ƙirji? Ka ji kamar an danne ma ƙirji ko kuma kamar wani mai ciwon olser? In dukkan wannan sun bayyana may be You victime of the evil eye ! ”
Madam ta fara taɓa mini sannan ƴan aji,hakan kuma ba ƙaramin daɗi yayi min ba sai na ƙi ma zauna wa ina jiran wata tambayar.Sai ta yi murmushi ta mini alama da hannu na zauna,Marwan yayi ƙasa da murya ya ce “duk ya aka yi kika san wannan? Ko ke ma mayyar ce?” ban basa amsa ba sai bangazar shi da na yi ina hararensa.
Abin da na faɗa ne Madam ta ƙara buɗe shi ta yadda kowa zai fi fahimta inda a ƙarshe ta ƙara da cewa “a wurin mutane normal ne suke ganin wannan marar kyau amma a wurin mu za mu iya kiransa da wata baiwa musamman in har za ka iya sarrafa wannan MAITAR IDOn wurin motsa abubuwa.Misali,Sarah zo nan” ta faɗa tare da kirana,tashi na yi na je can inda take a tsaye na fuskanci ɗalibai ni ma.
Madam ta zuhe jakarta ta fiddo gorar ruwa da kuma kofin gilas ta ajiye kan table sannan ta zo ta tsaya kusa da ni ta ce “yawwa Sarah nuna wa ƴan aji yadda ake amfani da ido wurin sarrafa abubuwa,ki zuba ruwan can cikin kofi”
Ji na yi kamar an takura ni musamman yadda ƴan ajin suka fara shewa su na jira su ga na yi,”mu je mana yi” Madam ta sake faɗa ta na girgiza kafaɗata.
Saitin inda ta aje abubuwan na duba sannan na juya ido,da farko kofin na cira ya bar jikin table ya tsaya cikin iska sannan na buɗe murfin gorar ruwan ya faɗi ƙasa kafin na cira gorar na umarci ruwan da su shiga cikin kofi “waoooo” kake ji kafin a fara taɓi,Madam ta je ta ɗauki kofin ta ce “Koma ki zauna”
Bayan na koma wurina ne,ta ce “na san da yawan ka su so ace su ma za su iya yin wannan?” duk suka amsa da eh,Madam ta ci gaba da cewa “zan koya muku yadda ake sayen MAITAR IDO ta hanyar tsafi amma kafin nan zan ci gaba daga inda cours ɗin mu ya tsaya” sai ta ƙara fiddo wata kwalbar mai ɗauke da mai sannan ta ce “ in mutum na son ya gane ya na da evil eye ko kuma an jefe shi da shi hanya mafi sauƙi sai ya samu ruwan ZamZam sai ya zuba su a kofi ,sannan sai ya ɗiga mai a ciki ɗigo uku.In man yayi sama ya haɗe wuri guda to lafiyar ka lau in kuma man ya haɗe da ruwa maimakon yayi sama to ka na da evil eye ko kuma an jefe ka da shi”  ta na gama faɗa haka sai ta kira Marwan ,tashi yayi a tsorace ya isa gare ta kwalbar man ta basa ta ce ya ɗiga.Hannunsa har rawa yake ya ɗiga har sau uku,Madam ta yi murmushi ta ce “ kun ga bai da komai a jikinsa ga man ya yo sama” duk sai ta bi kowa ta nuna masa a ƙarshe kuma ta ɗauko wani kofin ta cika da ruwa sannan ta kira ta bani man ni ma na ɗiga,a nan take ya cakule cikin juna suka garwaye da ruwan.
“Wooo!” duk suka fiddo ido, wannan kuma ya tabbatar musu da ina da MAITAR IDO,wata ɗaliba Madam ta kira wato abokiyar faɗana mai siffar hawainiya.
” Sarah jefa mata  ƙwayar cuta ta hanyar kallo cikin salon burge wa ko kuma na ƙi” Madam ta umarce ni ta na mai ɗauko kofi na uku ta cika da ruwa,cike da ƙiyayya na kalle ta jikinta sai rawa yake.
Madam ta tambaye ta ya sunanta,kamar za ta yi kuka ta ce “Naila”
“Yawwa Naila kar ki ji tsoro dukkan mu nan abu ɗaya ne,duniya guda muke zo ki ɗiga mu gani” hannunta na rawa ita ma ta ɗiga mai da ruwan suka cakule,Madam ta ce “ yanzu kun gani da idon ku? To a cours na gaba zan nuna muku yadda mutum zai yi ya samu MAITAR IDO don haka ina buƙatar kowa ya zo min da Kare in babu shi gidanku to ka saya.To kafin mu tashi yanzu ya za a yi Naila ta rabu da wannan cutar da Sarah ta jefa mata?”
Duk ajin yayi shiru hakan yasa Madam ta bai wa kanta amsa “ Akwai hanyoyi da dama,ta hanyar amfani da gishiri,zuba turaren magani,ko kuma wanka da ruwan Floris wanda shi kuma ya na buƙatar ƙaddamarwa wacce sai an kunna kyandir ,an yi rawa da waƙe-waƙen baitoci ga ruhika.Don haka za mu ɗauki hanya ta ƙarshe dukkanku  ku miƙe za mu je ɗakin sirri na makaranta”
Haka Madam ta fita mu kuma muka take mata baya,wani lungu muka bi kafin mu zo wata ƙofa mai ɗauke da matatakala alamu gidan ƙasa ne za mu shiga.“ Kar wanda ya ji tsoro ku shigo kawai” Madam ta faɗa ,ɗaya bayan ɗaya duk muka tsintsi kanmu a cikin ɗakin mai bala'in duhu ga uwar ƙura tamkar ana shara,tuni wasu sun fara yin tari.Muryar Madam ce ta fara yin wani baiti na tsafi a hankali sai kyandirori suka fara kawo wuta hasken ɗakin na ta ƙara hauhawa.A ƙalla kyandir zai kai ɗari biyu,don duk bangon ɗakin aka zagaye haka muka dinga juyawa muna kallo adadin yadda Madam ke waƙa adadin yadda suke ƙara kunna kansu har duka suka kawo wuta.
Wani dandamali ne a gaban mu an yi masa ado da jan labulaye da kuma capet ,ta saman shi an yi zanen ƙoƙon kai da kuma ƙwarangwal .Naila Madam ta jawo ta kwantar sannan ta rufa mata jan ƙyale,wasu ruwa ta ɗauko koraye ta soma fesa mana a nan take kayan jikinmu duk suka canza launinsu zuwa jajaye hatta na Madam ɗin.
“ Ku nutsu yanzu alloli da ruhika za su sauka a nan,duk wanda yake da wani ƙudiri a ransa to ya matso shi cikin tunaninsa za su amsa masa” Madam ta faɗa duk muka jinjina kai,wani farin abu ta soma zagaye Naila da shi wanda nake kyautata zaton gishiri ne kafin kuma ta kunna kyandir ta ɗora shi daidai kanta .Iska ne ya soma tashi wuuul-wuuuul ɗaya bayan ɗaya kaf kyandirorin ɗakin suka fara mutuwa da kansu,ɗakin na ɗaukar duhu sai aka fara cida ruguguguuu! A sannu a hankali na soma jin wani yanayi mai nuni da bayan mu akwai wasu baƙi da suka hallaro cikin ɗakin,ido na lumshe na soma faɗar burina shi ne na zama mai ƙarfin iko fiye da Ammy shine babban burina.Babban ɗan yatsan ƙafata ne na hagu ya soma yin girrr , bisanin na soma jin wani abu na shiga jikina kamar tafiyar tsutsa har ya zo daidai tsakiyar goshina .Wasu tafukan hannu na ji kan fuskata sun liƙe min idanuna yayin da tsakiyar goshina kuma ya soma yin motsi taram na ga ido ɗaya ya buɗe wanda ya bani damar ganin duk abin da ke faruwa,Ammy da ta shigo da mu nan don baiwa Naila taimako ta buge da cutar ta.Dogon suma ta jefa ta,ta yadda ba za ta san abin da take yi ba sannan ta ware ƙafafuwanta ta na janye ƙwayaƙwayin ta na haihuwa wanda ko aure ta yi ba za ta taɓa samun ciki ba.....

Da mugun sauri na rufe idona ɗayan da ke tsakiyar goshi ganin Ammy ta juyo da alamu ta ji a jikinta ana kallonta ne.Can kuma na buɗe shi a hankali,abin da na ƙara ganin sai ya dagula mini lissafi yadda Ammy ke ɗurawa Naila wani abu ta gabanta,shi ma tuni na samu abin da yake nufi wato duk lokacin da wani namiji ya kusanci Naila to za ta dinga tatsar ƙarfin jikinsa ne yayin da kuma Ammy za ta san dubarar da za ta yi ta karɓe shi wurin Naila.
Yanayin ɗakin ne ya soma canza wa,tuni kuma hannun da na ji ya rufe min ido shi ma ya gusa ɗakin ya ɗau haske sai Madam wato Ammy ta ce “kowa ya zo ya ɗibi ruwan nan ya watsa wa Naila” haka muka dinga yi ɗaya bayan ɗaya har sai da dukkan ɗaliban kowa ya zuba ma Naila ruwa,a ƙarshe Madam ta zuba mata sai kawai muka ga Naila ta miƙe.
Duk taɓi suka shiga yi banda ni da na ƙure Naila ɗin da ido,sam kamanninta sun canza ba kamar ɗazu ba daga muka shigo cikin ɗakin sirrin ba.
Ƙwayar idonta ta sauya launi daga fari zuwa baƙi mai ruwan toka,na sani babu wanda ya gano haka sai illa ni ɗaya tal ni ma ɗin a iya idona na tsakiya kawai nake iya ganin haka amma idona biyu wanda aka haife ni da su normal nake ganinta.
Fita muka yi daga ɗakin sirrin,mun gama dukkan wani cours sai kuma gobe.Kafin mu watse Madam ta raba wa kowa wani ƙaramin jan littafi,motarta muka nufa yanzu ita ta tuƙa mu zuwa gida fuskarta cike da annuri yayin da lokaci zuwa lokaci take taɓa jakarta inda ta ɓoye ƙwayaƙwayin haihuwar Naila.Haka kawai na ji raina ya ƙiya mini,na sani na yarda ni matsafiya ce kuma muguwa sai dai ba akan kowa nake gwada haka ba sai wanda ya shigo gonata.Saɓanin ita Ammy waɗanda suka yarda da ita ma cutar su take yi,shiru na yi na kasa cewa komai a zahiri littafin da ta raba mana nake dubawa amma a baɗini tunani nake ta yaya zan sace ƙwayaƙwayin nan nake a haka har muka isa gida babu mai magana.
Ana buɗe get ɗin na kalli mai gadin ,sam ba shi ba ne wanda na bari lokacin da zan tafi makaranta.Ɓangaren da ƙaton macijin yake na kalla, Ammy ta ce “ya dai Sarah mi kike kallo?” na maido dubana gare ta kafin na yi murmushin yaƙe na ce “komai flowers ɗin can sun yi min kyau”
Ta daidaita parking kafin ta ce “duk wani wanda zai zo gidan nan sai ya faɗi haka su na da matuƙar kyau”
Ban ce komai ba na fita,ni ke gaba ta na bayana,sam ban so ta fara zargina sai na ci gaba da duba littafin har na shiga falo.Kaina a duƙe yake,hakan yasa na yi arba da wutsiyar farin maci kan capet sai wani motsi take.A hankali na soma ɗaga idona har na sauke su kan fuskar Soorab,wutsiyar na ƙara kallo wacce ta kasance matsayin ƙafafunsa,na tantance hakan ne da na rufe idona na tsakiyar goshi na dube shi da iya idona biyun.Na lumshe ido ina mai umarta idon tsafina‘kar ki sake buɗe wa sai in ni na umarce ki,in kika tsaya a haka na san da wuri Ammy za ta gano ina da power fiye da can farko’ wani abu na ji ƙaƙaƙƙa ya haɗe goshina tamau kamar ansa super glue an liƙe wurin.
“Anty Sarah!” muryar Afnane ta katse ni,da sauri na buɗe idona ina mai duƙawa na ɗauke ta ina murmushi na ce “My Afna ya kike? Mi kika ci yau?”
“Uncle Soorab ya bani chocolat ” ta bani amsa.
“Ina tawa?” sai ta buɗe min bakinta alamun duk ta cinye,na ja kumatunta kafin na ƙarasa tsakiyar falon.
Anty Nafisa ta ce “tun da kika tafi ta dame mu ina anty Sarah,har da kuka sai da Soorab ya ɗauke ta ya fita da ita ya kwaso mata kayan zaƙi”
Ɗan satar kallonsa na yi sai na ga ashe idonsa na kaina,na ɗan harare shi tare da turo baki.
“Ni bari kallona da wasu ido naki irin na kifi” ya faɗa tare da maido min martanin hararen,na saki murmushi a zuci na ce ‘wato shi yasa idonsa ke kama da Maciji ashe shi ɗin ne a ɓoye’
“Tunanin mi kike?” ya katse ni,na ce “ina ruwan ka? Kawai daga dawo wa ta ko sannu ba ka yi min ba”
“To sannu antyna” ya faɗa irin na raina shi ɗin nan,na yi dariya na nufi hanyar ɗakina na ce “ai kuwa da ma a haka kake kirana da na sa ma albarka”ina jin dariyar shi har na shige ɗaki.
Kayana na cire sannan na shiga toilet,bahon wanka na cika na shige ciki ina mai ɗaukar siffar Siren.Cike da burge wa nake kallon bindina na kifi,karon farko kenan da na ji haka.Sai da na yi wasa sosai kafin na koma mutum na fito,doguwar riga na saka baƙa wuluk kafin na buɗe jakar kayana da cusa a drower.Kambun Sarautata na ɗauka na ɗora tsakiyar kai sannan na fiddo madubin tsafina,sai da na kulle ƙofa da mugun tsafi kafin na ɗauki niyyar yin balaguro .Ta na shafi madubin tare da sanar da shi inda zan je,ko minti ɗaya ba a yi ba sai gani a farfajiyar gidan su anty Sailuba.
Duk su na waje tsakar gida su na hira,Hajiya na kwance kan shimfiɗa an kunna mata fanka ga kayan marmari nan gefenta alamu har yanzu jikin take ji tun bayan ta haihun.
Babu wanda zai iya ganina a cikinsu,saboda iya esprit ɗina ne ya zo na bar gangar jikin a can Gomo.Bakin pampo na nufa na ɗauki bokitina mai ɗauke da kifaye da kuma protector ɗina.Tuni sun fara gaishe ni tare da yi min sannu da zuwa,so nake na yi wa anty Sailuba magana saboda na yi kewarta amma ban san ya za a yi na sanar da ita na zo ba.
Dubara ce ta zo min kawai na kunna pampon gidan ruwa suka fara zuba shaaa,duk suka waiwayoyo su na mamaki ganin babu kowa kusa da shi.Kamar yadda na yi tunanin kuwa anty Sailuba ce ta taso domin kashe shi,duk da haka ko na yi mata magana ba za ta ji ba a doli ina da buƙatar madubi.Duk yadda ta so kashe pampon haka ya ƙi mutuwa sai ta nufi ɗaki don nemo abin da za ta ƙulle shi.Na bi bayanta,ko kafin ta kai ga shiga bedroom na kunna wutar ɗakin sai na ji ta yi murmushi mai sauti ta ce “Sarah?”
Ƙurya ɗakin na shiga na je gaban ƙaton madubinta na tsaya ta yadda za ta ganina.“Anty Sailuba ” na furta ina murmushi,anty Sailuba ta wato ido ta na mai nufo madubin ta sa hannu ta shafe shi ta na mai sake kiran sunana ,“ fatan dai lafiya? Ki fito mana na gan ki”
Na saki murmushi na ce “ ni ce na so bayyana miki kaina anty da iya murya kawai za ki ji”
“amma ana iya ganin mutum ta madubin?”
“ A'a ko an gani ba sosai ba sai dai buji-buji saboda dama madubi bai ɓoyon mugu,ko aljanu da suke fito wa mutane ta madubi ai ba da dukkan siffar su ce suke fitowar ba”
“Yaushe za ki dawo Sarah na yi kewar ki?” kafin na kai ga bata amsa Bilal ya shigo ɗakin tare da cewa “ pampon fa ya tsaya sai kace aljani shi ya kunna kansa kuma ya kashe kansa .Lafiya kike tsaye a gaban madubi?”
Waigowa ta yi muka haɗa ido,na ce mata “ ai shi bai ganina haka bai ji na tun da iya ke ɗaya na kira”
“Amma in na yi magana zai ji ni ?” anty Sailuba ta tambaya ta na kallona.
Bilal ya ce “ wai lafiyar ki? Mu je Hajiya na kiran ki” ya kama hannunta suka fice haka ta fita ta na waiwaye na.Ni ma a doli na koma can Gomo na shigar da esprit na wurinsa.
Bokitin kuma na aje shi can kusan dressing mirror,sai a lokacin na buɗe ƙofar.
Protector ɗina na shaida wa komai,tare da neman shawar shi ya bani amsa da “ in kika ɗauke shi tabbas za ta gane sai dai ki yi mata masayan ”
“Ina zan samu ƙwai? In na yi haka ai mun zama ɗaya ni da ita”
“Abu na farko da za ki yi yanzu ki binciko inda take ajiyar su,sannan ki gano mi za ta yi da shi ta yaya ne take sarrafa shi.Abu guda da zan baki tabbaci shine kowanne ƙwai da za a yi aiki da shi sai yayi sati biyu a ɗakin sirri kafin a soma sarrafa shi yadda ake so”
Shiru kawai na yi ina nazari kafin na miƙe na fito,duk a halin gidan an taru ana cin abinci.
Ammy ta tsure ni da ido kafin ta ce “ tun da muka dawo ban sake ganin ki ba sai yanzu,na aika a kira ki aka ce ɗakin ki a rufe .Fatan dai lafiya babu wata matsala?”
A yadda ta yi maganar kawai na fahimci ta na zargina,kuma ƙarya take babu wanda ta aiko ita ta zo da kanta ta tarar na rufe ƙofata da makullin tsafi shi yasa take son jin ba'asi.
Na shagwaɓe fuska na mayar da kaina doluwa na ce “ na yi wanka tare da duba siffata” murmushi ta saki ta ce “ kar ki wani damu na ji an ce kun yi hatsaniya a makaranta zo ki ci abinci” 
Kujera na ja kusa da Soorab na zauna,kafin a kira mai aiki ta zo ta zuba min.Hankali kwance na soma cin abincin,kafin na buɗe idona ɗayar nan ta tsakiyar goshi don haka kawai na ji ban yarda da abinci da Soorab ke ci ba ai kuwa sai na yi arba da wani magani da ta zuba masa.Ban san na mine ne ba amma tabbas babu alkhairi cikinsa,hanya guda ce za ta sa na gane shine na ɗanɗana abincin.
Cikin ikon Allah kuwa wayar Ammy ta ɗauki ringing ta miƙe ta koma can gefe ta na amsa wayar,cokalina na sa cikin abincin Soorab na ɗebo tare da kai bakina.Ko minti ɗaya ba'a yi ba na soma jin wani abu cikin kwanyata,kamar yadda ake goge waƙa daga memory haka abubuwan da suka shafi rayuwata ta ɓoyayyar duniya suka fara guduwa.Da mugun sauri na kai hannuna na shafi munduwar wuyana zuuuu suka dawo daidai,don ƙara tantance zargina haka na ƙara ciko cokalin na ci abin da ya faru da ni da farkon ya sake faruwa.
Na yi shiru ina tunani ‘ ita rayuwar nan sam ba ta san jini ba? Ta yaya mutum zai cutar da wani nasa? Akan mi Ammy ke baiwa Soorab magani domin ya dinga manta abubuwa?’ banda mai bani amsa ya zame mini dolina na binciko haka,yanzu aiki biyu ne a gabana.
Sam Ammy ba ta ƙara bi ta kan abinci ba,ɗakinta ta koma ta na mai cewa “ Soorab kar ka manta da madarar ka ta na cikin frigine ɗinka ka sha kofi guda kafin ka kwanta” da “ to Ammy” ya amsa mata bawan Allah ya cinye abincin shi tasss.Haka sannu a hankali duk kowa ya fara tashi,Nawaf ya ja matarsa da ƴarsa Afnane wacce tuni ta yi bacci,Nawas kuma amaryarsa ce ta kira shi a waya ya tashi.Soorab ya soma hamma alamun bacci shi ma ya miƙe ya haura sama.Table ɗin sai yayi saura daga ni sai Soorabiyya,“ hummm !” ta yi ƙila don ta jawo hankalina kuma ta yi nasara don sai da na ɗaga kai na kalle ta muka haɗa ido.
Kamar jira take ta ce “ na san ki na da MAITAR IDO! Ko da na ki faɗa mini ba na sani.Tun ranar da kika zo na fahimci haka,kafin ke Ammy ta kawo wasu ƴan matan bila'adadin don ba zan ce ga yawan su ba.Da farko za ta nuna miki ƙauna ta kira ki kamar ƴar cikinta,a ƙarshe ta mayar da ke maƙiyar ta” Soorabiyya ta faɗa .
Na ce “ yanzu da kike faɗa min mi za a yi?”
Ta yi wani murmushi ta ce “ ina so ki yi taka tsantsan,domin amfani take da ke a doli akwai wani aiki da za ki yi mata”
Shiru na yi ina nazari, Soorabiyya ta ci gaba da cewa “ duk abin da kike yi ina kallon ki,na ga kin ci abincin Soorab sannan zuwa yanzu kin fahimci mike faruwa,dalilin yin haka kawai kike son sani ko ba haka ba?”
Kai na gyaɗa mata kamar wata doluwa ina kallonta,sai da ta waiga ta ga ba kowa sannan ta taso daidai kunnena ta raɗa min “ saboda Ammy ba ta so Soorab ya san ainahin asalin shi da kuma power ɗin da yake da” sai ta koma wurin zamanta ta ci gaba da cin abincinta.
“To ke mi yasa kike son a doli sai kin yi haramtacciyar mu'amala ke da ɗan uwanki?” na samu kaina da jefa mata tambayar,ta ajiye cokalin hannunta ta ce “kafin ki yi min wannan tambayar akwai wacce ta dace ki yi,duk lokacin da kika shirya yi min ita kuma ki same ni a ɗakina” ba ta rufe baki ba na ce “na shirya” 
“Da kyau!” ta furta tare da tashi ta nufi ɗakinta ni ma na take mata baya,kamar yadda nake da kalar tsafina ita ma nata daban yake ta wannan hanyar ta bi ta rufe ƙofar gam kafin ta je ta buɗa akwati ta ɗauko wani ƙaton hoto ta ajiye shi kan bed.
Idona na ɗora kan hoton,hoton ahali ne dukkan familyn su na ciki in ka cire Afnane wacce na yi imanin tun kafin a haife ta aka yi hoton.
Wani abu ne ya soma fizga ta wato hoton shi mutumin da nake zaton mahaifin su ne.Fuskarsa na shafa ina mai ambaton sunansa can ƙasan zuciya ‘Ganduuu!’ iska ne ya soma tashi labulayen ɗakin Soorabiyya suka fara yin sama,ina jin sautin murmushinta da dukkan alamu ta tsara yin haka ko kuma ta san hakan zai faru.
Ta ƙasan tile na soma jin ruwa na ɓulɓulowa, sannu a hankali ɗakin ya cika tanƙam da ruwa na buɗe ido tare da shafar daidai iya gangar jikinsa sai na bugi ruwa.
Da farko hoton ne ya bayyana cikin ruwa gabanin ya soma motsi,cikin abin da bai yi minti biyu ba marigayi Gandu ya bayyana gare ni na tabbata kuma ita Soorabiyya ba ta ganin abin da nake gani don sai tambayata take abin da ke faruwa.
Ido na ƙura masa ina kallo,“ƴata Sarah!” ya furta wanda na san ba shi ba ne esprit ɗinsa ne da na kira tun da ƙasan ruwa ya zo nan ɗin.
“Uncle ” na samu bakina da furtawa ina mai zaunawa hakan yayi daidai da bayyanar siffata ta Siren.
Hannuna ya kama tare da ja na muka yi tsunduma cikin ruwa,ina jin Soorabiyya na faman kiran sunana ta na cewa “Sarah ki na ina?” sai dai ba zan iya bata amsa ba don tuni na tafi wata duniyar ruwa.
Tsakiyar wasu blue ɗin ruwa Uncle Gandu ya kai ni inda ke ɗauke siffofin halittun ruwa iri-iri,akwai Siren irina akwai kuma masu rabi mutum rabi Maciji kamar yadda shi Gandu ɗin yake.A cikin duniyar ruwan shi ne sarkinsu,haka ya gabatar da ni da mahaifiyarsa wacce ta kasance Siren .Wani furen fower ta ɗauko ta maƙalla min a gashi ta na cewa “Princess Sarah muna ta tsumayen zuwan ki ke da Prince Soorab shiru har yanzu sai yaushe za ku dawo duniyar ku? Ɗoran ƙasa ba naku ba ne Sarah ku dawo duniyar ku tun da mutanen samanta mugaye sun fi yawa daga cikinsu”
King Gandu wato mahaifin Soorab ya ce ,“akwai aikin da za su yi a gabansu doli sai sun ƙarasa shi,ungo wannan ki adana shi a duk lokacin da kika samu lokaci ki riƙe soke shi cikin rigar ki ta wannan hanyar za ki samu shuɗaɗiyar rayuwata da na yi a doron ƙasa,sannan ke ce wacce za ki dinga haskawa Soorab tarihinsa da asalinsa .Abu na ƙarshe da zan sanar miki tun ranar da kika ɗora ƙafarki cikin gidana a ranar ni da mahaifin ki muka ɗora aurenki da Soorab”
Wani abu ne ya miƙo min mai kamar gashin kaza sai walƙiya yake ya na ƙyallin wuta,na karɓa tare da ɗora shi tsakiya ƙirjina a sannu a hankali ya fasa allon ƙirjin nawa ya samu wuri ya zauna.Ban san ta ya aka yi na fito daga ruwan ba kawai dai na tsinci kaina a tsakiyar gadon Soorabiyya.Ina buɗe ido ta saki murmushi ta na cewa “ yawwa Allah na gode ma” ido na tsura mata sai ta ce “tun jiya nake ta faman jijigar ki fa amma kika ƙi tashi sai yanzu,tashi ki koma ɗakin ki asubah ta kusa kar Ammy ta neme ki ba ta gan ki ba” dakyar na sauka daga bed ɗin ina jin kaina na juyawa,ba tare da nace mata komai ba na fita na koma ɗakina.Toilet na shiga na sakar wa kaina ruwa,sai a lokacin abubuwan da suka faru da ni ƙasan ruwa suka dawo min,da mugun sauri na buɗe ido ina cewa “ni matar Soorab ce?” sai na dafe saitin zuciyata,hannuna ne na ji yayi girrr tare da soma fitar da haske sai na lura abin nan ne mai kama da gashin kaza ke walƙiya.
Fitowa na yi na saka wata doguwar rigar bacci kafin na nufi ɗakin Soorab,a kwance na tarar da shi kan bed ya na sharar bacci kofin madarar da ya sha na gefensa ita ma irin maganin da ta zuba masa a abinci akwai shi ciki.
Blanket ɗin da ya rufa na yaye,siffarsa ta Maciji ta bayyana ko kaɗan ban ji tsoro ba don yanzu na tabbatar mu ɗin ba jinsin bila'dama ba ne ƙaddara ce ta kawo mu doran ƙasa.
Idonsa ya fara buɗe wa a hankali har ya zube su a kaina,ban yi wani jinkiri ba na haura gadon.Kamar wacce ake ingiza wa haka na since ƙullin da na yi wa rigar baccina,surata ta bayyana Soorab ya waro ido ya na shirin miƙe na danne shi ƙirjinmu suka haɗe da da juna.Girrrr! Kake ji,da sauri ya birkita ni na koma ƙasan shi,tambayar farko da yayi min ita ce “ke wace ce? Ji nake kamar na san ki” ban basa amsa ba sai idona da na lumshe saboda tarihinsa da ya soma yi min dirar mikiya a kwanya.Ina cikin wannan yanayi na ji bakinsa kan nawa ya na sumbata ta,na buɗe idona tarau cikin nasa hasken su suka shiga cikin nasa ɗin.Da sauri yayi baya ya na huci kamar Maciji in ga mutum ya na son sarar shi,a daidai nan na samu makullin amsar tambaya ta . Soorabiyya na son ta kusanci Soorab ne don bankaɗo duk wani sirrin gidansu,sai in yayi mu'amalar farko ne da mace kawai power ɗinsa ta farin Maciji ga kyawu ga mugunta za ta bayyana.......

Rigar baccina na ƙulle kafin na tashi zaune na ce “ ka ce kamar ka san ni ? Um haka ne ni ma ranar farko da na soma ganin ka sai da na ji kamar na san ka a wani wuri.Sai yau na gane ashe haka ɗin ne,ka tuna wata rana a ƙarƙashin ruwa mun taɓa haɗuwa har ka karɓe min munduwar wuyana?”
Da mugun sauri Soorab ya juyo tare da kafe ni da ido,na gyaɗa masa gira na ce “ eh Princess Sarah ƴar sarki Mohan wacce ka aura kwanaki uku da suka wuce ni ce nan! Ai na san ka gani a mafarkin ka ana ɗaura ma aure?” shiru yayi bai bani amsa ba,na saki murmushi tare da kai hannu ina shafar ƙirjinsa na ce “ ka na ji Soorab abin da nake so kawai ka yarda da ni,ba zan taɓa cutar da kai ba sai dai na kawo ma nasara a rayuwa.Zan koma ɗakina,zuwa gobe da safe zan baka labarin wani sarki da ya taɓa zuwa doron duniya ya auri wata bil'adama ”
Har na fice daga ɗakin bai ce komai ba,ni kuwa ina komawa sashe na zaune na yi na kasa komawa bacci.Har aka gama sallah ina a haka,Ammy ta shigo ta ce “ ki yi sauri ki shirya ƙarfe bakwai yau za ku shiga aji” da mamaki na kalle ta amma sai na miƙe na shiga toilet na yi wanka na saka uniform.
Ita ta zo da kanta ta fiddo ni zuwa falo na yi tunanin abinci za ta bani sai na ji kuma ta na ƙwala kiran sunan Soorab,an ɗauki minti biyar kafin ya fito cikin shiri mai kyau hannunsa ɗauke da wata jaka kamar wani malami .
“Ku je ya sauke ki! Yau ba zan samu damar zuwa ba ina da baƙin da za su zo” Ammy ta faɗa ta na mai sakar min murmushi,haka na bi bayan Soorab muka shiga mota,mai gadin da ya buɗe mana get muka fita ba shi ne na jiya ba lokacin da muka dawo.Shiru na yi ina tunanin mafita ,sai kuma na tambayi Soorab “ wai ya aka yi kullum cikin canza masu gadi ake ko ba a biyan su albashi ne?”
“Ki zuba ido ki kalla kawai,kamar yadda na yi” ya bani amsa ba tare da ya ko kalle ni ba.
“Don mi? Amma ba ka tunanin...” yayi saurin katse ni tare da ce min “ don Allah ban son ji,tun da aka haife haka na taso nake gani har izuwa yanzu ban san dalili ba.Kawai ki bani labarin da kika ce na Sarkin nan”
Na ja numfashi na ce “ a tarihin duniya an yi tifaƙin cewa Siren na kawo haske a rayuwar bil'adama, wannan dalilin ne yasa mutane ke tururuwar zuwa neman taimako ga esprits ɗin ruwa wanda yawancinsu Siren sun fi yawa.An yi wani ɗan sarki wanda mahaifinsa ya kasance rabi mutum rabi Maciji ,a kullum ya na ganin mahaifinsa na bai wa mutane taimako da ya tambayi mahaifin nasa dalilin da yasa mutane suke zuwa su na basa kyautar jini ko kuma su kafircewa Allah don kawai ya basu tabarakin abin da suka zo nema.Sai uban ya ce ai mu Allah ya bamu wata power ne ta yadda za mu iya cankar goben mutum sannan mu juya wani al'amari ya zamo gaskiya,da wannan ne kake ganin halittun ruwa ake samu jinsin Siren ,don wani lokacin sai mun yi amfani da su kafin mu biya musu buƙatar” sai na yi shiru ina kallon Soorab da buɗe kunnuwa ya na saurarena,“ in na fahimta a can farkon duniya babu Siren sai esprit ɗin ruwa kawai,yadda mutane suka butulcewa Allah su na zuwa neman taimako wurin ruhikan da ke cikin ruwa ,sai suke musu sharaɗin sai sun yi lalata da su da wannan aka fara samun halittar Siren saboda cuɗanyar jinsi biyu?” Soorab ya tambaye ni ya na mai waigo wa ya kalle ni.
Na jinjina masa kai na ce “ eh haka ne, esprits ɗin ruwa siffa biyu ce da su ko kifi ko kuma Maciji ,to ya danganta da wane ne yayi mu'amala da mace bil'adama ta hakan ne za a tantance irin da za a samu .Wasu rabi kifi ,wasu kuma rabi Maciji .To shi ma wannan ɗan sarki in taƙaice ma mahaifiyarsa Siren ce,mahaifinsa Maciji-mutum ne”
“Na fahimci wannan yanzu faɗa mini ainahin labarin ɗan Sarkin don na ƙagu na ji” ya faɗa a daidai nan muka shigo harabar makarantar.
Na ce “ bayan ya girma ya zama saurayi kwatsam sai ga wata budurwa ta zo gaɓar ruwa wacce ta kasance masarautar su,wani malami ya bata ruwan maganin da za ta yi wanka da su don samun arziki.Ta na wanka ta na ambaton sunan kuɗi,sai shi kuma ɗan Sarkin daga cikin ruwan yayi mata magana an amsa miki ya ke wannan budurwa za ki yi kuɗi amma da sharaɗin duk namijin da kika fara haɗuwa da shi a gobe da safe shi za ki aura.Cike da murna ta mayar da kayan jikinta shi kuwa Prince tun lokacin da ta tuɓe ya kamu da sonta wannan dalilin yasa ya shaida mata za ta auri wanda ta fara gani”
Soorab ya ƙyalƙyace da dariya kafin ya ce “ bari na idasa miki,tun cikin dare Prince ya tsara yadda zai yi ya fita daga duniyar ruwa zuwa doron duniya.A ranar shi ma ya fara amfani da power ɗinsa a matsayinsa na esprit ɗin ruwa,sai ya ɗauki siffar mutum yayi shiga mai kyau ya kuma samu mota mai kyau ya je ya tsaya jiran wannan budurwa a hanyarta ta zuwa makaranta.Ya na ganinta ya yi mata horne ya sauke madubin mota ya ce ya ke kyakkyawa ki shigo na rage miki hanya,sanin dama abin da ta fito nema kenan sai kawai ba ja aji ba ta shiga ya kaita.Da za ta fita ya bata maƙudan kuɗi tare da amsar lambar wayar ta ,tun daga wannan lokaci soyayya mai ƙarfi ta shiga tsakaninsu har ya kai da ya aure ta” ya na kawowa daidai nan ya kashe mota,ni kuwa cike da mamakin yadda ya faɗi komai daidai na saki baki ina kallonsa.
“Mi?” ya tambaye ni,sai a lokacin na ce “ amma ya aka yi duk ka san haka?” wani mugun kallo ya watsa min ya ce “ ke yarinya kar ki raina min hankali ki zo ki na min gatana,na san abin da za ki ce ne dama.To wa zai yarda da tatsuniyar nan? Kin zata banda hankali ne da za ki shirya labarin ƙarya ki faɗa min? To ai kowa ma zai iya yin wannan,zancen Siren ko kuma wasu esprit ɗin ruwa duk ban yarda ba fice ki bani mota”
Takaici ne ya rufe ni ga gaskiya ya na gani kuma ta na ma cikin kansa amma zuciyarsa ta ƙi yarda da hakan,fita na yi ba tare da na ce masa komai ba amma tabbas ina son nuna masa darasin rayuwa saboda gobe ko an faɗa masa wani abu ba zai ƙaryata shi ba don kawai shi bai gansa ba.
“Sarah” na ji muryar Marwan ,da sauri na juya ina kallonsa shi ma an kawo shi ne cikin wata ƙatuwar mota irin ta masu kuɗi.Ina nan tsaye har ya iso,hannu ya bani kamar jiya da niyyar mu gaisa na girgiza masa hannu.Ya ɓata rai ya ce “ haba ke ma bani mu taɓe mana ko tsoro kike ji na yi miki wani abu?”
“Tsoro? Ko ɗaya mu je ni yunwa nake ji” na faɗa ina gyara zaman jakata a baya,“ ina Karen ki ko ba za ki shiga cours ɗin Madam ba?”
“Oh ni na manta ma da ta ce a kawo Kare,kai ina naka?”
“ Sai zuwa an jima Mamana za ta kawo min” ya bani amsa kafin mu nufi ajinmu,duk kowa ya kawo Kare banda mu biyu har wasu sun fara yi mana dariya.
Ido na tsurawa Naila sai na baƙin cikin idonta ya ɗan ƙara yawaita fiye da jiya,tausayi ta bani muna nan zaune sai ga malamin mu ya shigo.
Shi ma sai da ya gabatar da kansa kafin ya ce “ chapter ɗinmu na farko zai magana ne akan tsabar ƙwai wanda ake kiran da semence a Farasance,da English kuma semen.Wannan tsabar ƙwai ɗin ta na da matuƙar amfani wuri ƙarin power gun matsafa,bayan ƙarfin iko za ta kawo ma kuɗi.Da wannan za ku samu masu shafe mareɗa wato masu sace al'aurar mutane za ku samu duk masu kuɗi ne.Ba wai al'aurar ce suke buƙata ba , semen ɗin kawai suke zarewa don shi ne masarrafar ƙwan da ke zama jariri....” katse malamin na yi ta hanyar tambayarsa “ bayan an cirewa mutum tsabar ƙwai ana iya mayar da shi ? Sannan ta yaya?”
“Eh ana iya mayar da shi,ta hanyar da aka bi aka cire shi ta wannan hanyar za a bi a mayar da shi.Misali yayin ƙaddamar da mutum zama matsafi,ko kuma wanda aka basa man zare shi ƙwan ,wasu kuma addinai su na ƙwato semen ɗin mutum ta hanyar addu'a.Misali Musulmai da kiristoci su na da wasu formula da Manzoninsu suka basu a cikin littatafai.Ki na da wata tambayar ne?” kai na jinjina masa a'a.
Sai ya ci gaba da cours ɗinsa,“ za a ci abinci kafin mu je ɗakin gwaji” ya na gama faɗar haka ya samu wuri ya zauna,ko minti biyu ba yi ba masu raba abinci suka shigo.Kamar dai jiya kowa da kalar abincinsa,haka muka ci muka sha lemu a kofin nan na jiya daga nan muka wuce ɗakin gwaji.
Yau ma ɗakin duhu ne da shi,sai dai ba a kunna kyandir ba haka muke cikin duhu kafin shi malamin ya bi mu ɗaya bayan ɗaya ya na watsa mana ruwa a fuska,idon kowa ne ya ɗauki haske kamar an kunna fitilar hannu.
“Yanzu za mu yi gwaji akan ɗaya daga cikin ɗalibai,zo nan” ya kira Marwan,da sauri na riƙe hannunsa dama kusa da ni yake.
“ Ni fa ya kira ” Marwan ya raɗa mini a kunne,na ce “ ba fa zan bari ka je ba ka bar ni a nan tsaye tsoro nake ji” na faɗi haka ne saboda ganin idon malamin na kanmu,kuma ya ji abin da na ce sai kawai ya canza wani ɗalibin.
Ya na hawa kan dandamali sai malam ya saka masa wata farar riga,tamkar magiji haka hoton jikin ɗalin ya fito a farin ƙyallen.
“ Wannan shi ne ake kira da tsabar ƙwai,sannan na namiji ya fi yawa fiye da na mace wannan dalilin yasa ko masu satar balance sun fi son na maza” yadda na ji malamin ya na bayani muryarsa na rawa yasa da sauri na buɗe idona na sirri da ke tsakiyar goshi abin da na yi zaton ne shi ma cutar ɗalibin yayi kamar yadda Ammy ta yi wa Naila a jiya.Haka ya gama gwajin sannan muka fito,Ammy da ta ce ba za ta samu damar zuwa ba sai ga ta a zaune ta na yi ɗan kuikuyo wasa Marwan ma an kawo masa nasa .
Aji duk muka ƙara shiga Ammy ta soma nata cours ɗin “ domin ganin abin da ido ba zai iya gani ba muna da buƙatar gallar ido ta Kare da farko,abu na biyu za mu dinga wanke fuskar shi da ruwa don guje wa faɗa ma komar Fatalwa don da zarar mun fara yin amfani da wannan gwajin za ku iya ganin Fatalwa da kuma ƙananun sheɗanu” Ammy ta faɗa tare da kama Karen ta na sa audiga ta na goge idonsa,“ Sarah zo nan!” Madam ta faɗa ,ba don na so ba na je haka ta Gwale idona kamar mai shafa kwalli ta goga min audigar nan.Da farko raɗaɗi suka soma yi min kamar an sa min yaji,kafin kuma su koma ɗaukar caji zutzut a haka har na bar jin komai.
Na fuskanci ɗaliban da ke gabana,a can ƙarshen aji na hango wani mutum mai ɗauke da kan rago sam ba bil'adama ba ne na ƙwala uban ihun da ya karaɗe dukkan makarantar tuni iska da ɓulɓulowar ruwa sun soma nan na faɗi a sume don kuwa ba mutum na gani ba Fatalwa ce ta wani tsohon malamin makarantar nan.
Ko da na farka a gida na tsinci kaina a kan gadona,gefena na duba Soorab ne a zaune .
“ Wa ya kawo ni nan?” na tambaye shi,“Ammy!” ya bani amsa.Ta gaban madubi na ga wata innuwa ta gifta,da farko na zata ko idona ne ba su gane min daidai ba sai da na ƙara ganin duhunta wannan karon tsaye ta yi ƙiƙam.Da sauri na sauko daga gadon na je na faɗa jikin Soorab ina ɓoye fuskata tare da yi masa nuni da madubi “ aljani! Aljani cikin madubi ka fitar da ni daga nan” maimakon ya tausaya min sai ya sheƙe da dariya ya ce “ ke ce ke tsoron aljani kuma? Bayan yau da bakin ki kika bani labarin esprit ɗin cikin ruwa?” kuka na fashe masa da shi ina ƙara ƙanƙame shi,ya ce “ to wai kukan na mine ne ? Kika sani ko labarin ƙanzon kuregen da kika fara ne za su ida ƙarasa miki?”
“Soorab ni dai ka fitar da ni daga ɗakin nan ban son sake ganinsa”
Tashi yayi tsaye da ni a saɓe a kafaɗa,tsabar mugunta sai ya je yayi tsaye da ni a gaban madubin.Tamkar an jona ni da mayen ƙarfe haka na ji ana son fuzgo ni a zuwa cikin madubin,kafin wani lokaci shi kansa Soorab ɗin ya ji haka don ina jin ya na ta ƙoƙarin gusawa daga wurin sai dai ina tuni lokaci ya ƙure.Madubin ne ya fara ci da wuta ta ciki,yayin da ƙofa ta buɗe tare da fizgar mu ni da shi aka ja mu izuwa wata duniyar.....

Wani wuri mai kama da maƙabarta ko ina yana ce ga wasu tsofin kwanukan abinci.Gefena na duba sai na Soorab a kwance babu numfashi a tattare da shi,ban kai ga tunanin fara basa taimako ba na ji wata murya na cewa “ wace ce ke? Kin san shekara nawa na ɗauka ina zuwa wannan makarantar ina ɗaukar darasi? Shine yau za ki yi ihu ? Kin ɓata mini rai saboda a duk lokacin da na ji ihu ina tuna fitar numfashin matata na ƙarshe da wasu matsafa ƴan uwan ki suka yi mata tarko ta faɗa”
Duk da ban ganin mai maganar amma tuni na gane fatalwar da na gani ce a can makaranta,ba ta bar ni kenan biyo ni ta yi.
“ Ka yi haƙuri ni ban san laifin da na yi maka ba,amma banda masaniya akan waɗanda suka kashe matar ka” na faɗa ina mai jawo kan Soorab na ɗora a cinyata.Wani irin zafi ne na ji kamar wuta ta lashe ni,wani gurnani Soorab ya soma kafin na ga jikinsa ya soma tsiro wa kamar wani icce.Wasu hallitu biyu ne suka bayyana kansu a ta cikin ɓargon bayan Soorab tare da soma feshin wuta su na ƙona kaf wurin.
Fatalwar nan ce na ji ta soma kukan raki tare da roƙonsa “ kar ku ƙona ni zan mayar da shi inda na ɗauko dama ni ita ce ta min laifi ba shi ba” 
Furicinsa tamkar ƙara zuga hallitun nan biyu yayi wutar sai ta ƙara yawaita,sai a lokacin halittar nan mai kan rago ta bayyana a gare ni,duk jikinsa ya sale da wuta jini sai zuba yake.Da hannunsa mai ɗauke da wani ido a tsakiya ya dalle mu kamar fitila kwatsam sai na ji wani shuuuu sai gamu a cikin bahon wanka.Sai lokacin Soorab ya soma yin tari tuni kuma abubuwan da suka fito daga tsakar bayansa sun koma waɗanda na fi kyautata zato protector ɗinsa ne.
Idonsa ya ware a kaina ya na yi min kallon mamaki,“ mi ya kawo mu nan?” ya jefo min tambaya,da sauri na tashi daga kan ƙirjinsa ina ƙoƙarin fita daga ruwan sai na lura bindi kifi ne da ni ina kaɗa shi cikin ruwa ya bada canɓallll sai Soorab ya ja wani numfashi ya na mai rumtse ido ya ce “ wani abu ne nake gani kamar shi kamar ba shi ba” ko da yake buɗe ido kuma tuni na dawo normal.Fita na yi tare da yin tsaye ina kallonsa,“ wai don Allah wace ce ke? Ni fa kin fara bani tsoro wasu abubuwa ma nake gani cikin madubin idona tamkar mun yi balaguro zuwa wani wuri amma na kasa tuna wa” 
” Za ka sani nan ba da jimawa ba” na faɗa tare da fita na bar shi dama a toilet ɗinsa ne.Ɗakina na je na canza kaya sannan na fito harabar gidan saboda in shaƙi iskan waje,motoci ne na ga su ta shigowa iri-iri wasu kuma tuni sun kama layi.Tsayiyuwa na gyara ina kallon ikon Allah tare da tambayar mi suka zo yi kuma,sama da minti goma ina tsaye ina kallon yadda suke ta faman kama layin can sai ga motar Ammy ta shigo.Fuskokin maza da matan ne suka fafaɗa murmushi su na kiran “ yawwa ga Malama nan ta zo”
“Malama?" Na maimaita sunan ina cewa to ‘ wace Malama ? Ta makaranta ko ta mi?’ ban kai ga lalubo amsa ba Ammy ta buɗe motarta ta fito duk suka shiga gaishe da ita.Saitin inda nake a tsaye ta kalla kafin ta yi min alama da hannu da na zo ,haka na taka na isa har inda take.Cike da farin ciki da alfahari Ammy ta ce“ ina gabatar muku da ƴata magajiyata kuma ,a yau ita za ta taya ni aiki saboda in tantance ƙwarewar ta” duk taɓi suka sa kafin Ammy ta ja ni izuwa wani lungu na gidan,a ta nan ne ke da ƙofa ta buɗe ɗakin ta na mai ce min “ shigo Sarah yau za ki ga irin taimakon da nake yi wa al'umma ” ciki muka shiga,wani irin yanayi ɗakin ke fesarwa tamkar ka shiga GIDAN GAWA(MRS SADAUKI) tsabar sanyi da kuma yanayin turarukan ƙamshi irin na aljanu.
Akwai manyan kujeru a jere a tsakiya an ɗora wani ƙaton table mai ɗauke da kwalabe iri-iri.Ammy ta nuna min kujera na zauna,ita ma ta je ta zauna akan kujera irin mai juyawar nan kafin ta danna ƙarar rawa.Babu jimawa sai ga wata mata ta shigo ,ta zauna ta na fuskantar Ammy “ ya jikin naki?”
“Yayi sauƙi sosai ,yanzu haka na je asibiti likita ya ce ina ɗauke da ciki shi yasa na zo na yi miki godiya na kuma kawo kuɗin da na yi miki alƙawari” matar ta faɗa tare da ɗauko dumbujen kuɗi ta ɗora kan table.Ammy ta ce “ ya zancen shi mijin naki ya bar fitar daren?”
“Eh ya bari tun da kika bani wannan abin na zuba masa a abinci” 
Magana su amma ni na yi shiru kawai ina duba cikin macen,tabbas ta na ɗauke da ciki amma sam ba ƙwan haihuwarta ba ne ya ƙyanƙyasa shi.
Maganar ta ce ta ƙarshe ta ja hankalina inda take cewa “ zan kawo wata ƙawata a gobe ita ma ta na fuskantar matsatsi a wurin mijin ta duk da ba ta faɗa min matsalolin ba”
Ammy ta yi murmushi ta ce “ faɗa mini sunanta”
“Suhaima”
Ɗaya daga cikin kwalaban Ammy ta miƙo mini ta ce “ buɗe ki shafa shi a fuskar ki” na karɓa na yi yadda tace ba tare da tambayar dalili ba,ta ce “ lumshe idonki binciko mini duk abin da kika gani game da mai suna Suhaima”
Ina rumtse idon na yi tozali da wani dodo tare da wata matashiyar mata wacce zanen fuskarta bai fito sosai ba,amma yadda gangar jikinta da surarta suka nuna min ba za ta wuce shekara talatin da biyar ba.
“ Mijin Suhaima ya na cikin ƙungiyar Zombie ba ya nemanta kan shimfiɗa sai a lokacin da take period,jinin al'adar ta ya kasance abu mafi ɗanɗano a harshen shi .Ya tsani turare Yayin da ita kuma a duniya ta na son yin gayu ta saka turare,ya na da mahaukatan kuɗi amma ba ya bata duk da kuwa dalilin da yasa ta aure shi kenan.Su na da ƴa guda a tare da mijinta Shakal mai suna Afnane ya na mugun son yarinyar wannan dalilin ya ɗora ta akan hanyarsa ya ci burin ta zama babbar matsafiya kuma shararriya fiye da Madam Gandu.Uƙubar da ya fi ɗanɗana wa Suhaima ita ce yadda yake gayyato mata abokansa su na tarayya da ita har su uku lokaci guda a cewar shi wannan shine phantasm ɗinsa” ina kawowa nan na yi shiru tare da buɗe idona.
“ To kin ji matsalolin ƙawar ki,in kin je ki bata labari don na ga ta na ƙwanƙwato game da aikina” cewar Ammy,matar ta fita wata ta shigo haka muka dinga tarbar baƙi iri-iri yawancinsu duk sun taɓa zuwa sai kuma wani ya shigo wanda farkon zuwansa ne.
A kunyace ya sunne kai ya na yi wa Ammy bayanin ya na fama da saurin inzali da kuma ƙanƙancewar al'aura.Ammy ta dube ni ta ce “ binciko mana mu ji mine ne ya kawo masa haka”
Ya ɗago muka haɗa ido da shi ya na shirin mayar da kai ƙasa na ce “ kar ma ki wahalar da kan ki na riga na gan ki” sai na miƙe tsaye ina juya ido ta wannan na sa kansa ya ƙage wuri guda idonsa duk suka firfito waje,“ mi yasa kike cutar da shi? ”
“Da wa kike magana Sarah namiji ne fa gaban ki” cewar Ammy wacce power ɗin jikinta ta yi ƙaranci ballantana har ta iya ganin esprit.
“Ita wacce nake maganar da ita ta san kanta,ki faɗa mini mi ya maido da ke duniyar nan bayan kin daɗe da mutuwa?” zuwa wannan lokacin murmushi mai sauti na ji Ammy ta yi.
“Shi ya ɗauke ni da kansa ya kai ni gidansa,shi ɗin mabiyan mata ne bai da aikin yi sai lalata ƴaƴan mutane ni kuma na lashi takobin sai na ƙarar da duk maza masu wannan tabi'ar da ke cikin garin Gomo”
“Ki fita ki barsa tunda yanzu ya bari”
“Hhhh! Ya bari ne saboda yayi aure ni kuma ba zan taɓa barinsa ya ji daɗin auren ba sai na kunyata shi a gaban matarsa ”  bakina na soma motsawa ina yin wani surutu wanda ban san a yaushe na koye shi ba,gurnani ya soma kafin wani baƙin hayaƙi ya fita ta idonsa da alamu baƙin esprit ɗin ne ya fita,fitar da ba ta da amfani don tuni ta gama lalata semence ɗinsa.
Na yi baya na zauna ina jan numfashi,sai a lokacin na maida dubana ga Ammy.Ball ɗin nan ce ta duba take juyawa ta soma yi masa aiki ,tuni ya dawo hayyacinsa.“ Aikin ka na da matuƙar wahala don haka ya na buƙatar kuɗi,baƙin ruhin da yayi zama a jikinka ya tafi da ƙarfinka da kuma ƙwan haihuwar ka.Za ka iya biya don mu je mu karɓo shi ko kuma ka saya tun da muna da su”
“Ok zan saya!” ya bada amsa Ammy ta ce “ je ka zuwa gobe ka dawo,kafin nan ga wannan turaren ka shafa a duk lokacin da ka zo kwanciya”
Bayan fitar shi Ammy ta kira wannan malamin namu a waya ta shaida masa ta na son semen ta na namiji ya kuma tabbatar mata da akwai.Ban yi nauyin baki wurin cewa “ Ammy amma mi yasa za a cutar da wani don a faranta ran wasu? Na ga matar nan ma da ta fita cikin nan ba nata ba ne,sannan yanzu za a ciro semen ɗin wani don a sayar ma wani hakan ba zunubi ba ne?”
Da ido ta tsure ni kafin ta ce “ Sarah abin da nake so shi zan yi! Tun kafin a haife ki nake wannan harakar,ina son ki da zuciya ɗaya kar ki yi wani abu da zai sa na sauya kyakkyawar niyyata zuwa mummuna.”
Shiru kawai na yi ta ƙara danna ƙarar rawa sai ga wasu matasa biyu sun zo masu son su yi kuɗi.
“ Kun shirya yin kuɗin ko da sauran tunani?” Ammy ta tambaye su,kai suka jinjina kan cewa sun shirya.
Wasu takardu ta basu suka cike,haka ta ƙure rubutun da ido ta na gyaɗa kai hakan yasa ni ma na ɗan leƙa hotunan ahalin kowanensu ne a jikin takarda da kowa yayi rubutu.Da biro Ammy ta kurce hoton mutum ɗaiɗaya daga kowanne ahali,sai ta ɗauko wata baƙar hoda ta zuba a jikin takardun.A gaban idona macijin Ammy ya haɗe mutane biyun da ta kurce,ta saki murmushi kafin ta buɗe wani akwati ta ciro ƙwandala biyu ta miƙawa kowa guda ta ce “ da dare in za ku kwanta ku ɗora wannan ƙarƙashin matashin kai da safe za ku ga an aje muku kuɗi,kullum ku dinga yin haka sai tsawon shekara guda sai ku so na canza muku wata” da murna duk suka karɓa suka tafi ba tare da sun san jinin ƴan uwansu ne suka sayar ba.
Ba tare da mutanen sun ƙare ba Ammy ta ce ta gaji sai kuma gobe da safe ,jikina a sanyayye na bi bayanta muka shiga ciki.
Ankon bikin Nawas ce anty Nafisa ta fitar ta na nuna wa kowa, Soorabiyya na ganina ta ɗauke kai yayin da Soorab ya tsura min ido.“ Mike damun ki?” ita ce tambayar da na ga idonsa sun yi min,ita kaɗai ce power shi mai aiki .“ Zan sanar da kai amma ba a nan ba don maganar sirri ce” na basa amsa kafin na je ni ma a dinga duba ankon da ni har lokacin cin abinci yayi, Ammy ta ce “ Soorab ka kai min abincina a ɗaki” ya amsa da “ to Ammy ” haka kawai na ji raina ya ɓace sam ban so su na yin kusa da juna,a yadda Ammy ke muguwa na san har semen ɗin Soorab ɗin ta na iya bayarwa don dama shine target ɗinta.
Anty Nafisa ta jera abincin Ammy tare da miƙa wa Soorab don kai mata,a hankali na duƙe kaina tare da juya ido na kama ƙafarsa da kyau kafin na taɗe shi ya faɗi ƙasa duk abincin ya zube.Yayi ƙara wacce ta saka Ammy fitowa ta na tambayar lafiya,ko kafin a samu mai bata amsa na ƙara juya ido tare da ɓulɓulo ruwa daga ƙasan tile.
“Santsi ne ya ja ni Ammy washhh! Wa ya zubar da ruwa a nan?” cewar Soorab,ina jin idonta a kaina amma ko kaɗan ban ma nuna na san abin da ke faruwa ba na ci gaba da cin abincina.
“Na fasa cin abincin” ta faɗa tare da yin gaba, Soorab kuwa miƙewa yayi ya na ɗingishi.
Abincin kawai ci ne nake amma sam ban jin daɗinsa ya zame min doli na yi wa abin nan tubkar hanci bai yiyuwa na zauna ina kallon ana baiwa Maciji ƴaƴan mutane ya na cinyewa,in kuma na tuna bikin Nawas ya matso hankalin nawa ƙara watsewa zai yi don mutane da dama za su halarci bikin hakan na nuni da cewa Maciji zai sha jini dayawa.
Haka na ƙarashe wannan wunin cikin rashin kuzari,har dare na kasa bacci ina zaune tsakiyar gado Soorabiyya ta shigo.Hannuwa kan ƙirji take kallona kafin ta ce “ kin iya yin wasa da hankalin mutane amma har yanzu kin ƙi yin abu mai muhimmancin.Tun kafin zuwan ki Abbana yake zo min ta mafarki ya na sanar da ni wasu abubuwa daga lokacin da kika zo kuma shikenan na bar yin mafarkin.Sarah kin girma ke ba ƙaramar yarinya ba ce da za ki yi gudun namiji,kin zo doron ƙasa ne domin yin aikin da mahaifin ki ya soma amma mi yasa kike kallon ana ci gaba da yin ɓarna? ” sai kuma ta zo ta kamo dukkan hannuwana ta ce “ taso mu je, Soorab na buƙatar ki don na saka masa magani a cikin madarar shi ina son yau ki tabbatar masa shi ba bil'adama ba ne Ammy ce ke son ɓoye masa  wannan sirrin”
Na waro ido na ce “ magani kuma?” ba ta bani amsa ba ta ja ni izuwa ɗakin Soorab tun a falonsa muke jin hucinsa,jikina na rawa na wuce bedroom ɗinsa yayin da Soorabiyya ta yi tsaye domin yin gadinmu .
Tamkar dama an tsara yau ne daren farkonmu ina shiga na soma jin wani abu mai kamar hazo ya na faso bangunan ɗakin ya shigo wa,suturar jikina ta fita da kanta yayin da iska ya soma kaɗawa Soorab ya buɗe idonsa ya na kallon surar jikina.Kamar ƴar tsanar roba mai aiki da remote haka na soma jin ana kaɗana ni cikin iska har na isa gare shi kan gado na faɗa jikinsa.A tare muka saki numfashi,muna kallon junanmu cikin ido muka fara sumbatar juna cikin lokaci ƙalilan muka lula wata duniyar mai cike da tsantsar shauƙi da ƙauna.Mu da muke kwance kan gado sai tsintar kanmu muka yi ƙasan ruwa,cike da tsantsar so Soorab ya jawo ni jikinsa bayan komai ya lafa ya na kallona,bisanin kuma ya mayar da dubansa da bindinsa irin na Maciji kamar mai koyon magana ya ce “ asalina!” na jinjina masa kai,ya ƙara sumbatata sai kuma muka dawo duniyar sama akan gadonsa.
“Bari na nuna maka wani abu” na furta tare da rikiɗa na zama Siren , Soorab ya buɗe ido tare da cewa “ waooo” ina shirin yin magana muka soma jiyo gurnani haɗi da girgizar ƙasa.Ta window muka leƙa a tare kuma muka yi arba da macijin Ammy na shawagi cikin gida tare da ɗauke mai gadin ƙofa ya haɗiye .Daga inda muke a tsaye Soorab ya buɗe bakinsa ya feso wata dunƙulalar wuta ya cilla wa macijin an yi sa'a kuwa ya buɗe bakinsa ta shiga ciki ji kake ɗuuuuu kaf illahirin unguwar ta amsa da ƙarar fashewar macijin haɗi da hargowar shi.Soorab ya ja ni zuwa toilet,cikin bahon wanka muka shige ni da siffar kifi shi kuma da ta Maciji  haka muka ta wasa har aka kira sallah ya fita ya na ɗaukar siffar mutum ya ce zai je yayi Sallah ni ma na yi.Ɗakina dai na koma ba tare da na yi sallar ba,a washegari Ammy ta tashi da matsananciyar rashin lafiya bakinta sai zubar da wani baƙin abu yake kamar guba.Soorab ya tsure ta da ido ya na kallo,a halin yanzu ya san wace ce Ammy wace ce ta haife shi amma ya ɓoye hakan bai so ta sani.Likita ya kira aka duba Ammy amma aka tabbatar lafiyarta lau,fita yayi babu jimawa ya shigo da Alkur'ani Bismillah kawai yayi Ammy ta soma yin nishi ta na kukan kar ya karanta mata shi.......

“Soorab ban so ka rufe min littafin nan” Ammy ta faɗa ta na mai ci gaba da gurnanin wahala.
“Ammy ki bari ya karanta miki mana domin samun sauƙin ki” cewar Nawas wanda bawan Allah sam bai so Ammy ta faɗi rashin lafiya ga bikinsa ya matso.
“Ban so! Sarah je ki shaida wa direba ina son fita”
Da “toh” na amsa kafin na fita zuwa waje,ina jin idonta a kaina wanda kuma bai rasa nasaba da canzawar tafiya ta.Ni ma ina jin jikin kawai daurewa ne nake don kar ta fahimci wani abu,direban na shaida ma wanda tun zuwana shine ban san dalilin da yasa shi macijin Ammy bai cinye shi ba amma na ɗora ayar tambaya sai na binciko haka.
Kafin na koma falo na zauna na jima kaina ciwo a ƙafa sannan na shiga,zaune na tarar da Ammy ta ƙure ƙofar shigowa da ido.Kamar yadda na yi zargin ne kuwa,“ke Sarah zo nan mine ne ya samu tafiyar ki?”
Kamar wacce aka daka na soma zubar da hawaye tare da isa wurin ta ina yin ɗingishi na nuna mata.Ammy ta ja ajiyar zuciya duk da tashin hankalin da take ciki kuwa amma ta na tsoron wanda zai faru in Soorab ya kusance ni.
Daidai bakin ƙofar falo yayi horne,Ammy ta miƙe a dadafe ta ce “mu je Sarah ” hannunta na riƙe muka fita bayan mun saci kallon juna ni da Soorab.Duk a bayan mota muka shiga,gidan tsohon nan na ranar ne muka je.Ko da muka samu ganinsa Ammy ta ɓarke da kuka ta ce “daren jiya an kawo min hari an kashe Guru ” shuru yayi ya na shafar wata baƙar hoda da ke cikin faranti kafin ya ce “babu matsafin da ya isa ya kashe Guru! A tarihin duniya matsafa ke ce kawai kika taɓa mallakar shi kuma ke ce ke yawan kawo mana abubuwan alfanu,kashe Guru ba abu ne mai sauƙi ba sai dai in wasu group na sauran ƙungiyoyin duniya ne suka haɗu suka kashe shi amma ba mutum ɗaya ba ko uku” ya ƙara yin shuru ya na mai janye hannunsa tare da tsurawa faranti ido wanda tuni ya soma kawo haske,ya ci gaba da cewa “dama na faɗa ! Ababen bauta ma ga shi sun faɗa ɗin,cikin biyu ne abu guda ya faru.Ko dai yadda na ce ɗin da farko,ko kuma dai....” sai yayi shuru tare da ɗagowa muka haɗa ido ya koma ya kalli Ammy ya ce “ko kuma dai Soorab ya samu kansa”
Ammy ma ta juyo ta kalle ni,duk da a can ƙasan zuciyata luguden tashin hankali ne amma sam ban bayar da fuskar da za su zargi na san wani abu dangane da abin da suke faɗa .
“Boss ka tabbata? ” Ammy ta tambaya.
“Tabbas haka ne,yanzu kuma don binciko ainahin waɗanda suka yi aikin doli muna buƙatar labulen sirri”
Fuskar Ammy na ga ta sauya ranta ya ɓace da alamu ba ta so zancen ba,“ amma babu wata hanya Boss ka na ga dai na jin daɗin jikina kuma... kuma ” ta yi shiru tare da kallo na.
Boss ya ɗauki zancen“ ya zama doli ki bayar da jinin ki,in ki na nuna tsoro ta ya kike ganin magajiyar ki za ta taso da dakakiyar zuciya? Ki daure ki bayar don samun mallakar abin da kike so za mu baki Guru sabo mai ƙarfi fiye da wancan”
Ammy ta sunne kai ta ce “ na bayar da Afnane...” ko baki ba ta rufe ba ɗakin ya ɗauki sautin kukan yarinya wacce ko a mafarki na ji shi zan gane.Wato Afnane ƴar Nawaf da Nafisa ita ce Ammy ta sadaukar ,wani abu na ji ya caki zuciyata har ban san lokacin da na ce ba “ a'a Ammy kar ki yi haka! Afna ƙaramar yarinya ce ba ta san komai please ”
“Bakin alƙalami ya riga ya bushe Sarah! Tun da kika ji kukanta tuni an cabko ruhinta ” Ammy ta faɗa ita ma ranta duk a jagule.
Boss ya ɗora da cewa “ Sarah daga lokacin da mutum ya shigo duniyarmu doli ya cire tausayi da soyayya,don duk wanda ta kama sai ka bayar ciki kuwa har da uwa ko uba”
Ya na gama faɗa haka sai ya ɗauko wata ƴar tsanar roba,allura ya caka a dukkan idonta biyu,ya caka ɗaya a al'aurar ta ,wata kuma daidai saitin zuciyarta sannan ya zuba mata farar hoda a jiki ya ɗora ta tsakiyar farantin gabansa.
Kukan Afnane nake ji kamar zai huda dodon kunnena sai kiran sunan mahaifiyarta take ta na kuka ta na ƙari ashe duk ban ga komai ba nan wasa ne.
“ Ku biyo ni” ya faɗa ,kasa tashi na yi sai da ya ƙara dubana ya ce “ Sarah ki taso yadda aka fara da ke doli a ida da ke” haka na miƙe jiki a sanyayye na bi bayansu.Ɗaki ne mai shegen duhu ,ga kuma yanayin ba mu uku ba ne kawai ciki sai kai komo ake ka na jin shuuu an wuce ta gabanka.Kyandir ya kunna sai na ji duk tsikar jikina ta tashi saboda idon mugunta da nake ji a jikina duk da ban ganin kowa amma na san su na nan.
Kan table Boss ya ɗora ƴar tsanar roba tare da miƙawa Ammy reza,ina tsaye a gaban idona Ammy ta soma yanke duk inda aka cakawa allura.Abin da ya fi bani mamaki bai fi yadda na ga jini na ta zuba ba a jikin ƴar tsanar ga kuma abubuwan mutane da suka bayyana ido da kuma al'aurar.
Da ido Boss ya min nuni da na ƙara matsowa,ni dai kasa ɗaga ƙafa na yi don daga nesan ma ya aka ƙara ballantana na je can dab da su.
Wuuul na ji kamar iska ya taso sai na tsinci kaina dab da table ɗin,wato an matso da ni.
Ammy ta sa reza ta tsaga cikin ƴar tsana,in raina bai fita ba a lokacin to lokacina ne bai yi ba na mutuwa.Kayan ciki da komai sai motsi suke haka Ammy babu tsoro ba imani ta ciro zuciyar Afnane ta miƙawa Boss ya ɗora kan farantinsa na tsafi.Na yi tunanin an ida sai na ji kuma ya na yin wasu surkulle haɗi da ambaton Guru,“sulululu!” kawai nake ji alamun tawowar Maciji amma sam ban gansa ba sai baza ido ido nake na ga ta inda zai ɓullo can na ga Boss ya buɗe bakinsa wani laɓuɓun Maciji ya fito ban ida tsorata da lamarin ba sai da na ga Ammy ta buɗe nata bakin macijin ya shige ruf ta rufe bakinta ta na sakin wani murmushi yayin da idonta suka ɗauki kalar yalo suna juyawa haɗi da bado haske kamar an kunna lantarki.
“ Congratulations kin haye mataki na gaba” cewar Boss.
Ammy ta ce “ mutuwar Guru gaba ta kai ni gobarar titi!” amon muryar nata sai ya zama kamar snake ɗin ne ke magana.Kayan jikin Ammy ne suka soma tsagewa su na faɗuwa ƙasa,na yi baya da sauri ina kallonta har ta rikiɗa ta zama ƙaton Maciji na yi baya da sauri ina jingina da bango sai kuma na ji an turo ni gaba da na waiga kuma ba kowa.Na juya da niyyar yi wa Boss magana shi ma sai na ga ya soma canza kala ya koma Maciji ,na rufe idona amma ga banza ba ta canza zane ba ras nake ganinsu su na mu'amala da juna kamar wasu mata da miji.Nishaɗin su duk ya cika min kunne,na juya na basu baya sama da minti talatin kafin na ji muryar Ammy “ Sarah?” ina juyowa na ganta cikin siffar mutum,amma shi sam Boss bai nan.Hannuna ta kama muka fita waje sai na gansa a zaune kamar ba shi ne ya ja mu izuwa ɗakin sirrinsa ba.
“An gano waɗanda suka kawo mana harin?” Ammy ta tambaya,ni sai yanzu ma ne na tuna da ainahin abin da ya kawo mu nan ɗin ma.
“Eh na samo” ya bata amsa cike da yaƙini,karon farko da ji tsoro da shakkar Ammy.
“Dama maƙiyinka ya na tare da kai,sannan da ɗan gari ake cin gari da yaƙi ” Boss ya faɗa tare da juyo mana farantin don Ammy ta waɗanda suka kai mata farmakin.....

Cak bugun zuciyata ya tsaya na wuccin gadi ganin hoton fuskar Soorabiyya raɗau a kan farantin,a can bayanta fuskoki ne sun fi ɗari amma ba a ganinsu.
“Ita ce ta jagoranci harin da aka kawo miki,su kuma waɗan can na bayanta tsarkakun esprits ba za su iya fitowa a nan ba ballantana mu san su amma tabbas ita Soorabiyya ta san su ita ce kawai za ta sanar da ke”
Ran Ammy a matuƙar ɓace ta ce “ zan tafi Boss” ita ke gaba ina baya har muka shiga mota,sai huci take ina kai idona cikin madubi sai na ga gudan lakaɗeɗen Maciji ne zaune kusa da ni wanda ba kowa ne wannan MACIJIN ba sai Ammy.Tunanin iri-iri yake yawo a kwanyata har muka isa gida,na yi tunanin muna shiga Ammy za ta ja Soorabiyya amma sai na ga ta share ta shige kitchen ,su kuwa duk mamaki suke yadda suka ga Ammy ta dawo cikin ƙoshin lafiya.Muna haɗa ido da Soorab ya tambaye ni“ya ake ciki?”
“Da matsala babba! Ammy ta gano Soorabiyya na da hannu a kashe Guru” na basa amsa ta ido.
“Amma ai ni ɗaya na kashe shi”
“To ai Soorabiyya ce ta jawo ni izuwa wurin ka har muka kasance da juna”
“Yanzu mine ne mafita?”
“Ni kaina ban sani ba Soorab,amma tabbas da matsala an ƙara wa Ammy power yanzu ita ce Guru ɗin kanta”
“Ban gane ba”
“Ammy ta haɗe Guru ya na cikinta fa”
Soorab ya waro ido, Soorabiyya da ke kusa da shi ashe duk ta na ankare da mu “mine ne wai?” furucinta yayi daidai da fitowar Ammy daga kitchen “azumin da na ɗauka ne nake jin kamar ya soma bani wahala” Soorab ya faɗa ya na ƙyaftawa Soorabiyya ido tuni ta gane kuwa,“ka daure kawai kai ɗin ne ba ka tashi sahur”
“Bacci bai barina amma ki dinga tashe ni please ”
“ Ungo ka sha” Ammy ta miƙo masa kofin madara,“ Azumi nake Ammy ”
“Ka karya shi domin lafiyar ka” ta faɗa cikin bayar da umarni.
“ Na samu sauƙi ai ban jin komai”
“Faɗa min saura kwana nawa bikin Nawas?” Ammy ta tambaya.
Shuru Soorab yayi,kafin ya soma kallon mutanen falon har ya aje idonsa a kaina“ kar ka bata amsa daidai sannan ka karɓa ka sha” na faɗa masa,ya turo baki ya ce “ Ammy ni na manta” ni ce na soma yin dariya kafin kowa ya dara, Ammy ma sai da ta yi murmushi wanda a ƙasansa nake hango farin ciki daga amsar da ya bata.
Madarar ya karɓa yayi Bismillah sannan yayi ta juya ta kamar mai son bari sanyinta sai ya rage nan kuwa addu'a ce ya tofe ta da ita “Ya Allah ka tsare ni da dukkan wani abin sharri ko ƙi da ke doran sammai ko ƙassai kai adali ne kuma masani akan komai”{Tirmizi,Abu Dawud,Ibn Maja}⁹⁸ ya shanye madarar tass kafin ya bai wa Ammy kofin ta karɓa ta na cewa “ yawwa autana tashi ka je ka kwanta” Soorab ya jinjina kai kafin ya miƙe.
Bayan tafiyarsa Ammy ta ce “ ina Afnane?”
Gaban ya bada rasss kamar wacce aka yi wa wankin ƙwalwa ni sai yanzu ma na tuna da abin da ke jiranta.
“Ta na ɗaki ta na bacci ba ta jin daɗin jikinta shine na bata magani” Nafisa ta bata amsa.
“Shine kuma ba ki sanar da ni ba aka kira Dr don ya duba ta” Ammy ta faɗa tare da nufar ɗakin,Nafisa ta ce “don na ga ta samu bacci ne”
Na kalli Soorabiyya tare da kuma saurin kawar da kai don na ga tambayoyi birjit cikin idonta.Na bi bayan Ammy,kamar gaske gefen gado ta zauna ta na shafar goshin Afnane wacce sai zufa take duk da kuwa sanyin AC.
Soorabiyya ta shigo,tambayar farko da ta jefo ita “Ammy mi kike shirya wa haka? Jikar ki ce fa? Don mi ba za ki girbi abin da kika shuka ba? Kin fita da ruɓaɓen ruhi kin dawo daram da dukkan alamu cutar ce kika juye kan Afnane don ba ki daɗe da fita ba ta faɗi ta na kuka idonta duk suka juye suka fito.Sannan a lokacin da take nuna bango da idona na ga Rahuni ya na  jan ruhin Afnane ”
Ammy ta ɗago kai ta na kallon Soorabiyya ba tare da tace komai ba,idonta ne suka soma juyewa zuwa na snake kafin ƙyaftawar ido Ammy ta ziro wani dogon halshe ta cabki wuyan Soorabiyya tare da dalla mata cizo,shatin haƙoran Maciji suka fito sai dai babu jini.
Tuni fatar Soorabiyya ta soma canza kala daga fara zuwa baƙi mai ruwan toka,cikin muryar nan ta Snake Ammy ke cewa “na daɗe ina gargaɗin ki akan ki fita daga hanyata kika ƙi,ko shashashan ubanki da ya so kawo min cikas lahira na aika shi shi ballantana ke ƙaramar ƙwaro.Na zuba miki dafin Maciji a jikin ki,zaɓi ya rage a gare ki na ki rayu ko ki mutu.Ki faɗa min ke da su waye kuka yi haɗin gwiwa wurin kashe Guru ?”
Cikin raɗaɗin gubar da ke ratsa ta tace “na gwammaci mutuwa da na sanar da ke! Tirrr da halinki ina baƙin ciki da takaicin fitowa a tsatsonki.Baƙin ruhinki da banzayen esprits ɗin da kike yi wa bauta kun yi kaɗan da ku kawar da tambarin Siren a doran ƙasar Gomo.Ki jira sai kin ce ni na faɗa miki da sannu za mu mayar da ƙasar nan tamu doli sai mun mulke ku”
“Hhhh! Ƙaramar alhaki! Ke har tutiya kike da ke Siren ce ? Kar ki manta canzawa siffarki ta na hannuna sai in na yarda ne za ki koma kuma har abada ba zan baki wannan damar ba” Ammy ta faɗa tare da juya bindinta na Maciji ta bugi Soorabiyya da shi ta saki ƙara.Ƙara ce wacce babu wani mutum normal da zai iya ji ballantana ta jawo hankalinsa,hatta ciwon da ta ji wa Soorabiyya sai matsafi ne kawai zai iya ganinsa.
A wahalce Soorabiyya ta bar ɗakin,sai a lokacin Ammy ta juyo idonta kaina a hankali kuma ta rikiɗe ta dawo normal.
Nafisa ta shigo ɗakin hannunta riƙe da kofin madara wacce ta kasance ta Soorab,shigowar ta yayi daidai da tashin Afnane Ammy ta saki murmushi tuni na gane shirinta ne.
Nafisa ta bai wa ƴarta madarar da ita kanta ba ta san guba ba ce,sai da ta shanye tasss sannan ta ɗora idonta kan Ammy ta na murmushi a zahiri .Amma a baɗini idonta tsiyayar da jini suke saboda da an cire ƙwayar sai ramen kawai,“ Ammy mi na yi miki? Ki na ga za su tafi da ni zan bar iyaye ne” shine Abin da Afnane ta faɗa da ido.
Ammy ta shafi kanta a zahiri ta ce “ ki kwanta ki huta my love zuwa an jima zan kai shopping ” amma a baɗini cewa ta yi “ ke ce ki ka cancanta na bayar,don iyayen ki za su iya haifar da wata ”
Afnane ta je ta shige jikin mahaifiyarta ta ce “ ina son ki Mama”
Na kalle su sai suka bani tausayi,da sauri na fito na nufi ɗakina ina buƙatar aiwatar da wani aikin gaggawa cikin biyun nan ya kamata na taimaki guda.
Sai da na rufe kowanne bango ta yadda wani ruhi ba zai samu damar shigo min ba kafin na jawo bokitina,ina son kai wa Daddy ziyara sai kuma na tuna ya ce min itaciyar nan da ya bani ta na maganin cutuka na tsinko ɗa guda tare da jawo madubin tsafina na bi ta cikinsa tare da ɓulla ɗakin Soorabiyya.A kwance na tarar da ita a gabanta duk wasu abubuwa nata ne na tsafi da take san ran za su warkar da ita amma shuru fatar jikinta sai ƙara rinewa take da dafin Maciji.Na taɓe bakinta na matsa mata ruwan maganin,a hankali ta buɗe idonta a sannu-sannu baƙin cikinsu ya soma fita haka ma gangar jikinta.
Muka sakar wa juna murmushi,na bata labarin komai abin da ya faru da muka je can gidan Boss .Muna cikin haka ne muka soma jin takun Ammy da alamu za ta shigo nan ɗin ne,na kama Soorabiyya da mugun sauri muka bi ta cikin mirror muka dira a ɗakina.
“Soorabiyya ba mu da sauran lokaci haƙuri za ki yi ki koma can tushen ki,zan nuna miki hanya zuwa masarautar ku in kin je ki sanar da Abban ku komai abin da ke wakana,ƙarfin power kaɗai bai isa mu yaƙi Ammy ba na fahimci sunan ta na babbar matsafiya ne amma Boss amfani yake da ita akwai manufar da yake son cimma ” na faɗi haka ina shafar ƙaramin bokitina wanda ya rikiɗa ya zama ƙaton Teku ,da hannu na soma yi mata kwatance hanyoyin da za ta bi ta je can gidansu da ke ƙasan ruwa.“ Wannan za ki shiga da kin zo daidai inda ke da ƙaton tambarin Snake ki tsaya kawai za a zo a tafi da ke”na yi maganar ina kallon ƙofar saboda yadda ake naushinta,“Tsoro nake ji Sarah ban taɓa rayuwa cik....” ban bari ba ta ida na tura ta cikin ruwan tare da shafar samansu komai ya dawo normal.
“Sarah!” na ji muryar Ammy na kirana,“na'am!” na amsa,“mi kike kika rufe ƙofa?”
“Ina wasa ne Ammy jira gani nan”  na faɗa tare da tashi na buɗe mata,ta tsure ni da ido kafin ta ce “Soorabiyya ba ta shigo nan ba?”
Na girgiza kai na ce “a'a ki duba ɗakinta”
“Daga can nake”
“Ki barta kawai ai doli za ta dawo tun da maganinta na hannun ki”
“Haka ne! Zo mu je baƙi sun fara zuwa” haka na fito muka nufi ɗakin da take tarbar baƙi,kamar jiya haka suka dinga shigowa ɗaya bayan ɗaya har aka zo kan wannan matar ta jiya ta zo ita da ƙawarta.
Cak zuciyata ta daina bugawa,tamkar an riƙe mini numfashi haka na ji .Ammy ta dube ni ta kuma dubi Suhaima tsananin kamar mu ai bai kai ace mini ita ce mahaifiyata ba.
Ta yi baya za ta juya,da sauri na ce “Mama...” ta tsaya cak jikinta ya ɗau kyarma kamar mazari ina shirin miƙewa ta yi saurin fita a guje,ƙawarta ta take mata baya har zan bin bayansu Ammy ta riƙe mini hannu gam ta na cewa “kar ki fita”.....

“ Babu buƙatar sai kin bi ta,za mu san abin yi duk da tuni mijin nata ya ƙarar da ita” Ammy ta faɗa ,haka muka ci gaba da tarbar baƙin kafin mu fito mu je can cikin gida.Kafin mu rabu Ammy ta ce mini “ zan je na ziyarci Boss a ɗakin sirri yadda muka yi da shi zan sanar da ke” kai kawai na jinjina mata na zauna salon ina nazari kawai sai ga kukan Nafisa ya cika gidan,na ruga a guje na nufi ɗakin sai na tarar da Afnane ta na ta zabura jini na yi mata zuba ta ƙofofin hancinta.
Cak na tsaya ina kallon Ammy wacce ta zo a ɓoyayyar siffa ta na zuƙe jinin Afnane,wacce na san tuni tata ta ƙare mutuwa kawai za a jira.Tun ta na motsi har idonta suka tsaya cak,“ ta mutu!” Nafisa ta furta na lumshe ido kawai ba tare da na motsa ba kamar wata zararra ta fita a guje kuma ta dawo ta na waige-waige kafin ta ɗauki waya ta kira Nawaf.Babu jimawa ya zo shi da Nawas ,ko tambayar ina Ammy ba su yi ba suka ɗauki Afnane don zuwa asibiti.Sai dai su na zuwa can aka tabbar musu da ta mutu suka dawo gida,Ammy kamar wata ta kirki haka ta fito cikin shiga mai kyau sai baza ƙamshi take.Da ta samu labari ta fi kowa kuka,ni kuwa ido kawai na zuba ina kallon ta har sai da ta harare ni can ta ce “je ki kira Soorab” na miƙe ƙafafuwana a sanyayye na isa ɗakinsa.Bai nan sai motsin ruwa da nake ji a toilet,kai tsaye na je na shiga cikin bahon wanka na hango shi ya ɗauki siffar Maciji.Da idonsa yayi min alama da na zo,ina shiga ruwan na zama Siren .Wata irin kulawa muka ba kanmu muka kasance da juna ta naturel siffarmu ba wai ta ƴan adam ba,sai bayan mun fito ne nake ce masa “Afnane...” “na sani!” yayi saurin katse ni na zuba masa ido ya jinjina kai ya ce “na ga duk abin da ya faru a mafarki ,amma Ammy sai ta san ta aika babban zunubi na cinye yarinyar da nake ƙauna kayan takaici wai jikarta” haka muka fita tare da shi.
Tuni mutane sun cika gidan,Ammy ba a ma ganinta.Haka aka yi mata wanka aka kaita gidanta na gaskiya,yawaitar mutane ta sa na koma ɗakina na rufe ko ina sannan na fiddo madubina ina yin wasu surkulle sai ga Daular su King Gandu ban yi sanarwar zan kawo ziyara ba hakan yasa ba su san da zuwan nawa ba.Ganin Soorabiyya na cikin ƙoshin lafiya yasa na koma can wajen anty Sailuba na ci sa'a kuwa ta na tsaye gaban madubin saloon ta na gyara mayuka.Ta zabura kafin kuma ta ja ajiyar zuciya ta ce “Haba Sarah sai ki sa zuciyata ta buga ai irin wannan bazata ko irin iskan nan da ya taɓa tasowa wancan zuwan naki ba ki turo ba”
Na yi murmushi na ce “anty ana ta aiki?”
“Eh wallahi ya kike? Ina Hajiya?”
“Hum! Ina dai muguwa za ki ce,duhun mine ne nake gani a goshin ki?” na faɗa hankali tashe .
Ta shafi wurin ta ce “kai babu komai”
“A'a da matsala! Tabbas akwai wani mummunan abu da ke tunkaro ki sai da na kasa ganin mine ne ga shi kuma ni ma zan shiga bussy saboda muhimman aiki da zan aiwatar akan Mamana da na gani yau”
“Wayyo kin ganta ashe? Kai na taya ki murna”
“Anty ina shaida miki ki na cikin haɗari ke kuma sai fara'a kike abun ki,Mamana ma na cikin cakwakiya doli ni ce zan fitar da ita” na yi furicin ina waigawa bayana saboda handle ɗin ƙofar da ake murɗawa,da sauri na ce “ anty zan tafi ban san ranar da za mu sake haɗuwa ba amma zan aje miki saƙo kan dressing mirror ɗinki a duk lokacin da kike cikin wata matsala a fuska za ki shafa ruwan maganin da zan aje miki da kin yi haka zan zo” ina gama faɗa na shafa madubin tare da mayar da shi ma'ajiyarsa daidai nan Soorab ya shigo.Sosai na yi mamaki yadda aka yi ya buɗe ƙofar duk uban matakan tsaron da na saka.
“Mine ne kike shirya wa?” ya jefo min tambaya.
Na ja ajiyar zuciya na ce “Mamana! Yau na ganta ta na cikin matsala a daidai lokacin da zan bin bayanta kuma Ammy ta hana ni ”
Soorab yayi wani murmushi ya ce “Sarah har yanzu ba ki san Ammy ba ne,kin san wane ne Mamarki ke aure kuwa ? Shakal shine mataimakin Ammy makaranta guda suke koyarwa shi da ita.Sun kafa ta ne don cutar ƴaƴan mutane da koyar da su tsafi,abin da zan faɗa miki shine zaɓi guda ne kawai ya ragewa Mamarki domin ta tsira da ranta shine ta koma gun mahaifin ki doli can ne kawai za ta samu waraka”
“Amma ta ya aka yi ka sani?” bai bani amsa ba sai jawo ni da yayi ya soma sumbatata,sai bayan komai ya lafa sannan ya ce “tun ranar da na kusance tun daga wannan lokacin duk abin da kika yi wanda kike da niyyar yi ina jinsa a ruhina.Ɗazu kin tura Soorabiyya a ruwa amma ba ki yi mata cikakken bayani kan cewa ɗayar gaɓar ruwan ta maƙiyanmu ce saura ƙiris ta shiga na yi sauri tura esprit na yayi mata iso har can”
Na ja ajiyar zuciya na ce “ ya kamata ka fita kar Ammy ta shigo ta gan mu a haka ”
Ya girgiza kai ya ce “ ina da masu tsarona fa ko hanyar ɗakin idonta ba za su iya gani ba ballantana ta zo nan” ya  yi maganar ya na mai ƙara ɗaukar niyyar kusantata na tari numfashinsa na ce “wai mine ne haka yanzu fa muka yi”
Daidai saitin kunnena ya raɗa min “kar ki manta ni ba bil'adama ba ne ,sannan jinsinmu da na jinnu kusan iri ɗaya ne sha'awar mu kusa take shi yasa za ki ga aljani ya ƙi rabuwa da bil'adama” ban ƙara ce masa komai ba yayi wata miƙa wasu manyan fuka-fuki biyu suka fito da su ya rufe ni ruf.
# PROVINCE ORIENTALE 
Sailuba na gama aikinta ta rufe ta koma gida,ta na zuwa kuwa ta ga wata baƙuwar kwalba kan dressing mirror ta yi murmushi kawai ta ɗauka ta na juya ta kafin ta fita ta ɗora girki.Bayan ta gama ta yi wanka ta shirya tsab don tarben Bilal wanda yanzu kasuwancinsa ya na tafiya daidai,can farko ma aikin su Azo ne suka yi blocking duk wata ƙofar samunsa don su jefa shi cikin tsananin da zai sa ya karɓu tayin su.A ranar da ya taɓa ruwan nan a wannan ranar ne Sarah ta wanke shi da duk wani sharrin su Musty .
Sai da ya fara zuwa wurin Hajiya ya gaishe ta ya kuma bata ledarta,a yanzu sosai take kula da shi haka ba ta tsangwamar Sailuba.
Ya na shiga ta yi tsalle ta rungume shi, Bilal yayi murmushi ya ce “ my Lub babyna” ta ɗan turo baki ta ce “ ban son Lub Baby ɗin nan don ya na tuna min da Luba ɓera”
Bilal yayi dariya ya ce “ ni dai kai min ruwan wanka” ta na dariya ta fita ta cika bokiti ta kai masa ya je yayi wanka.
Bayan ya fito ta gabatar masa da abinci,tsabar daɗin girkin ya ce “ yau zan baki kuɗin da na yi miki alƙawari”
Sailuba ta washe baki ta ce “ kamar ka san kuwa duk mayukan da nake aiki da su sun ƙare” kuɗin ya zaro kusan 50k ya miƙa mata ta yi godiya tare da sa masa albarka.
Washegari da misalin ƙarfe tara na safe Sailuba ta shirya ta tafi ƙaton Mall ɗin da take sayen kayan aikin saloon .Duk wani abu da take buƙata sai ta jefa shi cikin basket ɗin zuba kaya,bayan ta gama ta kai don buga lissafi sai dai kuɗinta ba su isa ba saboda tashin farashin kaya.
“Ki bari zan biya miki ” ta ji murya daga bayanta,ta juyo da sauri ta na waro ido kafin ta ce “ wai Bibalo ce nake gani?”
Wacce ta kira da Bibalo ita ma ƙaramar ƙafa ce ko ta girme Sailuba ba su wuce da shekara biyu,ta cire baƙin gilashin idonta ta ce “ Hajiya Biba dai,Bibalo ai tsohon suna ne” ta faɗa tare da miƙa ATM ɗinta aka cire kuɗin da Sailuba ta yi sayayya aka saka mata a leda ta karɓa,ita Bibalo ɗin ta zube nata aka yi lissafi bayan ta biya suka fito waje.
Sailuba ta ce “ ya gari ya kwana dayawa? Ya aikin saloon ɗin?”
Bibalo ta sheƙe da dariya ta ce “ haba Sailuba yanzu ni na yi miki kama da mai aiki saloon ? Ai sai dai kamfani”
Sailuba ta buɗe baki da hanci ta na kallon ta kafin ta ce “ yaushe kika yi makarantar da za ki gudanar da aikin kamfani?”
Bibalo ta nufi wata dalleliyar farar mota irin mai taya a baya ta ce “ kin ga zo na sauke ki ni banda lokacin surutun nan naki ”
Jikin Sailuba ne ya ida yin sanyi ganin motar da Bibalo ta buɗe ta shiga mazaunin direba,“ in ba ki buƙata sai na yi tafiya ta” da sauri Sailuba ta zagaya ta shiga gidan gaba.
Bibalo ta ƙure AC ta na mai ɗaukar wani turare ta ɗan fesa sau ɗaya tak sannan ta fara tuƙa motar,Sailuba kuwa wani irin ƙishin ruwa ne ya kama ta kamar wacce ta shekara goma ba ta sha ruwa ba.Ko tambayar Bibalo ba ta yi ba ta ɗauki gorar ruwan da ta gani ta buɗe ta yi tunanin za ta iya shanye su duka tsabar ƙishi amma ta na ƙwagwawa guda ta ji duk ƙishin ya gushe.Ta maida murfin ta rufe,ta na mai kallon Bibalo ta ce “ na yi mamakin yadda kike da mugun son aikin salon amma kika ce kin daina”
“Sailuba ke ma fa da za ki yarda da shawara ta da aikin salon ɗin nan kin bar shi kin kama babbar haraka.Yo duka nawa ne Hajiya Tambara ke badawa? Wai ki na ma da labarinta?” Bibalo ta tambaya kasancewar ita ce dama ta haɗa Sailuba da hajiyar birni ta na sayar mata da gashi .
“Ta na nan! Watan da ya wuce ma ta zo,ina ne wai za mu je? Ni ban ma sanar da ke cewa mun tashi tashi ba mun koma can gidansu Bilal ” Sailuba ta faɗa ta na duban hanya amma sam ba ta gane wace hanya ba ce,ita tun da aka haife ta a garin nan ba taɓa biyo wannan wurin ba sam kamar ma ba a cikin Congo suke ba.
“Yunwa nake ji shine na ce bari mu biya in mun ci abinci sai na kai ki gida ” Bibalo ta faɗa ta na mai parking a wuni haɗaɗen restaurant tun daga jikinsa har ƙofofinsa na madubi ne.
Fita suka yi ita Bibalo ɗin ke gaba Sailuba na take mata baya har suka shiga ciki,jikinta ta ji yayi wani tsammm duk tsikarta ta miƙe kamar kazar da aka tsoma cikin ruwan sanyi.
Wuri mai kyau Bibalo ta kama musu,Sailuba sai waige-waige take ta na kalle-kalle don ta zama baƙauya.
“Amma ban taɓa sanin akwai gidan cin abinci haɗaɗe har haka ba a garin nan” Sailuba ta faɗa ,daidai nan aka kawo musu menu don zaɓar abincin da za su ci Bibalo ta zaɓi nata kafin ya miƙa wa Sailuba.Sam kasa karanta rubutun ta yi saboda harufan duk a juye suke,don kar ta yi ƙauyanci sai kawai ta ce “a kawo mana kawai iri ɗaya da ƙawata” ya jinjina kai kafin ya tafi.Babu jimawa kuwa ya kawo wani haɗaɗen girki sai ƙamshi yake ,cike da kulawa Bibalo ke kallon Sailuba ta na cin abincin da farko kamar ta na yamutsa fuska saboda rashin sabo da ɗanɗanon kafin kuma ta ci gaba da ci .
“Yawwa bari na yi miki bayani game da business ɗinmu,adashe ce muke yi duk ƙarshen wata za ki zuba abin da kike da sai a rubuta in kwasar ki ta zo a gidan ki za a taru a kuma ci abinci sannan duk bayan kwasa muna da wani meeting da ake yi amma shi cikin dare ne sai ki san yadda za ki yi ki shawo kan Bilal ya bar ki”
Kamar abun asiri Sailuba da “toh” kawai ta amsa mata bayan sun gama cin abincin suka fito.Har ƙofar gida Bibalo ta aje ta,Sailuba na shiga cikin gida da Laure ta soma cin karo kanta ne ya soma sarawa da ta sauke idonta kan cikin Laure inda take hango ƴan biyunta masu kama da na jinnu ƴan mitsi-mitsi da su sai juyi suke.Laure ta fasa wani ihu kafin ta duƙa ƙasa wanda hakan yayi daidai da fashewar ruwan haihuwa,Sailuba kuwa kamar wacce aka shuka haka ta yi tsaye jikinta na rawa a gaban idonta Laure ta haifo jariran kukan farko kawai suka yi kafin kuma su yi tsit rai yayi halinsa.......

Jikin Sailuba ya ɗauki rawa,dakyar ta iya ɗaga ƙafa ta isa ga Laure wacce take jin duniyar na juya mata saboda haihuwar kai tsaye da ta yi.Hajiya ta fito ta na salallami don ta na bacci ta ji kukan jinjirai,dakyar suka taimaka wurin ɗauke jariran aka zuba su cikin roba.Sailuba jikinta ya kasa barin rawa a haka dai ta taimaki Laure ta tashi ta kaita banɗaki ta wanke jikinta.Tuni aka kira Saleh sai ga shi ya zo afujajan,shi ma ya kaɗu da ya ga jajiran sam babu fatar mutum a jikinsu ga su nan a sulɓe.A haka dai aka yi musu wanka,ya kira Bilal da wasu mutanen da ba a rasa ba suka yi musu sallah tare da rufe su nan cikin gidan.
Laure sai kuka take don ba ƙaramin buri ta ci wa haihuwar nan ba har adashe ta shiga don ta yi ɗinkuna na kece raini.
Sailuba na zaune daga gefe sai tunani take ‘anya kuwa lafiya nake? Kafin Laure ta haihu ni kam kamar na ji idona sun yi motsi haɗi da hasko min su tun a ciki.Mike faruwa da ni ne? ’ ta yi wa kanta tambayoyin a zuci sai dai ba ta samu amsar su ba a haka ta haƙura.Mutane tuni sun fara shigowa yi wa Laure jaje,Sailuba ta je ta buɗe ɗakinta ta shiga.Kwalbar da Sarah ta ajiye mata ta ɗauko har za ta buɗe kuma sai ta ji wani abu ya shiga kwanyarta na ƙin buɗewar kawai sai ta aje tare da fara yin harakokin gabanta.
Ita ce ta yi girkin duka gidan,bayan sallar isha'i Bilal ya shigo ya na tsaka da cin abinci ya ce “ina sayayyar da kika yo ?”
Sailuba ta yi shuru sai yanzu ta tuna ma da ta bar su a motar Bibalo,ta ce “su na wurin ƙawata Bibalo na manta shab ban tawo da su ba”
Kasancewar Bilal ya san Bibalo ɗin sai ya ce “yaushe Bibalo ta dawo ? Aka ce ta tafi Nigeria kenan ta dawo”
Sailuba ta gyara zama ta ce “ai kuwa dai Bibalo ta dawo ta zama Hajiya ga ƙatuwar motar da take tuƙawa kuwa?”
Bilal ya kece da dariya ya ce “Bibalon ce ke tuƙa mota? Hum! Wasa dai kike min”
Ta ce “wallahi da gaske nake,ita ce ma ta biya min kuɗin kayan da na saya kuɗin da ka bani ko taɓa su ban yi ba”
Bilal ya aje cokali ya ce “Bibalo dai wannan da na sani? Ta biya miki kuɗi? Halan jan baki ne kawai kika saya?”
Sailuba ta haɗe rai ta ce “wane irin jan baki kuma? Mayukan salon”
“Eh lalle na yarda ta zama Hajiya ,amma Bibalo da ke da shegen maƙo cikinta ma ta na baƙin cikin saya masa abinci”
“Ai kuwa dai yanzu ta zama Hajiya Biba ”
“Sana'ar mi take?”
“Ta ce min dai wani kamfani take kulawa”
“Hum! Da ta yi wane karatun?”
“Ni ma dai haka na ce”
“Ki guji mutumen da yayi kuɗi ƙasa da shekara biyu ba tare kin san ƙwaƙwarar sana'ar shi ba” Bilal ya faɗa ya na mai tashi ya fita,Sailuba ta bisa da ido kawai.
Bai dawo ba sai lokacin shiga bacci.
Washegari 
Tun da safe Bibalo ta dira gidan na kwaɗa sallama,Bilal ko fita bai yi ba.Sailuba ta leƙa tare da amsawa,sai ta yi mata izinin shigowa.
Bayan Bibalo ta zauna ne ta miƙa mata ledar ta ce “jiya sai kika manta da kayan kuma ba ki kira ni ba”
“To ai banda lambar ki”
“Au kin goge kenan? Ai ban canza layi ba,ya ne ya gida ya gajiyar jiya kuma amma gaskiya kowa yayi murna da abin da kika bayar a  tashin farko”
Sailuba sam ba ta gane abin da Bibalo ke nufi ba ta ce “na bayar da mi?” 
“Zan tafi akwai aikin da zan yi” Bibalo ta faɗa ganin har yanzu ita Sailubar ba ta je gana ba.
Har za su fita ta ce “zo ki yi wa facakala ɗina jaje jiya ta yi haihuwar arziki”
Sai suka shiga ɗakin Laure ta jajanta mata sannan ta yi mata rakiya har bakin mota,Bibalo ta ce “fatan kin shawo kan Bilal ɗin zai bar ki?”
Sailuba ta ce “ban kai ga yi masa zancen ba”
“ To ki yi ƙoƙari dai ki sanar da shi don mutanenmu har sun matsu ku yi haɗuwar zahiri saboda abin da kika yi jiya ko ni kin burge ni”
“Wai mi na yi jiyan?”
“Ke haba sai an jima” Bibalo ta faɗa tare da shigewa mota ta bata wuta .
Sailuba na dawowa ta tarar Bilal ya zazzage duk mayukan,ido ya tsura mata sannan ya kalli tulin kayan ya ce “ haka kawai don kun haɗu sai ta saya miki kayan wajen 170k? Ke kuɗin ki mi za ki yi da su? Kika ce min ki na da 100k na cika miki za ki sayen kayan saloon shine yanzu za ki bari wata ta biya miki?”
Sailuba ta ce “ haba Bilal don kawai ta saya min wannan ƴan mayukan shine za ka hau ni da faɗa?”
Ya waro ido tare da ɗaukar takardar receip/reçu da ya gani ya ce “ 170k? Ba Nera ɗari da saba'in ba,shine kike so na yi shuru?”
Sailuba ta yi ƙasa da murya ta ce “ saboda ba ka motar da take hawa ba shi yasa kake cewa haka,amma a wurin ta miye wani 170k?”
“To sannu uwar son banza! Da ta kashe miki kuɗin ke kuma mi za ki bata daga ƙarshe? Ai komai na duniyar nan ya na da farashi faɗa min ke mi za ki bata?”
Sailuba ta ƙanƙance ido cike da masifa ta ce “ wato zargina ma kake? Ka na tunanin har mace ƴar uwata za ta burge ni mu yi less?”
“Duk ba wannan ba daga yau kar na sake ganin ki da ita,kuma ki ce in ji ni kar ta sake tako min ƙafarta a gidana” ya na gama faɗa ya fice ya ɗauki bokiti ya cika da ruwa ya je yayi wanka,har ya gama shirya wa bai ce da ita uffan ba ransa a jagule ya fita.
#GOMO
A yadda Soorab ya rufe ni da fukafukinsa sai na ji ni cikin tsaro na musamman,ba wai Ammy da ke ƙaramar matsafiya ba hatta shi kansa Boss ɗin nata bai isa ya zo nan ba.
Ina jin ya na karanta wasu abubuwa cikin sauti ƙasa-ƙasa kafin ya lashi fatar idona.Wani irin yanayi ne na ji,kamar an yi min canjin wuri a hankali na buɗe idona sai kuwa na yi arba da wata haɗaɗiyar duniya hatta kayan jikinmu an canza su zuwa na sarakai.Abun burge wa har da kambun sarauta a kawunan mu,ni da nake a kwance yanzu kuwa a tsaye nake jone da fukafukin Soorab wanda fuskarsa ke ɗauke da zallar farin ciki .
“ Ina ne nan?” na tambaye shi ina kallonsa cikin ido,“ duniyata ” ya bani amsa tare da kaɗa fufukensa guda muka tashi sama na dafe ƙirjinsa ina ware ido ina duba yadda ƙasan duniyar ke da kyau.
Bai dire mu a ko ina sai wata daɗaɗiyar masarauta wacce ka na gani ba a magana shekaru sai dai a ce ƙarni . Kan ƙafafuna ya sauke ni na soma kallon abubuwan ban mamaki yadda ke da zanen dragon iri-iri daga masu gemu sai masu kan maciji da sauransu .Haka wasu na da fukafukai wasu kuma ba su da,“ amma Soorab wannan ɗin duk mine ne?”
Daga bayana na ji muryar wani tsoho ya na cewa “ gidan tarihi ne da ke duniyar Mars” 
Na juyo da sauri na yi arba da wani tsoho mai gemu fari sol,Soorab ya kaɗa fufuke yayi tsalle ya dira gabansa ya na cewa “ Papy !” sai suka rungume juna kafin su zo kuma kusa da ni.
“Barka da zuwa ƴata duniyar dragons,biyo ni na baki tarihin wannan wuri da kuma muhimmancinsa” ya riƙe hannuna amma sai na ji babu komai na dangane da tsoka ko ƙashi tamkar a cikin iska ne hannun nawa yake.
“Dodanni ba halittu ne na almara ba, amma halittu ne na zamanin da suka taɓa yin tafiya a duniya ta fuskar jiki da makamashi. Waɗannan heros masu ƙarfi, masu ɗaukaka suna cikin masana'antar al'adu da almara, suna nuna ma'anarsu ta ruhaniya mai zurfi. dodanni sun wanzu ne a lokacin da tafiya tsakanin masarautun jiki da na ruhaniya ya kasance na ciki, yana ba su damar bayyana sosai a cikin duniyarmu. Duk da yake hankalin ɗan Adam ya canza kuma kuzarin duniya ya zama juyi-juyi, dragons sun janye zuwa manyan biranai masu girma, kodayake kasancewar su da tasirin su sun kasance masu sauki ga waɗanda suka dace da ainihin ruhaniyarsu.
 Dragons mallaki ne na ruhaniya Properties/ Prophéties, sau da yawa alama ƙarfi, hikima, da kuma canji. Su ne na farko, embodied the primal forces of nature. A matsayin masu kula da tsohuwar hikima, dragons suna riƙe da asirin sararin samaniya da asirin halitta. A cikin al'adu da yawa na ruhaniya ana ganin su a matsayin masu kare ilimi mai tsarki da ƙofofi zuwa manyan jihohin lamiri. Suna wakiltar ikon wuce iyaka, suna kunna canji na sirri, kuma suna amfani da ɓoyayyen makamashi  don ci gaban ruhaniya.
Ga waɗanda suka yi riƙo ko yarjejeniya da dragons a matsayin protector dabba, wannan haɗin ya na nuna halaye kamar jagoranci, ƙarfin hali, da kuma zurfin sani.Mallakar dragon protector nuna cewa ne mutum ya na da ƙarfi, transformative makamashi da kuma  ikon tafiya tare da juriya da kuma ƙarfi a rayuwa ta ƙalubale. Waɗanda suke da ƙarfin dragon sau da yawa suna da tsohon rai wato wani daɗaɗen ruhi da ya taɓa shuɗe wa a wani zamani, tare da zurfin manufa da iko na ruhaniya a cikinsu. A matsayin jimla, dragons suna ba da shawara don rungumar ikonta na gaskiya, kare hanyarta ta ruhaniya da kuma cimma daidaito tsakanin duniya ta zahiri da ta ruhaniya wato ɓoyayyar duniyar da matsafa ke cin karensu babu babbaka.
Dragons su na da ƙarfin iko mai kula da ruhohi,  ta hanyar tabbatar da cewa alfarma ilmi ya kasance a ɓoye a keɓaɓen wuri,su ne masu kiyaye hikima, tsoffin asirai, da kuma ƙarfin iko na power makirci na halitta. Suna ɗaukar wannan matsayin ne saboda alakarsu da sojojin elementare da ke tallafa wa rayuwa da kuma fahimtar tsarin na cosmic. A matsayinsu na masu kula, suna taimaka wa waɗanda ke ƙarƙashin kariyar su ta hanyar ƙalubalen duniyar matsafa ruhaniya, suna ba da ƙarfi da basira yayin sarrafawa da lokutan girma.
Lokacin da dodanni suka isa a matsayin jagorori na ruhaniya ko protector, sau da yawa suna sadarwa ta hanyar wata alama mai karfi, kamar mafarki mai maimaituwa, hangen nesa na halittun macizai ko aiki tare da wuta ko ruwa. Waɗanda suka fuskanci kasancewar ƙarfin dragon na iya fuskantar ƙarfi na ciki ko kira don rungumar canji. Dragons suna son bil'adama su farka zuwa ga ikon gaskiya, suna rokon mu da mu yi amfani da ikon mu na ciki kuma mu zauna daidai da gaskiyar duniya. Manufarsu ita ce su shiryar da mu zuwa ga masu rinjayarmu ta ɓoyayyar duniya, suna kare harshen hikima mai tsarki a cikin kowannenmu. A cikin ma'auni mai faɗi dragons suna taka muhimmiyar rawa a cikin sararin samaniya a matsayin masu kare ma'auni na cosmic/cosmique, suna kiyaye jituwa tsakanin halitta da hallaka, kuma suna tunatar da mu game da haɗin kanmu da sojojin yanayi da na Allah” ya na gama yi min bayani sai ya buɗe ƙofar da za ta sada mu da ciki,“ in na fahimta duk abin nan da ka zayyano suna tattare da Soorab?” na jefo masa tambayar,Soorab yayi dariya yayin da shi kuma Papy ya ce “ wannan shine gaskiyar lamarin,Soorab na ɗauke da protector na Dragon har shidda biyu a jikinsa,biyu a gabansa,biyu kuma a bayansa.Ammynsa ita ce kawai ta san da wannan sirri shi ma ta same shi tun ranar da ta haife shi da fukafukai,da ta tayar da hankalinta ne sai Gabdu mahaifinsa yayi mata bayanin ai yaron ne ɗan baiwa shi ne zai yaƙar zalunci matsafa a doron duniya kafin ya koma duniyar ruwa .Ta bi hanyoyi da dama don toshe masa tunani,ya na yawan yin mafarkin ruwa da kuma na tashi sama wannan kuma ya kasance yi masa tuni da abin da ke jiransa”
“Yanzu ya za a yi mu yaƙi duk wasu masu baƙaƙen ruhi?” na ƙara jefo masa tambayar ,ya ce “ shine abin da ya kawo mu kenan! Soorab buɗe mana akwatin nan” ya faɗa daidai lokacin da muka kawo wurin wani ƙaton akwati.Soorab ya buɗe bakinsa yawun bakinsa suka dinga sauka a jikin akwatin a nan take ya buɗe.
Sai da na ɗan ja baya tsabar hasken da ya dalle min ido.
“Duk wani tsafi!', Asiri Siddabaru da wani abu da ya shafi ɓoyayyar duniya to ya na nan ciki.Ki ɗauki abin da za ku yi amfani da shi don bai wa kanki kariya ko da Soorab bai tare da ke”
Wani tsinke na ɗauka ɗan ƙarami irin wanda ake maƙalawa a gashi.
“Coken! ” Papy ya furta,na dube shi tare da juya ƙarfen na ce “ sunansa Coken?”
Ya jinjina kai ya ce “ Coken tsinke ne wanda ya kasance mallakina wata sarauniya Siren,da shi take ado wurin ƙawata gashinta,da shi kuma take yaƙar duk wasu magauta da za su kawo mata hari sannan shine sandar dogalawarta a lokacin da ta tsufa.Coken ya kasance tsinke mafi daraja a duniya Ruhaniya,a tarihin duniya har yanzu babu matsafin da ya taɓa ƙera irinsa” Papy yayi min bayaninsa tare da karɓar shi daga hannuna.Ya jijiga shi sai ga shi ya dawo dogon mashi irin na yaƙi,ya ƙara jijiga shi a karo na biyu ya zama sanda a na uku ne ya mayar da shi normal sannan ya miƙa wa Soorab.Shi kuwa sai ya maƙala min shi tsakiyar gashi.Ba tare da yin sallama ba Soorab ya jawo ni a ƙirjinsa ya rufe ni da fukafukinsa ya lashi idona.
Na saki murmushi tare da jan ajiyar zuciya ganin ya maido mu a ɗakina.Ya mirgina gefe ya na murmushi mai sauti,na tashi zaune ina kallonsa na ce “ yanzu duk wannan power ɗin naka shi ne ka bari aka kashe Afnane?”
“Lokacinta ne yayi,ko da Ammy ba ta yi hakan ba Afnane za ta mutu a yau ,kawai abin da zan ce ita ce mussababin mutuwar”
Na ja numfashi na ce “ Mamana fa?”
“Ai na faɗa miki mafita doli ƙasan ruwa za ta koma”
“Amma fa kar ka manta ita bil'adama ce fa,ba za ta iya rayuwa cikin ruwa ba ta ya ma za ta yi numfashi”.
“Saraaah!” ya ja sunana na ce “ ok na ji yanzu ya za a yi na yaƙi shi mijin nata?”
“ Hari za ki kai masa na bazata, Zombie ne shi shan jinin al'ada shine abin da ya fi so wannan ya saka a kullum yake yawo neman mata masu period a gidajen casu.Dayawan ƴan mata su na ɗaukar lokacin period ɗinsu don cutar maza,za su karɓi gayyatar namiji a gidajen cin abinci don sun san abin da maza suka fi so shi ne su yi sex da mace bayan gayyata.Shi da wannan yake amfani don cimma burinsa ko da ya ɗauki mace in sun isa gidansa za ta nuna masa ita fa ba ta cikin tsarki shi dama abin da yake so kenan”
“In na fahimce ka ya na gane macen da ke period ?”
“Sosai ya sani”
“ Doli na nemo wata wacce za ta yi min wannan aikin”
Soorab ya ce “ ki yi aikin da kan ki mana”
Na girgiza kai na ce “ ni ya san ni mun taɓa haɗuwa da shi doli na nemo wata” sai na yi shiru ina nazari kafin na ce “ yawwa Naila”
Soorab ya miƙe ya ce “ zaɓi mai kyau za ku ƙwace duk ƙarfin ikonsa ku kawo wa Ammy da sharaɗin za ta baku semen ɗin Naila” 
Da sauri na je na rungume shi,kafin kuma na sake shi ya fice.
Washegari 
Cikin shirin zuwa makaranta na fito,yau Ammy ba za ta samu damar zuwa ba saboda rashin lafiyar ƙarya da ta nuna duk don ace ta fi kowa damuwa da mutuwar Afnane .Direba ne ya kai ni,ina zuwa Marwan ya bani mummunan labari ɗalibin da aka yi gwaji da shi a jiya ya mutu.Na ce “da yanzu fa kai ne”
“Na fara jin tsoro Sarah kin ga Naila ma duk ta zama wata iri dube ta” yayi min nuni da ita,ina son sanar da shi abin da ya faru kuma ina tsoro.“Sarah na sani akwai abin da kike ɓoye min kawai ki sanar da ni ta yiyu mu samu solution” na furzar da huci kafin na yi masa bayani tiryan-tiryan,“in dai haka ne mu je mu samu Naila” ya faɗa .Tare muka je muka zauna muka sata tsakiya,shine yayi mata bayani kuma sosai ta gamsu da shawarar da muka yanke duk da ta ji tsoro ta ce “kin tabbata ba za a samu matsala ba?” na jinjina mata kai don bata tabbaci.
Ta ce “amma ni da ganin period ɗina sai nan da sati biyu”
Marwan ya ce “labari mai kyau,ina ga tarkon da za mu ɗallawa malam Shakal shine Naila ta nuna ta na sonsa a haka ne ba zai zarge mu ba sannan kowa ya san kun yi faɗa ke da Naila to ku ci gaba da nunawa mutane hakan” duk mun gamsu da hakan.
Ko da muka shiga aji ma sai da muka yi hatsaniya ni da Naila,kamar gaske Marwan ya raba mu.Bayan haka muka fara ɗaukar darasi har malam Shakal ya shigo,Naila ta kafe shi da ido ta na yi masa kallo mai cike da zallar zalama har gira take ɗaga masa ta na kasar leɓe shi kuwa bini-bini ya kalli inda take da alamu tarkonmu na tafiya daidai kamar yadda muka tsara.Bayan ya gama darasin shi ya fita,da sauri ta bi bayansa ta na mai cewa “malam bari na ɗaukar ma jakar ” ya miƙa mata kuwa ya na yi mata kallon ƙasa-ƙasa har mota ta kai masa ya ce “shigo” sai da ta ɗan yi jim kafin ta shiga.Duk da ita ma ba normal mutum ba ce amma ta tsorata da yadda ta ji yanayin motar har wani kakari take ji na doddani .....

Jikin Naila tuni ya koma da akaifa don yadda take jin ta kamar ta na zaune cikin jinsin jinnu.“Ya sunan ki?” Mr Shakal ya jefo mata tambaya.
“Naila” ta basa amsa kai tsaye ,ya saki murmushi kafin ya ce “ina za mu je yanzu? Cin abinci ko kuwa wurin wanka”
Ta yi shiru kafin can ta ce “ban son ruwa su taɓa ni a yanzu sai dai ko cin abincin”
Mr Shakal ya ce “wannan ɗin ma yayi”
Wani restaurant ya kai su irin na manyan alhazzan nan,su na shiga aka tarbe su da kyau da alamu ma ba wannan ba ne farkon zuwansa.
Menu aka kawo masu sai da ya zaɓa sannan ya miƙa mata "blood+jan nama" shine abin da ta ga Mr Shakal ya zaɓa,ita kuwa baza ido kawai take ta rasa mi za ta ɗauka can ta zaɓi salade na fruits.Babu jimawa aka kawo musu,su na ci su na sakarwa juna murmushi.
“Son ki ya min kamu sandar makauniya,ina son ki a gaske ba wai a wasa ba ki yi min duk tambayoyin da kuke son ji daga gare ni” ya faɗa ya na mai ɗaukar kofin da ke ɗauke da jan jus ya kurɓa.
Naila ta ce “ka na da mata?”
Ya ce “eh da ƴa ɗaya tal! Amma kar ki damu yau ɗin nan nake so sallamarta ”
“Don me ?” ta tambaye shi da sauri har sai da ya tsaya ya na kallonta,Naila ta ce “ina nufin saboda ka gamu da ni za ka rabu da ita?”
Ya girgiza kai ya ce “a'a amfaninta ne ya ida,faɗa min sai mi kuma?”
Ta ce “shikenan dama abin da kawai nake son sani”
Mr Shakal ya ce “virgine ce ke?”
Sai da ta sunne kai kafin ta ce “eh”
“Yaushe ne lokacin period ɗin ki?”
Sai da ta ɗauki lokaci ta ce “nan ba da jimawa ba,amm...” “please faɗa min kawai kwanan wata kar ki ji komai ina son ki ne har ƙarshen rayuwata”
“Ƙarshen wata cicif ”
Yanayin fuskarsa ya ɗan canza kafin ya ce “ok babu damuwa hakan ɗin ma yayi” bayan sun gama suka fito ya maido ta makaranta.
Muna tsaka da cours Naila ta zo ta yi tsaye bakin ƙofa,ta nemi izini kafin ta shigo.Da ido muke kallon juna ,ta jinjina min kai alamun babu wata matsala.Sai bayan an gama cours ta bamu labarin abin da ya faru.
Cikin tsoro take cewa “duk yadda kuke tunanin mutumin nan ya wuce haka,ina jin tsoro sai nake jin kamar tarihi zai maimaita kansa”
“Kwantar da hankalin ki Nailah sam Sarah ba za ta bari a cutar da ke ba,faɗa mana tsoron mi kike ji?”
Ta ce “shuɗaɗen tarihi ne da ya wuce tun ina ƙarama”
“Labarin ahalin ki haka ne ko?” na tambaye ta,sai ta jinjina kai kafin ta ce “ lokacin da nake yarinya, gidanmu wuri ne mai cike da sirri da abubuwan ban tsoro. Zagaye yake da wani ɗan madaidaicin jeji da ke can nesa da sauran ƙauyuka,an zagaye wannan jejin da wasu manyan tsafi  da yasa babu wani mahaluki  da zai iya gigin shigarsa. Mahaifina mutum ne mai yawan fushi, da idanu masu huɗa da kamar suna gani fiye da mayafin gaskiya abin da idon mutum ba zai iya gani ba shi mahaifina ras yake ganinsa. Ita kuwa mahaifiyata tana da taushin hali da ƙauna, amma inuwar baƙin ciki a kullum sai ta ga kamar tana nauyaya mata.
Mahaifina mutum ne mai ilimin zamanin da, mai bin dabarun asiri. Ya na shafe dukkan dare ya na karanta abubuwan shirka,tsafi sannan ya na yin zane-zanen da aka haramta da kuma alamomin makirci a cikin ƙurar ƙasa. Mutanen kauyen sun guje shi, suna jin tsoronsa saboda iliminsa da ayyukansa na ban mamaki. Su na yin raɗe-raɗin  cewa ya yi yarjejeniya da baƙaƙen ruhina ,  shi matsafi ne.
Mahaifiyata, duk da cewa tana goyon bayan mahaifina a koyaushe,amma wani lokaci kamar ta na tsorata da ayyukansa. Na tuna na gan ta tana kuka cikin sauti ƙasa-ƙasa yayin da yake shirya surkullen shi. Duk da wannan, ta zauna a gefensa, ba tare da taɓa yin ƙorafi ba.
Wata rana da dare, yayin da wata ya cika sai na ga wata inuwa tana rawa a kewayen gidanmu,mahaifina ya zo ya ja ni ya kai ni cikin babban ɗaki inda ya shirya bagadin da aka rufe da alamomin ban mamaki. Mahaifiyata ta na a tsaya a can, idanunta a  rufe, kamar mai bacci. Zuciyata ta cika da tashin hankali, don na ji alamun wani mummunan abu zai faru.
Mahaifina ya fara karanta surkullen tsafi a wani tsohon harshe da ban fahimta ba. Ɗakin bai da yalwar haske,wutar kyandir ce da aka kunna, sai nuna wata  inuwa take kamar ta fatalwa a jikin bango. Kwatsam sai mahaifiyata ta bude ido ta kalle ni da wani kallo mai cike da tsantsar kewa da so marar iyaka, kamar ta san abin da zai faru.
Cikin sauri  mahaifina ya fitar da  wuƙa daga cikin wasu ruwa  ya ɗabawa mahaifiyata. Daskarewa na yi a tsaye, da na so in yi kururuwa, sai kawai na ji babu wani sauti da ya fito daga bakina tamkar wata baibaya. Mahaifiyata ta fadi a hankali, murmushin baƙin ciki a leɓunanta.
Daga nan na fahimci cewa mahaifina ya sadaukar da ran mahaifiyata don yin yarjejeniya da esprits ɗin da yake yi wa hidima. A madadin power da ba za a iya aunawa ba, ya ba da rayuwar matar da yake ƙauna. Amma abin da bai sani ba shi ne wannan yarjejeniyar ba ta tsinana masa komai sai dai  ta kawo masa bala'i da halaka ta ne.
Kwanakin da suka biyo baya sun zo da abubuwan mamaki da na ban tsoro. Gidanmu ya cika da inuwar baƙaken esprits duk inda ka gifta  inuwa ce, in ka shiga wani lungu haka za ka dinga jin ƙus-ƙus kamar ɓeraye na yin hira wani sa'in ma har da dariya. Mahaifina, ya yi nadama, daga ƙarshe ya bace a cikin dajin, ya bar gidan ɓat har yau ban sake ganinsa ba.
Har yanzu ina zaune da nauyin wannan gadon. Na bar gida na tsawon lokaci, amma tunanin wannan dare bai taba barina  ba. Na san cewa har yanzu esprits ɗin da mahaifina ya kira suna nan su na jirana , ko kuma suna jiran lokacin da za su bayyana a gare ni tun da shekaruna sun kai ”
Marwan ya ce “ ko dai ki na ganin esprits ɗin da ke tare da Mr Shakal su na da alaƙa da ke? Tun da shi ma kusan tsohon tsafi yake yi ba na zamani ba”
“Ban sani ba Marwan sai in bincika wa za mu yi,ina tsoron kar wurin na je na nemo ƙiba na samo rama.Banda tabbacin zan yi aure,amma ina da tabbacin muddin na taƙilo su to za su dawo kaina su addabe ni ”
Shuru na yi ina nazari kafin na ce “zan yi aikin da kaina”
“Mi ? Da kan ki fa?” Marwan ya tambaye ni da sauri,ita kanta Naila ɗin cewa ta yi “anya dai Sarah?”
Na ce “zan yi! Abin da nake so da ke shine ki kawo min zaren kayan da kika taɓa sakawa a jikin ki”
Marwan ya ce “ko yanzu ta na iya cirar miki na uniform ɗinta ko kuwa?”
Na ce “shawara mai kyau” sai na gama ƙasan sket ɗin Naila na ciri zaren kafin na ce “muna buƙatar shiga ɗakin sirri don a can zan ƙaddamar da surkullen ”
“Mu je kawai” 
Mu uku muka nufi ɗakin sirrin makarantar,idona na juya suka kawo haske su suka zame mana fitila har muka isa gaban Ball ɗin tsafin.Ni ce da kaina na sarrafa ta kafin na soma gudanar da aikin,zaren da na cira na ɗora kan lular kafin ta soma bani matakan da zan bi wurin cimma nasara.
“Marwan ɗebo ruwa please ka miƙa wa Naila ta wanke fuskarta da su” na yi furicin ba tare da na juyo ba.
Cikin ɗakin babu abin da babu na buƙa,da sauri Marwan ya je ya ɗebo ruwan cikin wani kofi mai ɗan faɗi Naila ta wanke fuskar ta kafin ta miƙo min ruwan. Na ajiye su kafin na zube kan gwiwaina,” mi za ki yi Sarah ?” Marwan ya tambaya muryarsa da alamun tsoro a cikinta.
“Æënelaaz shavise Naila am bēö r̃ësss! Awush Shakal zombwëēē!” na soma karanta formula ido a rufe,ruwan da ke gabana ne na soma jin su na fitar da tiriri yayin da kuma suke wani zugur-zugur su na motsi kai kace akwai wata halitta a ciki.
“Waooo! Naila matso ki gani” cewar Marwan,daidai nan ni ma na buɗe ido fuskar Naila shimfiɗe a ruwan na saka yatsana manuniya na hagu a ciki ina mai ɗaga murya na ce “ ki dawo bisa tawa ” ko gama rufe baki ban yi ba fuskata ta rikiɗa zuwa ta Naila duk suka waro ido .Marwan ya ce “ Sarah wa ya koya miki wannan?”
“Ba wannan za ka tambaya ba,cewa za ka yi yanzu ina za mu lalubo Mr Shakal ?”
“Amma in wani ya gan ki fa zai ɗauka ni ce,am..ina nufin sabuwar mahaifiyata wacce nake zaune wurinta”
Na sakar mata murmushi na ce “ kar ki damu don wannan,Marwan za ka binciko min inda Mr Shakal yake ni kuma zan shirya wani sabon shirin yaƙarsa don ba kai tsaye zan je gare shi ba” 
“Ok to babu damuwa,Naila zo mu duba” cewar Marwan ya na matsawa kusan Ball ɗin.
Ni kuwa fita na yi na barsu,can cikin aji na koma da idona na tsakiya goshi na yi aiki har na samo ɗaya daga cikin ƴan matan ajin wacce ke period.Ban wani bai wa kaina wahala ba daga inda nake na yi amfani da idona na jawo period ɗin nata ya dawo gare ni.Ko da na koma na tarar da har sun gama binciken,“ yanzu ya fita daga wani gidan shaƙatawa sun yi waya da wata budurwa akan cewa za su haɗe hotel saboda ta ga period ɗinta”
Shuru na yi ina nazari kafin na ce “ Naila power ɗinki ta hawainiya ya kike ki na sarrafa ta?”
Ta ce kallon mutum nake sai na hardace kalar kayan jikinsa daga nan sai na canza.
Na ce “ da kyau ! Za ki ban aronta zan juya siffa na zama budurwar da za ta je wurinsa”
Naila ta buɗe bakinta tare da zazzalo dogon halshen ta Coken ɗina na fiddo daga cikin gashi na dangwalo yawunta wanda suke ɗauke da dafi.
Fita muka yi dukkaninmu muka samu taxi ta kai mu hotel ɗin,motar Mr Shakal muka gani a ajiye.Haka muka tsaya a harabar hotel ɗin duk wacce ta shigo sai mun yi mata magana saboda mu samu muryarta don ta wannan hanyar ce kawai za mu shaida ta.
A haka har wata baƙar budurwa ta shigo,muka gaishe ta kamar abun arziki ta na amsa wa na yi amfani da power ta wurin saka ta yin bacci Marwan da Naila suka ja ta baya na buɗe jakarta na ciro wayarta na kira Mr Shakal na shaida masa na zo.Tuni na rikiɗa zuwa siffarta,lambar ɗakin ya bani na shiga cikin yauƙi yadda na ga ta na tafiya har na je ɗakin.
Ya buɗe daga shi sai towel,na lumshe ido ina sakar masa murmushi,ya bani hanya na shiga sai na tarar da ɗakin babu ƙwan lantarki haske yayi ƙaranci.
“ Bari na je na ɗan watsa ruwa” na furta ,da sauri ya ce “ no kar ki wanke ki bar min jikin ki haka ai ina son ƙarnin jini” yayi furicin tare da duƙawa ƙasa ya na sunsuna ta tsabar maita har yawu ke masa zuba.
Ɗakin ne ya ƙara yin duhu sai na ga inuwa kamar mutum ya wuce,sam ban damu ba sai kan Mr Shakal da na soma yamutsawa ƙasan zuciyata na yin lugude tuni ya yi ƙasa da wando jeans ɗin jikina ya na shirin jan pant ɗina na ciro Coken ɗina na caka masa shi a ido yayi wani mugun ihu tare da yin baya.Tuni ƙwan lantarki ya soma yin wasa ya kunna kansa ya kuma kashe kansa,inuwar da nake tunanin guda ce tal sai na soma ganin su na faso bango su na ƙara yawaita cikin ɗakin.Farmaki suka soma kawo min ina tare wa,manyan esprits ne masu shan jini burinsu guda kawai su cije ni .Mr Shakal na ta ƙoƙarin cire Coken wanda ke zuƙe masa ƙarfin iko amma ya kasa,baki ya buɗe ya soma yin ɗalasiman tsafi ya na kiran sunan wani babban doda ƙasa da minti guda dodon ya faso rufin ɗaki ya sauko bakinsa na zuba da jini ga wasu irin haƙora sun fi girman gatari ya buɗe baki tare da yin wata hargowa zai farmake ni kamar daga sama na ga wata dunƙulen wuta ta biyo ta bayana ta tarwatsa dodon.
Na juya da sauri sai na ga ashe Soorab ne,sannu a hankali duk ya ƙona esprits ɗin da ke ɗakin.Sai a lokacin na matsa kusan Mr Shakal na cire Coken ɗina wanda ya janye power shi,a nan take ya mutu.Ni da na biyo ta ƙofa sai ga shi Soorab ya fitar da ni ta sama,daidai wurin su Naila ya ajiye ni na san ba su gansa ba don ba a gangar jiki ya zo ba iya ruhinsa ne ya kawo min agaji.
Siffarta na sake mata na dawo Sarah ɗina hatta fuskar Naila na bata abarta,muna isa makaranta na tarar hankalin yarinyar da na ɗauke ma period duk a tashe don ta yi tunanin an tafi da balance ɗinta kenan.Kamar yadda na ara ba ta sani ba haka na mayar mata da abin ta,Marwan da Naila suka bi bayana muka je can gida wurin Ammy.Ta na ganinmu ta san abin da ya kawo mu don tuni na baiwa Naila abubuwan Mr Shakal.
Ɗakin sirri Ammy ta saka mu,kamar yadda ta yi tsafe-tsafe don cire ƙwayaƙwayin haka ma yanzu ta yi ta mayar mata da shi cike da murna ta karɓi power tare da cewa “ Sarah zuwa yanzu zan taimake ki don warkar da mahaifiyar ki”
Na saki murmushi kawai,bayan tafiyarsu Marwan muka koma falo har zuwa yanzu Nafisa na cikin wani irin hali magana ma dakyar take yi Nawaf ne ke rarrashinta ya na bata ƙwarin gwiwa.
“Ki je ki canza hijabin jikin ki duk ya jiƙe da hawaye yanzu Nawas zai zo shi da amaryarsa ta yi miki ta'aziya ” Ammy ta faɗa ,haka Nafisa ta miƙe jiki na yi mata rawa ta canza hijabin .
Gidan tsit, Soorab bai fito ba Soorabiyya kuwa har yanzu babu wanda ya tambayi ta na ina.Muna nan zaune sai ga su sun shigo,amarya ba za ta wuce shekara ashirin ba cike da girmamawa ta gaishe da Ammy ta yi mata ta'aziya sannan ta matsa ta yi wa su Nawaf su ma.
“Je ki tado Soorab ki ce yau da ga budurwar Nawas ta zo” Ammy ta faɗa ta na wani ƙanƙance ido, dama abin da nake ta jira kenan wannan yasa na miƙe da sauri na nufi ɗakinsa.
Bai falo hakan yasa na kama hanya don shiga bedroom amma tamkar ana jawo ni baya haka na ji sam na kasa shiga,duk kuwa da ƙoƙarin shigar da nake.Kunnuwana a hankali suka fara zuƙo min ƙira'ar shi ta karatun Alkur'ani wanda na ji tamkar ana cacaka min allura ne a dodon kunne .Na toshe kunnuwana amma ba ta canza zane ba haka na ci gaba da ji na saki wata muguwar ƙara ina cewa ” washhh! Kunnena ” shuru na ji Soorab yayi tare da kiran sunana,sai a lokacin na ɗan nutsu ina zira ƙafata kuma sai na ji na wuce ba gargada har na tsaya gabansa ina kallo ya na zaune bakin bed rungume da littafi mai tsarki......
```MRS SADAUKI💫✍️```
*Book2*
My book is only 500 via 
2670215530
ZULFAU YAHAYA Ecobank,ko kuma katin MTN na 500₦ ƴan Nijar kuma carte airtel ko Moov ta 500f sai a turo da shaidar biya ta WhatsApp +22795045822,in kin san ba ki biya kuɗin karatu ba kar ki karanta min littafi domin mallakina ne .
Alkur'anin na tsura wa ido sai na ga wani irin haske na rahama ya luluɓe shi wanda kuma hasken ba ƙaramin cutar da wani sashen ruhina zai yi ba.
“Mine ne wai?” Soorab ya tambaya tare da tashi ya nufo ni,na yi saurin ja da baya amma duk da haka ya cabko na saki ƙara ina dafe gefen kafaɗata daidai inda littafin ya taɓa ni.
Idonsa ya tsura min ko ƙyaftawa bai yi kafin ya ce “ wane ne kai?” shuru dai ban ce komai ba don ban ma fahimtar abin da yake cewa saboda kusa da muka yi sosai ga Alkur'anin har yanzu da hannunsa ya ƙi aje shi.
“Sarah yaushe kika fara mu'amala da mugayen esprits ? ”
“Soorab don Allah ka aje Alkur'anin nan ya na cutar da ni ji nake kamar wuta na ƙona ni”
“A'a ba ke ba ce Sarah,baƙin ruhin jikin ki ne ke cutuwa ya na son wasa da hankalin ki ne” ya na gama faɗa yasa hannunsa ya matse goshina,ɓulll! Idona na tsakiya ya buɗe taram Soorab yayi murmushi ya ce “ wato ki ce yarjejeniya kika yi da uwar gijiyar da Ammy ke yi wa tsafi,kin zata haka za ta baki power kan banza? Cutar da ke za ta yi ” sai kuma ya soma yin karatu har ban san lokacin da na zube gwiwaina a ƙasa ba saboda tsabar wahala.
Motsi na soma ji a ƙwaƙwalwa ta tamkar wani abu na yawo,eh kuma hakan ne dodo ne a ciki wanda yake bani duk wasu bayanai da suka kasance a ɓoye .Idon tsakiyar goshina ne ya soma ƙara girma ,maciji ne ya fito a galabaice fitowarsa ta yi daidai da faɗowar idon a ƙasa shi ma ya soma motsi.
Na yi baya a wahalce ina fitar da numfashi,Soorab bai gushe da karanta ayoyin Alkur'ani masu girma ba .Irin yadda macijin da idon ke juyin raɗaɗi da azaba za ka ɗauka mutane ne har wani gurnani suke,idon ne ya fara tarwatsewa ya baje macijin kuwa sai da aka yi da gaske shi ma ya ƙone ya zama hayaƙi.
Soorab ya haɗe rai ya ce “ ina kika samu wannan tarkacen? Ba ki san in kika haɗa power mai tsarki da wacce take ta tsafi ba sannu a hankali za ta gurɓata taki ba ne? Shi yasa kika koma mai tsoro ashe ba kamar can farko da kike da tsiwa ba.Zo nan kika wani ƙure ni da idon ki na kifi”
Na turo baki tare da isa wurinsa,hannuna ya kama muka shiga toilet bayan yayi addu'a.
“ Kar ki wani canza min siffar ki zuwa Siren ,wankan tsarki za ki yi na shiga musulunci zan koya miki karatu kuma zancen da Ammy ke cewa za ta taimaki mahaifiyarki ki sani ƙarya take so take ta ƙarasa aikin da shi Mr Shakal ya soma” sai da yasa na ɗauki niyyar wankan kafin ya taimaka min na yi ,sannan ya nuna min yadda zan yi alwala.
Muna fitowa ya fiddo wata doguwar riga ya bani na saka ya fesa min turare,sannan ya ja mu sallah bayan mun gama ne ya ɗauko Alkur'ani ya ɗora kan cinyata.Jikina ne ya ɗau kyarma yayi shuru ya na nazarina,ni kuwa ido na zuba masa.
“Sarah tun ki na ƙarama aka cutar da ke ashe” sai kuma ya miƙe ya ɗauko wata kwalba zuma ce a ciki haka ya bani na sha sosai sai na ji cikina na yi min ciwo .Jikinsa na shige ina matsar ƙwalla ya ce “ zan fitar miki da duk wani dattin power da aka baki ta tsafi,ruhin ki zai dawo tsarkake ta yadda za mu yaƙi duk wani gurɓatacen ruhi na mugunta.Sarah abubuwan da Kaka Anaba ta baki duk don ki zama MATSAFIYA (MRS SADAUKI) ne su ne suka disashe hasken MAITAR IDOnki ba don haka ba ina ma Ammy har za ta yi gigin ɗauko ki ta kawo ki gidanta?”
“ Kenan ina da power sosai?”
“Eh sosai ɗin nan ta yadda za ki dinga hani ga duk wani esprits ke ce za ki juya shi yadda kike so” ya bani amsa.Na ɗaga kai na kalle shi na ce “ ka na nufin zan juya Ammy?” ya gyaɗa kai ya ce “sosai ma” bakina na ɗora kan nasa,mun shiga wata duniya muka tsinkayo muryar Ammy na faman kiran sunanmu.
#Province orientale
Yadda Bilal ya ɗauke mata wuta duk wunin yau bai kira ta ba,sannan da ya dawo da dare dakyar ya amsa gaisuwar ta girkin ma ƙin ci yayi a ƙarshe ya bar mata gidan .Cike da damuwa ta yi ta zaman jiransa amma bai zo ba,duk uwar yunwar da take ji haka ta samu wuri ta kwanta.Kamar jira ake sai ga ta luntsum a duniyar mafarki,irin mafarkin da ta yi a ranar da Laure ta haihu ga su nan ita da wasu mata waɗanda ba ta sani sai Bibalo kawai.Duk kowacce sai jinjina mata take dangane da kyautar da ta bai wa group ɗinsu na matsafa wato kyautar ƴan biyun Laure.Wata ƙatuwar tukunya ce saman wuta ,tsawon lokaci ana dafuwa kafin a soma zubawa mutane a ranar nan ma an zubawa Sailuba ta ci sannan kuma ta yi rawa kamar sauran.Yanzu ma ta na shigowa inda ake taron duk suka tarbe ta,Bibalo ta rungume ta tana cewa “ na zata ba za ki zo ba,ya ne Bilal ɗin ya yarda?”
Sailuba ta girgiza kai ta ce “ a'a fushi ma yake da ni ”
Bibalo ta ja ta izuwa wani wuri kafin ta tsinko wani ɗan itaciya baƙi ƙirin da shi ta ce “ ungo wannan lokacin da za ki yi masa magana ki saka shi a baki sannan ki sanar da shi to zai yarda”
“Kin tabbata?”
“Sosai zo mu je yau ma mun yi wata sabuwar baƙuwa a cikin group ɗinmu” haka Sailuba ta bi bayan Bibalo har suka isa wurin tukunyar inda ake raba musu abinci.Su ma zuba musu aka yi Sailuba ta soma ci a yunwace ta na cewa “ girkin yayi daɗi sosai dama yunwa nake ji”
Bibalo ta ce “ dama ai ni ban cin abincin dare don kawai na more in ba ki ƙoshi ba ki je a ƙara miki” Sailuba ta miƙe ta kai wani tsohon kwano aka ƙaro mata ta zauna ta na shirin ci kenan ta ji muryar Bilal .A firgici ta farka ta na kallonsa,shi ma ido ya zuba mata kafin ya ce “ mafarkin mine ne kike?”
Shuru ta yi ba ta basa amsa ba,ya furzar da huci ya ce “ mu je ki ci abinci da dukkan alamu da yunwa kika kwanta shi yasa kike mafarkinsa”
Shuru Sailuba ta yi ta na tunanin mafarkin da ta yi,tabbas da yunwa ta kwanta amma yanzu sam ba ta jin ta.
“ Ban jin yunwa” ta faɗa ,da mugun sauri Bilal ya ja baya ya na cewa “ Sailuba mi kika ci haka ƙarni ke fita daga bakin ki”
Wani haushi ne ya rufe ta,ta na shirin yin magana ta ji wani abu a cikin hannunta ta na buɗe wa sai ta ga abin da Bibalo ta bata ne a mafarki don sakalci kawai ta jefa shi baki tare da cewa Bilal “ gobe zan fara zuwa taron group ɗin mu”
“To Allah ya kai mu goben sai ki je” ya bata amsa fuskarsa sam babu wani annuri ga wata damuwa shimfiɗe malemale.
Sailuba ta lumshe ido ta na son yin tunanin al'amarin amma tamkar wacce aka juyewa kwanya ta kasa tunanin ballantana ta ga aibun abin da take yi.Haka ta kwanta cikin zullumi,ta na jin Bilal na shafarta amma ta yi biris da shi.
Washegari 
Bayan ta gama dukkan ayyukan da take ta yi wanka ta shirya tare da kiran Bibalo ta shaida mata komai.Babu jimawa si ga Bibalon ta zo har ƙofar gidansu da mota,haka Sailuba ta fito ta shiga suka tafi.Akan hanya ne take cewa “ wallahi Bibalo na kasa gane kaina yadda kika san mu biyu ne a gangar jikina,sai na ji ana tsara min abin da zan yi.Kuma fa mafarkin da na yi jiya yadda kika san a gaske”
Bibalo ta yi mata wani irin kallo ta ce “ au! Kin zata normal mafarki ne? To ki tashi in ma mitsike ido don kuwa a gaske ne”
Sailuba ta saki baki ta na kallon ta,ba ta gama mamaki ba sai da ta ga ta yi parking a cikin wani katafaren gida ,ita sam ko get ɗin gidan ba ta gani ba ballantana mai gadin da ya buɗe shi.......

Sailuba ba ta gama ƙauyancinta ba Bibalo ta ja ta izuwa cikin haɗaɗen falon wanda ƙamshi ac da na turaren wuta ya garwaye ya bada wani ƙamshin daban.
Ta na saka ƙafarta ta ji kanta yayi mugun sarawa,idonta kuma suka fara ɗaukar caji tamkar wacce aka jona da wayar lantarki.
Ɗaya bayan ɗaya take kallon mutanen, maza ne da mata ko wannensu ya ci uban shadda gizner kai ka na gani ka san Nera ta zauna a wurin.Idonta ne suka tsaya ƙyam kan su Musty da suke zaune su na murmushin nan irin na nasara.
Azo ya ce “barka da shigowa cikinmu matarmu,na san za ki yi tsantsar farin ciki a wannan sabuwar rayuwar”
Duk sai aka ɗauki taɓi,Sailuba ta dubi Bibalo ta ce “mi kuma waɗannan suka zo yi? Abokan Bilal ne fa”
“To sai me? Ai su ne suka yi min hanyar isa wurin ki,hatta sadaukarwa da kika yi ta Twins ɗin Laure su ne suka sanar da ni ta hanyar ki kawai zamu same su”
Jikin Sailuba ya ƙara ɗaukar rawa ta ce “ki na nufin ni ce sanadin mutuwar ƴaƴan Laure? ”
“Eh! Kuma ai tare da ke muka ci namansu ko kin manta kin je bikin shagalin?”
“Kenan gaske ne ba mafarki ba?” Sailuba ta tambaya,duk falon aka saka dariya.
Bibalo ta ce “ba mafarki ba ne Sailuba gaske ne,wannan shi ake kira balaguron ruhi.Ruhin ki zai fita ya je wani wuri yayin da gangar jikinki ke kwance a gida.Kin ga zo mu zauna yanzu shugaba zai fito” ta ja ta suka je suka zauna kan kujeru.
Babu jimawa wani tsoho ya fito sanye cikin jajayen kaya hannunsa riƙe da sanda ya na tafiya cikin ƙasaita,kujerar da aka tanada domin shi ya zauna tare da fuskantar su.Ɗaya bayan ɗaya suka dinga tashi suna yi masa sujuda kafin su dawo wurin zamansu,Bibalo ta je ta yi ta dawo ta zauna ta na mai kallon Sailuba wacce ta yi mutuwar zaune.Ta ɗan zungure ta tare da yin magana ƙasa-ƙasa ta ce “ki tashi ki gaishe shi”
Cikin ɗaga murya ta ce “Allah ya tsare ni da yi wa wata rai ta ɗan Adam sujuda! Lalacewa ta ba ta kai nan ba”ta na gama faɗa ta yunƙura ta miƙe,tako ɗaya kawai ta yi ta ji ƙafarta ta riƙe ta kasa gusawa daga inda take.Ko da ta kalli mutanen da ke falon sai ta ga duk kansu a sunkuye saboda mugun furicin da ta yi ga Boss sun san doli ya ɗauki mataki mai tsanani jiran hukuncinsa kawai suke sannan su ɗauko kawunansu.
Sailuba ta kai dubanta ga Boss wanda yake yi mata kallon tsaf kafin cikin muryarsa mai kama da ta dodo ya ce “zan miki hukunci mai sauƙi tun da sabuwar zuwa ce ke,sannan hatta ita kanta wacce ta yi sanadiyar shigowar ki group ɗinmu za ta karɓi nata hukunci a yanzu kafin na yanke naki ” ya na gama faɗa ya miƙe,jikin Bibalo na kyarma ta miƙe ta na hararen Sailuba ta bi bayan Boss a ɗakinsa na madubi.
Ba tare da ya shaida mata ma hukuncin ba ta cire kayan jikinta,ta je ta kwanta kan wani ƙaton banci.Da mugun sauri ta rumtse idonta sa'ilin da ta yi tozali da Boss ya na canza siffa zuwa ta Maciji.Tun daga ƙafarta ta soma jin ya na bin jikinta ya na lashewa har ya zo kan fuskarta,sai da ya gama abubuwansa kafin ya soma amfani da ita ta na kuka ta na ƙari amma ko gigin buɗe idonta ba ta yi ba.Sama da minti talatin ya na biyar buƙatarsa kafin ya ƙyalle ta,fakyar ta iya tashi ta mayar da kayan jikinta ta fito ta na ɗingishi.
Duk mutanen da ke wurin sai da suka tausaya ma Bibalo saboda sun san mine ne Boss yayi da ita,kuma kusan dukkansu ya taɓa amfani da su musamman in ka nemi ƙarin ƙarfin power hatta su mazan ya na amfani da su.
Sailuba tuni ido ya raina fata,ga gajiyar tsayuwa ga kuma fargabar abin da zai biyo baya.
Kamar minti goma sannan Boss ya ƙara shigowa,ya kalli Sailuba ya ce “ƙarshen wata mai kamawa za ki sadaukar da abin da ke cikin ki domin farin cikin group , wannan shine hukuncin ki je ki zauna”
Sai a lokacin kawai Sailuba ta ji ƙafarta ta saki,ta je ta zauna ba don ta so ba.Meeting ɗin ne ya soma kowa na faɗar albarkacin bakinsa ta yadda za a yi group ɗinsu ya bunƙasa,da kuma dubarun bi wurin nemo sabbin members.Sama da awa ɗaya ana meeting ɗin kafin Boss ya ce “Musty yau kai ne da girki ina abin da ka kawo mana?”
Fuskarsa cike da baƙin ciki ya miƙe ya na miƙa wani ɗan ƙaramin kwali,Boss ya karɓa ya buɗe kafin ya ce “ku tashi a shiga ɗakin cin abinci” haka duk muka miƙe na bi bayansu,ɗaki ne mai ɗauke da dogon table a kowacce kujera an ajiye plate da cokali mai yatsu .Duk kowa ya zauna,ita ma Sailuba ta na zaune ta kallon ikon Allah Boss ya buɗe ƙaramin akwatin nan ya dinga zuba ma kowanne plate abinci har plate ɗin ya cika amma abun mamaki shi kuma akwatin ƙanƙane da shi.
Ya na zuba mata ƙamshi ya daki hancinta,haɗaɗen nama ne an yi masa jar miya.Sai da ya zubawa kowa sannan ya zuba wa Musty kuma shine ya soma ci kafin kowa ma ya fara.Sosai take jin ɗanɗanon girkin ta mamakin wannan duniya mai abin ban mamaki,ta na tsaka da santin girkin ta ji Boss na cewa “Musty na ɗaya daga cikin members masu ƙoƙari,wannan shine yaro na bakwai da ya taɓa bamu wanda ya kasance jininsa ne don haka na basa kyautar sabuwar member mu shi kaɗai ne zai dinga mu'amala da ita”
Ba ta sani ba farkon maganar tasa ce ta fi tsorata ta jin naman mutum ne take ci ko kuwa kyautarta da ya bayar ga wani namijin.Daga nan kuma kowa ya dinga baiwa Musty kuɗi,Bibalo ta kalli Sailuba ba ta san lokacin da ta buɗe jakarta ba ita ma ta kai kuɗin,Boss ya ce “kowa zai iya tafiya” duk aka soma fita,su na fitowa Bibalo ta hau Sailuba da masifa ita kuwa kasa cewa komai ta yi har suka shiga mota.
Sun yi nisa sosai kafin kamar a mafarki Sailuba ta ga sun dira wata hanya wacce take cikin garin Province Orientale,kasa haƙuri ta yi ta ce “ni kam Bibalo hanyoyin sai nake ganin suna yi min gizau,kamar ɗazu ba wannan muka bi ba sannan can da farko na ga ko ina tsab saɓanin yanzu”
Ta yi mata wani mugun kallo kafin ta ce “sai yanzu kika fahimci ba a jiharmu muke ba? To Gomo muka je wurin meeting yanzu kuma mun dawo”
Sailuba ta waro ido ta ce “Gomo dai wannan da nake ji in za a yi tafiyar mota sai an kwana biyu kan hanya ita ce muka yi tafiyar mintoci....” Bibalo ta katse ta “don Allah kin ga ki bar ni da muguwar gajiyar da kika sa ta saukar min,maimakon ki yi jimamin rabuwa da ɗan cikin ki da za ki sadaukar kin tsaya yi min banzar tambaya”
“Hhhh! Ke yanzu ki na tunanin zan iya bayar da ɗan cikina? Sai na haifi yaro na miƙa muku?”
“Oh! Kin zata sai kin kai ga haife shi? Hhhh! To kin makaro tun a ciki za ki bayar da shi kuma babu buƙatar ganin likita esprits za a aika su ciro shi daga mahaifar ki”
Sailuba ta ƙure ta da ido kafin ta ce “Bibalo kin cuce ni,na yi da na sanin da na haɗu da ke a rayuwata.Kuma daga yau ki fita hanya ta,na bar group ɗin ai ba doli ba ne sai na yi shi”
Bibalo ta na driving ta na ƙyalƙata dariya sai da ta yi mai isarta kafin ta ce “ban taɓa sanin daƙiƙiya ce ke ba sai yau,wato kin zata ana iya fita? Hummm! To muma a haka muka fara wai kuturu ya ga mai ƙyasbi!Fita ki bani mota” ta yi parking bakin hanya.
Sailuba ta buɗe murfi ta fito,kamar wata marar hankali ta soma tafiyar ƙasa duk da kuwa akwai nisa daga nan zuwa gidanta.Saura ƙiris mota ta kaɗe ta tsabar yadda ta lula duniyar tunani,ta na isa gida ta ci karo da Laure ta fito daga wankan da take na ruwan zafi.Wani tausayinta ne ya kama ta sai ta ji kamar ta sanar da ita gaskiya,amma ta fasa ta je ta shige ɗakinta.Kuka ta yi mai isarta har kanta na ciwo,bacci wahala ya ɗauke ta nan ta soma yin mafarki ga ta kan gadon asibiti za ta haihuwa sai jini ke yi mata zuba amma yaron ya ƙi fitowa.Can kuma kukan jarirai ya cika ɗakin kafin ta soma jin yaron cikinta na magana “ Mama! Mama ki cece ni kar ki bari su kashe ni Mamaaaa” wata irin zabura Sailuba ta yi a firgice ta farka.Wanka ta je ta haɗi da alwala ta zo ta fara jera salloli da ita kanta ba ta san adadin su ba,tabbas kwana biyu ta yi sakaci da addininta musamman sallar Asar wacce ke iske ta cikin aikin salon can dama Sarah ce ke taya ta.Haka ta ci gaba da saƙar zuci har aka kira sallar azahar ta miƙe ta yi,abinci ma kasa ci ta yi har Hajiya ta aiko mata da kwaɗon zogale amma ta ƙi ci.
Bayan sallar la'asar Bilal ya aiko wani yaro ya kawo mata nama sai ta ɗora girki,kamar wata mayya haka ta ji yawunta na tsinkewa kawai nama take son ci.Tukunyar ta buɗe ta soma tsamo shi ta na ci amma sam babu ɗanɗano ba ta jin daɗinsa,tsoro ne ya kamata jin bakinta salaf kamar ba nama take ci ba.Wato ta fahimci naman mutum suke son a doli ta dinga ci,jikinta na rawa ta miƙe ta koma ɗaki.Kwalabar da Sarah ta bata ta zo ɗauka amma sam ba ta ganta kan dressing mirror ɗin ba,kamar mahaukaciya haka ta shiga birkice kayan ɗakin ta na nema har ta fidda rai sai kuma ta ganta.Wata irin ajiyar zuciya ta sauke ta na mai buɗe kwalbar,wani irin ruwa ne masu masifar haske a ciki masu kamar madubi ta kai hannu ta dangwalo ta soma shafawa a fuskarta....

Alkur'anin na tsura wa ido sai na ga wani irin haske na rahama ya luluɓe shi wanda kuma hasken ba ƙaramin cutar da wani sashen ruhina zai yi ba.
“Mine ne wai?” Soorab ya tambaya tare da tashi ya nufo ni,na yi saurin ja da baya amma duk da haka ya cabko na saki ƙara ina dafe gefen kafaɗata daidai inda littafin ya taɓa ni.
Idonsa ya tsura min ko ƙyaftawa bai yi kafin ya ce “ wane ne kai?” shuru dai ban ce komai ba don ban ma fahimtar abin da yake cewa saboda kusa da muka yi sosai ga Alkur'anin har yanzu da hannunsa ya ƙi aje shi.
“Sarah yaushe kika fara mu'amala da mugayen esprits ? ”
“Soorab don Allah ka aje Alkur'anin nan ya na cutar da ni ji nake kamar wuta na ƙona ni”
“A'a ba ke ba ce Sarah,baƙin ruhin jikin ki ne ke cutuwa ya na son wasa da hankalin ki ne” ya na gama faɗa yasa hannunsa ya matse goshina,ɓulll! Idona na tsakiya ya buɗe taram Soorab yayi murmushi ya ce “ wato ki ce yarjejeniya kika yi da uwar gijiyar da Ammy ke yi wa tsafi,kin zata haka za ta baki power kan banza? Cutar da ke za ta yi ” sai kuma ya soma yin karatu har ban san lokacin da na zube gwiwaina a ƙasa ba saboda tsabar wahala.
Motsi na soma ji a ƙwaƙwalwa ta tamkar wani abu na yawo,eh kuma hakan ne dodo ne a ciki wanda yake bani duk wasu bayanai da suka kasance a ɓoye .Idon tsakiyar goshina ne ya soma ƙara girma ,maciji ne ya fito a galabaice fitowarsa ta yi daidai da faɗowar idon a ƙasa shi ma ya soma motsi.
Na yi baya a wahalce ina fitar da numfashi,Soorab bai gushe da karanta ayoyin Alkur'ani masu girma ba .Irin yadda macijin da idon ke juyin raɗaɗi da azaba za ka ɗauka mutane ne har wani gurnani suke,idon ne ya fara tarwatsewa ya baje macijin kuwa sai da aka yi da gaske shi ma ya ƙone ya zama hayaƙi.
Soorab ya haɗe rai ya ce “ ina kika samu wannan tarkacen? Ba ki san in kika haɗa power mai tsarki da wacce take ta tsafi ba sannu a hankali za ta gurɓata taki ba ne? Shi yasa kika koma mai tsoro ashe ba kamar can farko da kike da tsiwa ba.Zo nan kika wani ƙure ni da idon ki na kifi”
Na turo baki tare da isa wurinsa,hannuna ya kama muka shiga toilet bayan yayi addu'a.
“ Kar ki wani canza min siffar ki zuwa Siren ,wankan tsarki za ki yi na shiga musulunci zan koya miki karatu kuma zancen da Ammy ke cewa za ta taimaki mahaifiyarki ki sani ƙarya take so take ta ƙarasa aikin da shi Mr Shakal ya soma” sai da yasa na ɗauki niyyar wankan kafin ya taimaka min na yi ,sannan ya nuna min yadda zan yi alwala.
Muna fitowa ya fiddo wata doguwar riga ya bani na saka ya fesa min turare,sannan ya ja mu sallah bayan mun gama ne ya ɗauko Alkur'ani ya ɗora kan cinyata.Jikina ne ya ɗau kyarma yayi shuru ya na nazarina,ni kuwa ido na zuba masa.
“Sarah tun ki na ƙarama aka cutar da ke ashe” sai kuma ya miƙe ya ɗauko wata kwalba zuma ce a ciki haka ya bani na sha sosai sai na ji cikina na yi min ciwo .Jikinsa na shige ina matsar ƙwalla ya ce “ zan fitar miki da duk wani dattin power da aka baki ta tsafi,ruhin ki zai dawo tsarkake ta yadda za mu yaƙi duk wani gurɓatacen ruhi na mugunta.Sarah abubuwan da Kaka Anaba ta baki duk don ki zama MATSAFIYA (MRS SADAUKI) ne su ne suka disashe hasken MAITAR IDOnki ba don haka ba ina ma Ammy har za ta yi gigin ɗauko ki ta kawo ki gidanta?”
“ Kenan ina da power sosai?”
“Eh sosai ɗin nan ta yadda za ki dinga hani ga duk wani esprits ke ce za ki juya shi yadda kike so” ya bani amsa.Na ɗaga kai na kalle shi na ce “ ka na nufin zan juya Ammy?” ya gyaɗa kai ya ce “sosai ma” bakina na ɗora kan nasa,mun shiga wata duniya muka tsinkayo muryar Ammy na faman kiran sunanmu.
#Province orientale
Yadda Bilal ya ɗauke mata wuta duk wunin yau bai kira ta ba,sannan da ya dawo da dare dakyar ya amsa gaisuwar ta girkin ma ƙin ci yayi a ƙarshe ya bar mata gidan .Cike da damuwa ta yi ta zaman jiransa amma bai zo ba,duk uwar yunwar da take ji haka ta samu wuri ta kwanta.Kamar jira ake sai ga ta luntsum a duniyar mafarki,irin mafarkin da ta yi a ranar da Laure ta haihu ga su nan ita da wasu mata waɗanda ba ta sani sai Bibalo kawai.Duk kowacce sai jinjina mata take dangane da kyautar da ta bai wa group ɗinsu na matsafa wato kyautar ƴan biyun Laure.Wata ƙatuwar tukunya ce saman wuta ,tsawon lokaci ana dafuwa kafin a soma zubawa mutane a ranar nan ma an zubawa Sailuba ta ci sannan kuma ta yi rawa kamar sauran.Yanzu ma ta na shigowa inda ake taron duk suka tarbe ta,Bibalo ta rungume ta tana cewa “ na zata ba za ki zo ba,ya ne Bilal ɗin ya yarda?”
Sailuba ta girgiza kai ta ce “ a'a fushi ma yake da ni ”
Bibalo ta ja ta izuwa wani wuri kafin ta tsinko wani ɗan itaciya baƙi ƙirin da shi ta ce “ ungo wannan lokacin da za ki yi masa magana ki saka shi a baki sannan ki sanar da shi to zai yarda”
“Kin tabbata?”
“Sosai zo mu je yau ma mun yi wata sabuwar baƙuwa a cikin group ɗinmu” haka Sailuba ta bi bayan Bibalo har suka isa wurin tukunyar inda ake raba musu abinci.Su ma zuba musu aka yi Sailuba ta soma ci a yunwace ta na cewa “ girkin yayi daɗi sosai dama yunwa nake ji”
Bibalo ta ce “ dama ai ni ban cin abincin dare don kawai na more in ba ki ƙoshi ba ki je a ƙara miki” Sailuba ta miƙe ta kai wani tsohon kwano aka ƙaro mata ta zauna ta na shirin ci kenan ta ji muryar Bilal .A firgici ta farka ta na kallonsa,shi ma ido ya zuba mata kafin ya ce “ mafarkin mine ne kike?”
Shuru ta yi ba ta basa amsa ba,ya furzar da huci ya ce “ mu je ki ci abinci da dukkan alamu da yunwa kika kwanta shi yasa kike mafarkinsa”
Shuru Sailuba ta yi ta na tunanin mafarkin da ta yi,tabbas da yunwa ta kwanta amma yanzu sam ba ta jin ta.
“ Ban jin yunwa” ta faɗa ,da mugun sauri Bilal ya ja baya ya na cewa “ Sailuba mi kika ci haka ƙarni ke fita daga bakin ki”
Wani haushi ne ya rufe ta,ta na shirin yin magana ta ji wani abu a cikin hannunta ta na buɗe wa sai ta ga abin da Bibalo ta bata ne a mafarki don sakalci kawai ta jefa shi baki tare da cewa Bilal “ gobe zan fara zuwa taron group ɗin mu”
“To Allah ya kai mu goben sai ki je” ya bata amsa fuskarsa sam babu wani annuri ga wata damuwa shimfiɗe malemale.
Sailuba ta lumshe ido ta na son yin tunanin al'amarin amma tamkar wacce aka juyewa kwanya ta kasa tunanin ballantana ta ga aibun abin da take yi.Haka ta kwanta cikin zullumi,ta na jin Bilal na shafarta amma ta yi biris da shi.
Washegari 
Bayan ta gama dukkan ayyukan da take ta yi wanka ta shirya tare da kiran Bibalo ta shaida mata komai.Babu jimawa si ga Bibalon ta zo har ƙofar gidansu da mota,haka Sailuba ta fito ta shiga suka tafi.Akan hanya ne take cewa “ wallahi Bibalo na kasa gane kaina yadda kika san mu biyu ne a gangar jikina,sai na ji ana tsara min abin da zan yi.Kuma fa mafarkin da na yi jiya yadda kika san a gaske”
Bibalo ta yi mata wani irin kallo ta ce “ au! Kin zata normal mafarki ne? To ki tashi in ma mitsike ido don kuwa a gaske ne”
Sailuba ta saki baki ta na kallon ta,ba ta gama mamaki ba sai da ta ga ta yi parking a cikin wani katafaren gida ,ita sam ko get ɗin gidan ba ta gani ba ballantana mai gadin da ya buɗe shi.......
```MRS SADAUKI💫✍️```

Sailuba ba ta gama ƙauyancinta ba Bibalo ta ja ta izuwa cikin haɗaɗen falon wanda ƙamshi ac da na turaren wuta ya garwaye ya bada wani ƙamshin daban.
Ta na saka ƙafarta ta ji kanta yayi mugun sarawa,idonta kuma suka fara ɗaukar caji tamkar wacce aka jona da wayar lantarki.
Ɗaya bayan ɗaya take kallon mutanen, maza ne da mata ko wannensu ya ci uban shadda gizner kai ka na gani ka san Nera ta zauna a wurin.Idonta ne suka tsaya ƙyam kan su Musty da suke zaune su na murmushin nan irin na nasara.
Azo ya ce “barka da shigowa cikinmu matarmu,na san za ki yi tsantsar farin ciki a wannan sabuwar rayuwar”
Duk sai aka ɗauki taɓi,Sailuba ta dubi Bibalo ta ce “mi kuma waɗannan suka zo yi? Abokan Bilal ne fa”
“To sai me? Ai su ne suka yi min hanyar isa wurin ki,hatta sadaukarwa da kika yi ta Twins ɗin Laure su ne suka sanar da ni ta hanyar ki kawai zamu same su”
Jikin Sailuba ya ƙara ɗaukar rawa ta ce “ki na nufin ni ce sanadin mutuwar ƴaƴan Laure? ”
“Eh! Kuma ai tare da ke muka ci namansu ko kin manta kin je bikin shagalin?”
“Kenan gaske ne ba mafarki ba?” Sailuba ta tambaya,duk falon aka saka dariya.
Bibalo ta ce “ba mafarki ba ne Sailuba gaske ne,wannan shi ake kira balaguron ruhi.Ruhin ki zai fita ya je wani wuri yayin da gangar jikinki ke kwance a gida.Kin ga zo mu zauna yanzu shugaba zai fito” ta ja ta suka je suka zauna kan kujeru.
Babu jimawa wani tsoho ya fito sanye cikin jajayen kaya hannunsa riƙe da sanda ya na tafiya cikin ƙasaita,kujerar da aka tanada domin shi ya zauna tare da fuskantar su.Ɗaya bayan ɗaya suka dinga tashi suna yi masa sujuda kafin su dawo wurin zamansu,Bibalo ta je ta yi ta dawo ta zauna ta na mai kallon Sailuba wacce ta yi mutuwar zaune.Ta ɗan zungure ta tare da yin magana ƙasa-ƙasa ta ce “ki tashi ki gaishe shi”
Cikin ɗaga murya ta ce “Allah ya tsare ni da yi wa wata rai ta ɗan Adam sujuda! Lalacewa ta ba ta kai nan ba”ta na gama faɗa ta yunƙura ta miƙe,tako ɗaya kawai ta yi ta ji ƙafarta ta riƙe ta kasa gusawa daga inda take.Ko da ta kalli mutanen da ke falon sai ta ga duk kansu a sunkuye saboda mugun furicin da ta yi ga Boss sun san doli ya ɗauki mataki mai tsanani jiran hukuncinsa kawai suke sannan su ɗauko kawunansu.
Sailuba ta kai dubanta ga Boss wanda yake yi mata kallon tsaf kafin cikin muryarsa mai kama da ta dodo ya ce “zan miki hukunci mai sauƙi tun da sabuwar zuwa ce ke,sannan hatta ita kanta wacce ta yi sanadiyar shigowar ki group ɗinmu za ta karɓi nata hukunci a yanzu kafin na yanke naki ” ya na gama faɗa ya miƙe,jikin Bibalo na kyarma ta miƙe ta na hararen Sailuba ta bi bayan Boss a ɗakinsa na madubi.
Ba tare da ya shaida mata ma hukuncin ba ta cire kayan jikinta,ta je ta kwanta kan wani ƙaton banci.Da mugun sauri ta rumtse idonta sa'ilin da ta yi tozali da Boss ya na canza siffa zuwa ta Maciji.Tun daga ƙafarta ta soma jin ya na bin jikinta ya na lashewa har ya zo kan fuskarta,sai da ya gama abubuwansa kafin ya soma amfani da ita ta na kuka ta na ƙari amma ko gigin buɗe idonta ba ta yi ba.Sama da minti talatin ya na biyar buƙatarsa kafin ya ƙyalle ta,fakyar ta iya tashi ta mayar da kayan jikinta ta fito ta na ɗingishi.
Duk mutanen da ke wurin sai da suka tausaya ma Bibalo saboda sun san mine ne Boss yayi da ita,kuma kusan dukkansu ya taɓa amfani da su musamman in ka nemi ƙarin ƙarfin power hatta su mazan ya na amfani da su.
Sailuba tuni ido ya raina fata,ga gajiyar tsayuwa ga kuma fargabar abin da zai biyo baya.
Kamar minti goma sannan Boss ya ƙara shigowa,ya kalli Sailuba ya ce “ƙarshen wata mai kamawa za ki sadaukar da abin da ke cikin ki domin farin cikin group , wannan shine hukuncin ki je ki zauna”
Sai a lokacin kawai Sailuba ta ji ƙafarta ta saki,ta je ta zauna ba don ta so ba.Meeting ɗin ne ya soma kowa na faɗar albarkacin bakinsa ta yadda za a yi group ɗinsu ya bunƙasa,da kuma dubarun bi wurin nemo sabbin members.Sama da awa ɗaya ana meeting ɗin kafin Boss ya ce “Musty yau kai ne da girki ina abin da ka kawo mana?”
Fuskarsa cike da baƙin ciki ya miƙe ya na miƙa wani ɗan ƙaramin kwali,Boss ya karɓa ya buɗe kafin ya ce “ku tashi a shiga ɗakin cin abinci” haka duk muka miƙe na bi bayansu,ɗaki ne mai ɗauke da dogon table a kowacce kujera an ajiye plate da cokali mai yatsu .Duk kowa ya zauna,ita ma Sailuba ta na zaune ta kallon ikon Allah Boss ya buɗe ƙaramin akwatin nan ya dinga zuba ma kowanne plate abinci har plate ɗin ya cika amma abun mamaki shi kuma akwatin ƙanƙane da shi.
Ya na zuba mata ƙamshi ya daki hancinta,haɗaɗen nama ne an yi masa jar miya.Sai da ya zubawa kowa sannan ya zuba wa Musty kuma shine ya soma ci kafin kowa ma ya fara.Sosai take jin ɗanɗanon girkin ta mamakin wannan duniya mai abin ban mamaki,ta na tsaka da santin girkin ta ji Boss na cewa “Musty na ɗaya daga cikin members masu ƙoƙari,wannan shine yaro na bakwai da ya taɓa bamu wanda ya kasance jininsa ne don haka na basa kyautar sabuwar member mu shi kaɗai ne zai dinga mu'amala da ita”
Ba ta sani ba farkon maganar tasa ce ta fi tsorata ta jin naman mutum ne take ci ko kuwa kyautarta da ya bayar ga wani namijin.Daga nan kuma kowa ya dinga baiwa Musty kuɗi,Bibalo ta kalli Sailuba ba ta san lokacin da ta buɗe jakarta ba ita ma ta kai kuɗin,Boss ya ce “kowa zai iya tafiya” duk aka soma fita,su na fitowa Bibalo ta hau Sailuba da masifa ita kuwa kasa cewa komai ta yi har suka shiga mota.
Sun yi nisa sosai kafin kamar a mafarki Sailuba ta ga sun dira wata hanya wacce take cikin garin Province Orientale,kasa haƙuri ta yi ta ce “ni kam Bibalo hanyoyin sai nake ganin suna yi min gizau,kamar ɗazu ba wannan muka bi ba sannan can da farko na ga ko ina tsab saɓanin yanzu”
Ta yi mata wani mugun kallo kafin ta ce “sai yanzu kika fahimci ba a jiharmu muke ba? To Gomo muka je wurin meeting yanzu kuma mun dawo”
Sailuba ta waro ido ta ce “Gomo dai wannan da nake ji in za a yi tafiyar mota sai an kwana biyu kan hanya ita ce muka yi tafiyar mintoci....” Bibalo ta katse ta “don Allah kin ga ki bar ni da muguwar gajiyar da kika sa ta saukar min,maimakon ki yi jimamin rabuwa da ɗan cikin ki da za ki sadaukar kin tsaya yi min banzar tambaya”
“Hhhh! Ke yanzu ki na tunanin zan iya bayar da ɗan cikina? Sai na haifi yaro na miƙa muku?”
“Oh! Kin zata sai kin kai ga haife shi? Hhhh! To kin makaro tun a ciki za ki bayar da shi kuma babu buƙatar ganin likita esprits za a aika su ciro shi daga mahaifar ki”
Sailuba ta ƙure ta da ido kafin ta ce “Bibalo kin cuce ni,na yi da na sanin da na haɗu da ke a rayuwata.Kuma daga yau ki fita hanya ta,na bar group ɗin ai ba doli ba ne sai na yi shi”
Bibalo ta na driving ta na ƙyalƙata dariya sai da ta yi mai isarta kafin ta ce “ban taɓa sanin daƙiƙiya ce ke ba sai yau,wato kin zata ana iya fita? Hummm! To muma a haka muka fara wai kuturu ya ga mai ƙyasbi!Fita ki bani mota” ta yi parking bakin hanya.
Sailuba ta buɗe murfi ta fito,kamar wata marar hankali ta soma tafiyar ƙasa duk da kuwa akwai nisa daga nan zuwa gidanta.Saura ƙiris mota ta kaɗe ta tsabar yadda ta lula duniyar tunani,ta na isa gida ta ci karo da Laure ta fito daga wankan da take na ruwan zafi.Wani tausayinta ne ya kama ta sai ta ji kamar ta sanar da ita gaskiya,amma ta fasa ta je ta shige ɗakinta.Kuka ta yi mai isarta har kanta na ciwo,bacci wahala ya ɗauke ta nan ta soma yin mafarki ga ta kan gadon asibiti za ta haihuwa sai jini ke yi mata zuba amma yaron ya ƙi fitowa.Can kuma kukan jarirai ya cika ɗakin kafin ta soma jin yaron cikinta na magana “ Mama! Mama ki cece ni kar ki bari su kashe ni Mamaaaa” wata irin zabura Sailuba ta yi a firgice ta farka.Wanka ta je ta haɗi da alwala ta zo ta fara jera salloli da ita kanta ba ta san adadin su ba,tabbas kwana biyu ta yi sakaci da addininta musamman sallar Asar wacce ke iske ta cikin aikin salon can dama Sarah ce ke taya ta.Haka ta ci gaba da saƙar zuci har aka kira sallar azahar ta miƙe ta yi,abinci ma kasa ci ta yi har Hajiya ta aiko mata da kwaɗon zogale amma ta ƙi ci.
Bayan sallar la'asar Bilal ya aiko wani yaro ya kawo mata nama sai ta ɗora girki,kamar wata mayya haka ta ji yawunta na tsinkewa kawai nama take son ci.Tukunyar ta buɗe ta soma tsamo shi ta na ci amma sam babu ɗanɗano ba ta jin daɗinsa,tsoro ne ya kamata jin bakinta salaf kamar ba nama take ci ba.Wato ta fahimci naman mutum suke son a doli ta dinga ci,jikinta na rawa ta miƙe ta koma ɗaki.Kwalabar da Sarah ta bata ta zo ɗauka amma sam ba ta ganta kan dressing mirror ɗin ba,kamar mahaukaciya haka ta shiga birkice kayan ɗakin ta na nema har ta fidda rai sai kuma ta ganta.Wata irin ajiyar zuciya ta sauke ta na mai buɗe kwalbar,wani irin ruwa ne masu masifar haske a ciki masu kamar madubi ta kai hannu ta dangwalo ta soma shafawa a fuskarta....
#GOMO
Duk yadda na so na janye daga jikin Soorab amma ƙin bani dama yayi har sai da na gaji da kiciniyar na biye masa muka raya sunnah.Sai bayan komai ya lafa ne ya tashi zaune  ya na kallon ƙofar,kayan jikina na ɗauka zan mayar amma ya hana ya na yi min wani kallo.Na turo baki na ce “ ni ka bar kallona da idon maciji” ya saki murmushi tare da sukuta ta muka je toilet a nan kuma na san har wani wanka ake bayan an mu'amalunci juna.Sai da yayi min bayani kafin mu fito,muka shirya tsab sannan ya kama hannuna muka fito.Duk yadda na so ƙwace shi amma bai bani dama ba,idon Ammy ƙurrr kanmu Soorab ya sakar mata murmushi mai sauti ya ce “ sannu Ammy ”
Ba ta amsa ba sai ni da ta tsurawa ido,zuciyata ce na ji ta soma yin ɗaci da na fahimci Ammy na son yi min illa ne.
“Ki nutsu Sarah ! Kar ki ɗauki matakin komai ita ɗin mahaifiyata ce kar ki manta haka”
Cikin zafin raina ɗin nan tun na farko na ce “ sai kuma na bari ta cutar da ni ko?”
“ Ammy ga ni,kin aika Sarah ta kira ni” Soorab ya furta ya na kallon Ammynsa wacce ɓoyayyar siffarta sam ba ta iya ɓuya a idonsa ba.Kamar wata zararriya ta miƙe cikin fushi ta nufo mu,da ƙarfi ta rabe hannuwan mu ta na huci.Na saki murmushi tare da kallonta cikin ido na ce “ kin makaro tun tuni” sai na kama hanyar fita,ta ce “ in kin fita kar ki saki ki sake dawo min cikin gida” 
Na juyo da sauri na dube ta ina cewa “ ki gyara furicin ki,nan gidan King Gandu ne ba naki ba” ina gama faɗa na fice a harabar tsakar gidan na yi tsaye ina kallon irin abubuwan da Ammy ta turbuɗe cikin ƙasa waɗanda tun ranar farko na gansu amma na manta shaf da na cire su.Daga inda nake a tsaye nake juya ido ina tone komai na tulle su wuri guda ,wani dutse na ɗauka da murza shi ina yin ɗalasimai kafin ya rikiɗe ya koma ashana na ƙyarta wuta na cilla musu daga can cikin ɗaki na ji kururuwar Ammy ta na rakin azaba,ban tantance ba na ji sara a bayana ina waigowa na ga Ammy ce.Duk uban zugin da wurin je yi min bai hana ni yin tsalle ba na kama wuyanta na maciji,Soorab ya fito da gudu ya na cewa “Sarahhhh!” amma inaaa tuni na kai wa Ammy naushi wanda ya haifar da duƙushewarta a ƙasa.
Nawas da Nawaf duk suka fito har da ma ita budurwar tasa,sai dai fa su idinsa ba su gane masu abin da ke faruwa.
Ammy ta yi wata girgiza sai ga kanta ya rabu ya fi ɗari duk kowane ya fiddo harshe,tunani na soma yi don gano wane ne ainahin nata ban kai ga samo amsa ba Soorab ya zo yayi gaba da ni sama ya na buɗe fukafukinsa.Ammy ma ta yi wani tsalle ta na son damƙo ni, Soorab ya buɗe bakinsa yayi feshin wuta duk kawunanta na bogi suka ƙone yayin da ita kuma ta faɗi ga ƙasa a sume.
Da sauri yake kaɗa fukafukinsa na rungume shi ƙam,cikin wata farfajiyar gida ya sauke ni bai min bayanin komai ba kuma ya cira sama ya bar ni.Na ɗaga kai ina kallonsa har sai da ya ɓace wa ganina,na maido dubana ƙasa da sauri jin ana jan rigata.Da yarinyar nan na ci karo mai kama da ni,na sakar mata murmushi kafin na kai ga yin magana Mamarta ta fito daga ɗaki ta na kiran sunanta.
Cak ta tsaya ta na kallona ita ma,Afnane ta ruga wurinta ta kama hannunta suka koma ciki.A hankali na soma takawa har na isa bakin ƙofar na shiga.A zaune na tarar da ita ta na kuka,“ Mama!” na furta kamar mai koyon magana,ta ɗago ta na kallona kafin ta buɗe min hannuwanta alamun na je gare ta.Da sauri na je na faɗa jikinta muka ci gaba da rera kukan a tare can ta tsagaita ta ce “ Sarah ki yafe min,doli ce ta sa na haife ki a haka ni kaina ban tsara hakan ba”
“Amma mi yasa kika yar da ni ?” 
“Banda halin riƙe ki wannan lokacin,ina bin maza ne domin in samu in yi karatu in kuma inganta rayuwata ashe rogaza ta na yi.Bayan na haife ki a jinin biƙin nan na gamu da Shakal,ya na da arziki sosai wannan yasa na yi tunanin Kakata ta yanke saƙa ashe da sauran rina a kaba,bayan aurenmu bai taɓa kusanta ta ba sai in ina period shi ma sai bayan ya sha jinin ya ƙoshi sannan ya kusance ni.Ya bani azaba wacce baki ba zai iya furta wa ba,sannan kuɗin su kansu ba su ciyuwa in kin ga ya kashe su ta Afnane ce wacce yake burin ɗora wa akan hanyarsa”
Na kai hannu na goge mata guntun hawayen da suka maƙale kusan ido kafin na ce “ ki bar kuka Mama gani na zo ai,kuma tun tuni na kashe Shakal ” ta yi wani murmushi ta ce “ kin kashe gangar jikinsa dai amma har yanzu esprit ɗinsa ya na cikin gidan nan”
Shuru na yi na kasa kunne da sauraren bugun zuciyata don tabbatar shin abin da ta faɗa ɗin gaskiya ne kuwa.Hucin zafin ɓoyayyen esprit na ji,tabbas abin da ta faɗa ɗin gaskiya ne da sauri na miƙe tsaye na soma takawa inda ruhina ke fuzgata ya na min jagora har na isa bakin wata ƙofa wacce ta buɗe da kanta,ban yi wani dogon tunani ba na kutsa kai ƙiiiii gammm! Ƙofar ta rufe kanta,duk da kunnuwana sun jiyo min ƙarar murɗa key bai sa na waiga ba.
Dab da ni na soma jin hucin na kai hannuna cikin iska na matse wuyansa,sai ya soma kakarin wahala “ mi kake jira da har yanzu ba ka je can makwancin ka ba?”
“Babu inda zan je na bar dukiyata ” ya bani amsa.
“Kai yanzu ba halittar doron ƙasar duniya ba ne ina so ka gane haka,a can inda kake ba ka da buƙatar kashe kuɗi”
“ Ba zan tafi ba” ya bani amsa,a hassale na juya idona sai ga shi sun haska min shi taram ina gani.Sayen yake cikin farin nikafani idonsa duk sun lotsa ciki haka jikinsa babu fata sai ƙashi.Cike da ƙware wa na soma yin ɗalasiman rogaza Fatalwa,ihu ya soma yi kafin ya baje ya zama baƙin hayaƙi sai a lokacin ƙofar ta buɗe.Mama ta zo ta yi tsaye ta na tambaya ta in komai daidai .
Na jinjina kai na ce “ ki fitar da duk abin da kike zan ƙona gidan nan in ba haka ba esprit ɗinsa da ma na wasu abokansa za su dinga zuwa su na shama mutane kai”
Wasu ƴan abubuwan da ba a rasa ba ta ɗauka kafin na cinna ma ɗakin wuta,na kama hannunsu ita Afnane muka fito.
“A ina ne Tekun Gomo yake?” na tambaya.
“Mi za ki yi?” Mama ta jefo min tambaya ita ma.
Na ce “ina son ganinsa”
“ Ok mu je babu nisa ai daga nan” haka ta ja mu muka isa bakin Tekun,na saki hannuwansu sannan na je na durƙusa na ciko tafin hannuna da ruwan ina furta wasu lafuza sai kuma na mayar da ruwan.Babu jimawa kafin su soma motsi su na yin sama,kamar minti biyar haka sai ga ƙofa ta bayyana a cikin ruwan,na juyo na dubi Mama na ce “ ku shiga za ku isa har cikin Masarautarmu.Duk da tsoro a idonta amma bai hana ta kama hannun Afnane su soma tafiya cikin doguwar hanyar.Ina tsaye har na ga masu gadin get sun zo sun tafi da ita,sai a lokacin na shafi ruwan komai ya ɓace.Ina shirin gusawa na soma jin munduwata na motsi,na riƙe ta gam cikin kwanya ta kuma ana shaida min mai son gani na wato anty Sailuba.Karon farko da na ji ina ra'ayin yin balaguro irin na matsafa wato na yi tafiyar awwani a cikin mitin biyu kacal,amma kuma da na tuna lukutar masifar da na bari gidan Ammy kawai sai na fasa na amsa kiran anty Sailuba bayyana cikin madubinta.
Muna haɗa ido da ita gabana ya faɗi,na ce “ anty mike haɗin ki da ido uku? Su Musty sun ci galaba kan ki ko?”
Kuka ta fashe min da shi tare da soma bani labarin komai tiryan-tiryan,raina har wani sosuwa yake na ce “ ki bayar da cikin jikin ki? Shi ogan naku ya faɗa ?”
Cikin kuka ta ce “ a'a ogansu dai don ni na fita daga group ɗinsu”
“Nuna min hoton ita Bibalo ɗin,za ta ci ubanta ita makira su ma su Musty sai na nuna musu kurensu sai sun gwammaci kiɗa da karatu,sai na sa sun yi da na sanin taɓa ki my anty Sailuba ”
Ta fyace majina ta ce “nari na ɗauko waya na nuna miki hotonta” na dakatar da ita na ce “ babu buƙata,gwale idon ki sosai zan ga hoton nata ai” anty Sailuba ta gwale idon tamkar na buɗe album haka na dinga duba hotunan kaf mutanen group ɗin nasu har idona ya sauka ga Boss wato shi dai ne su ma suke bauta.Na yi murmushi da na ga muguntar da ya yi Bibalo ,na ja numfashi na ce “ ki dinga yin alwala,ki zamana cikin tsarki a kowanne lokaci sannan ki cire tsoronsu saboda ita ce hanyar farko da za su iya bi ta cin galaba a kan ki” kai ta jinjina min alamun ta ɗauka,na ce “ yi murmushi mana na gani kin san ke ce uwata ta farko kafin Mama ” ta yi murmushi,na ce “ ko ke fa ai haka kin fi kyau,ina Hajiya mai jego?”
Ta yi dariya ta ce “ ke Sarah akwai ki da mugunta har yanzu fa Hajiya na ɗan jin jiki”
Na ce “ ita ta jawa kanta ai,ina Saleh?”
Ta yi shuru kafin ta ce “ fatan dai ba wata muguntar za ki yi masa ba?”
Na rausayar da kai na ce “ ina binsa bashi ne ranar da nurse ta ce Hajiya na da juna biyu ya zage ni,ban manta ba sai na ladabtar da shi amma kafin nan yau zan kaiwa ita Bibalo ɗin nan ziyara shi kuwa sai ranar da na diro Province Orientale ”
Ta washe baki kamar ba ta da damuwa ko ɗaya ta ce “yaushe za ki zo Sarah?”
Na ce “ba zan faɗa miki ba ,kawai bazata zan yi miki je ki ida girkin ki in kin gama ki ci ki ƙoshi kar ki saki ki kwanta da yunwa don za su yi ƙoƙarin ciyar da ke ta mafarki” ta jinjina kai ni kuma na ɓacewa ganinta.
Gidan Ammy na koma,tun a bakin get nake jiyo kakarinta na azaba amma na dake na shiga har ciki.Duk a falo na tarar da su jungum su uku,banda Soorab.
“Yawwa Sarah zo ki faɗa mana mike faruwa?” cewar Nawaf,na ɗan ja numfashi na ce “babu komai ina Soorab?”
“Ya na ɗakin Ammy,bayan fitar ki shi ne ya ja ta ya rufe ta a ɗaki kuma har yanzu bai fito....”
Ban tsaya na ida jin ƙarshen ba na yi saurin yin tsinke ɗakinta,na buɗe ƙofar wacce su suka kasa buɗe ta saboda da power aka rufe ta ba da hannu ba.
Cikin wani ɗan ƙaramin keji na ga Ammy a cikin siffarta ta Maciji,gefe guda kuma Soorab ne ke faman tambayar ta shin ta yarda ta bar tsafi har abada sai ya buɗe ta amma ta ƙi amsawa.
Muna haɗa ido da ita ta soma buge-buge kejin ma yayi mata ƙaranta,na saki murmushi kafin na juya idona na soma saffara ta ina ladabtar da ita a doli ta amsa ma Soorab kan ta yarda.Karatun Alkur'ani ya soma a nan take jikin Ammy ya soma fitar da baƙin hayaƙi,bakinta kuma na dalalar da yawu kamar wacce ta sha yaɗo.Tun ya na yi a hankali har ya soma ɗaga murya,gidan ne ya fara yin wani wuwilniya ya na motsi saboda irin girgizar da Ammy ke yi ba mu farga ba ta ɓalle kejin duk ƙarafanan suka zube yayin da Ammy ta yi wani baje duk illahirin bindinta ƙatoto,ta yi wani ƙoto har kanta na tafo rufin ɗaki.
“Soorab ka ɗauki mataki in ba haka ba illa za ta yi ma,ta yi min tsayin da ba zan iya sarrafa tunaninta ba ka ɗauki siffar dragon” na faɗa hankali tashe,shi ma duk nasa hankali ya watse ya ce “Sarah ita ɗin mahaifiyata ce ba zan iya kashe ta ba”
“Muguwa ce Soorab babu amfanin barinta za ta ci gaba da cutar da mutane,ruhin Siren tsarkake ne ya na rogaza zalunci miyag....” ban kai ƙarshe ba Ammy ta buɗe ƙaton bakin ta yo kan Soorab da niyyar haɗiye shi,na yi wani uban ihu wanda ya saka ɗakin cika da ruwa tanƙam a nan take idon Ammy suka rufe ta soma neman hanyar da za ta ceci kanta,Coken ɗin da ke soke a gashina na ciro tare da daɓa mata shi daidai ciki ta yi wani ihu a nan take jini ya soma yi mata zuba ruwan suna canza kala daga fari zuwa kalar ja.....

*The END*
Soorab ya yo cikina ya na mai ture ni tare da cire Coken ɗin da na caka wa Ammy a gefen ciki ya soma kiran sunanta.
Doli dangin naƙi Ammy ta bar siffarta ta Maciji ta dawo bil'adama,a raunace take kallona da idonta da har yanzu ba su dawo normal ba.Cikin wata irin murya take cewa “ Sarah kin ci amanata,ban ɗauko ku don ki zama silar bankaɗar sirrin da na luluɓe shekara da shekaru ba.Kin illata ni sai dai ki sani wacce Boss zai yi miki sai ta fi tawa muni...” ta yi shuru tare da yin ƙara ta na dafe gefen cikinta da har yanzu bai bar zubar da jini ba,kafin ta ci gaba da cewa “ ko yanzu na mutu na cika burina,sanadina mutane da yawa sun rasa rayukansu na ji daɗi kuma sannu a hankali mutanen da na bai wa training za su dursasar da tauraron Siren sai kun zama abin tausayi ta yadda ba za ku ƙara jin sha'awar zuwa doron duniya ba” ta ida furucin tare da shammata ta caka min wuƙa a gadon baya wacce ban san ta ina ta ya kuma aka yi ta same ta ba .Na fasa wani uban ihun da ya saka rufin ɗakin buɗewa gaba ɗaya wani irin iska ya taso yayin da ruwa suka dinga ɓulɓulowa daga ƙasa suka cira mu sama mu duka ukun.Ina cikin wannan yanayi na ƙara jin wata sukar sai a lokacin ne idona yayi tozali da Boss wato yayi mana kutse ashe tun tuni ya shigo ɗakin ba mu sani ba ƙila ma shi ya ba Ammy wuƙar.
Soorab ya canza siffarsa zuwa Dragon ya fesa wuta ,Boss ya so tserewa  amma babu dama sata lahira .Majaujawar wuta Soorab yasa ya ɗaure shi da ita sannan ya ci gaba da ƙona shi ,fatar jikinsa ta sulɓe wani dodo ya bayyana mai manyan uku bakinsa na zuba da jini .Ya soma hargowa wacce ta sa kifayen da kicin ruwa suka soma yin gudu su na zillo,ya shaƙo wuyan Soorab har idonsa suka fito manyan dragons ɗinsa suka fara yi masa feshin wuta amma tsabar taurin rai na dodon nan ya ƙi sakin wuyan Soorab.Coken ɗina da ya faɗi na lalubo dakyar tare da juya shi ya zama sharɓeɓiyar wuƙa a galabaice na yunƙura na tashi tare ɗaga wuƙar na sharɓe hannun nasa gundulun ya faɗi ya na fesar da hayaƙi .Dodon ya ƙurma wani uban ihu kafin ya cabko bindina na Siren ya soma kaɗa ni kamar wata fanka,bakin Soorab ne ya soma feso ayoyin Alkur'ani mai girma wanda ya saka dodon harba ni can na yi sama na soma ƙetara ƙasashen duniya kamar wata leda.Cikin azama na sarrafa power ta na faɗi inda nake so,jiƙittt na faɗo saman gado .
“Wayyo!” Bibalo ta furta wacce na sauka kan gadonta,na sakar mata murmushin mugunta ina kaɗa bindina na kifi ta kwasa a guje za ta fita da sauri na juya ido na matsa ƙofar ɗakin.
Kanta ya bugu da gini ta sake yunƙurin komawa da baya ta bi inda na mayar da ƙofar,nan ɗin ma na ƙara matsata haka na yi ta wasa da hankalinta kafin na mayar da ɗakin mai tsananin duhu .
“Don Allah ki yi haƙuri ba na rasa duk power ta ban san wace ce ke ba” Bibalo ta faɗa cikin rawar murya,TV ɗin da ke jingine da alamu ta ma lalace haka na sa ta dawo garas tare da kawo wuta abubuwan ban tsoro suka shiga yin rawa .Bibalo ta rumtse ido gudun kar ta gansu,dodon kunnenta na soma yi ma wasar kura ina yi mata razananiyar murya marar daɗin amo.Wari da ɗoyi duk suka cika ɗakin alamun ta yi zawo a nan tsaye,hasken ɗakin na maido ta kai hannu ta rufe fuskarta.
“ Ke ce kika kai anty Sailuba wurin matsafa ko? Wato ke wacce kika fi kowa iya ɗala tarko” na tambaye ta cikin ɓacin rai.
Jikinta na rawa ta ce “ don Allah ki yi haƙuri komai ya wuce yanzu ji na nake na dawo normal mutum duk power na ta ɓace,har su ma su Musty mun yi waya duk sun ce sun rasa komai nasu ba su san mike faruwa ba.Ita ma Sailuba ina shirin kiranta ne kika faɗo min ke wace ce?”
Ban bata amsa ba sai ma tunani da na nitsa ‘ wato mutuwar tushen tsafin nasu ya na da alaƙa da rugujewar power su.Ammy ta mutu,shi ma Boss ina ji a jikina kamar ƙarshensa ya zo’
Ƙarar wayarta ce ta yanke min tunani,na ce “ zo ki ɗaga Azo ne” 
Jikinta na rawa ta ɗaga ta saka hand free,“ Biba muna cikin tashin hankali fa kin ga kamfaninmu ya ɗauki wuta komai ya ƙone duk wasu kuɗinmu kuma su na ciki ga Hajiya Tambara ta ƙi ɗaukar kiranmu ballantana ta sada mu da Boss mu ji mike faruwa” shine abin da Azo ya ce.
Daga inda nake kwance na ce “ ta yaya sheƙaƙiya za ta amsa kiran ku? Na aika Hajiya Tambara lahira,shi kuma dodon naku mijina ya tarwatsa shi da ayar Allah! Kun makaro tirrr ɗin ku,da ba ku san girman alƙawari ba sai da na yi muku kashedi kar ku saki ku taɓa anty Sailuba don yin haka kun shigo hanyata ne amma ba ku ji ba.Yanzu wa gari ya waya? Ba ku ma ga komai ba sai kun fara bin  layin neman sadakar waina”
“Sarah?” muryar Musty ta daki kunnena da alamu su na ma tare,na ƙyalƙyace da dariya na ce “ yanzu kun zama zero ba ku da ƙwandala! Ka sadaukar da yaran ka ga banza,sannan za ka fuskanci ƙalubalen haɗa hannu da aljani ” ina gama faɗa na ɓace wa ganin Bibalo na nufin gidan su Sailuba.
Da Saleh na fara cin karo ya ɗauki buta zai zuba ruwan alwala saboda kiran sallar magrib da aka fara.Ido na juya na ƙure pampon da na mujiya,ya fi mitin biyar da kunna pampon ga dai ruwa su na zuba amma butar ta ƙi cika tun bai fara jin tsoro ba har ya kauce butar ruwan suka soma zuba a ƙasa.
Na lumshe idona don basa damar zuba ruwan,har sautin ajiyar zuciyarsa sai da na ji.Cikin sauri ya nufi banɗaki na take masa baya kuwa,ya sauke wandonsa don yin fitsari amma ya ji wayam babu balance hankali tashe yake shafa wurin amma ya ji shi a shafe.A tsorace ya fita daga banɗakin ya nufi can ɓangarensa har tuntuɓe yake yi ,ya na shiga ya zumbule wando ya tsaya gaban ƙwan lantarki sai kuma ya ga abin ya dawo.Laure da ke zaune ta ce “ lafiyar ka kuwa?”
Ya ce “ ina lafiya kamar mai shafar jinnu balance na ɓacewa ya na dawowa” sai kuma ya fito ya ƙara shiga banɗaki saboda yadda na saka mararsa cika tanƙam da fitsari kamar za ta fashe,babu addu'a ba komai ya faɗa sai dai kuma yanzu ma wayam ya kasa ganin komai.Zuwa wannan lokacin Saleh tuni rauni ya aure shi sai ya soma yin kuka,murfin banɗakin na sa ya bada wani irin gammm ya rufe da shi yayin da na haɗa hadari baƙi ƙirin ya soma yin ƙasa kamar zai rubto.Wannan tashin hankalin ya mantar da shi wanda yake ciki ya kama ƙofa ya na jijiga da ya ga ta ƙi buɗe wa ne ya wangale baki zai ƙwala ihu amma na riƙe amon murya duk yadda ya so fitar da shi kuwa kasa wa yayi.
Cikin son bayyana masa kaina na soma yin wasu suratai waɗanda suke tamkar barazana ce da fitar numfashinsa amma ban damu ba haka na ci gaba har na bayyana cikin wata siffa mai rikitarwa duk na baza gashin kaina ya rufe fuskata haka fatar jikina na mayar da ita fari ƙal kamar madara.A can tsakiyar kaina kuma na tsiro da wata itaciyar bedi mai ɗauke da kunnuwan masu manne da ido,ban ida firgita shi ba na ga ya zube a sume babu numfashi.
Na saki murmushin jin daɗi na ce “ ni ma na rama abin da ka yi mini” sai na buɗe ƙofar banɗakin na tullo gangar jikinsa waje tare da buɗe bakina na soma yi masa feshin ruwa.Ya zabura,ko kafin yayi tozali da ni tuni na bar wurin na wuce ɗakin Sailuba,a zaune na tarar da ita ta rabka uban tagumi.
“Assalamu aleykum !” na furta murmushi kan fuskata,ta zabura ta na kallona ba tare da ta amsa sallamar ba ta soma yin addu'o'in tsari kafin ta ce “ wallahi Bibalo in ma kin ɗauki siffar Sarah ne don ki cutar da ni to na fi ƙarfin ki ta Allah ba taki ba,na yi nadamar abin da na yi kuma na san Allah zai karɓi tubana don haka ba zai baki ikon cutar da ni ba”
Bilal ne shi ma ya zo yayi sallama na basa hanya ya shiga bayan na gaishe shi,“ Sarah yaushe kika dawo?”
“Ba ita ba ce kar ka yarda da ita Bibalo ce” anty Sailuba ta faɗa ta na jan hannun mijinta,cikin kuka ta shiga feso masa gaskiyar duk abin da ya faru tun daga sayar da gashin mutane da take har izuwa rasa power da suka bata.A yanzu kuma na ida tabbatar wa kaina komai ya zo ƙarshe, ƙungiyar su Ammy sai dai in an tuna a yi zancen amma babu ita.
“To yanzu ke ya aka yi kika san wannan ba Sarah ba ce?” Bilal ya tambaye ta.
“Ai Sarah ba ta taɓa yin sallama sam ba tabi'arta ba ce” ta basa amsa,sai ya maido dubnsa gare ni na ce “ ai na musulunta ne,na kuma yi aure Soorab ɗan hajiyar birni shine mijina ki yarda da ni anty Sailuba yanzu ma na zo ne na ƙarasa aikina na ƙarshe a doron ƙasa kafin na koma duniyata” ina gama rufe baki sai ga su Azo sun yi sallama har da ma Bibalo  ta na ganin fuskata ta razana.
Na kalli su Musty na sakar musu murmushin mugunta,duk suka sunne kai.Da farko Bilal suka soma bai wa haƙuri akan makircin da suka yi ta shirya masa kafin daga ƙarshe su nemi alfarmar suna son su yi aiki a ƙarƙashinsa.
Na tari numfashinsu na ce “ in kun ci gaba da rayuwa za ku yi kasuwancin ko? Hummm! Ashe ba ku san illar shiga ƙungiyar asiri ba kuma yin yarjejeniya da esprits ko ALJANAR RUWA (My next book in sha Allah) ba to ku tsaya ku ji in baku labari” duk suka maido hankalinsu gare ni tsoro shimfiɗe a fuskar su ....

“ A rayuwa akwai nau'ikan loge wato ƙungiyoyin asiri da yawa. Dayawansu suna da matukar hatsari, wasu kuma ba su da matsaloli da yawa. Zan kasance mai tsantsar gaskiya a gare ku, kamar yadda na kasance koyaushe, ayyukan da ba su da sakamako wato farashi ba su da yawa. Suna da iyaka sosai kuma ba a san su sosai ba. Mai zai faru idan kun shirya sanya hannu kan yarjejeniya?? Da zarar kana gab da sanya hannu kan yarjejeniya, ka kasance tare da mutum mai rai ko Fatalwa ko mataccen ruhi, ko wani mahaluƙi, ka sani cewa akwai shaidar ɓoyayyen ruhi wanda ke nan a gefenku, wato tsakanin ka, da kuma mutumin da kake son bugun ƙirji da shi ka basa yarda. Ana kiran wannan shaida aljanin yarjejeniya ,amma a wannan lokaci  kai ba za ka gani ba ka na ganin cewa, ku mutane biyu ne kawai don sanya hannu kan wannan yarjejeniya,alhalin kuma ba hakan ba ne. Akwai mutum,ruhi,ko esprit na uku wanda yake a wurin wanda idonka ba zai  taɓa  ganinsa ba. Daga wannan lokaci idan ka sanya hannu kan yarjejeniyar, rayuwarka ba za ta sake zama iri ɗaya da ta can farko ba. Wato shi wancan mai shaida zai kasance koyaushe ya na tare da kai shine zai dinga nuna ma abubuwan da zahiri ba za ta iya gani ba kai kuma za kace ka na da power ne,hatta juya abubuwa yadda kake so shine a laɓe a bayanka ya na tabbatar da nufin ka izuwa wanda kake son cutarwa haka hatta kuɗin ka da za ka ga su na bunƙasa kuɗin bogi ne su suka ƙirƙire su wani sa'in kuma suna sato na mutane ne suna baka irin haka ne sai ka samu Alhaji kullum cikin yi wa iyalansa masifa suna yi masa sata alhalin bai san aljanu ne ke ɗaukarsu ba,da wannan ake so duk in mutum zai aje abu ya furta Bismillahi! Irin kungiyoyin nan ne suke haukata mutum in ya ce zai fita,saboda suna tunanin za ka tona musu asiri ,ko kuma su haukata dare ɗaya.Wacce ta fi ɗan sauƙin ita ce wacce ake yin yarjejeniya da zarar ka yi bore to duk abin da ka mallaka zai ƙare ka rasa komai cikin lokaci guda,wanne ne daga ciki kuka yi yarjejeniya?” na jefo musu tambayar,ƴar kallon-kallon suka fara kafin Musty wanda a kodayaushe shine ya fi su ƙarfin hali ya ce “ mu ba mu yi yarjejeniya ba,kawai Hajiya Tambara ta same mu ne a inda muke canjin Nera ta yi mana tayin hanyar da za mu bi mu samu kuɗi,da farko kuɗi muka bata ita kuma ta bamu wasu ƙwandalaye ta ce mu ɗora ƙarƙashin pilow ta haka ne arzikinmu ya soma bunƙasa kafin kuma ta buƙaci mu dinga kawo gashin mutane masu quality irin mai ilimi,mai kyau ,da celibriti ta wannan hanyar ce power mu ta bunƙasa.Biba ma mune muka yi mata hanya da farko muna saya ne gare ta mu kai wa Hajiya ,a ƙarshe ta tambaye mu abin da muke yi da shi da muka sanar mata shine ta ce ita ma ta na so sai muka haɗa ta da Hajiya . Sanin halin Sailuba muddin ta san tsafi ne ake yi da gashin ba za ta yarda ba sai Biba ta ɓoye mata,hajiyar ce ma ke zuwa ta na saya.Kuma yanzu komai ya suluɓe mana duk hirar ce ta cika group ɗinmu na matsafa kowa na faɗin dukiyarsa ta ƙone”
Na ja ajiyar zuciya bayan na gama saurarensa na ce “to madallah sauƙinta dai ba za ku haukace ba sai ku kama Allah da yin azkhar saboda cutar da kuka ci ta shekara da shekaru ku zawaye ta,amma ita anty Sailuba zan yi cire mata duk wata gubar tsafi da kuma naman da ta ci wanda bai dace ba tun da bai gama bin jinin ta ba”
A gabansu na sa anty Sailuba ta matso na riƙe wuyanta sosai har sai da dukkan idonta suka fito waje.Idona na soma sarrafawa tare da kafe hanjin cikinta,tuni suka fara yin motsi suna zurguniya yadda cikin anty Sailuba ke ƙara zama ƙato yasa duk hankalin kowa ya tashi musamman Bilal .
Tamkar wacce ta haɗiye tulun ruwa haka cikin motsi ya na rawa,tsawon lokaci kafin ta soma yin aman ƙwayaƙwayi irin na maciji sun fi ashirin.Girgiza ta na soma ina yi mata manyan dundu a baya,kamar wata karya haka ta soma amayo ƙasusuwa sai faɗowa suke yi suna bajewa tare da zama hayaƙi suna bin iska.A galabaice ta yi baya ta kwanta bayan na gama cire mata,kamar ɓatan dabo haka duk abubuwan da ta amayo ɗin suka ɓace dama tun can tsafi ne kuma shi abu ne mai kamar iskan da ke kaɗawa.
Bokiti na ciko da ruwa na zuba mata,a hankali ta ware idonta gare ni ta furta “na gode Sarah!”
Na sakar mata murmushi na ce “yi wa kai ne anty Sailuba,ba sai kin gode min ba a kowanne lokaci haƙin duk wata Siren ne ta kula da waɗanda aka yi wa mugunta muddin dai ta baro duniyarta ta shigo doron duniya.Shawara guda zan baku ku riƙe Allah sannan ku zaƙe dantse wurin neman halak,duk jin daɗin duniyar da zai hana ka na lahira ka guje shi sannan a ƙarshe ina neman yafiyar ku zan koma asalina” anty Sailuba ta taso da sauri ta rungume ni ta na kuka,ni ma sai da na yi hawayen kafin na janye daga jikin ta na ce “ ki bar kuka mana ai ga wata nan za ki samu madadina in ta zo duniya ki saka mata sunan Sarah ” ta ja kumatuna ta na murmushi a haka na fito na shiga ɗakin Hajiya ta na ganina ita ta soma gaishe ni,na yi murmushi na ce “ Hajiya ga amanar antyna nan na bar miki,daidai ɗaya rana ta yi kuka zan....” sai na yi shuru na fito na nufin ɗakin anty Laure sai da na jajanta mata yaranta da suka mutu sannan na ce mata “ fatan yanzu kin yi hankali kin gane haihuwa ta Allah ce,don ya bai wa mutum ba wai sonsa ne yasa ya basa ba,haka don bai bai wa wani ba hakan ba rashin ƙauna ba ce illa kawai don ya na daga cikin ikonsa ne in ma ya baka ɗin ya na iya ƙwacewa” Laure har da yin kuka,haka na barta na wuce gidan Kaka sai na tarar da gidan jungum a nan na samu labarin ta mutu ne amma ta ƙi yarda a kai gawarta maƙabarta.Ɗakinta na shiga inda gangar jikinta ke kwance kan gadon da muka saba yin bacci ni da ita,na ƙanƙance ido ina kallon esprit ɗin nata wanda yake cike da mugunta wato shi ne ya ƙara wa gawar nauyi ta yadda mutane ba za su iya ɗaukarta ba.
“Haba Kaka ya za ki ƙi tafiya can alhalin kwanakin ki sun ida? Dubi fa yadda gangar jikin ki ta soma kumbura har za ta ruɓe,ko so kike a haƙa miki kabarin a nan?”
Esprit ɗinta ne yayi min magana “ ina tsoron azabar Allah! Na butulce masa ban yi aikin alkhairi ko ɗaya ba sai na sharri yanzu kuma zan je na girbi abin da na shuka”
Na ce “ dama ita duniya budurwar wawa ce,daɗinta ƙalilan ne in kace za ka biye wa ruɗinta to za ta kai ka ne ta baro.Amma babu makawa doli za ki bar ɗakin nan a kai ki can maƙwancin ki” na yi furicin tare da ƙona hoton ta guda ƙwaya ɗaya tal da na taɓa sani a duniya kuma saboda shi ne esprit ɗinta ya ƙi gusawa.Ina gama yin haka gawar Kaka Anaba ta koma normal,ƴan uwanta bokaye suka yi mata kabari ba sallah ballantana salati.
Daga nan na soma shawagi doron duniya ina duba duk wasu mutane da na san anty Sailuba ta sayar da gashin su sai na ga duk hasken tauraron su ya dawo annoba ta mutu.Gidan anty Hinda ma da na bi sai na ganta ita da Sharifa suna ta faman gyaran wake,daga nan ban dira ko ina ba sai a makarantarmu wacce ta rikiɗe ta zama maƙabarta.Duk kusan ɗaliban na tarar da su a tsaye,Naila na ganina ta zo ta rungume ni Marwan kuma na daga gefe ya na murmushi ya ce “ yanzu muka samu labarin mutuwar Madam Gandu,ashe shi kuma shugaban makaranta ba mutum ba ne Fatalwa ce”
Naila ta ce “ makaranta kuma tsohuwar maƙabarta ce”
Kai na jinjina musu ina mai cewa “ fatan nasara abokaina zan koma inda na fito na san kuma wannan ce haɗuwar mu ta ƙarshe”
Marwan ya ce “ ki na nufin ba za ki zo aurenmu da Naila ba?”
Na waro ido,su kuma suka hau ihu ya ce “ eh za mu auri juna muna gayyatar ki ke da Soorab,oh na manta ma ya zo nan neman ki”
“Na taya ku murna Allah sa alkhairi,ku watsar da tsafi kawai ku zauna yadda dai halittar ku take hakan ma baiwa ce” muka sakar wa juna murmushi kafin na tafi gida.
Nawaf da Nawas da Nafisa ne kawai na tarar,suna ganina duk suka miƙe tsaye idonsu duk a kumbure da alamu yanzu sun san duk gaskiyar lamarin.
“ Ina ai baku haƙuri ƙaddara ce ta zaɓar muku haka,ku sa a ranku kawai iyayen ku sun daɗe da rasu haka ma Soorab da Soorabiyya don ba za su sake tako doran ƙasa ba zuwansu a nan ɗin ba zai haifar da ɗa mai ido ba don za haifafa a cikin ƴaƴan kuma za a iya samu masu baƙin ruhi da za su cutar da ku” ban tsaya jiran abin da za su ce ba koma asalina wato ƙasan ruwa.
An ƙayata wurin da furanni masu kyau yayin da kuma samari da ƴan matan Siren sai rawa da waƙa suke, murmushi kan fuskata nake kallon ahalinmu da suka jone wuri guda wato masarautar mu da kuma daular su Soorab.Sai baza ido nake don ganin ta ina zan hango shi amma wayam,daga bayana na ji an rungume ni tare da zare munduwar wuyana.Na juyo murmushi kan fuskata na ce masa “congratulations ” duk da a idonsa ina hango tsananin ƙunar rashin mahaifiyarsa hakan bai hana shi mayar min da martanin murmushin ba.Soorabiyya ta yi shewa haɗi da yin taɓi,na juya muka haɗa ido da ita ta zo da sauri muka rungume juna daidai saitin kunnenta na ce “ sau tari za mu ƙi mutum a ƙarshe kuma ya zo ya dawo babban aminin ka,zan riƙe ki a matsayin ƙawata don maye gurbin ƙawayena biyu da rashin sanin ta yadda zan yi musu bayanin yadda za su gane yasa ban neme su ballantana mu yi sallama”
“Anty Sailuba za ta sanar da su ai,sannan ko a mafarki za ki je ki ƙara yi musu ƙarin bayani.Barka da dawowa duniyarmu”
“Na gode!” na furta tare da sakinta na je na rungume mahaifiyata wacce da alamu ta karɓi ƙaddararta,wata irin sihirtaciyar ƙauna nake yi mata saboda ban san daɗin uwa ba sai yanzu.
King Gandu ya cire Kambun sarautarsa ya ɗorawa  Soorab shi a kai “ daga yau kai ne sarki” ya furta duk aka hau taɓi,mahaifina ya matso kusa da ni ya ce “ ina Kambun da na baki?” na waro ido don kuwa ya na gidan Ammy.Kagin na yi magana na ga protector ɗina ya na miƙo min shi Soorab ya karɓa ya ɗora min a kai ya na mai cewa “ daular sayar da gashin mutane,raba mutane da ƙwan haihuwar su da kuma ƙazantar halatta wa wani matar waninsa duk mun kawar da su” ya ida furucin ya na busa iskan bakinsa kan fuskata haɗi da sumbata ta,da sauri na lumshe na mujiyata masu ɗauke da MAITAR IDO......
ƘARSHE! END!!!!!!
Alhamdullah ! A nan na kawo ƙarshen labarin nan na Sarah kar ku shagala dai ƙirƙirarsa na yi na tsara farko,tsakiya da kuma ƙarshe mai imagination continue wato in mutum ya na ganin akwai abin da ya dace a ƙara saka ma labarin sai ya hasaso ya ƙarasa ma kansa😁 ni dai a nan nawa tunanin ya tsaya .Dubun gaisuwa da fatan alkhairi ga duk waɗanda suka bibiyi book ɗin nan masoyan fili da na ɓoye,ga waɗanda suka karanta min book bayi siddan hanya a buɗe take don sauke haƙi +22795045822 in kuma kin ji za ki iya ohon miki🤷🏻‍♀️
A ƙarshe kuma ina miƙa ƙoƙon barana ga duk wacce na ɓatawa rai tsawon tafiyar nan,ta yi haƙuri ɗan Adam ajizi ne👌🏻

